
Volumul cuprinde o parte din actele Conferinţei internaţionale Lexic 
comun / Lexic specializat. Limba  și  cultura  română  în  context  național  și  
european: evaluări  și  perspective  la  Centenarul  Unirii, organizată de Centrul 
Interdisciplinar de Studii Culturale Central și Sud-Est Europene, Centrul de 
cercetare Comunicare interculturală şi literatură, din Facultatea de Litere şi 
Școala doctorală de Științe Socio-umane din cadrul Universităţii „Dunărea 
de Jos” din Galaţi în colaborare cu Biblioteca județeană „V.A.Urechia” din 
Galați, „Institutul de Ştiințe ale Educației” din Chișinău, „Universitatea 
Liberă Internaţională” din Republica Moldova şi cu „Institutul de Cercetări 
Filologice şi Interculturale” din Chişinău, Republica Moldova, în zilele de 
26 și 27 octombrie 2018. 
Prin redactarea acestui volum dorim să mulțumim tuturor celor 
prezenți la lucrările conferinţei. 
 
 
  Conf. univ. dr. Oana Magdalena Cenac 
                                                                  Preşedinta comitetului de organizare 

Simona ANTOFI 
Centrul de cercetare „Comunicare interculturală și literatură”, 
Facultatea de Litere, Universitatea „Dunărea de Jos”, Galați 
ANDREI GRIGOR, POIANA LUI IOCAN   
SAU DESPRE MESERIA DE CRITIC LITERAR ȘI IPOSTAZELE EI 
Apărută la Editura Semne, în 2018, antologia Poiana lui Iocan – ediție 
îngrijită și prefațată de Lucian Chișu, este o carte cu miză reparatorie care 
(re)pune în circulație o selecție din publicistica unui analist al fenomenului 
literar contemporan dotat cu vervă critică, spirit polemic, plăcere a 
dialogului „viu”, pornit din lăuntrul literaturii pentru a se întoarce înapoi, 
la literatură, după necesare peripluri prin presa culturală și literară 
postdecembristă. Este vorba despre criticul literar și scriitorul Andrei 
Grigor, căruia am avut bucuria de a-i fi aproape o bună bucată de vreme, în 
cadrul Facultății gălățene de Litere, al cărei decan a fost. Tocmai de aceea, 
ascuțimea muntenească a penei – și a discursului – îmi este familiară, tot 
atât de familiară precum impresia de (falsă) gratuitate a textelor din această 
antologie, căci sub retorica oralității ad-hoc, adevărat exercițiu de pastișă 
nonconformistă, creatoare de noi valențe stilistice – în siajul memorabilelor 
ziceri moromețiene, se camuflează o radiografiere lucidă a societății 
românești postdecembriste, cu precădere în latura ei de publicistică literară 
și culturală. Se naște, astfel, în rândurile cărții, un personaj el însuși 
memorabil, din familia stilistică și morală a moromețienilor, fundamental 
meditativă și oarecum tragică prin consecvența apărării unei etici a 
literaturii într-o luptă fără șanse reale de izbândă cu realitatea. Sau cu istoria 
din ce în ce mai nerăbdătoare și mai aprigă. 
Asumându-și masca lui Cocoșilă, acest personaj al tranziției – 
raisonneur și înțelept convertit, de voie, de nevoie, în nebun al regelui, prin 
dubla sa funcție – amuză și spune lucrurilor pe nume - propune o inedită 
relaționare între cunoscuta replică a personajului lui Marin Preda, 
„Mănânci c...t”, și presa culturală din România postdecembristă. 
Nemenționată nicăieri explicit, replica vine, însă, la pachet cu personajul și 
se revalorifică, pe principiul caragialian al temei cu variațiuni, printr-o mare 
diversitate stilistică și tematică.  
Caragialiene sunt, în această ordine de idei, denumirile date de 
Andrei Grigor articolelor grupate sub denumiri precum Ciorne sau Cronica 
inutilă, caragialian este și un anumit aer de familie comun, rezonând în 
  
 
bășcălia inteligentă, ironia subțire și verbul acid al scriiturii ambilor autori 
munteni. Atrage atenția, evident, oximoronul ostentativ al celei de-a doua 
denumiri, și semnalarea unor exerciții de scriitură preliminare textului 
definitiv care, de obicei, se aruncă, sau rămân în laborator, ca mărturii 
mărunte ale unui travaliu creator încheiat. Se adaugă acea retorică a 
umilinței cu două tăișuri, care se regăsește și aici, în mimarea stilistică a 
lipsei de importanță, odată cu asumarea – tot retorică! – a opțiunii 
caragialiene pentru specii minore ale literaturii.  
Celălalt grupaj de articole, intitulat Poiana lui Iocan, propune o agora 
sătească convertită postdecembrist, cu personaje care îi permit scriitorului 
un interesant joc pe referință intertextual, prin aceea că vorbesc și se 
manifestă, pastișându-și superior modelele literare, într-o actualitate bine 
cunoscută, astfel pastișa convertindu-se într-un rechizitoriu lucid al 
societății românești, privită în latura ei culturală. O structură palimpsestică 
ia naștere astfel, o inedită revistă a presei culturale românești 
postdecembriste, așezată pe calapodul unui comentariu împănat de citate, 
parafraze, aluzii și pastișe după textul Moromeților, în care se regăsește nu 
doar vocea bunului simț, ci și o etică a literaturii niciodată dispărută, nici 
înainte, nici după 1989. Procedura este, cu alte cuvinte, următoarea: 
„Andrei Grigor i-a re-ficționalizat pe Ilie Moromete, Iocan (căruia i se 
substituise) și pe numeroșii eroi ai lui Marin Preda în postura de cititori ai 
presei literare din anii 1993 – 1994”. [1]  
Cum exemplele citabile aici sunt numeroase, pe măsura apetitului 
pentru lectură și a mesajului grav al textelor, al personajelor – lectori 
virtuali, purtători ai ideologiei virtuale și ai moralei intrinseci oricărei 
scriituri despre literatură, care se respectă, ne-am oprit la câteva dintre 
acestea, poate mai relevante atât pentru starea culturii române în tranziție, 
cât și pentru ochiul vigilent care o judecă și o pune, apoi, pe hărtie. Iată, de 
pildă, în numărul 5/1993 al revistei „Orizont”, Șerban Foarță semnează 
articolul Pix vobiscum! în care, în lipsă de alte preocupări, mai serioase, dă 
curs pornirii sale „maniacale” „de a se folosi de unealta scrisului ca de un 
retevei”. Rezultă, astfel, un lexic straniu – „Glissando, tout lʼapparcil du 
scribe, algofil, Schadenfreude, intenabili, pesimizare, farnientele, ferial 
delicvescență, vacansieră”, care obligă, ironic, la invocarea celebrei Bisisica, 
deși nici măcar Moromete „nu-și amintea să-l fi auzit pe Niculae 
plângându-se de behăituri asemănătoare”. [2] În revista „Echinox”, nr. 1 – 
2/1993, A. Baumgarten definește iubirea care „nu e o relație între 
individuali ci o participare a acestora la un general prin care iau contact (...) 
Iubești pe Celălalt (generalul) dar și pe celălalt (individualul). Sensul 
universal al iubirii este umbrit în relația bărbat - femeie”. [3] Dincolo de 

dificultatea înțelegerii, pur și simplu, a sensului enunțului în discuție, și 
reactualizând o situație comunicațională tipică a Poienii lui Iocan, bazată pe 
autoritatea liderului de grup, Ilie Moromete, naratorul, Cocoșilă, 
sintetizează cele 2 chestiuni rezultate din spusele semnatarului articolului, 
cu (in)utile pretenții filosofarde: „una că e bine să iubești pe celălalt, dar și 
pe celălalt, dacă te țin facultățile; doi: că atunci când relația bărbat – femeie 
se petrece în locuri umbroase (sub copaci, șoproane etc.) există riscul ca 
unul din cei doi să greșească sensul și să nimerească alături”[4]. Schimbarea 
de nuanță stilistică sancționează, astfel, fumurile elitiste și beția de cuvinte în 
una dintre numeroasele ei ipostaze publicistice postdecembriste.  
În „Contemporanul” din 30-31/1993, articolul Nouăzeciștii la scară (II) 
pune în discuție nu doar denumirea și conceptul generaționist, ci și 
realitatea literară pe care acesta ar trebui să o acopere. Ironic – „în spiritul 
denumirilor numerice, cei care i-ar urma ar trebui să se cheme fie zeroiști 
(sau zeriști), fie douămiiști, ceea ce, în ritmul actual al de-valorizării, ar 
însemna cam același lucru.”[5] – comentariul se slujește și de argumentele 
oferite din belșug de articolul lui Lucian Vasilescu, nouăzecistul de serviciu 
care pare a mima starea romantică a poetului întristat prin vocație și 
antisocial prin opțiune. Imaginând scena în care el, poetul, este privit și 
perceput ca fiind în mod inutil „ascultat” de oameni, în timp ce bate la 
mașina sa de scris, ca un artist al străzii, coborât, adică, din Empireul 
poeziei, în stradă, Lucian Vasiliu intră, volens nolens, în galeria 
spectacular(d)ă a așa-ziselor vedete a căror existență mai mult decât banală 
(ar putea) face obiectul unor articole precum cele din gazeta „VIP” – nr. 
32/1993. Din care aflăm că „O bate Ștefan Bănică (ăla micu) pe Cristina 
Țopescu (la fel)? Păi câte bătăi artistice nu-i trage Năstase Besensac nevesti-
si...?”[6] Chestiune de interes național egală ca valoare cu întâmplări din 
realitatea livresc-pastișată, în grilă ironică, din arealul moromețian: „Dar 
Ciulca, aia mică a lui Traian Pisică, știți voi ce rău se strică la burtă după ce 
mestecă frunze de tututn? Păi nu e o pierdere pentru țară să nu știe toate 
astea?” [7] 
Ceva mai departe – o mostră de analiză critică pe măsura obiectului 
de analizat, având la bază, credem, mecanismul asocierii concret – abstract, 
de sursă – și resursă – urmuziană. Poeziile lui Carmen Firan frizează 
ridicolul – în fapt, nici nu mai contează dacă lucrurile stau chiar așa, sau nu, 
căci versurile, oricum ar fi ele, sunt (aproape) complet opacizate de 
discursul critic care le escortează cu ironia așteptată: „pe o parcelă de 
mărimea unei pagini Carmen Firan punea niște napi în poezie”; sau „într-o 
poezie poeta se simte rău și-i pare bine, în alta se simte bine și-i pare rău” 
[8]. 
  
 
Partener de dialog explicit, sau implicit, Gheorghe Grigurcu – 
versiune updatată a surorii lui Moromete, Guica, prin modalitatea și 
efectele recalcitrant – injurios – inutile ale vorbirii, recte ale scrisului – face 
obiectul a numeroase luări de poziție polemice. Acuzator înverșunat al lui 
Marin Preda, Grigurcu primește ... o cascadă de replici moromețiene 
preluate ca atare din roman, în care apelative ca Bâznae, mă tâmpitule, 
ultimul prost de pe lume ascund cu greu revolta lui Cocoșilă față de acuzele la 
adresa romancierului.  
În una dintre Cronicile inutile, Andrei Grigor își explică opțiunea 
pentru un titlu „ipocrit” – pentru o „rubrică inutilă”, prin referirea la 
Confesiunea în care Dumitru Micu anunța, în „Literatorul”, că renunță la 
rubrica sa, Sine ira et studio [9]. În felul său aluziv, oblic și nerevanșard, 
Cronica inutilă are nu doar modelul Micu, adică intenția „de a opune 
haosului condiția reflexivă și ordonatoare”, ci și modelul caragialian, așa 
cum aminteam. Cu acesta din urmă împărtășește atenția acordată unor 
chestiuni fundamentale ale culturii române, camuflate ingenios în volutele 
unor texte polemice până la ultima lor fibră. Iată, de pildă, în chestiunea 
controversată a necesității implicării intelectualilor în politică, exemplul 
Sartre, care „rostea un discurs incendiar la Sorbona și era aclamat de 
mulțimea contestatarilor aflați în răspăr cu lumea ce li se părea turnată într-
o ordine prea restrictivă și injustă”[11]. După momentul 1968, însă, din 
revolta studențească nu a rămas (mai) nimic, și „nu e deloc sigur” că 
studențimea contemporană îl mai poate înțelege pe Sartre, „al cărui discurs 
incendiar dintre zidurile Sorbonei n-a prea supraviețuit operei ce a rămas 
după el. E de reținut că a avut ce să rămână!” [12] 
O altă chestiune – administrarea literaturii – sintagmă oximoronică pe 
care Andrei Grigor și-o asumă explicit, ca inventator al ei, prilejuiește o 
discuție despre canonul didactic și revizuirile acestuia. Importanța 
corpusului de texte literare preluate de manualele școlare este indubitabilă 
și rezumată ca atare [13]. Problemele apar atunci când nu se înțelege 
motivul pentru care texte precum nuvela lui Dumitru Radu Popescu, Mări 
sub pustiuri, sau cea a lui Marin Preda, O oră din august, au fost măturate 
fără drept de apel de tăvălugul revizionist pentru vina de a fi trimis, fie și 
printr-un singur amănunt, de pildă, la „un tânăr comunist”. Fără ca 
relevanța lor artistică să mai intre, în vreun fel, în discuție.  
Un alt aspect evidențiat în Ciorne, de data aceasta, privește avatarurile 
post-revoluționare ale criticii literare românești. Devenită instrument de 
(in)validare prin intermedierea valorii sau a nonvalorii literare, a ideilor 
sau a meritelor politice ale scriitorilor. Sau instrument de consacrare 
publică – deși cu funcțiile complet răsturnate: „Hilară, foarte hilară 

împrejurarea în care un șef de partid vine ca primă autoritate la lansarea 
unei cărți despre care decide că e extraordinară”[14]. Altă dată, pe fondul 
unei dezbateri onorante și onorabile despre „instituția criticii literare 
actuale”[15], se compară poziția deloc favorabilă ei, în peisajul cultural 
românesc al anilor 90, cu specificul celei de a doua jumătăți a secolului al 
XIX-lea, când Titu Maiorescu a putut exercita, în cadrul unei politici 
culturale coerente și ferme, o critică de direcție eficientă. Și, desigur, cu 
perioada interbelică, în al cărei context „critica literară de atunci, implicarea 
ori interferențele ei cu aceste procese au fost sau minime sau aproape 
exclusiv teoretice”[16]. În anii ‘90, însă, extraliterarul dă buzna peste 
literatură sau ea, literatura, se subordonează de bunăvoie politicului, 
socialului, economicului. 
Pe ansamblu, selecția de articole din volumul Poiana lui Iocan 
convoacă, în această agora sătească perfect complementară modelului ei din 
Moromeții, câteva dintre chestiunile acute ale culturii române aflate într-o 
derivă periculoasă, sensibilă la darurile otrăvite ale politicului și prea greu 
încercată de lovituri interne. Și propune o dezbatere obligatorie, și (încă) de 
mare actualitate. 
 
 
NOTE: 
 [1]. Andrei Grigor, Poiana lui Iocan, Editura Semne, 2018, p. 7. 
 [2]. Idem, p. 27. 
 [3]. Idem, p. 29. 
 [4]. Idem, p. 30. 
 [5]. Idem, p. 55. 
 [6]. Idem, p. 57. 
 [7]. Ibidem. 
 [8]. Idem, p. 61. 
 [9]. Idem, p. 112. 
 [10]. Ibidem. 
 [11].Idem, p. 118. 
 [12]. Idem, p. 119. 
 [13]. Idem, p. 132. 
 [14]. Idem, p. 139. 
 [15]. Idem, p. 144. 
 [16].Idem, p. 145. 

Résumé: Les croniques réunies par Lucian Chisu dans lʼantologie Poiana lui 
Iocan, rédigées par le critique littéraire Andrei Grigor, représentent une formule 
ultérieure au roman Moromeţii, de Marin Preda, et aux écritures de I. L. Caragiale, 
mais toute semblable à celles-ci, dʼanalyse lucide du phénomène culturel et 
littéraire dʼaprès 1990, en Roumanie. 
Mots-clé: chroniques, modèle littéraire, culture, littérature. 

VIRGIL TĂNASE - CONFESIUNI DIN EXIL 
Un scriitor român, redus la tăcere, vorbeşte [1] 
„Je suis de ces écrivains que le régime roumain essais de tuer en les 
empêchant tout simplement de publier : pour un ecrivain, c' est la 
mort… Les intellectuels que je fréquentais ont été avertis qu' il 
fallait me laisser en paix,… Dans la rue , je suis évité… Peut-être 
rejoindrai-je  la foule des écrivans et des artistes qui ont été toute 
leur vie bannis, injuriés, et auxquels la mort a conféré le droit  d' 
être présentés au peuple et acceptés par lui?”  
 (Les nouvelles litteraires, 1976) [2]  
Astăzi, critica literară prezintă formula ficțiunii autobiografice din Leapșa pe 
murite, un roman cu tentă „polițistă" în aparență, în care foșnesc (....) 
sumedenie de agenți de tot felul, uneori vardiști proști care te pândesc de după 
colțul străzii, dar alteori ofițeri secreți din cei care fac șarmul literaturii de spionaj 
și crimă [3],  refuzând parcă, în mod voit, să amintească de începuturi. 
Totuși, consider mai înainte de toate, să ofer lectorului un cuvânt lămuritor 
despre ceea ce Virgil Tănase a numit laconic: Ma Roumanie [4], sau altfel 
spus, un periplu de incidente impresionante, cu final neașteptat, o carte 
publicată pentru prima dată în Franţa (Editions Ramsay-de- Cortanze, 
1990), imediat după Revoluţia română şi mai apoi, după şase ani, editată în 
România la Editura Didactică şi Pedagogică. Volumul de texte pare a fi un 
fel de „întoarcere în timp” [5], un amestec de memorii, o stare de reflecţie asupra 
trăirilor umane, o încercare uimitoare a unei autobiografii cu accente 
bibliografice. (subl. mea) Titlul cărţii poate duce în eroare, căci Ma 
Roumanie nu este un „ghid turistic” cu implicaţii subiective sau o expunere 
istorică cu scopuri propagandistice. În această lucrare, remarcabilă prin 
rafinamentul stilistic şi eleganţa conceperii, Blandine Tézé – Delafon, o 
ziaristă franceză, încearcă să descifreze enigma unei ţări prin intermediul 
unui personaj, el însuşi enigmatic şi contradictoriu: Virgil Tănase, numit de 
patronul de la Médias „spirit neconvenţional, atât în Franţa cât şi în 
România”. [6] 
Este necesar să evidenţiem faptul că această carte de convorbiri sau 
de confesiuni, care uimeşte prin discursul simpatic, elegant, raţional, sincer 
  
 
şi rezervat al romancierului Virgil Tănase, constituie o interesantă 
introducere în opera şi biografia scriitorului, o mărturie cutremurătoare 
despre destinul şi trăirile unui om născut pe meleagurile noastre, 
condamnat în final la exil. În acelaşi timp, citim printre rânduri despre 
soarta tragică a unui popor, a unei ţări. Virgil Tănase este personajul 
cărţilor sale, care se strecoară sub felurite chipuri dintr-o istorisire în alta, 
avertizându-ne parcă de faptul că în aceste pelicule se joacă destinele trăite 
de mulţi dintre noi. Poate astfel, trăitorii vremurilor de odinioară vor 
rememora istoria unui film rulat inițial în alb și negru, dar în care, pe 
alocuri, se regăsesc nuanțe vii, strecurate de artistul Virgil Tănase, care 
reușeşte prin spiritul său ludic să lumineze tabloul unei lumi angoasate. În 
călătoria inițiată de Tănase prin România noastră, ne regăsim identitatea, și 
fără să optăm, devenim parcă actori într-o piesă care încă se scrie:  
„Destinul meu e foarte asemănător cu cel al majorităţii semenilor mei care n-au 
vrut să fie eroi, care au încercat, cu mai mult sau mai puţin succes, să nu se-
nece în mocirla care se revărsase peste noi, care n-ar fi vrut să fie părtaşii 
crimelor care se săvârşeau, dar nici victimele unui regim pe care-l resimţeam 
mai degrabă ca pe o catastrofă istorică căreia ar fi fost absurd să i te-
mpotriveşti, cum nu poţi stăvili un cutremur sau apele care se varsă peste mal, 
fiecare descurcându-se cum poate şi cum îl taie capul, cu excepţia mişeilor, 
fireşte, a căror răutate n-aş pune-o pe socoteala sistemului politic ci a firii lor, 
aşa cum fiarele rămân aceleaşi, chiar dacă trec o frontieră – şi experienţa 
exilului parizian n-a făcut decât să-mi întărească această părere”. [7] 
„Eliberat de teroarea snobismului provincial, Virgil Tănase se consideră, fără 
falsă modestie, un provincial, şi chiar un ţăran, în sensul cel mai bun. Oricum 
un moştenitor al celor care lucrau pământul şi nu aveau alte repere decât 
anotimpurile, soarele, marile ritmuri ale lumii. (subl.n.) Din asumarea acestei 
austere genealogii spirituale derivă de altfel prudenţa sa în faţa unor 
evenimente pe care încearcă să şi le apropie situându-le într-un ansamblu mai 
vast, într-o mişcare cosmică. Prudenţa nu refuză însă îndrăzneala şi nici 
demnitatea. Căci, în plină epocă a dogmatismului socialist, Virgil Tănase îşi va 
afirma cu îndrăzneală independenţa de gândire. Istoria umilinţelor sale este 
totodată istoria victoriei asupra terorii comuniste.” [8] 
Notele sale despre exilul românesc  nu sunt, cu minime excepţii, prea 
măgulitoare:  
„Exilul nu este o valoare. Este o situaţie provizorie şi administrativă. Am 
crezut totdeauna că viaţa literară românească nu se poate petrece decât în 
România. Nu în exil. Dar regimul, comuniştii, cenzura. În ciuda tuturor acestor 
constrângeri, acolo se petrece. Aici e cultură franceză, public francez, literatură 
franceză şi gust francez, şi o altă etapă de dezvoltare. […] Scriitorul trebuie să 
trăiască în mediul său natural, ca un animal sălbatic. El trebuie să poată să se 

bată, să sfâşie şi să fie sfâşiat, să se hrănească şi să se ascundă, să-şi pândească 
publicul, să-l seducă, să-i agreseze. Libertatea sa asta înseamnă ! Exilul este o 
grădină zoologică, o formă de pierdere a libertăţii, dacă puteţi accepta acest 
paradox.” [9] 
Convins că politica şi cultura românească se fac în interiorul ţării şi 
nu într-o cafenea la Paris, Virgil Tănase constată că nu are nimic comun cu 
acest „exil ridicol şi lamentabil”.  
În primii ani ai exilului, presa franceză este văzută ca un loc,  
„plin de jurnalişti grăbiţi şi lipsiţi de scrupule, care nu-şi dau osteneala de a 
verifica cele mai elementare informaţii: Presa îmi pare azi un simplu joc de 
societate - constată Virgil Tănase cu un scepticism amar, în care descifrăm 
reflexul unui moralist în a cărui judecată nuanţele nu par să-şi găsească 
întotdeauna locul. În aceste confesiuni provocate, reflexia coagulează adeseori în 
maxime având strălucirea unui bisturiu.” [10]  
În interviu este evidentă „indiscreţia”, spunem noi binevenită a 
reporterului, care nu face altceva decât să stârnească emanaţia unor 
instantanee din viaţa romancierului, trăirile cotidiene amestecându-se cu 
cele artistice. Scriitorul este aici eroul propriei povestiri, aflat într-o relaţie 
indisolubilă păstrată între operă şi fiinţa sa, iar confesiunea devine o 
adâncire de multe ori suferindă, în „straturile profunde ale memoriei”.  
„Acest jurnal camuflat a unei personalităţi originale şi controversate este 
adeseori remarcabil prin fina şi precisa interpretare pe care o dă evenimentelor 
istorice”[11].  
Căci Virgil Tănase se implică cu toată responsabilitatea în afirmaţiile sale, 
fiind pe deplin conştient de ceea ce poate oferi cu sinceritate publicului 
cititor sau auditor. Regăsirea rămâne o aspiraţie perpetuă, mereu aproape, 
mereu neîmplinită. 
 
 
NOTE: 
[1]. Titlul a fost inspirat din articolul francez Un ecrivain roumain baillonné parle, p.4-
5. 
[2]. Un ecrivain roumain baillonné parle, p.4-5: „Fac parte dintre acei scriitori pe care 
regimul român încearcă să-i distrugă împiedicându-i pur şi simplu să 
publice: pentru orice scriitor, asta înseamnă moartea. Intelectualii pe care îi 
frecventa au fost avertizaţi să-l lase în pace. Pe stradă, ei îl evitau. Poate că 
şi el se va regăsi printre scriitori şi artişti  care, în timpul vieţii au fost 
exilaţi, defăimaţi şi care după moarte şi-au câştigat  dreptul de a fi 
prezentaţi poporului şi acceptaţi de către el.” (traducerea mea) 
[3]. Virgil Tănase, Leapșa pe murite, Editura Adevărul Holding, București, 2011, p.5. 
  
 
[4]. Menţionez că România mea reflectă  biografia reală a scriitorului Virgil Tănase, 
relatată de acesta în cadrul unui amplu interviu, „provocat” de Eudes 
Delafon, patronul de la Medias. 
[5]. Patrice Bollon, „Un latin balcanic”, în  Caiete Critice, Revistă editată de Fundaţia 
Naţională pentru Ştiinţă şi Artă,  Nr. 1(207), 2005, p. 19. 
[6]. Ion Cristofor, „Confesiunile unui exilat” în  Tribuna,  săptămânal de cultură, An 
II, Nr.23, 7 iunie 1990, p. 4. 
[7]. Istoria unei vieţi,  p. 198. 
[8]. Ion Cristofor, art. cit., p.4. 
[9]. România mea, p. 99. 
[10].Ion Cristofor, art.cit., p.4. 
[11]. Ibidem. 

Virgil Tănase - Confesions from Exil 
 
Abstract. With a sharp mind and an analytical, yet warm insight, Virgil 
Tănase surprises with his pleasant, elegant, reasonable and honest discourse, 
distant when necessary. He speaks serenely of the writing experience, yet does not 
provide with too many details on the metaphorical symbols concealed in his books, 
leaving us to infer the deep significance of his text. About the exile, he keeps telling 
over and over again the story of the adolescent got away of his universe, forced to 
leave his house, garden and town behind to go to university. This break from the 
regional childhood and the departure to Bucharest will leave a great impression 
upon him, so that his first novels will reflect it plentifully. For Virgil Tănase, the 
exiled is that lonely wanderer in a world requiring to jaunt in company, 
accompanied by military music, while the exile literature is „literature in a zoo, 
with animals which do not live their natural life”.  
Key-words: literature, exile, history, authenticity. 

OCHIUL AMERICAN DE VIRGIL GHEORGHIU  
– DE LA AMBIVALENȚĂ LA ECHILIBRU 
I. Omul – „univers complet” vs. americanul – „Mass-man” 
Romanul Ochiul american al lui Virgil Gheorghiu există în spațiul literar 
românesc datorită unei traduceri pe care a realizat-o Luminița Ceica în 2013 
după textul original publicat la Paris cu patruzeci de ani mai devreme. Este 
organizat în douăsprezece capitole a căror acțiune, anunțată prin titluri-
rezumat, conține o dublă poveste, cea a unei crime și cea a unei anchete.  
Textul începe in medias res, într-o zi de „30 septembrie” [1], la ora 
02.20, când sergentul telegrafist Jacynthe Gringa îi aduce căpitanului Taxid 
un mesaj emis de satelitul New York cu aproximativ două ore înainte în 
legătură cu o crimă petrecută în Deltă, în Insula Veneticilor, districtul 
Rodon. Gringa îi descrie comandantului cum i-a fost înmânat mesajul de 
câțiva marinari americani veniți pe o barcă pneumatică pe care scria, „cu 
litere mari, de un albastru fosforescent”, U.S.A. Navy Mythos, și cum i s-a 
solicitat să investigheze condițiile producerii acestui grav incident.  
Tot aici, în capitolul I, naratorul condamnă tehnologizarea creată de 
americani, „stăpânii lumii” (Ochiul american, 2013: 18) și susține necesitatea 
păstrării relațiilor firești dintre om și natură. Pe de o parte, există „Omul”, 
există „ființe umane care sunt persoane, adică nu sunt parte dintr-un tot, 
fiind fiecare în parte un tot” (Ibidem):  
„Omul este singura făptură verticală din univers. Este o făptură 
bidimensională. A fost creat din țărână și suflare de viață, materie și spirit. 
Latura pământească din om este supusă gravitației și atrasă în jos. Cealaltă 
jumătate, jumătatea cerească, cea creată de suflarea lui Dumnezeu, este supusă 
atracției spre cer, ca și flăcările. Este o atracție tot atât de intensă ca și 
gravitația.” (Ibidem: 16-17) 
De cealaltă parte, există reprezentanții „Societății-uzină”, „prototipul 
american” (Ibidem: 20-21), standardizat, uniformizat: 
 „America a creat civilizația tehnologică a secolului XX după modelul 
uzinelor Ford și General Motors. (...) Sateliții trezesc locuitorii planetei exact așa 
cum Dumnezeu va trezi morții și viii în ziua de apoi. Americanii trimit din cer 
mesaje prin satelit la fiecare continent, la fiecare rasă dându-le o șansă: șansa de 
a intra în Societatea-Uzină și în paradisul tehnic.” (p. 18-19) 
  
 
E interesant de remarcat faptul că bidimensionalul, natura 
ambivalentă și asocierea contrariilor nu se regăsesc în acest roman doar la 
nivel uman, ci și în spațiu-timp, prin plasarea unui fapt specific 
modernității în spațiul primitiv, primordial, al Deltei Dunării: „Secolul 
douăzeci, cel al stelelor artificiale și al civilizației vizualului și al privirii, 
merge alături de oamenii primelor secole, pe aceeași insulă neterminată și 
plutitoare”. (Ibidem: 142)  
Capitolul al II-lea, intitulat „Portul părăsit de mare”, este o vastă 
analepsă explicativă privind orașul Rodon – al cărui nume semnifică 
„trandafir” – și cauza transformării lui, dintr-un port puternic, în care se 
afla „un furnicar de oameni de toate rasele, de toate culorile, de toate 
condițiile, vorbind toate limbile” (Ibidem: 26), într-o imagine a dezolării și a 
izolării extreme:  
„Într-o zi marea s-a supărat, nu se știe de ce, și a întors spatele „Orașului 
Trandafirilor”. Marea albastră a abandonat portul, retrăgându-se cu pași lenți, 
dar regulați. (...) Solul părăsit de mare, al cărei fund era, nu mai aparține lumii 
acvatice. Dar nu aparține nici lumii terestre. Solul pe care este construit 
Rodonul este diferit de tot ceea ce îi este propriu mării și de asemenea este 
diferit de tot ceea ce îi este propriu uscatului. Este un element hibrid. (...), 
pământ steril, dezolant, (...) sărat, amar și otrăvit. (...) Apa părăsită, aproape de 
țărm, este toxică.” (Ibidem: 23-27, passim) 
În capitolul III – „Goi, sub privirea americană” – situația este 
prezentată din perspectiva unei spălătorese, Amina Karanphil, „o femeie 
foarte frumoasă, o statuie de Tanagra. Mâinile ei sunt fine, degetele lungi, 
subțiri, ca de flautist, cu nervuri. Își pune mâinile în șolduri. Parcă e o 
amforă cu două toarte. (...) Dacă marea infidelă nu ar fi abandonat portul, 
Amina nu ar fi fost astăzi spălătoreasa cu picioare goale, ci o hetairă ca 
Sappho din Lesbos, ca cele din Grecia antică, ce erau căutate de Platon, 
Socrate și mințile luminate de altădată...” (Ibidem: 32-34, passim).  
De 25 de ani, de când vaporul-spion U.S.A. Navy Mythos se află „în 
larg, la 5 mile de Rodon, cu lanternele aprinse” (Ibidem: 38), Amina se simte 
urmărită în permanență și, considerând că „un om supravegheat încetează 
de a mai fi un om. Este un prizonier. (...) Este împins la rangul de animal.” 
(Ibidem: 41), se teme că și meseria ei devine inutilă, din moment ce spală 
niște haine care nu mai pot acoperi părțile intime ale corpului uman în fața 
„ochiului american” care „privește pretutindeni, zi și noapte” (Ibidem: 38). 
 Tot Amina prezintă, în capitolul următor, „incredibila poveste a 
navei spion Mythos” (Ibidem: 42). Vaporul american poartă un nume 
metaforic, parabolic chiar, iar sonoritatea grecească e în acord cu celelalte 
nume folosite în text (Akhanta, Rodopolis, Karanphil, Kalista, Typha, etc.). 

Reamintim aici că termenul „mit” desemnează o poveste imaginară în care 
sunt transpuse evenimente reale, o legendă, sau o reprezentare idealizată a 
umanității; dar, ca detaliu interesant, putem reține faptul că termenul 
„mytho” este în argoul francez o abreviere a cuvântului „mythomane” = 
mincinos [2]. Acest sens este cel mai apropiat de semnificația pe care 
Amina o dă „visului american” și mateloților de pe vaporul-spion :  
„Văzându-l, am început să sperăm. L-am văzut sosind într-o dimineață și 
lăsând ancora acolo unde se află acum. Sunt douăzeci și cinci de ani de atunci. 
(...) Noi am sperat, văzându-l, că marea va reveni și că Rodonul va deveni din 
nou un port, un nou Rodopolis. (...) După părerea mea, americanii au luat locul 
lui Dumnezeu. (...) Rămân douăzeci și cinci de ani pe Mythos fără să se 
hrănească și fără să îmbătrânească. Ei au abolit bătrânețea. Mâine vor descoperi 
elixirul împotriva morții și vor fi nemuritori.” (Ibidem: 44- 53, passim)  
Amina întrupează specificul locuitorilor Deltei, ea trimițând, 
metonimic, la toți pescarii din Rodon. Ea este o parte din Deltă, așa cum 
„vaporul este o bucată din America” (Ibidem: 74), identificându-se cu 
spațiul căruia îi aparține: „Acest pământ steril, sărat, toxic, fără nicio 
vegetație, este efectiv prelungirea trupului și a sufletului meu. Este trupul 
meu.” (Ibidem: 42) 
În capitolul V, „Jandarmii nu sunt păsări”, Delta apare ca „un Babel 
al apelor” (Ibidem: 66),  „un pământ ostil vieții” (Ibidem: 55), „o imensă 
întindere verde” (Ibidem: 56), un „labirint lichid” (Ibidem: 61), „ultimul 
punct al aventurii, al dramei, ca și morga și cimitirul” (Ibidem: 65). La ora 
prânzului, după ce au parcurs 50 de km cu mașina, căpitanul Taxid și 
sergentul Gringa ajung la Massette, în partea de vest a Deltei, la singurul 
post de jandarmerie „al acestei întinderi lichide și vegetale” (Ibidem: 56), de 
care răspunde brigadierul Rotang. Obez, neîngrijit, jandarmul cultivă 
castraveți în timpul programului de lucru, se deplasează cu o căruță trasă 
de un măgăruș și nu dispune de o hartă a teritoriului pe care trebuie să 
mențină ordinea, fiind convins că „doar pasăre poate cunoaște topografia 
Deltei” (Ibidem: 60). În schimb, afirmă că își cunoaște sectorul „cu proprii 
ochi” (Ibidem: 60).  
Capitolul VI pune în paralel două personaje colective – pescarii din 
Deltă („indigenii”) și Americanii – prin exponenții lor: Viking, piratul 
decapitat, respectiv mister Felix Smith. Pescarii se ocupă cu contrabanda de 
arme, țigări, ceasuri etc. și formează „o tagmă de neînfrânt”, fără cărți de 
identitate, pentru că în Deltă nu există registru de stare civilă, iar „numele 
sunt valabile și false în același timp” (Ibidem: 69). Reprezentantul 
americanilor este medicul Felix – încă un nume simbolic –  trimis de 
Institutul mondial al Sănătății pentru a inventoria bolile produse de viruși 
  
 
și bacterii în Deltă. Este poreclit „Coadă de fier alb” pentru că se deplasează 
pe un iaht luxos numit „Ochiul Deltei”, de la bordul căruia aruncă în apă 
cutii goale de conserve, care rămân ca o coadă albă, și este evitat de toată 
lumea, pentru că „tot ce atinge se ofilește și moare.” (Ibidem: 70) El este cel 
care a anunțat crima prin satelit și se oferă să ajute autoritățile în 
identificarea vinovatului, avându-l deja ca principal suspect pe Rabolan, 
soțul Akanthei.   
În Capitolul VII („Momentele crimei”), doctorul Felix reconstituie 
circumstanțele în care s-a produs moartea Akanthei, în timp ce pescarul Ali 
Typha se află la cârma vaporului Ochiul Deltei, cu destinația Insula 
Veneticilor. Medicul povestește că a programat-o pe fată pentru o operație 
la New York pentru a-i da șansa de a-și recăpăta vederea și că, văzând-o 
agitată în seara dinaintea plecării, i-a făcut o injecție de calmare. Este 
convins că asasinul este soțul Akanthei, Rabolan, „un adevărat Othello 
negru”, care „voia să o păstreze oarbă, ca să nu îl vadă. Neputându-se 
opune însănătoșirii ei, a preferat să o omoare.” (Ibidem: 81) 
Capitolul VIII prezintă „Secretele vaporului de spionaj” Mythos 
aparținând serviciilor americane de informații, care a fost ancorat lângă 
Rodon cu 25 de ani înainte, la data de 29 august. Felix Smith îi explică lui 
Taxid că aspectul neschimbat al vasului și al echipajului se datorează 
faptului că „Mythos nu rămâne niciodată în misiune mai mult de două luni. 
La fiecare 60 de zile, un alt Mythos, absolut identic, vine și îi ia locul.” 
(Ibidem: 92) Această înscenare a fost gândită pentru a-i face pe locuitorii 
Deltei să creadă că armata americană are puteri excepționale, avându-și 
originea în „legenda nemuririi eroilor (...), o reminiscență a strategiei de 
război a oamenilor preistorici” (Ibidem: 93).  
Capitolul IX reprezintă o confruntare de idei între medicul Felix și 
căpitanul Taxid despre puterea tehnologică a americanilor, cu puțin timp 
înainte de acostarea Ochiului Deltei pe Insula Veneticilor. Pe de o parte, 
Mister Felix susține că americanii asigură „leadership-ul planetei” (Ibidem: 
100) și vor să „amenajeze” Delta, transformând-o dintr-un „refugiu al celor 
aflați în afara legii, al recidiviștilor, al asasinilor, ca acest Othello care și-a 
ucis soția pentru ca ea să nu îl vadă” (Ibidem: 101) într-un tărâm al fericirii, 
conform unui plan „de corectare a operelor lui Dumnezeu” (Ibidem: 99). Pe 
de altă parte, căpitanul român al Rodonului consideră că tot ceea ce 
reprezintă American way of life „stinge viața și bucuria” (Ibidem: 102).  
Capitolul X – „Negrul cu cicatrice” – este format din descrierea fizică 
a lui Rabolan și din interogatoriul la care acesta este supus. Soțul Akanthei 
este prezentat ca un exponent al Insulei Veneticilor – această „mare pată pe 
apa calmă a lagunei” (Ibidem: 104) –, de o urâțenie înspăimântătoare:  

„Are urechile mâncate de lepră. Parcă roase de șoareci. O parte din nas îi 
lipsește. Gâtul lui are tăieturi. Capul îi este peticit. Obrajii, fruntea, gâtul sunt 
ca o haină cusută din bucăți de piele străină, albă. Se văd urmele bisturiului, 
împunsăturile acelor și firul cusut. Nu numai pielea sa neagră este compusă 
din bucăți, ci tot corpul este reconstruit din organe separate, străine. A fost 
reparat de către chirurgi. Bucățile uzate și putrezite ale corpului său au fost 
înlocuite. Bucățile de os mistuite de boală au fost tăiate și aruncate. În locul lor 
au fost puse altele.” (Ibidem: 105)     
Cele două prenume ale sale – Hafayette Maximilien – au semnificații 
simbolice. Maximilien, numele primit de la misionarii albi în momentul 
creștinării, provine din lat. maximus = „cel mai mare”.  Hafayette înseamnă 
în limba lui maternă „latrine”, „groapă cu excremente” (Ibidem: 111), 
fiindu-i dat la naștere în speranța că moartea nu se va apropia de el, așa 
cum se întâmplase cu cei șase frați născuți înaintea lui: „Am primit un 
nume dezgustător și am trăit datorită lui.” (Ibidem: 111) În Deltă i se spune 
Rabolan, deși acesta nu e un nume, ci „o meserie” (de la parabolan – 
membru al unei confrerii religioase create în Alexandria la înc. sec. al IV-
lea), termen care semnifică „cel ce sfidează moartea” (Ibidem: 109), cel care 
„strigă adevărul și se ridică împotriva nedreptății și a exploatării” (Ibidem: 
110).  
Rabolan povestește că, în seara morții Akanthei, dr. Felix i-a 
administrat acesteia un calmant, iar apoi a văzut un fluture verde așezat pe 
fruntea ei și a pulverizat insecticid în cameră: „Fluturele a căzut fulgerat. 
Aripile sale aveau aceeași culoare ca ochii doctorului. A căzut mort de pe 
fruntea Akanthei pe obraji și de pe obraji pe gâtul alb.” (Ibidem: 107) El 
asociază data morții soției sale – 29 august, sărbătoarea Tăierii Capului Sf. 
Ioan Botezătorul – cu comemorarea decesului Vikingului (tatăl Akanthei), 
„Acefalul”, decapitat ca Sf. Ioan (Ibidem: 109). 
În capitolul XI, narațiunea este preluată de dona Despina, mama 
Akanthei. Ea explică semnificația numelui dat de Viking insulei pe care 
locuiește: „(...) Insula Veneticilor, insula străinilor, a celor ce nu fac parte 
din nicio familie” (Ibidem: 129), a „evadaților societății terestre” (Ibidem: 
134), care „pot să trăiască aici (...) făcându-se nevăzuți la cea mai mică 
alertă, la cel mai mic zgomot, în orice moment, dacă sosește un 
necunoscut.” (Ibidem: 134) De asemenea, dona Despina își amintește că 
bătrânul Pimen, șeful Lipovanilor, a avertizat-o că Akantha „va deveni 
nefericită și îi va fi rușine că a fost soția unui monstru” atunci când va avea 
„ochi americani” (Ibidem: 138). 
Capitolul XII – „Final și trofee” – constituie situația finală a acestei 
narațiuni:  
  
 
„Întâi septembrie. Ora șapte dimineața. Pe puntea Ochiului Deltei plutește un 
miros de pâine prăjită. Este ora de breakfast. (...) Căpitanul Taxid, brigadierul 
Rotang și doctorul Felix sunt așezați în jurul mesei. Pe fața de masă de plastic 
alb sunt etalate pâine prăjită, cornuri, brioșe, lapte, gem, fructe proaspete din 
California, cafea, suc de fructe, jambon, brânză, ouă, țigări. O masă de vis. Este 
micul dejun zilnic al lui Mister Smith, americanul.” (Ibidem: 143) 
Rezultatul autopsiei indică moartea naturală a Akanthei (o congestie 
urmată de o hemoragie internă), nefiind detectate urme de violență sau 
otravă, ceea ce exclude ipoteza omorului sau a sinuciderii. Căpitanul îl 
eliberează pe Rabolan, însă acesta este nemulțumit de soluția anchetei și îl 
învinuiește pe doctorul Felix că i-a ucis soția „în manieră americană” 
(Ibidem: 149): „A ucis-o cum ucide țânțarii și fluturii. Fără emoție, mecanic.” 
(Ibidem: 153) Deși află că singura explicație a morții Akanthei este că 
aceasta, sub efectul somniferului injectat de dr. Felix, a confundat cutia cu 
suc de mere cu cea plină de insecticid, Rabolan este convins că soția sa a 
fost asasinată de americani:  
„(...) trebuie să constatăm că oricunde merg americanii, ei sting viața. Au atins 
luna și s-a stins. Au promis ochii Akanthei și este moartă. Înțelegeți de ce îl 
acuz pe doctorul Felix că mi-a ucis soția? Tot ce se apropie de ei se stinge și 
moare. Ei fac să sară siguranțele luminii și întunericul acoperă totul. Voltajul 
lor face viața să explodeze. American way of life nu este stilul nostru. Noi 
murim electrocutați. În întuneric. Imediat ce ne ating. Totul moare. Peste tot 
unde ajung ei.” (Ibidem: 156)    
Și, în timp ce perorează sloganuri anti-americane, Rabolan bea 
insecticid din cutia din care băuse și soția sa. După moartea sa, căpitanul 
Taxid citește pe eticheta cutiei următorul mesaj: „Trofeele lui Mister Felix în 
Deltă: un fluture verde ucis curat, Akantha ucisă curat, negrul Rabolan ucis 
curat.” (Ibidem: 159) și înțelege că Akantha și Rabolan, cele două „trofee ale 
doctorului Felix” (Ibidem: 160), „s-au împărtășit din aceeași cupă de fier alb. 
Împărtășania insecticidului și a morții. Cupa modernă. Americană.” (Ibidem: 
159)  
De teama morții inexplicabile care pândește în jurul doctorului Felix, 
toți mateloții de pe Ochiul american își părăsesc punctul de lucru, dispărând 
„în spatele paravanelor verzi de trestie” (Ibidem: 162). Ajuns la mal, 
doctorul vede un mesaj inscripționat în engleză de locuitorii Deltei pe 
„vopseaua albă a frumoasei sale nave” (Ibidem: 162) prin care este îndemnat 
să plece acasă. Reacția sa – redată în ultimul paragraf al romanului – este o 
dovadă clară a imixtiunii americanilor în destinele locuitorilor Deltei, și mai 
mult decât atât, a unei dominații permanente, definitive : „Îmi spun să mă 
întorc la mine acasă. Ei nu văd că aici sunt acasă? Eu sunt singurul care este 

acasă aici. Nu ei. De acum înainte, noi suntem pretutindeni acasă. 
Locuitorii de aici sunt cei care nu mai sunt la ei acasă!” (Ibidem: 162)  
*** 
Pentru a observa mai ușor „substanța” acestui text, sintetizăm în 
tabelul de mai jos distribuția pe capitole a instanțelor narative, a indicilor 
temporali și a reperelor spațiale. 
  
Capitol și 
subtitlu-rezumat 
Vocea narativă          Spațiu  Timp 
I. „O crimă 
semnalată 
prin satelit”  
 naratorul 
extradiegetic 
 telegrafistul 
Jacynthe Gringa 
În Rodon, un fost port 
din Delta Dunării: 
- camera căpitanului; 
- căpitănia portului. 
30 august, 
ora 02.20 
II. „Portul părăsit 
de mare” 
 naratorul 
extradiegetic 
 
Comandamentul 
portului 
30 august, 
ora 03.00  
III. „Goi, sub 
privirea 
americană” 
 spălătoreasa 
Amina Karanphil 
Comandamentul 
portului 
- 
IV. „Incredibila 
poveste a 
navei spion 
„Mythos” 
 spălătoreasa 
Amina Karanphil 
Comandamentul 
portului 
30 august, 
în zori: „Se 
face ziuă” 
(p. 53) 
V. „Jandarmii nu 
sunt păsări” 
 brigadierul 
Rotang 
La Massetta, la 50 de 
km de Rodon  
30 august, 
la ora 
prânzului 
VI. „Ochiul 
Deltei” 
 brigadierul 
Rotang 
Massetta / îmbarcarea 
pe Ochiului Deltei 
- 
VII. „Momentele 
crimei” 
 mister Felix Pe apă (călătoria pe iaht 
spre Insula Veneticilor) 
- 
VIII. „Secretele 
vaporului de 
spionaj” 
 mister Felix Acostarea pe Insula 
Veneticilor 
- 
IX. „Corectorii 
operelor 
complete ale 
lui 
Dumnezeu” 
 mister Felix Casa în care s-a produs 
moartea Akanthei 
- 
X. „Negrul cu 
cicatrice” 
 Rabolan Casa în care s-a produs 
moartea Akanthei 
- 
XI. „Adevărați 
ochi 
americani...” 
 Dona Despina Pe puntea Ochiului 
Deltei 
30 august, 
seara 
  
 
XII. „Final și 
trofee” 
 Rabolan 
 Căpitanul Taxid 
Pe puntea Ochiului 
Deltei 
1 
septembrie, 
ora 07.00 
În Ochul american, dubla poveste – cea a crimei și cea a anchetei – 
aduce în prim-plan o serie de identități etnice și de reprezentări ale 
Celuilalt  prin personaje ca Akantha, Rabolan, Gringa, Felix etc., iar spațiul 
exterior (Delta Dunării) și cel interior (camera căpitanului Taxid, biroul 
militar, postul de jandarmi, cabina vaporului Ochiul american etc.) 
contribuie la crearea unor legături simbolice cu timpurile străvechi și cu 
ansamblul de valori asociate acestora.  
 
II. Personajele și „enigma” : distribuirea rolurilor 
Studiul personajelor evidențiază rolurile acționale din „pătratul 
hermeneutic” al lui Dubois (detectivul, agresorul, victima și suspectul) [3]. 
Astfel, schema de mai jos redă rolurile atribuite personajelor în această 
narațiune : 
 
 Regimul adevărului Regimul minciunii 
Povestea enigmei VICTIMA : Akantha VINOVATUL : Mister Felix și, 
implicit, americanii 
 
Povestea anchetei 
 
DETECTIVUL:  
căpitanul Taxid  
 
SUSPECTUL : Rabolan 
 
Cele două istorii care se influențează reciproc în Ochiul american - cea 
a enigmei și cea a anchetei - pun în paralel „regimul adevărului” și 
„regimul minciunii”, stabilesc opoziții între patru personaje (Akantha, 
căpitanul Taxid, Rabolan și Mister Felix) și evidențiază rolul major al unui 
personaj colectiv  - poporul american - extrem de viu la nivelul narațiunii.  
Vom vedea însă că, deși păstrează structura de ansamblu a unui 
roman polițist și cei patru poli ai pătratului semiotic descris de Jacques 
Dubois, Gheorghiu modifică miza acestei « superbe mașini fantasmatice » 
[4]. Narațiunea apare, la o primă lectură, ca o tentativă de a restabili 
ordinea din Deltă, de a-l descoperi și a-l pedepsi pe cel ce se face vinovat de 
moartea Akanthei. Însă romanul depășește cu mult statutul unui simplu 
roman polițist, constituindu-se într-un document sociologic, etnologic și, 
mai mult decât atât, într-un manifest ideologic. Considerat de critici drept 
„distopie”, „roman science-fiction” [5] „roman fantezist”, [6], „roman de 
acţiune, suspans, politică-ficţiune şi gândire geo-politică” [7], textul își 

justifică cel mai mult valoarea prin conținutul umanist pe care îl 
promovează. Reținem, în acest sens, exemplele următoare: 
 
„Fericirea și armonia nu pot fi 
realizate prin logică și tehnică. Viața nu 
înseamnă simetrie. (...) Similitudinea nu 
există decât în uzinele de refrigerare 
sau de automobile, în mașinile de spălat 
pe care le promovați. (...) Tot ce este viu 
este unic și personal. Fiecare om este un 
univers complet, întreg, el nu poate fi 
simetric cu altceva. (...) omul trăiește în 
parte pe pământ și în parte în cer. Este 
teandric. Pe jumătate în timp și pe 
jumătate în veșnicie. Reședința lui 
principală este acolo sus.” (Ibidem: 157)   
„Cei care văd se opresc la 
aspectul pielii mele și nu pot să 
privească mai departe. Doar un orb, 
care nu se împiedică de ochi, poate 
privi sufletul meu. Întotdeauna trebuie 
să fim orbi față de lucrurile care ne 
înconjoară pentru a vedea esențialul. 
Din cauza lucrurilor vizibile noi nu 
vedem îngerii, sufletele și pe 
Dumnezeu. Orbii au șansa de a vedea 
îngerii. Ei nu sunt distrași de lucrurile 
vizibile.” (Ibidem: 121) 
      
Iată deci că dincolo de distribuirea unor roluri narative, dincolo de 
tehnici și procedee de compoziție textuală [8], se află un bogat conținut de 
idei, care merită a fi readus în atenția cititorilor români. [9] 
 
 
NOTE: 
[1] Istoria care stă la baza acestei narațiuni se desfășoară pe parcursul a trei zile: 
crima Akanthei a avut loc în seara zilei de 29 august (dată menționată în 
capitolul X), a fost anunțată în cursul nopții dintre 29 și 30 august (nu 
septembrie), ancheta s-a realizat în cursul zilei de 30 august, iar stabilirea 
vinovatului a avut loc în dimineața zilei de 1 septembrie. Situația inițială  
prezintă deci un eveniment petrecut pe 30 august, nu pe 30 septembrie. 
[2] https://www.linternaute.fr/dictionnaire/fr/definition/mytho/, link consultat 
la data de 21.01.2019.  
[3] Apud Yves Reuter (dir.), Le roman policier et ses personnages, Presses 
universitaires de Vincennes, 1989, p. 73. 
[4] Marc Lits (dir.), L’Enigme criminelle. Vade-mecum du professeur de français, 
Bruxelles, Didier Hatier, 1991, p. 6 (traducerea noastră). 
[5]http://www.cuvantul-ortodox.ro/recomandari/virgil-gheorghiu-ochiul-
american/ 
[6] Constantin Cubleșan, Constantin Virgil Gheorghiu, aventura unei vieți literare, 
București, Sofia, 2016, p. 195. 
[7]https://francisdessart.wordpress.com/fragmente-din-
opera/%E2%80%9Eochiul-american%E2%80%9C-de-la-literatura-la-
realitate/ 
  
 
[8] În Ochiul american, culorile au valențe simbolice foarte puternice. Astfel, albul 
semnifică moartea (vaporul Mythos, nava Ochiul Deltei, gâtul Akanthei, în 
ultimele ei clipe), negrul este asociat vieții/supraviețuirii (păsări, Rabolan), 
iar verdele – morții (fluturele, ochii doctorului Felix). Din această 
perspectivă, romanul ar putea fi inclus în literatura fantastică.    
[9]Avem în vedere un studiu ulterior al acestui roman, care va cuprinde date 
privind constituirea portretului literar, semnificația patronimelor, dinamica 
relațiilor interpersonale, diversitatea pozițiilor socio-profesionale și evoluția 
psihologică a tipurilor umane. 

L’Oeil américain de Virgil Gheorghiu – de l’ambivalence à l’équilibre 
 
Résumé: L’objectif essentiel de cette communication consiste dans une étude 
suivie d’un roman de Virgil Gheorghiu – L’Œil américain (Agaton, 2013) – à l’aide 
des outils conceptuels élaborés par Gérard Genette, Yves Reuter și Jacques Dubois. 
Nous envisageons de nous rapporter à la construction de trois catégories narratives 
fondamentales – le personnage, l’action et l’espace –dans le but de démontrer que 
ce texte dépasse le statut d’un simple roman policier pour acquérir la valeur d’un 
document sociologique, ethnologique et idéologique. L’étude des personnages 
mettra en évidence les rôles actionnels du « carré herméneutique » de Jacques 
Dubois (le quêteur, l’agresseur, la victime et le suspect) et comprendra des données 
concernant la constitution du portrait littéraire, la signification des patronymes, la 
dynamique des relations interpersonnelles, la diversité des positions sociales et 
professionnelles et l’évolution psychologique des types humains retrouvables dans 
ce texte romanesque. Une double histoire – celle du crime et celle de l’enquête – 

met en avant toute une série d’identités ethniques et de représentations de l’Autre, 
tandis que l’espace extérieur (le Delta du Danube) et l’espace intérieur (la chambre 
du capitaine Taxid, le bureau militaire, le poste des gendarmes, la cabine du bateau 
L’Œil américain, etc.) contribuent à la création des liens symboliques avec les 
temps révolus et avec l’ensemble de valeurs qui y sont associées. 
Mots-clés: Virgil Gheorghiu, personnage littéraire, roman policier, valeurs 
éthiques.   

FIGURILE UNIRII EVOCATE ÎN LITERATURĂ:  
ROMANUL ISTORIC SPERANȚA DE MIHAIL DIACONESCU 
Au fost scriitori care au luptat pentru unire, care au trait-o pe viu (G. 
Topârceanu, Octavian Goga, Vasile Alecsandri, Al. Vlahuţă, Lucian Blga, 
Liviu Rebreanu sau Camil Petrescu) şi scriitori care au decis să o cânte şi să 
o imortalizeze în versuri sau proză, pentru a da un exemplu de 
determinare patriotică generaţiilor viitoare. Dacă Goga sau Alecsandri sunt 
poeţii care au transpus în versuri năzuinţele de unitate ale românilor, în 
literatură, Blaga a prins în al său Hronic o mica filă autobiografică, în care 
imortalizează emoţiile participării la Marea Adunare Naţională de la Alba-
Iulia.  
,,La Alba-Iulia, menţionează Lucian Blaga, nu mi-am putut face loc în sala 
adunării. Lionel, care era în delegaţie, a intrat... Pe câmp se înalţau ici-colo 
tribunele, de unde oratorii vorbeau naţiei... În ziua aceea am cunoscut ce 
înseamnă entuziasmul naţional, sincer, spontan, irezistibil, organic, masiv... 
Seara, în timp ce ne întorceam, cu aceeaşi trăsură la Sebeş, atât eu, cât şi fratele 
meu, ne simţeam purtaţi de conştiinţa că «pusesem» temeiurile unui alt Timp, 
cu toate ca n-am făcut decât să «participăm» tăcuţi şi insignifianţi la un act ce se 
realiza prin puterea destinului. Faptul de la răscrucea zilei, cu tăria şi 
atmosfera sa, ne comunica o conştiinţă istorică. Când am trecut prin Lancrăm, 
satul natal, drumul ne ducea pe lângă cimitirul unde, lângă biserică, Tata îşi 
dormea somnul sub rădăcinile plopilor...,«Ah, dacă ar şti Tata ce s-a 
întâmplat», zic eu fratelui meu, întorcând capul spre crucea din cimitir Şi cât a 
ţinut drumul prin sat n-am mai scos nici un cuvânt, nici eu, nici Lionel... Când 
dăm să ieşim din sat, numai ce auzim dintr-o curte, neaşteptat, în noapte, un 
strigat de copil: «,Trăiască România dodoloaţă!» (acest ,,dodoloţ” era în 
Lancram cuvântul curent pentru rotund)”.[1] 
Dincolo de opera literară, Goga avea să scrie în nr. 31 din Românul, în 
calitate de jurnalist aflat pe front:  
,,Pentru Regatul Român, venirea ardelenilor este cea dintâi sărbătoare a unirii 
politice cu pământul ce se va rupe de sub sceptrul hasburgilor. Soarta a făcut 
ca, din acest oraş al înfrăţirii de odinioară, să plece şi consolidarea de mâine. 
Sufleteşte, această unire a fost totdeauna. Viaţa Ardealului are, de veacuri, ca 
unic punct de orientare, credinţa unirii de sânge cu ţara. Tot astfel, şi politiceşte 

principiul unităţii a îndrumat în mod perpetuu programul gândirii de peste 
munţi.”[2]  
Mânat de acelaşi patriotism fierbinte, Al. Vlahuţă binecuvântează în ziar 
evenimentul de la 1918:  
,,Şi gândul mă duce pe cel mai înalt vârf al Carpaţilor noştrii, - îmi fac ochii 
roată, şi toate podoabele ţării mele de desvelesc într-o lumină de vis, toată 
mândria Doinei-ţară, din ţările Tisei până la Marea cea mare, iat-o întreagă şi 
lămurită. Mari au fost suferinţele pe care le-am îndurat, dar mare-i şi răsplata 
jerfelor noastre. Poate că niciodată n-a încăput atâta fericire în hotarele ţării ce 
s-a chemat cândva Dacia Felix. Îndărătul nostru e o lume pe care se lasă 
amurgul, cel din urmă amurg. Înaintea nostră mijesc zorii pe-o lume nouă”. [3]  
În proză, Unirea este subiect de roman istoric, iar marii pioni care au 
contribuit la împlinirea visului de veacuri al națiunii devin personaje în 
cartea Speranța a lui Mihail Diaconescu, publicată în 1984 la editura 
Eminescu. Autorul – care nu e menţionat de marii critici ai literaturii 
române, poate tocmai pentru că a realizat un „mozaic de romane, înlesnite 
şi de tezele naţionalismului ceauşist optzecist”[4], înglobând, în ceea ce s-ar 
fi vrut un tot unitar, dacii, reforma, „barocul” ardelean, vremea lui 
Brâncoveanu, romantismul prepaşoptist şi epoca Unirii - scrie în maniera 
realismului traditional un roman al evenimentelor de la 24 ianuarie 1859, 
care trăieşte prin acurateţea documentării dar şi prin ineditul cu care 
scriitorul reuşeşte să aducă marile personalităţi ale vremii pe tărâmul 
literaturii. Speranţa ilustrează o „literatură cu program", teoretizată în 
diverse studii şi articole, pe o linie oarecum protocronistă, idee perimată 
astăzi, dar de mare actualitate în anii ‘70-'80. În maniera lui Radu 
Theodoru, Paul Anghel, Vasile Ştirbu, Eugen Uricaru, autorul mânuieşte cu 
talent instrumentarul naratologic pentru a crea o parabolă epică de 
proporții. , 
,Dacă în ceea ce priveşte eseistica, autorul poate fi aşezat alături de Paul 
Anghel sau Dinu Săraru, romanele pe care le-a scris sunt discutabile, iar 
încercarea de a da o Istorie a literaturii daco-române (1999) este în cel mai bun caz 
un gest de curaj, ţinând de un uluitor spirit al fantazării”.[5] 
Speranța aduce în lumină actul unirii de la 1859, împreună cu câteva 
figuri istorice ale momentului (Grigore Alexandru Ghica al X-lea, 
revoluţionarii – C. Negri, Alecsandri, Cuza, Mihalache Kogălniceanu – 
construiţi în antiteză cu cei din tabăra adversă – Theodor Balş şi Constantin 
Sturza - dar şi monahul Dionisie Romano sau arhimandritul Iosafat 
Snagoveanul). Romanul evocă procesul diplomatic care a stat la baza 
Unirea Țărilor Românești, Muntenia și Moldova, zelul patriotic și 
  
 
solidaritatea generației de intelectuali aflaţi în vâltoarea revoluțiilor 
europene. Este, practic, ilustrarea romantismului politic al vremii ce trebuia 
să funcţioneze ca exemplu pentru contemporani. Timpul povestirii este cu 
patru ani înainte de Unire, ani plini de confruntări interne și externe, iar 
criticii literari sunt unanimi în prețuirea faptelor istorice prezentate în 
roman de către Mihail Diaconescu. 
,,În descendenţa lui Sadoveanu (din care se străvăd, în stil, reminiscenţe 
involuntare), dar cu abatere de la temele eroice, cu orientarea spre cultural, cu 
tendinţa expresă de a evoca şi reabilita, a dezgropa din uitare figuri ale 
trecutului care ne aşază printre cele mai civilizate popoare ale lumii, Mihail 
Diaconescu s-a specializat într-un nou tip de roman istoric. Documentarea se 
face minuţios şi este pusă în cărţi aproape în întregime, dar şi dreptul la 
invenţie este exercitat pe larg, în pagini cursive, atrăgătoare, cu tablouri de 
epocă adecvate şi lucrate după tradiţie, reconstituite muzeistic la faţa locului.” 
[6]  
Romanul se bucură de o gradare a episoadelor, de o prezentare antagonică 
a tensiunilor ideologice și a disputelor dintre tabere, de descrieri în detaliu 
ale locurilor și personajelor ce se dovedesc a fi bine conturate prin analize 
de caracter și comportament. Înainte de toate, Diaconescu este un pasionat 
al arhivelor, un documentarist desăvârșit și un cercetător ce ține minte orice 
detaliu. Întrebat despre limitele istoricului, atunci când scrie un roman, 
Diaconescu avea să spună. 
,,Faptul istoric este învestit cu calități specifice, capabil să se impună sau să 
sensibilizeze memoria individuală sau colectivă. Un fapt din trecut nu se poate 
impune memoriei dacă nu are valoarea unui eveniment autentic, dacă nu 
semnifică un eveniment sau o constelație de realități evenimențiale. Istoria ca 
tip de narațiune, reprezintă înscrierea evenimentelor memorabile ale trecutului. 
Această înscriere este în egală măsură un rezultat și un punct de pornire spre 
noi direcții, spre noi atitudini, spre noi valori estetice, etice, axiologice, 
culturale, politice. Prefigurarea literară a unui fapt istoric își are sursa în 
diversele tipuri de înscriere de la care pornește. I se adaugă, bineînțeles, 
condiționări de o mare varietate, începând cu cele caracteriale și psihologice, 
determinate de personalitatea autorului. Important este faptul că evocarea 
literară inspirată de istorie rămâne îndatorată măcar în parte dacă nu integral, 
diverselor tipuri de scriere a istoriei, documentelor ca atare” [7].  
Respectând canoanele speciei, păstrând echilibrul între document și 
ficțiune, Mihail Diaconescu împletește cunoașterea intimă a faptelor 
relatate cu fantasticul și luxuriantele transfigurării epice. Grigore 
Alexandru Ghica al X-lea trăiește momente în care închipuirile îl copleșesc 
și limitele dintre real și fantastic dispar. Interesante sunt episoadele în care 

Alteța sa e bântuită de un personaj cu copite de țap sau se lasă fermecată de 
solomonarul Leontar Țapu. Spectaculoase sunt ieșirile sale, dominate de 
boală, care îi accentuează latura umană dar și relația cu Marie, amanta și 
confidenta sa.  
,,Morfeu nu-l odihnea, de fapt, niciodată îndeajuns. Într-o astfel de stare, 
închipuirile sale se făceau pe cât de vii, pe atît de atâțătoare. Visa cu ochii 
deschiși în beznă, peregrinări repede schimbătoare spre spații hipnotice, care-l 
sorbeau cu nesațiu și-l purtau mereu spre peisaje uluitoare, pline de amănunte 
bizare, descoperite cu o uimire proaspătă, plină de spaimă”.[8]  
Tot la capitolul ficțiune trecem descrierile cu forță evocatoare: haine, baluri, 
case domnești, orașe, străzi, obiceiuri sau instituții. Fantezia și iscusința de 
a contura în cele mai mici detalii cadrul de acțiune a personajelor vădesc 
forța epică pe măsura puterii de documentare a autorului. Paginile 
descriptive alternează cu cele dedicate problematicii istoriei, cu dialoguri 
bine conturate în care se confruntă idei, teze, judecăți de valoare definitorii 
pentru o tabără sau alta. Un rol plin de înțelegere și simpatie din partea lui 
Mihail Diaconescu îl are Costache Negri, ministrul lucrărilor publice, 
uncheșul cum îi spuneau prietenii, unul dintre cei mai vajnici promotori ai 
Unirii, care credea necesar sprijinul Franței.  
,,Oare Franța, se întreba domnul Negri, va rămâne insensibilă la strigătele celor 
asupriți? Franța, străruia domnul Negri, are datoria morală de a cere ferm în 
conferință respectarea vechilor drepturi politice ale Țărilor Române, încălcate în 
ultimul timp fără milă de Rusia cât și de Austria și Imperiul Otoman”. [9] 
Cea mai mare parte a acţiunii din romanul Speranţa se desfăşoară în 
oraşele şi satele din Moldova şi Ţara Românească, în special la Iaşi şi la 
Bucureşti. Importante capitole îl poartă însă pe lector la Viena, 
Constantinopole, Berlin, Paris, Londra, la Castelul Obsborne pe insula 
Wight, unde Napoleon al III-lea al Franţei şi regina Victoria a Marii Britanii 
s-au întâlnit ca să discute situaţia din Principatele Române în context 
european. Unii dintre eroii romanului sunt prezentaţi în acţiunile lor 
diplomatice prin diverse capitale europene, în cursul unor tratative, 
confruntări, dezbateri, înţelegeri cu monarhii şi politicienii străini din 
epocă, tocmai pentru a se arăta ideea că Unirea Principatelor Române a fost 
nu numai o problemă a politicii noastre interne, ci şi o componentă decisivă 
a situaţiei generale în Europa. Iată cum se vede din romanul lui Mihail 
Diaconescu problema Unirii în diplomație:  
,,…domnul ministru Negri înțelesese că până și cei mai înverșunați dușmani ai 
politicii dusă de români trebuiau să țină seama de ea. Politica aceasta putea fi 
prezentată în culori mincinoase, defăimată, falsificată uneori cu bună știință. Ea 
  
 
nu mai putea fi însă nesocotită. Se știa peste tot, și se știa bine, că românii se 
frământă într-o stare de neliniște mai adâncă decât în trecut. Că e necesar și 
pentru români, dar și pentru liniștea Europei, a marilor puteri în primul rând, 
care își disputau interesele în zona dunăreană mai aprig și mai nemilos decât 
oricând, că dorințele unioniste să fie acceptate, ca rânduiala și liniștea aceșei 
părți de lume să fie înfăptuite în primul rând de locuitorii de acolo.” [10]  
Romanul Speranța se continuă, patru ani mai târziu, cu Sacrificiul, o 
operă închinată spiritului românesc care a făurit marea unire de la 1918, 
dupa opinia unei parti a criticii, unul dintre cele mai bune romane din 
literatura noastră despre Marea Unire. Sacrificiul aduce în prim-plan 
luptătorii ardeleni pentru Marea Unire, totul fiind prezentat, ca şi în 
celelalte cărţi, pe fondul de violenţă şi „bestialitate” al naturii umane. În 
aceste contexte, cele mai reuşite pasaje literare se dovedesc, după Dumitru 
Micu [11], descrierile de ceremonial, recompuse în spiritul caracteristic al 
fiecăreia dintre epocile „reactualizate”. În ambele romane istorice, Mihail 
Diaconescu lucrează în coordonate documentare, el nu modifică şi nici nu 
modelează datele fundamentale de cadru şi de atmosferă, ci se folosește de 
puterea inventivităţii epice, pentru a transfigura materia istorică și a o 
transcende. 
,,Genul de roman istoric cultivat de Mihail Diaconescu facilitează invazia 
documentului în ficţiune. Munca de preparaţie, investigarea arhivelor şi a 
locurilor trebuie să fie copleşitoare. Nevrând să deformeze adevărul istoric, 
prozatorul se supune cu bună ştiinţă acestei asceze. Este admirabilă în acest caz 
voinţa de construcţie, fiindcă pare incomparabil mai dificil să ordonezi un vast 
material decât să struneşti telegarii fanteziei. (…). Autorul îmbracă, în funcţie 
de nevoile eposului, când hainele protocolare ale istoricului, când straiele 
familiale ale povestitorului. Dinamismul poveştii provine din mişcările 
interioare/ exterioare ale personajului (…). Apoi intervine procesul devenirii 
interioare a personajului aşa cum se reflectă în oglinda timpului. Însăşi 
dispunerea secţiunilor romanului învederează etapele mişcării insesizabile în 
raport cu istoria.”[12]  
Revenind la romanul „Speranţa”, acesta prezintă Unirea Principatelor 
Române pe baza unor date istorice, sociale, politice, diplomatice, militare, 
dar mai ales din perspectiva infinitei drame a relaţiilor interumane. 
„Speranţa” a fost gândit ca un roman frescă, respectiv ca o epopee cu 
desfăşurări pe numeroase planuri paralele sau convergente, va spune și 
autorul într-un interviu luat de Petre Septimiu Codrescu la 24 ianuarie 2015 
în ziarul Lumina [13]. Deși Cuza este evocat portretistic şi psihologic în mai 
multe capitole memorabile, nu el este eroul principal al romanului, ci 

Grigore Alexandru Ghica al X-lea, „augustul principe domnitor al Moldovei” 
[14]. Portretul lui Cuza e succint: 
,,Ținuta altetică de militar, farmecul de bărbat frumos și glumeț cu care frângea 
inimile atâtor femei, titlul nobiliar de vornic pe care principele Ghica i-l 
acordase doar cu câteva săptămâni în urmă, într-o ceremonie plină de fast la 
curte, dar îndeosebi reputația sa morală ireproșabilă de fost demnitar 
ministerial și membru deosebit de activ al unor organizații politice secrete între 
care Asociația Patriotică, fondată cu doi ani înainte de revoluția pașoptistă, era 
cea mai însemnată, îl făceau deosebit de ascultat”[15].  
Întrebat de ce, autorul a declarat că pentru el, Grigore Alexandru Ghica e 
una dintre cele mai elocvente încorporări ale relaţiei între eroic, tragic, 
moral, spiritual şi sublim în istoria românilor. Un personaj romantic, ce 
acționează consecvent pentru Unire, în condițiile în care este spionat, 
defăimat, sabotat, uneori foarte eficient, de marile puteri europene ale 
epocii.  
,,Puţini mai ştiu azi că între 1848, după căderea guvernului paşoptist de la Bucureşti, 
şi 1859, Ţările Române au îndurat un ocean de suferinţe teribile, tocmai din 
cauza acestor imperii, care şi-au trimis trupele de ocupaţie, concomitent sau 
succesiv, în oraşele şi satele noastre. Dorinţa de unire a ieşit ca un vulcan, ca o 
stâncă în mijlocul unui ocean de suferinţă românească. Stânca aceea a rămas de 
neclintit. Durerile ştiute sau neştiute, îndurate de români între 1848 şi 1859, 
sunt comparabile doar cu suferinţele din timpul Primului Război Mondial, 
respectiv din perioada retragerii noastre în Moldova şi a luptelor de pe 
„Triunghiul morţii”, la Oituz, Mărăşti şi Mărăşeşti,”[16]  
spune autorul în interviu. La început, Grigore Alexandru Ghica al X-lea a 
fost considerat de mulţi patrioţi din anturajul său politic viitorul domnitor 
al Principatelor Unite. Când a înţeles însă că un domnitor mult mai eficient, 
mult mai ferm, mult mai potrivit al Principatelor Unite ar putea fi 
Alexandru Ioan Cuza, Ghica s-a retras fără ezitare. Mai mult chiar - în 
străinătate, unde a plecat într-un exil voluntar, a acţionat consecvent în 
favoarea Unirii Principatelor şi a lui Cuza. Acesta este, în opinia lui Mihail 
Diaconescu, un înălţător exemplu de abnegaţie morală şi politică, de iubire 
de ţară. 
Între cei evocaţi în Speranţa se numără şi preoţi, monahi, teologi şi 
ierarhi. Monahul Dionisie Romano, stareţ la Mănăstirea Neamţ, viitor 
Episcop al Buzăului pe timpul lui Cuza, este portretizat în momentul unei 
întâlniri memorabile cu Grigore Alexandru Ghica al X-lea, pornit într-o 
călătorie prin satele şi oraşele Moldovei.  
  
 
,,Pe mine m-a atras calitatea de om de cultură a lui Dionisie Romano, de 
luptător pentru drepturile naţionale şi sociale ale românilor din Ardeal, de 
unde era el, de monah şi personalitate morală exemplară. Când a răposat, 
biblioteca sa personală, în care se aflau peste 150 de lucrări manuscrise de o 
inestimabilă valoare - româneşti, greceşti, slavoneşti, turceşti şi arabe - şi peste 
7.000 de cărţi de o excepţională valoare - rarităţi bibliografice - a intrat în 
patrimoniul Academiei Române. El este, de fapt, primul donator al Bibliotecii 
Academiei Române”[17], 
explică Mihail Diaconescu. Prezenţa în roman a monahului Dionisie 
Romano sugerează relaţia dintre Unirea Principatelor şi entuziasmul 
românilor din Ardeal. Un alt personaj care se evidențiază în roman este 
Ieromonahul Iosafat Snagoveanul, evocat ca un teolog erudit, un mare 
naţionalist şi patriot, un exemplu de ţinută intelectuală, civică şi morală.  
Singurul păcat al romanului ar fi că încearcă să furnizeze modele, cu 
orice preț.  În manieră romantică, autorul își tratează personajele unioniste 
cu mai multă indulgență, pe când cele care uneltesc împotriva țării și a 
principelul sunt pline de multe alte defecte, vizibile în situații minore.  De 
altfel, sunt și pedepsite exemplar. Pierdut într-un con de umbră, romanul 
Unirii ar putea fi recuperat de literatură, pentru acuratețea documentării și 
telentul cu care Mihail Diaconescu recuperează fantasticul, magicul și 
simbolicul.  
 
 
NOTE: 
[1] Lucian Blaga, Hronicul şi cântecul vârstelor, Editura Humanitas, 2016, p.105. 
[2] O. Goga în Românul, nr. 31/1918.  
[3] Al. Vlahuţă, Amurg şi zori, în Românul, nr. 31/1918). 
[4] https://www.crestinortodox.ro/religie/mihail-diaconescu-135167.html 
[5] https://www.crestinortodox.ro/religie/mihail-diaconescu-135167.html 
[6] Gheorghe Bulgăr, Stil și artă literară în proza lui Mihail Diaconescu, Ed. Viitorul 
Românesc, București, 2001, p.104. 
[7] Ibidem. 
[8] Mihail Diaconescu, Speranţa, Editura Eminescu, Bucureşti, 1984, p. 51. 
[9] Ibidem, p. 101. 
[10] Figuri de seamă evocate în romanul Unirii Principatelor, de Petre Septimiu 
Codrescu, publicat în ziarul Lumina la 24 ianuarie 2015 și disponibil la 
adresa http://ziarullumina.ro/figuri-de-seama-evocate-in-romanul-unirii-
principatelor-98476.html 
[11] Dumitru Micu, Scurtă istorie a literaturii române, vol. III, Perioada 
contemporană. Proza, Editura Iriana, Bucureşti, 1996, cap. I.3 Realism şi 
romantism. Tematica istorică, Mihail Diaconescu, p. 138-139. 
[12] Nicolae Oprea, Astra, Braşov, An. XXI, nr. 1 (184), ianuarie 1987. 
41 

principatelor-98476.html. 

Union Figures in Romanian Literature:  
The Historical Novel Speranţa by Mihail Diaconescu 
 
Abstract: Union becomes the subject of a historical novel and its figures are 
interesting characters in Mihail Diaconescu's Speranța, published in 1984. Based on 
traditional realism, the historical novel describes all the events that lead to the Big 
Union Decission on January 24. Speranța illustrates a „program-based literature”, 
theorized in various studies and articles, on a protoconist line, outdated today, but 
of great importance in the 70s and 80s. Ignored by the critics, the novel could be 
recovered by the literature, for the accuracy of the documentation and the artistry 
with which Diaconescu uses the fantastic, the magic and the symbolic. 
Key words: Union, historica novel, Al. I. Cuza, Grigore Alexandru Ghica, 
fiction, traditional realism, political romantisism, fantasy. 

FEMEIE, IATĂ FIUL TĂU,  
ROMAN AL ILIMITĂRII VERBULUI A FI 
Sub lupa specială a celui care nu scrie, ci plăsmuiește, se conturează în 
romanul lui Sorin Titel spațiul bănățean, dar și lumea verbului a fi, conjugat 
la toate timpurile. Prin cele trei perechi de dubli cu o identitate clară, 
aproape administrativ identitară, dar atemporală, sărbătoarea devine 
spațiul manifestării durerii, iar timpul în sine o dimensiune măsurabilă, un 
detaliu al unei povestiri familiare, dar și nemaivăzute. Scopul acestei 
lucrări este să sublinieze faptul că un autor oarecum excentric cheamă la 
raport un cititor dispus să devină prizonier al cărții și nu unul care să se 
mulțumească cu expresia banală a ideilor unui nume pe o copertă. În 
romanul lui Sorin Titel, Femeie, iată fiul tău, trivialul este procesat, dar nu 
atât de mult încât să își piardă ingenuitatea și suficient de adecvat încât să 
dea impresia lucrului născut din împăcarea rațiunii cu imaginația. În timp 
ce Marcu este expresia derizoriului, Marcu – Ivo este primul pas spre viața 
fără margini, Marcu – Roger este al doilea pas spre ilimitare, iar Marcu – 
Marcu este atingerea de netăgăduit a perfecțiunii. Așadar, ilimitarea 
verbului a fi e posibilă prin existența paralelă și parțial tangențială a celor 
trei perechi de dubli.  
Cum ar trebui un cititor să-i citească opera unuia „dintre scriitorii 
noştri cei mai importanţi, mai devotaţi ideii de literatură, mai intransigenţi 
în refuzul clişeelor contingenţei”?[1] Cheia de lectură potrivită constă în 
încercarea de a-i feri opera de formule „epice previzibile, clişeizate, 
devenite, prin îndelunga folosire, convenţionalisme comode pentru 
receptări leneşe.”[2]        
Analizăm îndeaproape consistenţa construcţiilor din simbolistica 
tradiţională, venită din semnificaţiile reunite ale termenilor ce le alcătuiesc 
şi, fascinaţi de uşoarele platitudini, înăbuşim orice intruziune a unor acte 
spontane. Tradiția își are rolul, un bloc nu se poate construi de la acoperiș, 
cultura și literatura prezentului trimit, chiar prin demontare, la 
mecanismele unui trecut. Totuși, revitalizări, refaceri, revirimente purifică 
orice apă stătută, de care și cel mai însetat este sătul. Nu este nevoie de un 
cod cultural care să medieze, care să-şi exercite funcţia coercitivă, trasând 
violent graniţe. Și atunci e simplu să refuzi să crezi că cercul este alcătuit 

dintr-o infinitate de puncte. Într-adevăr, laleaua este făcută „dintr-o 
infinitate de puncte”... şi firul de iarbă sau un calorifer, o masă, un borcan. 
Cercul... are două latur. Nu este o premisă eronată, ci o concluzie. Iată 
demersul logic şi analogic care a condus spre acest colţ al minții unui cititor 
gata să devină prizonier al cărții și dispus să-i răspunsă unui autor cu 
semnătură, identitate și literatură proprie. Cercul trimite spre perfecţiune, 
încununare, desăvârşire, dar şi cele două laturi ale unui triunghi isoscel tot 
spre aceleaşi abstracţiuni ne expediază... căci oricât am chinui creionul, a 
doua latură tot se încăpăţânează să fie egală cu prima. Depăşind planul 
închistărilor şi al îngustimilor matematice, în încercarea de a disemina 
particulele conştiinţei tradiţionale, se afirmă că cercul... sau absolutul... sau 
ilimitarea... este Marcu! Nu Marcu, ca personalitate clar definită, ca 
individualitate artizanal decupată, ci Marcu – Ivo Filipovac, Marcu – Roger, 
Marcu – Marcu. Marcu este doar o jumătate, ce are nevoie de jumătatea 
absentă pentru a subzista; el nu este decât o jumătate ce mai mult încurcă, 
ce incomodează asemenea unei bucăţi de şirag ce ne obligă să trăim 
ancoraţi într-un trecut imposibil de recuperat, asemenea unui ciob de 
porţelan ce aminteşte de existenţa unei ceşcuţe chinezeşti, distrusă în 
timpul unei altercaţii. Cele două laturi se unesc într-un singur punct, dar se 
sudează spre a se pierde împreună în jocul sturlubatic din cercul lor; un 
cerc imens, imposibil de pătruns înarmat cu raţiunea ce rarefiază nuanţele, 
umbrele şi distruge striaţiile de dimensiuni punctiforme. Marcu a fost, 
Marcu este, Marcu va fi. Iată ilimitarea și prelungirea limitelor temporale 
dincolo de calendarul știut. Se cere o imensă capacitate de visare, o abruptă 
înclinaţie spre fabulos şi ură faţă de conduite dictate. Nu este dificil de 
înţeles că cercul nu este confecţionat „dintr-o infinitate de puncte” pentru 
că se cunoaşte faptul că Marcu are o singură proiecţie, nu un infinit, cu care 
alcătuieşte perfecţiunea. Nu tinde spre ea, ci o atinge, trăieşte sub auspiciile 
ei, protejat şi scăldat de feeria absolutului, aşa cum un copil pierdut în lanul 
nesfârşit al nebuniei inocente simte că a cuprins steaua cu braţele-i 
anorexice.  
Marcu – Ivo Filipovac 
„«Cu Femeie, iată fiul tău, fără să părăsim întru totul cadrele cunoscute, trecem 
totuşi în zona de umbră, de suferinţă şi de oboseală a aceleiaşi lumi... 
Sărbătoarea (...) a devenit acum timp al rătăcirii şi al spaimei.»”[3]  
E vorba de un sentiment transfigurat, ascuns în spatele unui văl 
suficient de transparent pentru a se putea întrezări conturul, îndeajuns de 
opac încât să nu preschimbe misterul în derizoriu. Jocul acesta între a arăta 
și a masca este fascinant. Realitatea este păstrată, dar și trecută pe sub magia 
  
 
realității personale. Doar o asemenea ţesătură poate concilia contrarii şi 
permite aceluiaşi ochi să perceapă „sărbătoarea de a fi şi durerea de a fi”[4]. 
Din nou verbul a fi – într-o altă dimensiune, sub un alt tipar de actualizare.  
„Basmul frumos al vieţii şi eminescianul basm «pustiu şi urât» îşi dispută aici 
întâietatea; o dispută discretă lipsită de orice violenţă, de orice aspect polemic 
ostentativ, nu mai puţin reală, ţinându-ne cu răsuflarea tăiată.”[5]   
Chiar personajele romanului sunt caracterizate prin intermediul 
paradoxului, fără a crea impresia de artificialitate. Astfel, cuvinte ce nu fac 
parte din aceeaşi sferă semantică sunt chemate să sprijine nume întâlnite şi 
cu alte prilejuri:  
„Oamenii lui Titel se simt unici, singuri şi asemănători.”[6] Alăturarea 
termenilor antinomici subliniază semnificaţia binară a conceptului de dublu: 
specificitatea fiecărei părţi componente a unui întreg şi imposibilitatea 
existenţei unei relaţii de nonsubordonare faţă de sistem – „dublul ne arată (...) 
«cât de singuri şi nepereche suntem de fapt».”[7]   
Prima pereche de dubli, Marcu şi Ivo Filipovac, demonstrează că 
Sorin Titel nu este un pictor-narator, ce reordonează relieful unui spaţiu 
apatic, ci făuritorul unei lumi, în care fantasticul şi realul coexistă fără a se 
incomoda unul pe celălalt. 
 „Ivo şi fiul Sofiei seamănă până la confundare, iar întâlnirea celor doi, deşi 
forţează limitele verosimilităţii, are o deplină valoare simbolică: Ivo «frustrat» 
şi Marcu «covârşit» de dragostea maternă sunt cele două feţe ale unui acelaşi 
destin: viaţa lui Marcu (...) umple golul din cea a dublului său.”[8]  
Ivo era excesiv supravegheat de „complexul de a te simţi nenăscut dintr-o 
mamă, neieşit din pântecele cuiva, un produs (...) mai curând făcut, decât 
zămislit cu adevărat.”[9] Nu rosteşte cuvântul mamă decât atunci când 
ordinea propriului cămin atestă prezenţa unui exponent al feminităţii. Cum 
amintirea figurii protectoare a mamei se substituie unui vid, soţia tatălui 
său devine mama. Aceasta reclamă, mai degrabă, existenţa unui fiu iubitor, 
nu chipul din nişte fotografii, indiferente la trecerea timpului.  
Dacă Ivo nu era încercat de „sentimentul oribilei profanări, sentiment 
încercat de fiecare copil atunci când e trimis, prin vulgarele cuvinte, la 
origine”[10], fapt explicabil prin lipsa figurii materne, Marcu se simte 
„legat printr-o nevăzută placentă”[11] de mama sa. Impresia nerealizării 
unei rupturi în momentul naşterii face posibilă comunicarea telepatică. 
Sofia are un vis premonitoriu, din care se trezeşte speriată. Tot pe calea 
visării, fiul îi sădeşte liniştea în suflet: „nu fi şi dumneata atât de 

nerăbdătoare, c-o să-ţi fie dat să mă vezi, nu-ţi fie frică (...) ai să vezi că o să 
mă ţin de cuvânt.”[12]  
Aparent cele două personaje par construite antitetic, dar există 
suficiente coordonate care denunţă ideea unei perfecte congruenţe. Marcu 
este cel neadaptat, diferitul, cel capabil să-şi reverse iubirea pentru nişte 
fraţi care îl consideră nu doar un prilej de amuzament sau o slugă debilă, ci 
şi „«hoţul» care luase cu el în mormânt inima mamei şi în ruptul capului nu 
mai voia s-o dea înapoi.”[13] Ţinta urii unui „Cain multiplicat”[14], Marcu 
este căsătorit împotriva voinţei sale ca „să intre în rândul oamenilor”.[15] 
Ofiţerul Ivo Filipovac este puternic ancorat în realitate, el  
„nu-şi poate închipui altfel viaţa decât în doi, el este bărbatul în căutarea 
femeii, cu ajutorul căreia să întemeieze un cămin şi să perpetueze specia.”[16] 
 Cu toate diferenţele, asemănarea din punct de vedere fizic este dublată de 
o sensibilitate aparte. Ivo îi scrie mamei sale vitrege din  
„acea tardivă dorinţă de recuperare (...) a instituţiei materne. (...) Recuperarea 
trecutului (...) este un nimerit prilej pentru a-şi denunţa în permanenţă 
fragilitatea sinelui. Extrema lui hiperemotivitate.”[17]  
Sfâşiat de emoţie, Ivo leşină atunci când intră pentru prima dată într-o sală 
de dans şi este în mijlocul atâtor fete. Fiorul acelui moment este rechemat 
din depozitul memoriei şi filtrat prin conştiinţa omului matur: „nu mă mai 
săturasem privindu-le; am intrat într-un fel de transă.”[18] Deşi a părăsit 
vârsta adolescenţei, exacerbarea trăirilor şi acutizarea sentimentelor îi 
nuanţează existenţa. Ivo „nu era în stare s-o uite pe marea artistă”.[19]  
„Asemănarea este tulburătoare, Ivo privindu-se în oglinda inferiorului său cu 
melancolică iubire. E peste puterea lui de a înţelege asemănarea. (...) Ce îi 
legase?.”[20]  
Legătura ce se stabileşte între cei doi refuză orice tangenţă cu logica, iar 
potrivirea trăsăturilor fizice depăşeşte cadrul raţionamentului obişnuit. 
Dacă originea îi depărtase (Ivo era sârb din Voivodina, iar Marcu – 
bănăţean), forţe nevăzute îi leagă. Conexiunea dintre Ivo şi ordonanţa sa 
iese la suprafaţa ramei textuale în momentul absentării nemotivate a lui 
Marcu. Ivo eşuează în a fi autoritar, deşi Marcu nu a respectat rigorile 
slujbei. Mai mult, Ivo simte că „nu poate, sau nu vrea, să se despartă de 
ordonanţa lui.”[21] Merge atât de departe în identificarea cu Marcu încât 
nu îşi poate înfrâna neliniştea: „disperarea lui pur şi simplu mă face să 
sufăr (...) nu pot scăpa de sentimentul că răspund de soarta lui.”[22]    
 „Laturile de identitate şi spiritul de solidaritate [merg – n.n. E. C.] 
până la sacrificiu.”[23] Marcu, luat drept Ivo suportă loviturile fratelui 
  
 
iubitei ofiţerului, Amy Scheindler. Motivul pentru care a ales martirajul 
este redat, sub forma confesiunii, de însuşi Marcu: 
 „am tăcut mâlc, am lăsat să mă zvânte în bătaie, pentru că aşa am crezut eu că-
i bine... Trebuia să-i arăt lui domnu ofiţer că mi-i frate bun, chiar dacă nu 
suntem ieşiţi din aceeaşi mamă.”[24]  
Luciditatea personajului obligă cititorul să accepte că Marcu se desprinde, 
în final de mama spre a se contopi cu dublul său. Destinul personajului „se 
consumă sub semnul sacrificiului, al jertfirii uneia dintre fiinţele gemene 
pentru a fi cealaltă salvată.”[25] Acceptarea deliberată a sacrificiului este un 
act aproape sacrat. Oare cum ar putea fi catalogat un roman plin de fiinţe 
autodevoratoare, care îşi contemplă, cu seninătate tragică, finalul?[26] 
Probabil că afirmaţia următoare nu este deplasată: „Femeie, iată fiul tău este, 
în totul, un roman zguduitor.”[27]   
 
Marcu – Roger 
Proiecţia într-un alt timp şi într-un alt spaţiu a perechii de dubli 
Marcu – Ivo Filipovac este cuplul îngemănat Marcu – Roger.  
„Marcu (...) primeşte la Deauville, într-o casă străină (...) vizita inopinată, 
absurdă a dublului său, Roger La Fontaine, un soi de vagabond modern, cu 
care nu se mai întâlnise până atunci niciodată.”[28]  
Iniţial un gând trecător, asemănarea dintre Marcu şi străinul care „nu se 
sfiise să intre”[29] în absenţa lui, devine subiect de conversaţie. Tânărul 
necunoscut, un individ cu înfăţişarea pictorului, într-o sinistră sondare a 
minţii celuilalt, declară: „Fii fără grijă (...) nu sunt spărgător sau mai ştiu eu 
ce bandit (...). O să ne înţelegem foarte bine. Ai să vezi. Şi e şi firesc să ne 
înţelegem.”[30] Nu, nu era firesc; cum ar fi putut să se înţeleagă un pictor, 
venit pentru a-şi aprofunda studiile la Paris şi unul dintre acei indivizi 
pentru care orice oraş mare constituie un prilej de a construi un cămin din 
vise şi idei iluzorii. Necunoscutul decide, după un timp să plece, dar Marcu 
„se trezi că-i spune, tam-nisam, să mai rămână.”[31] „Străinul îi semăna 
incredibil de mult (...) acelaşi nas drept, ochii puţin îndepărtaţi unul de 
celălalt, gura cam mare, dar frumos rotunjită, aceeaşi bărbie, aceeaşi frunte, 
toate seamănă de minune.”[32] Păreau să aibă două destine decupate după 
şabloane deloc asemănătoare şi totuşi potrivirea chipurilor celor doi 
revendică întretăierea sorţilor. Tânărul îmbrăcat jerpelit se prezintă ca 
Roger La Fontaine, adăugând: „o simplă potrivire”.[33] Simplă potrivire nu 
era, însă apariţia lui Roger în viaţa lui Marcu. Roger nu funcţionează drept 
simplu surogat fratern, ci el intervine în jocul de-a viaţa şi de-a moartea ca 

element salvator. „Apăruse miraculos tocmai la timp pentru a-şi îndeplini 
această misiune, acest destin.”[34] Marcu se întrebase cândva ce căuta la 
Paris; Roger ştia cu precizie ce avea să-i dăruiască Parisul – a venit aici 
pentru a muri în locul geamănului său.  
În urma substituirii în înfruntarea cu moartea, Marcu este salvat. 
Roger a murit, dar particule ale fiinţei lui au fost colportate în dublul său. 
Într-un amestec tulbur de nelinişte şi uimire, mama lui Marcu îşi priveşte 
fiul aflat în comă într-un spital parizian: „era el, şi totuşi trăsăturile îi erau 
modificate: ceva străin şi necunoscut îi apăruse pe chip!”[35] Chipul lui 
Marcu, „cu acel aer străin întipărit pe el”[36], aminteşte de prezenţa lui 
Roger la fel cum prezenţa acestei perechi trimite spre ,,redutabilul paradox 
pe care s-a priceput Sorin Titel să-l aducă în literatura română (...) ivit din 
convingerea sa, treptat dobândită, că «marele» şi «definitivul» sens al vieţii 
se ascunde în aparenţele ei nesemnificative.”[37] Astfel, trivialul, banalul, și 
arta de a scrie își dau mâna și își răspund. 
 
Marcu – Marcu 
„«Tema singurătăţii» este abordată cu destinele celor «doi» Marcu (...), a căror 
existenţă evoluează sub semnul «neputinţei de a fi, de a trăi cu adevărat»; 
înfăşuraţi în propria lor singurătate, Marcu al Sofiei şi Marcu «al mamei» taie 
punţile de comunicare cu ceilalţi, purtându-şi pentru totdeauna povara (...) de 
a fi respins lumea «atât de armonios alcătuită».”[38]  
Un proscris în locurile numite acasă, Marcu îşi transformă suferinţa într-o 
dulce destăinuire: „nu-i defel uşor să fii ca mine: străin în tot locul şi 
neîmpăcat cu lumea!”[39] Stridenţa ţipătului unei maturităţi precoce 
anihilează ideea unui trup subdezvoltat. Atunci când podul grajdului eşua 
în a fi loc de joacă, Marcu alerga spre Sofia: „Eu pe nimeni nu am, mamă, 
pe lumea asta (...). Pe mine m-a bătut Dumnezeu.”[40] Odată cu ţeserea 
destinului pictorului Marcu spaţiul temporal şi coordonatele spaţiale se 
schimbă. Spaţiul banatic cu toate miturile, practicile aproape ritualice, cu 
ţărani simpli şi calzi este abandonat în favoarea freneziei pariziene. Marcu 
resimte Parisul ca pe o experienţă sinonimă cu surghiunul... e drept că... un 
exil programat şi acceptat. Deşi Marcu sosise la Paris în urmă cu un an, 
singurele persoane cu care stabileşte contacte sunt portăreasa, un menestrel 
modern întâlnit în aglomeraţia urbei şi cuplul Micheline – Vasco. Preferă să 
se scalde în propria-i singurătate şi aproape ocoleşte scufundarea în 
raporturi sociale sau afective.  
Dar de ce să simtă nevoia să comunice cu exteriorul, când iţele 
nedeclarate ale unui destin scindat îl obligă să stabilească dialoguri cu un 
  
 
alt Marcu, cu o altă proiecţie a lui – o altă materializare a ideii de Marcu? 
Codul se schimbă, căci asocierile logice de cuvinte resping miracolul, 
canalul se modifică, în încercarea de a sonda în trecut. Asemănarea fizică 
dintre Marcu şi Marcu, dublată de înclinaţia amândurora spre solitudine 
facilitează comunicarea până la contopire şi confuzie între Marcu şi un 
strănepot ce îi seamănă sfidător de mult. Pictorul împrumută glasul 
strămoşului său pentru a descrie o scenă impresionantă:  
„Şi, acum, eu, strănepotul tău (...) caut să-mi închipui scena reîntâlnirii voastre: 
de nerăbdare, te-ai împiedicat de pragul grajdului şi mă fac că nu bag de seamă 
lacrimile pe care ai grijă să ţi le ştergi, ruşinându-te de propria ta slăbiciune. 
(...) Te revoltă lipsa de memorie a animalului şi îţi vine să plângi.”[41]  
Revelaţia stranie şi translaţia într-un alt timp face posibilă uniunea celor 
doi într-un plan în care timpul este suspendat, iar spaţiul nu mai constituie 
un cadru necesar. Fără a-şi face simţită prezenţa, Marcu intră în baraca 
soldatului Marcu:  
„Descoperindu-te (...) am o uşoară strângere de inimă, de parcă acolo, în 
hardughia în care dorm recruţii, aş fi dat, absolut din întâmplare, peste 
propria-mi fiinţă (niciodată n-am avut într-o asemenea măsură revelaţia 
asemănării noastre).”[42]    
Apropierea unor spaţii aparent imposibil de încrucişat este posibilă, 
avându-l ca mediator pe Marcu – artistul. Aflat în pragul morţii, Marcu 
trăieşte „într-o lume în care contactul cu realitatea continua să fie 
întrerupt.”[43] Ţinea, totuşi legătura cu o realitate personală, învestită cu 
semnificaţii proprii. Pe calea visului, se apropie de o femeie bătrână, 
stăpâna unui univers ce indică coordonatele unei alte dimensiuni spaţiale:  
„un bărbat necunoscut tăia lemne cu ferăstrăul, se vedea rumeguşul roşcat şi 
umed cernindu-se în jurul său, şi el, Marcu, un băieţel neastâmpărat, se juca 
nepăsător cu rumeguşul...”[44]  
Bărbatul putea fi oricine sau orice prezenţă de care este nevoie în 
completarea unui peisaj tradiţional; femeia putea fi chiar ea, mama, un chip 
„în acelaşi timp cunoscut şi necunoscut”[45]. Copilul avea, însă o identitate 
precisă: era el, dublul său, partea necesară pentru întregirea unui destin. Un 
trecut şi un viitor găsesc un punct tangenţial prin uniunea dintre Marcu şi 
proiecţia sa într-un alt timp şi spaţiu. A fi este și la trecut, și la prezent și, 
fără dubii, la viitor. 
Destinele celor doi se ating şi prin intermediul mamelor.  
„Cele două mame, tandre şi protectoare, îşi iubesc (...) fiul timid şi nepriceput 
(...), aflându-l bolnav, rănit, accidentat, ele pleacă să-l caute şi să-l aducă din 

«infernul» existenţei din afara casei, în lumea liniştită a vieţii matriarhale, 
tihnită şi caldă.”[46]  
Atât Sofia, cât şi mama pictorului au o sumbră presimţire a morţii fiilor. 
Sofia amână treburile gospodăreşti pentru că „voia să rămână în lumea 
visului aceluia neliniştitor, să întârzie clipa trezirii.”[47] Spaima cunoaşterii 
viitorului înlănţuieşte clipa liniştită a prezentului, căci femeia din vis a 
cărui chip era transfigurat de tristeţe „nu era alta, tot ea era”[48], iar tânărul 
cu trupul însângerat era Marcu. Cealaltă mamă, biruitoarea lui Sartre, are 
un vis ce se înscrie în aceeaşi paradigmă – „o femeie şezând, cu fiul ei mort 
în braţe.”[49] Legătura dintre Marcu şi Sofia depăşeşte cadrul unei simple 
corespondenţe cu o relaţie părinte – copil, iar raportul dintre pictorul 
Marcu şi mama sa trimite spre ideea violent-uimitoare a telepatiei. „(...) 
rătăcirea unui copil pierdut de părinţii săi printr-un târg săptămânal se 
preface în descrierea unui şir de miracole, băiatul absorbind, fermecat, prin 
privire, succesiunea caleidoscopică a personajelor şi situaţiilor.”[50] 
Coborât în sfera cotidianului, năucit de reverie, copilul Marcu simte nevoia 
prezenţei mamei: „plângea în toată legea (...) «Mamă!» începu el să strige în 
gura mare.”[51] 
Sensibilitatea hiperbolizată şi ataşamentul aproape obsesiv faţă de 
figura mamei se combină, paradoxal cu maturitatea şi profunzimea 
adultului. Marcu devine călăuza lui cătăneţu’, care „e bucuros că are cu 
cine schimba o vorbă, chiar dacă cel ce-i ţinea de urât e un copil.”[52] 
Celălalt Marcu devine confesorul unui călugăr care îşi uită pentru un timp 
statutul, bucurându-se „că are cui să-şi spună păsurile.”[53] Există două 
spaţii temporale distincte, două planuri uşor reperabile din punct de 
vedere geografic, cartografiate însă de către un destin animat de fabulos. 
Este vorba de un destin scindat, de o personalitate fracţionată, de două 
variante ale invariantului. Cel de-al doilea Marcu există pentru că a existat 
Marcu, Marcu este salvat pentru a-l reînvia pe Marcu cel de demult.  
În romanul Femeie, iată fiul tău,  
„[lumea – n.n. E. C.] banală, comună (...) îşi sare pe negândite condiţia şi poate 
participa la experienţe, la trăiri, la aventuri descumpănitoare, deloc banale, 
deloc de toată ziua. Apariţia «dublurilor» este o astfel de experienţă, o astfel de 
revelaţie (...) ce sparge crusta banalului, contrazice firescul până la a-i da celui 
ce o trăieşte sentimentul că «pendulează între două lumi».”[54]  
Atunci, apare ca imperioasă întrebarea: surprinde Sorin Titel în romanul 
său „dramele mărunte şi viaţa de fiecare zi”[55]?Răspunsul este simplu de 
îndată ce recunoaştem îndemânarea scriitorului în ţeserea unor destine. 
„Sub acţiunea romancierului (...) dramele nu mai rămân chiar mărunte iar 
  
 
viaţa pe care ne-o înfăţişează nu ne mai apare drept una de fiecare zi.”[56] 
„Sorin Titel nu «reconstituie» pur şi simplu epic satul bănăţean, acesta este, 
mai degrabă, expresia unei «ţări imaginare», «cu margini mult mai largi 
decât ale locurilor de unde a pornit scriitorul».”[57] Cu margini mult mai 
largi este și timpul, și paradigma verbului a fi.  
Femeie, iată fiul tău este demonstraţia faptului că elementele contrare 
nu se atrag, ci se sudează. Semnificaţia oximoronului „dureros de dulce” o 
ştim de mult, dar ce înseamnă „dureros de paradoxal”? Răspunsul se 
găseşte departe de litera în sine, de cuvântul izolat, de fraza suspendată de 
lipsa cernelii, dar aproape de mâna avidă să treacă la pagina următoare. 

Femeie, iată fiul tău, a Novel of the Illimited Verb To Be 
Abstract: The aim of this paper is to highlight that an author considered 
somewhat eccentric claims a reader inclined to become a prisoner of the book and 
not of hackneyed expression. In Sorin Titel’s novel the trivial is processed, but not 
so much as to lose ingenuity and sufficiently adequate as to give the impression of 
a mind-reconciled work. Whereas Marcu is a plate mark of derisory, Marcu – Ivo is 
the first step towards deathlessness, Marcu – Roger is the second step towards 
deathlessness and Marcu – Marcu is the irrefutable touch of perfection. Thus, our 
purpose is to outline the illimited facets of the verb to be through the means of the 
three pairs of doubles.  
 Keywords: double, illimitation, trivial, commonness, Banat.  

LITERATURA  ISANOSCIANĂ  SUB SEMNUL  RĂZBOIULUI 
Magda Isanos vede lumina zilei pe 17 aprilie 1916, la Iași, cu puțin timp 
înainte ca România să intre în Primul Război Mondial, în timp ce Europa 
este stăpânită puternic de război. În toamna aceluiași an, statul român are 
parte de foarte multe înfrângeri, capitala României este acaparată de 
Falkenheim, iar emigrarea spre Iași este profundă, creionându-se un tablou 
teribil, ocupat de mii de refugiați, români și de alte origini.  
Familia scriitoarei se retrage la Costiujeni, o localitate din apropierea 
Chișinăului, iar Magda Isanos își urmează studiile în Basarabia, devenind, 
mai târziu, o figură literară emblematică.  
Războiul îi răpește primele creații, care rămân în casa de la Costiujeni, 
în anul 1940, când familia autoarei fuge din Basarabia. Alte manuscrise se 
pierd din cauza exploziei unei bombe în curtea casei. Altfel spus, războiul 
își însușește, pe nedrept, câteva „piese de puzzle” care conturează portretul 
literar al Magdei Isanos. 
În Basarabia, creația izvorăște din amarul sufletului, este scrisă cu un 
toc îmbibat în lacrimi, iar slovele poartă toată nostalgia și emoția 
creatorului: 
„Literatura basarabeană s-a scris, astfel, cu vaietul înfundat al suferinței, cu 
lacrima tremurândă a înstrăinării, cu sângele picurat de pe cuiele răstignirii, cu 
geamătul surd al «jalei nestinsului dor», cu duhul strămoșilor reînviat din 
mormintele trecutului dacic sau voievodal, cu respirația fierbinte a însăși 
istoriei.”[1]  
 Chișinăul constituie o imagine dezolantă, în care se simt pulsațiile 
accelerate ale inimilor locuitorilor, agitația dominând totul. Oamenii sunt 
debusolați, nevoiți să fugă, fără speranța că se vor mai întoarce, lăsând în 
urmă obiecte și amintiri de preț:  
 „Chișinăul părea un furnicar stârnit: ofițerii își împachetau lucrurile și își 
trimiteau familiile dincolo de Prut, zvonurile circulau, se crease panică; (...) Era 
27 iunie 1940. Familia Isanos stătea la masă, când a sunat telefonul: «Știi că s-a 
cedat Basarabia?» Vocea vestitoare era a Elenei Alistar. (...) Ordinul de 
evacuare fusese transmis de la Prefectura Lăpușna la ora 12 și 15, către 
primăriile din județ: «Conform ordinului Marelui Stat Major NO.6100 din 28 
  
 
Iunie 1940 astăzi începe evacuarea Basarabiei aplicând întocmai planul Tudor. 
Astăzi, cu trenul cât și pe jos, ofițerii și funcționarii vor lua numai strictul 
necesar (bagaje). Nu se admite mobilier. Comunicați prezentul ordin la toate  
administrațiile din raza județului. Evacuarea Chișinăului și a Basarabiei până la 
ora 18»”.[2]  
Se pare că, în această situație, timpul nu mai are răbdare, silind persoanele 
să-și părăsească, involuntar, viața pe care au trăit-o până la acest moment. 
În capitala Moldovei este valvă, auzindu-se zgomotele asurzitoare ale 
tancurilor și ale tunurilor, în timp ce ultimul tren se îndreaptă spre 
România, iar rușii cotropesc orașul. Mihai Isanos, tatăl autoarei, merge la 
spital să predea cheile, apoi se îndreaptă către gară. În România, familia 
Magdei Isanos locuiește vreme de o lună în casa din Iași a scriitoarei. Casa 
părintească îi provoacă un dor imens şi doar scriind îşi poate potoli această 
stare sufletească: „Pentru că anul 1940, începând din iunie, a stat sub 
semnul sfâșierii, Magda avea în ea dorul de provincia ireversibilă”[3].  Este 
dureros că multe dintre manuscrise rămân în Basarabia, poeta fiind silită să 
parcurgă, parcă, un drum sisific. De altfel, nu doar crunta soartă, ci și 
sistemul politic existent nu îi permite să se afirme în plan literar așa cum 
merită. Imaginea casei și a grădinii, pe care Magda Isanos le evocă deseori 
în poeziile sale, este degradată în realitate, căci, din locuințele oamenilor nu 
mai rămâne nimic în Chișinău. Totul este distrus într-un an, începând de la 
case, catedrală, mitropolie, primărie, Sală eparhială și continuând cu 
tipografiile, băncile, fabricile, depozitele, liceele etc. S-ar crede că se dorește 
a se șterge orice urmă a lui Dumnezeu pe pământ, prin incendierea 
bisericilor, însă El dăinuiește în elementele naturii, așa cum notează Magda 
Isanos în versurile ei:  
„În vremea asta, Dumnezeu zbura-n copaci,/ făcându-i să înflorească. (...) Era 
când câmpie verde, când apă./ Alteori se făcea mic/ și s-ascundea în floarea de 
finic,/ ori s-apuca să crească-n păpușoaie (Dumnezeu)”.[4] 
În anul 1941, după după o perioadă de câteva luni, în care fuseseră 
asasinate masive, Magda Isanos se întoarce în Costiujeni, fiind decepționată 
de imaginea pe care o zărește aici. Este determinată, așadar, să scrie poezii 
despre realitatea cruntă. Notațiile ei pe seama războiului sunt realizate 
dintr-o perspectivă obiectivă, vorbind despre sărăcia care domină satele, 
despre soldații morți, despre efectele războiului, fiind acuzată de 
comunism, din cauza ilustrării adevărului. Răspunsul scriitoarei la acuzele 
primite este, după cum obișnuiește, foarte sincer:  

„Dacă a scrie despre foamea familiilor sărace cu bărbații plecați la război, 
despre atrocitățile comise, înseamnă că am astfel de tendințe, nu aveti decât să 
mă considerați așa, când eu nu fac decat sa iau apărarea celor care suferă”. [5].  
Magda Isanos își găsește salvarea în lirică, strigându-și rugăciunea în rime. 
Se roagă pentru pace, pentru pâine și pentru somn, își dorește liniște pentru 
ea și pentru ceilalți:  
„Înger din lumină, roagă-te pentru mine,/ ieși din casa ta zidită-n rază/ și zi: 
«Doamne, mă rog pentru pâine, pentru somn și liniște-n amiază»”. (Înger din 
lumină). [6] 
Dintr-atâta amar, ea găsește lumina și cere pâine și somn. Solicită, de fapt, 
coborârea lui Dumnezeu peste tot ținutul, șansa de a gusta din trupul Lui și 
tihna primordială.    
Al doilea refugiu pe care îl face autoarea este cel din anul 1944, în 
ultimul ei an din viață, fiind bolnavă și transportată, din această cauză, cu 
mare dificultate. Oamenii sunt cuprinși, din nou, de panică, iar orașele sunt 
devastate:  
„Pe un acoperiș de casă aterizase un vagon de tramvai, peste tot – morți înșirați 
pe străzi, mai ales copii, acoperiți cu ziare. Așa arăta centrul Bucureștiului după 
bombardamentul american de la 4 aprilie 1944”. [7]  
Aceasta, împreună cu membrii familiei, se retrage în Argeș, în comuna 
Drăganu. Locuiesc într-o casă închiriată, care dispune de o grădină 
minunată ce-i amintește tinerei scriitoare de plaiurile unde și-a petrecut 
copilăria. Într-un manuscris de la Drăganu, unul dintre puținele care au 
rezistat, sunt chiar versuri semnate de Magda Isanos:  
„Plină de bucurie m-am deșteptat: Mai am o zi. (12 iunie 1944, Drăganu Argeș) 
Ca și cum ar fi primit în dar ce alții consideră de la sine înțeles și cuvenit: o zi 
de viață”. [8]   
Ecoul războiului răsună în literatura isanosciană, mai ales, datorită 
temelor pe care tânăra scriitoare le abordează: moartea, lupta pentru viață, 
timpul, călătoria pusă sub masca refugiului, dragostea prea puțin împlinită, 
căci soțul ei, Eusebiu Camilar, se află pe front.  
Autoarea reliefează în multe dintre operele sale efectele războiului și 
dorința asiduă de împăcare. De pildă, în poezia Iartă-mă, frate, poeta se 
adresează tuturor oamenilor, poporului, chiar prin substantivul în cazul 
vocativ, la genul singular, frate, care este utilizat cu sens colectiv. Aceasta își 
dorește să făurească un secol în care să domnească dragostea de frate, căci 
au același Tată:  
  
 
„Iartă-mă pentru urile strămoșești./ Vrei peste sânge-n casă să pășești,/ să-
mpărțim prânzul sărac,/ să vorbim despre noul veac/ al dragostei dintre 
oameni? /Fratele meu, ce bine te-asameni/ cu mine! Născuți din pământ, am 
fost purtați de-un potrivnic vânt/ între drapele și săbii.”[9]   
Printr-o deosebită putere creatoare și încărcată cu un optimism infinit, 
Magda Isanos primește cu bucurie tot ce i se întâmplă. De pildă, în refugiul 
din Argeș, în 1944, când este cărată pe brațe din cauza bolii ei, aceasta 
zâmbește pentru a alina tristețea celor care o văd în suferință.  
Mihai Cimpoi aseamănă literatura basarabeană cu Biblioteca din 
Alexandria, susținând, în mod drept, următoarele:  
„Cum ai putea să investighezi și să valorifici întregul ei fond de cărți, 
manuscrise, publicații, mărturisiri epistolare când o parte bună din ele au fost 
arse, nimicite, cenzurate, arestate, bombardate, ascunse în tainițe, dosite după 
alte cărți sau predate securității?”[10] 
Este adevărat și, în același timp, foarte trist că unii autori sunt îngropați în 
anonimat, din cauza factorilor politici. Iar dacă unora soarta le mai dă o 
șansă, în cazul Magdei Isanos nu este așa, căci moartea îi îmbrățișează 
trupul prea devreme. Aprecierile remarcabile vin, mai ales, după dispariția 
autoarei. 
Magda Isanos întruchipează omul exilat, care se agață de orice clipă, 
trăind-o la intensitate maximă și așezând-o în cuvinte.  
Criticul literar Mihai Cimpoi descrie într-un mod artistic, dar, mai 
ales, real, poezia fiicei Basarabiei:  
„Poezia Magdei Isanos, datorită și indiscutabilei dimensiuni basarabene a 
vizionarismului ei social, e o poezie de început de secol cu fâlfâiri agitate de 
drapele și aprinderi de sfeșnice, cu strigăte de groază și sunete chemătoare de 
goarne, cu mâini întinse peste ruine și morminte, cu incendieri de zări, cu 
galopări tropotitoare și cu suliți ridicate la ceruri, cu oameni porniți, «după 
pilda șuvoaielor revărsate»”. [11]     
Scriitorul basarabean, în genere, ilustrează destinul unui individ 
tragic prin asumarea înstrăinării, pusă sub pecetea terorii istoriei.  
 
NOTE: 
[1]. Mihai Cimpoi, O istorie deschisă a literaturii române din Basarabia, Editura Arc, 
Chișinău, 1997, p.12. 
[2].Elisabeta Isanos-Botez. Veronica Isanos-Luscalu, Ana Isanos, „Memorii” în 
Elisabeta Isanos, Cosânzenii, Editura ArtPress, București, 2005, p.165.  
[3]. Ibidem, p.166. 

[4].Magda Isanos, Scrieri, ediție, studiu introductiv, repere cronologice, note și 
comentarii, referințe bibliografice de Aliona Grati, Editura Știința, Chișinău, 
2016, p.85. 
[5]. Ibidem, p. 182. 
[6]. Ibidem, p.59. 
[7]. Ibidem, p.219. 
[8]. Ibidem, p. 223. 
[9]. Ibidem, p.87. 
[10]. Mihai Cimpoi, op. cit., p.14. 
[11]. Ibidem, p.133. 

Isanosian Literature under the Sign of War 
 
Abstract: Magda Isanos was born on April 17, 1916, in Iasi, shortly before 
Romania entered the First World War, while Europe is strongly ruled by warriors. 
In the autumn of the same year, the capital of Romania is taken over by 
Falkenheim, and the emigration to Iasi is profound , drawing a terrible painting, 
occupied by thousands of refugees, Romanians and other origins. The writer’s 
family retires to Costiujeni, a village near Chisinau and Magda Isanos follows her 
studies in Bessarabia, later becoming an emblematic literary figure. The war takes 
away her first creations, which remain in the house from Costiujeni, in 1940, when 
the author’s family flees from Bessarabia. Other manuscripts are lost due to the 
explosion of a bomb in the yard. In other words, the war misappropriates a few 
“puzzle pieces” that build the portrait of Magda Isanos. The echo of the war 
resounds in isanosian literature, especially because of the themes the young writer 
approaches: death, the struggle for life, time, the journey under the guise of the 
refuge, the love that is too little fulfilled, because her husband, Eusebiu Camilar, is 
on the front.  With an incredible creative power and loaded with infinite optimism, 

Magda Isanos gladly receives everything that is happening to her. For example, in 
the refuge in Arges, in 1944, when she is carried on arms, because of her illness, she 
smiles to relieve the sadness of those who see her in distress. However, her 
notations about the war are made from an objective perspective, talking about 
poverty that dominates villages, about dead soldiers, about the effects of the war, 
being accused of communism, because of the illustration of the truth. 
Keywords: war, refuge, creation.  

 „FANTOMA DIN MOARĂ” DE DOINA RUȘTI –  
DISCURS IDENTITAR ȘI MANIFEST ESTETIC 
„Fantoma din moară” este al treilea roman al Doinei Ruşti, apărut la 
Editura Polirom, în 2008, și reeditat în anul 2017, la aceeași editură. Opera 
este o parabolă complexă a comunismului românesc, un roman dens și 
apăsător despre labilitatea adevărului. Creația îmbină planul real cu cel 
fantastic și devine treptat o amplă frescă a perioadei comuniste așa cum 
mărturisește și autoarea: 
„Fantoma din moară este un roman despre lumea alunecoasă a delațiunii, a 
supraviețuirilor minore și a acțiunilor generale, pe care le hotărăsc făuritorii 
Istoriei. Este și un roman despre comunism și urmările lui. Dar povestea 
principală este a unei fantome vaporoase, omniprezente și obligate să trăiască 
și ea în ruinele unei lumi de care este iremediabil legată. Lumea păstoasă în 
care putrezesc rădăcinile mele.”[1]  
Putem observa, în urma lecturii romanului „Fantoma din moară”, că 
evenimentele din copilăria și tinerețea autoarei, prezentate subtil aici, sub 
vălul diafan al imaginației, capătă diverse avataruri în operele de ficțiune 
ulterioare.  
În cazul operei Doinei Ruști, constatăm că identitatea este legată de 
instituții sociale și culturale, dar și de strategiile individului în afirmarea 
de sine. Una din modalitățile utilizate de autoare și care necesită o atenție 
sporită din partea lectorului este jocul cu măști bazat pe figurile invocate 
în traseul sinuos al construcției identitare. 
De asemenea, observăm că aspectele cele mai importante ale vieții 
autoarei se pot desprinde din operele sale de ficțiune, care reprezintă o 
oglindire a lumii sale interioare. Creația sa devine, astfel, o adevărată 
aventură pentru lectorul dornic să o cunoască, iar scriitura sa nu este 
altceva decât o călătorie miraculoasă prin lumea eului. 
Viziunea despre timp a autoarei, de pildă, vine din lecturi, din 
filozofia clasică germană, la care, adeseori, Doina Ruști face referiri în 
cărțile ei. De pildă, în romanul „Fantoma din moară”, Del, personajul 
narator al primei părți, citește secțiunile despre timp și spațiu, din Critica 

rațiunii pure. Sunt invocate și teorii moderne, ca în „Mâța Vinerii”, unde 
există de mai multe ori referiri la teoria particulelor gemene, atât de 
discutată în ultima vreme. Uneori, fantasticul vine direct din informația 
cotidiană, din știrile de ziar. Într-un interviu, prozatoarea explică astfel 
geneza povestirii Cinematograful din mall [2]: 
„Acolo este vorba despre un adolescent care se duce să vadă un film şi iese din  
cinema – bătrân. Mulţi ani după aceea caută să dezlege misterul, bănuind că 
este victima unor fiinţe extraterestre sau în … Dar într-o zi citeşte pe net despre 
cazul unei vietnameze care păţise acelaşi lucru. … Spre deosebire de el, acea 
vietnameză descoperise cauza bolii ei. Eliberat şi dezamăgit în egală măsură, 
personajul renunţă să mai caute extratereştrii şi îşi tatuează pe mână numele 
vietnamezei, cu care se simte înfrăţit prin boală. Cazul femeii asiatice este unul 
real. Femeia se numeşte Nguyen Thi Phuong şi despre ea se poate citi pe net.” 
[3]  
Afirmația este verificabilă. Deși dezamăgitor într-un fel, acest tip de 
evadări din registrul fantastic, îi este tipic Doinei Ruști, explicând totodată 
și parcursul biograficului spre opera ficțională. Liliac, omul verde ascuns 
în inima pădurii, de fapt suferă de cromhidroză. [4] Informația este reluată 
și în construcția personajului Baba Verde din romanul „Mâța Vinerii”.  
Într-o altă povestire, bărbatul de care se îndrăgostesc toate femeile emană 
niște spori narcotici, consecință secundară a bolii sale maniacale. [5] După 
cum, un șir lung de coincidențe și mici neînțelegeri pune doi oameni într-o 
comunicare scurtă și stranie. [6]  
Faptul nud trece prin metamorfoze spectaculoase, fără să altereze 
însă nucleul informativ. Doina Ruști deține arta rară de a plasa mesajul 
într-un context memorabil și insolit. Puțini dintre exegeții ei au observat 
această înclinație. Dintre aceștia, Dan C. Mihăilescu o spune cel mai 
tranșant:  
„Fantoma din moară este un roman fabulatoriu, pe linia autobiografismului, în 
care realismul magic și realismul cotidian se împletesc.” [7] 
Unii criticii literari apropie registrul său fantastic de Marquez [8], 
alții se gândesc la Bulgakov [9], iar în alte cronici se spune că  prozatoarea 
„schițează și o mitologie sui-generis a orașului (zona Universității și 
împrejurimile), înscriindu-se astfel în seria fascinaților și a fascinatorilor 
de București, de la Mircea Eliade la Mircea Cărtărescu.” [10]  
Toate aceste opinii se justifică într-o oarecare măsură, fiind bazate pe 
o geografie mitolologizantă intens. Dar la acest univers fantast și unanim 
cunoscut, Doina Ruști adaugă o observație de maximă acuitate pusă în 
slujba veridicității epice. Astfel, portretul piticului hidos care o terorizează 
  
 
pe Del, acea fantomă ascunsă în ruinele unei mori, reconstituie destul de 
fidel portretul lui Ceaușescu, așa cum apare în binecunoscutul portret care 
trebuie s-o fi terorizat pe Doina Ruști în adolescență. 
Urmărindu-i confesiunile, remarci cu ușurință că și alte personaje de 
tip fantastic își au corespondent în biografia prozatoarei. Astfel, Aurelius, 
înfiorătorul motan din romanul „Patru bărbați plus Aurelius” , își are 
geneza într-un personaj tenebros din copilărie: 
„Aurelius al meu este un anume Marcel, un domn infatuat, care venea în casa 
noastră, în vremea copilăriei, mai precis în perioada aia, dintre 5 şi 8 ani, a 
ieşirii mele sociale. Domnul Marcel fusese discipolul protejat al bunicilor mei, 
iar ei aveau despre el o părere excepţională. L-am urât din prima clipă şi m-a 
fascinat imediat. Era un tip care mi se părea foarte impozant, în costumele lui 
gri, cu obrazul ras la meserie şi cu nişte ochelari care-i făceau ochii 
interminabili. Era, desigur binevoitor cu mine, îmi spunea acele cuvinte 
pufoase pe care le primeşte orice copil, însă eu simţeam cum odată cu ele îmi 
trimitea şi un dispreţ total şi ireconciliabil. Cu timpul mi-am dat seama că în 
privirea lui, amplificată de lentile, exista şi un confort, o mică mulţumire, pe 
care am remarcat-o după aceea la mulţi alţi oameni, pe cât de dispreţuitori faţă 
de mine pe atât de seducători şi intangibili. Aura asta a celor care îşi exprimă 
fără menajamente antipatia, am regăsit-o vara trecută la un pisoi plin de 
aroganţă. De fapt, un mâţ bătrân, care îşi apăra teritoriul, cum fac pisicile 
oripilate de orice invazie. Iar această întâlnire scurtă m-a făcut să mă întorc la 
Marcel şi să scriu „Patru bărbaţi plus Aurelius”. [11]  
Personajul titular al romanului menționat se umanizează tocmai 
printr-un dispreț suveran, ceea ce va declanșa până la urmă psihoza Liciei 
(povestitoarea).  
În altă parte, Doina Ruști își explică personajul titular din „Zogru”, 
ca pe o experiență trăită într-o anticameră a morții. Ea pornește de la 
expresia „a intra în ceasul morții”, bazată pe observația populară, că 
fiecare om își intuiește sfârșitul, intrând într-un rol ori arătând o față 
ascunsă, caracterizată în aceeași măsură de euforii necontrolate și de o 
rafinată tristețe: 
„După ce-a murit mama, câţiva ani buni am fost obsedată de starea ei din 
ultimele săptămâni de viaţă, încercând să reconstitui fapte, emoții transformări. 
Era îndrăgostită de un necunoscut, ceea ce o făcea să arate transfigurată şi 
lunatică. Despre mulţi oameni se spune că înainte de a muri îşi schimbă 
dispoziţiile, comportamentul şi chiar caracterul. Am auzit de multe ori 
spunându-se despre cineva că se poartă ca şi cum ar fi intrat în anul morţii. De 
asemenea, cunosc multe poveşti despre oameni metamorfozaţi inexplicabil cu 
puţin timp înainte să moară. Pe aceste experienţe şi observaţii mi-am clădit 
viziunea despre Zogru, personajul romanului omonim.” [12]  

Citind romanul cu această informație în minte, îți dai seama că 
pentru Doina Ruști există o relație evidentă și incontestabilă între viața ei 
cotidiană și ficțiunea pe care o scrie. Arhetipal, Zogru, a fost comparat în 
literatura critică fie cu elfii, fie cu djinii (Dan C. Mihăilescu). S-a spus 
despre acest personaj că este un demon (Marco Dotti), un „vampir de 
treabă” (Daniel Cristea - Enache), venit dintr-o „fantezie fără limite” (Alex 
Ștefănescu), dar în același timp, mulți exergeți au observat că există o 
latură metafizică în această tipologie. De pildă, Bojidar Kuncev îl leagă de 
tragismul etnic, în sens cioranian [13], iar Roberto Merlo remarcă latura 
onirică a personajului. [14] Această ultimă remarcă ni se pare de interes, 
dacă este s-o corelăm cu mărturisirea de mai sus a autoarei. Desigur nu 
vorbim despre onirism ca metastil, ci despre acele însușiri mitice, legate de 
o un posibil imaginar colectiv. În sensul instituit de Jung, Zogru poate fi 
văzut ca o sumă a obsesiilor imemoriale: el este amenințarea nevăzută, 
care poate să trăiască ascuns în sângele omului, dar acțiunea lui este 
ciclică, plasată între limitările pe care le dă însăși durata mitică: poate să ia 
în posesie, însă numai pentru 40 de zile. Este un „zburător”, lovit de 
dragoste, și legat definitiv de teritoriul nașterii. Zogru modelează 
universul interior al ființei, așa încât nu o dată persoanele cu care intră în 
contact trăiesc metamorfoze spectaculoase, schimbându-și aspirațiile, 
atitudinea, mentalitatea. Ca arhetip al lumii interioare, Zogru ar putea fi 
una dintre amprentele cele mai puternice ale sensibilității scriitoarei.  
Există în acest personaj un sentiment al apartenenței etnice, iar povestea 
lui ține de  o geografie autohtonă, ambele detalii care fac din acest 
personaj supranatural un fel de efigie  românească, păstrată în universul 
interior al Doinei Ruști. În sensul acesta, Leonardo Sanhueza trece printre 
mărcile personajului și acuta legătură cu spațiul originar:  
„Zogru” este o carte de aventuri, singulară, fiind în același timp și o revizuire a 
istoriei românești, printr-un imaginar legat de legendele populare, dar și o 
parabolă despre dragoste, moarte și putere - confruntări de-a lungul cărora 
simțul apartenenței la un teritoriu are o valoare majoră. [15]  
Această „valoare majoră” despre care vorbește criticul chilian, face parte 
din patrimoniul scriitoricesc al Doinei Ruști, căci atât „Fantoma din 
moară”, cât și „Omulețul roșu” fac apel la un teritoriu contaminat, în care 
nimeni nu poate să intre fără să suporte consecințele. În „Omulețul roșu” 
este vorba despre alazar - labirint născut într-o lume virtuală, care 
funcționează după „regulile” unui virus, iar în celălalt roman, moara ia 
locul alazarului, și ea un spațiu care dă dependență. Ca să  nu mai vorbim 
  
 
despre „Manuscrisul fanariot”, în care zgomotele din subteranele 
Bucureștiului dictează acțiunile de la suprafață. 
Iar în acestă geografie bine-delimitată, personajele cultivă o misterioasă 
legătură, care de multe ori traduce valorile subiective ale Doinei Ruști. 
Personajele sale reprezintă diferite fațete ale personalității auctoriale, în 
diferite ipostaze ale vieții, în diferite perioade ale acesteia, încât ca cititor 
ești tentat să-i parcurgi cărțile ca pe un drum interior, cu speranța de a 
ajunge la cele mai ascunse nuanțe afective. 
 
 
NOTE : 
 [1]. Doina Ruști,  https://www.polirom.ro/carti/-/carte/3066. 
 [2]. Doina Ruști, România literară, 2012, nr.7. 
 [3]. http://www.orizonturiculturale.ro/ro_intalniri_Doina-Rusti-interviu-2.html. 
 [4]. Doina Ruști, „Pădurea Râioasa”, Ramuri, 2014, nr. 4. 
 [5]. Doina Ruști, „Amantul”, România literară, 2011, nr. 29. 
 [6]. Doina Ruști, „Uniune europeană”, Cum iubim, Editura Vellant, 2016. 
 [7]. https://www.youtube.com/watch?v=tKyeX9uWL6o&feature=youtu.be.   
 [8]. Horia, Gârbea,  „Ziua literară”, 22 ianuarie, 2005. 

Fantoma din moară by Doina Ruşti – Identity and Aesthetic Discourse 
Abstract: This study is a contribution to the social-cultural interpretation 
of Doina Rusti’s work from the perspective of the discourse (fictional first) about 
the construction of identity, investigating the social role of the individual, his 
deduction. After reading the novel The Phantom of the Mill, one can notice that the 
events of the childhood and youth of the author, subtly presented here, under the 
diaphanous veil of imagination, get various avatars in subsequent fiction works.In 
the case of Doina Rusti’s work, we find that identity is related to social and cultural 
institutions, but also to individual strategies in self – assertion. One of the ways 
used the author and requiring increased affection from the lecturer is the mask 
game based on figures invoked in the sinuous route of identity construction.We 
also notice that the most important aspects of the author’s life can also be derived 
from her fictional works which are a reflection of her inner world. Her creation 
thus becomes a real adventure for the reader who is eager to know it, and this 
writing is nothing but a miraculous journey through the world of self. We can say 
that through her work, Doina Rusti brings into the forefront the unfrozen narrative 
and the free play of imagination, but she also succeeds in introducing the reader 
into a true labyrinth of identity. 
Keywords: discourse, identity, fiction, adventure, mirroring. 

AL. O. TEODOREANU - PATRIOTISM ȘI EXPRESIVITATE  
LA ÎNCEPUTUL SECOLULUI AL XX-LEA 
Începutul secolului al XX-lea a adus schimbări majore atât în plan istoric 
(Marea Unire de la 1 Decembrie 1918), cât și în plan literar. Dacă a doua 
parte a secolului al XIX-lea a fost marcată de existența „marilor clasici”, în 
special a titanilor literaturii noastre, Mihai Eminescu și Ion Creangă, 
începutul secolului al XX-lea nu pare să mai aibă sevă pentru nașterea altor 
monștri sacri, deși continuă să scrie și acum doi mari clasici: Caragiale și 
Slavici, ambii aducându-și considerabil aportul la evoluția literaturii 
românești.  În această perioadă ies la iveală viitorii mari scriitori interbelici: 
Arghezi, Sadoveanu și Rebreanu.  
Reprezentative pentru această epocă, din punct de vedere al 
curentelor literare, sunt: realismul, simbolismul, sămănătorismul și 
poporanismul.  
Dacă în literatura universală realismul era reprezentat de Stendhal, 
Balzac, Flaubert, Tolstoi sau Dickens, în literatura română i se întâlnesc 
trăsăturile în operele lui N. Filimon, Caragiale, Slavici sau Delavrancea, 
tema comună întâlnită fiind banul, dorința de înavuțire.  
Lirica este spațiul în care se manifestă cu precădere simbolismul. 
Particularitatea acestui curent constă în faptul că el scoate în prim- plan 
simbolul cu sensuri multiple, care i se dezvăluie cititorului în funcție de 
sensibilitatea sa, fiind receptate de către acesta cu precădere în plan afectiv. 
Simbolismul este cel care aduce laolaltă muzica și poezia, prin 
muzicalitatea versurilor, prin umanizarea naturii. Reprezentanții de seamă 
ai literaturii universale sunt Verlaine și Rimbaud, iar în literatura română 
putem vorbi despre sugestiva poezie a lui Bacovia sau I. Minulescu.  
Sămănătorismul este o orientare tradiționalistă, apărută din inițiativa 
lui Vlahuță și Coșbuc, ca o revoltă împotriva modernismului. Articolul- 
program își dorește să adune toți scriitorii „în jurul aceluiași stindard 
pentru binele și înălțarea neamului românesc.” Sămănătoriștii refuzau orice 
influență străină, întrucât o considerau ca fiind un pericol pentru cultura 
românească. 
  
 
Reprezentanții poporanismului considerau că lada de zestre 
spirituală și morală a poporului se află la țăranul român, căruia militau 
pentru a i se respecta toate drepturile. Printre fondatorii poporanismului se 
numără C. Stere și G. Ibrăileanu, care publică revista „Viața românească”, 
cea mai importantă publicație de literatură și de artă după 1900. Apare ca o 
replică dată sămănătorismului, reliefând interdependența dintre cultura 
românească și cea universală, ghidându-se după principiul stimulării 
culturii naționale. 
Această revistă ieșeană a însumat nume cu ecou în literatura română: 
Caragiale, Delavrancea, Arghezi, Sadoveanu, Topârceanu, Goga, Slavici, 
Galaction, Teodoreanu. Acesta din urmă a fost considerat de către criticii 
literari un scriitor de rangul al doilea, dar, prin scriitura sa, el s-a dovedit a 
fi un mare patriot. Opera sa cuprinde mai multe axe, toate convergând în 
dragostea și grija față de țară și disprețul față de oamenii oportunişti și falși. 
Al. O. Teodoreanu a bifat toate palierele literaturii: proză, poezie, teatru, 
jurnalistică, traduceri (în special din franceză, limbă pe care o stăpânea la 
perfecție). Unele dintre operele sale au fost bine primite de critica vremii 
(Hronicul măscăriciului Vălătuc, care l-a propulsat pe scara valorilor 
prozatorilor, prin obținerea premiului național de proză, așezându-l astfel 
alături de alte nume cu rezonanță în literatura română: G. Călinescu, Ș. 
Cioculescu, Perpessicius, A. Paleologul).  
La Teodoreanu, majoritatea scrierilor gravitează în jurul mâncării și al 
băuturii, deși scrie cu ușurință și poezii cu iz politic. În acest peisaj plin de 
arome și culori, totul pare mai viu, mai frumos, mai optimist. Problemele 
cotidiene par să nu poată străpunge vălul de liniște interioară și de bună 
dispoziție provocate de bucuria prietenilor veniți la masă. În creaţia lui 
Păstorel, gastronomia şi literatura nu sunt disociate: reţetele devin uneori 
adevărate poeme în proză, punctate pe alocuri de șampaniante epigrame, 
iar povestirile constituie terenul propice unor excursuri gastronomice şi 
enologice de excepţie. Cronicarul consideră, asemenea lui Brillat-Savarin, 
că bucătăria e o ştiinţă şi o artă. Elogiul bucătăriei românești transpare din 
reţetele unor preparate specifice; Păstorel e însă şi un rafinat cunoscător al 
bucătăriei universale. Propune meniuri pentru diverse ocazii; îşi 
familiarizează cititorii cu specialităţi vânătoreşti; în postură de cofetar-
patiser încercat împărtăşeşte cititoarelor reţete mai vechi sau mai noi; 
gospodinelor începătoare le dezvăluie tehnici de preparare sau de servire a 
unor feluri simple. Renumit enolog şi sommelier, Păstorel Teodoreanu nu 
se sfieşte să glorifice vinul, dar şi regiunile viticole româneşti. Stilat, discută 
probleme de etichetă: ţinută, relaţia patron- client, calitatea şi eleganţa 
servirii. Gentilom al enogastronomiei româneşti şi aristocrat al spiritului 

deopotrivă, Păstorel a fost un personaj legendar al boemei ieşene şi 
bucureştene, care a ridicat Cotnarul la rangul de „soare potabil” sau „Rege- 
Soare” al vinurilor. În concepția sa, vinul, căruia cu patos îi închină catrene 
și epitalamuri în spumoase jocuri de cuvinte, este proba bunului-gust 
oenologic, întrucât, zice el, „Numai omului subțire/ îi place «Grasa» de 
Cotnar.” 
Uneori cu umor, alteori cu ironie, dar de fiecare dată cu o mare 
putere de seducție a cuvântului, Teodoreanu laudă toate podgoriile 
renumite atât din România, cât și din străinătate: 
 
„Ce-ar fi pământul fără soare 
Și bucătarul fără har, 
Literatura, fără sare, 
Moldova, fără de Cotnar?” 
 
sau: 
„Și vița are toane muierești 
De la harac și până la pahar: 
Când se ivește «Grasa» de Cotnar, 
Pălește «Galbena» de Odobești.” 
 
sau: 
„Dragi podgoreni, luați aminte 
Când pregătiți un roș «Bordeaux» 
Că taina e în trei cuvinte, 
Deci: «Cabernet, Malbec, Merlot.»” 
 
Rafinamentul culinar și umorul lui Păstorel Teodoreanu, în cea mai 
curată și mai plină de culoare limbă românească, au un temei comun cu 
felul de a înțelege rostul bucatelor și al vinului. Parafrazându-l pe Brillat- 
Savarin, Păstorel considera că persoanele cărora nu le priește mâncarea sau 
care se amețesc sub influența alcoolului, nu se pricep nici la mâncare, nici la 
băutură. Atât la autorul menționat anterior, cât și la Teodoreanu, masa în 
sine e privită ca un ceremonial, care le oferă ocazia lor să observe și să 
analizeze comportamentul celor din jur. 
„Gastronomul care nu lasă o masă cât de copioasă, dar înconjurată de imbecili, 
pentru o felie de pîne și- un ceai luat în tovărășia unor oameni de spirit nu 
merită să fie un gastronom. Gastronomia nu e lăcomie și animalitate, ci numai 
  
 
un prilej de punere în valoare a spiritualității. Dacă nu e asta, nu mai e nimic.” 
[1]  
Cărțile de bucate ale lui Păstorel Teodoreanu ne înfățișează gastronomia ca 
pe o activitate practică, realmente ridicată la rang de artă, iar masa în sine 
ca pe o șansă de a naște plăcute discuții spirituale între comeseni. Nu mai 
este pentru nimeni un secret că românul se simte cel mai bine în fața 
meselor încărcate cu bunătăți și nu ratează nicio ocazie de a-și invita 
apropiații să închine un pahar de vin bun și de a se înfrupta, cu plăcere, din 
tot felul de bucate apetisante. Volumul „Gastronomice” a văzut lumina 
tiparului după plecarea lui Teodoreanu la cele veșnice, fiind una dintre 
acele cărți pe care le deschizi cu scopul de a le răsfoi și termini prin a le citi 
pe nerăsuflate. De ce? Pentru că autorul, fiind un mare cunoscător al 
bucătăriei românești și universale, surprinde cu exactitatea recomandărilor 
tehnice și cu atenția deosebită pentru ansamblul de ingrediente ale fiecărui 
preparat. Spre deosebire de zecile de cărți de bucate, cărțile lui Păstorel 
Teodoreanu atrag în special prin savoarea cuvintelor atent alese și prin 
aburii umorului care se emană prin copertele sale. Scrierile sale deja lasă în 
urmă clasicele rețete, făcând, mai degrabă, subiectul unei bucătării literare. 
Originalitatea lui Păstorel Teodoreanu constă în aceea că în spatele oricăror 
scrieri stă patriotismul autorului, dedus din vorbele simple, românești, dar 
care transmit un mesaj puternic, dincolo de cuvinte: 
„De la munte la Dunăre și mare, țara noastră reprezintă terenul cel mai variat 
în pitoresc și-n avuții, printre altele și gastronomice. Vinul nostru a avut și are 
căutare pe piețele străine, iar grâul holdelor noastre se bucură demult de o 
mare faimă internațională. În sprijinul acestei afirmații e suficient să amintim 
că, înaintea izbucnirii primului război mondial, marele fabricant italian de 
paste făinoase, Buitoni, nu făcea macaroane decât din făină românească, cu 
precădere pentru acea măcinată în morile Botoșanilor și Romanului. 
Tot soiul de orătănii, vânat cu pană și păr, pește de mare și ape curgătoare, 
grâne, sare, legume și fructe, cu ce n-a fost miluit acest blagoslovit pământ, 
unde expresii că untul și mierea curgeau pe uliți, nu fac decât să oglindească, 
metaforic, o legendară stare de fapt. 
Dacă, pomenindu-ne între aceste toate, omul nu și-ar fi întocmit și o bucătărie 
pe măsură, numai călcâiul și talpa l-ar fi diferențiat de gorilă. Românul și-a 
întocmit-o însă. (...) În vremurile eroice, când hotarele îi erau încălcate pe 
negândite, sau - pentru că vorbim de ale gurii - cu nepusă masă (de unde și 
expresia: dau turcii!), din toate punctele cardinale, și când codrul, frate cu 
românul, cum glăsuiește marele Eminescu, îi era singur adăpost de vreme rea, 
el a dovedit, pe lângă mari însușiri de ostaș, și remarcabile aptitudini 
gastronomice.” [2] 

 A scris despre bucate românești și vinurile noastre cu mândrie și 
patriotism. Pivnița Hanul Ancuței care se pretindea a fi pentru rafinați îi 
cere să alcătuiască lista de bucate și vinuri, la fel și Pravila Hanului. Am 
putea spune ca a avut calități și de somelier pe lângă cele de degustător. 
 O carte de rețete culinare, care este alcătuită într-un mod inteligent, 
reprezintă o oportunitate de cunoaștere a civilizației și a mentalității unui 
popor, o modalitate de a-i înțelege existența. O mâncare tradițională, un 
festin sau o masă obișnuită au puterea de a oferi cunoscătorilor informații 
importante despre viața și istoria unui popor, este de părere criticul George 
Muntean, cel care semnează postfața volumului „Gastronomice”. De 
asemenea, își încheie intervenția astfel:  
„Iată, dar cum, meditînd fie și în treacăt la cîteva dintre semnificațiile 
gastronomiei românești, deducem un tablou general al însăși existenței noastre 
de oameni primitori și cuviincioși, atenți la cele ale trupului, dar nu robiți lor, 
inventivi cu măsură și mereu apropiați de leagănul nostru natural. 
Acest liant omenesc care este gastronomia capitol semnificativ al interferențelor 
dintre cultură și civilizație și test etic și estetic deloc neglijabil, se relevă ca un 
aliat al omului și un slujitor credincios al său cînd e abordată în cunoștință de 
cauză. 
E ceea ce a încercat și a reușit să facă Păstorel în această carte. Omul acesta, pe 
care nu-l speria nimic mai rău decît vulgaritatea gustului, și-a luat îngăduința 
de a ne trece cu plăcere prin bucătării, cămări și piețe, făcînd discret cu ochiul 
în dreapta și-n stînga, povestind slobod tot felul de pățanii ale lui și ale altora, 
ale feluritelor produse pînă a ajunge, unele pe masă, alții în jurul ei. E în aceste 
pagini «tehnice» o jubilație cuceritoare în fața vieții, o moliciune a expresiei și o 
veselie cel mai adesea molipsitoare. Faima lui de mare cunoscător al mîncării și 
băuturii, la care lăsa să se creadă că ține chiar mai mult decît la cea de scriitor, 
este astfel deplin consolidată. După cum, cine-i va merge pe urme cu acest 
încîntător îndreptar sub ochi, va încerca nu numai senzații și delicii 
gastronomice neașteptate, ci și bucuria descoperirii unei fețe a lumii, pe care s-
ar putea să n-o fi văzut decît intermitent pînă acum.” [3] 
Stilul său nonconformist l-a scos din anonimat în toate 
domeniile în care activat. Asemeni înainașilor săi, Eminescu și Caragiale, 
Al. O. Teodoreanu s-a evidențiat și ca un talentat jurnalist, lăsând 
posterității o publicistică bazată pe transparență și pe atitudine și 
caracterizată de spirit civic, dragoste de țară, corectitudine și 
responsabilitate. Criticii literari care i-au studiat și analizat opera susțin că 
acesta a publicat în mai mult de 50 de reviste și ziare cu nume sonore din 
Iași, Cluj și mai ales din București (Tribuna, Magazin, Glasul patriei, 
Adevăruri literare etc.). Majoritatea covârșitoare a publicațiilor lui au ca 
temă vinul și gastronomia (franceză și românească, pe care le cunoștea până 
  
 
în cele mai fine detalii, acest lucru permițându-i să aducă îmbunătățiri sau 
să inventeze rețete celebre). 
Al. O. Teodoreanu face parte din categoria scriitorilor români cărora 
atât de cunoscuta „Viața Românească” le-a călăuzit pașii spre literatură. Ca 
să rămânem în tonul glumeț care l-a consacrat pe Păstorel Teodoreanu, 
putem zice că și-a făcut „țârcovnicii literară în strana „Vieții Românești”. Și 
în publicistică, la fel ca în întreaga sa operă, Al. O. Teodoreanu a pus suflet 
și a presărat pasiune, neezitând să-și folosească pana ghidușă, dar ascuțită, 
câteodată. Mărturisește că îi plac petrecerile, oamenii spirituali, dar nu 
suportă obrăznicia, vulgaritatea și oamenii șterși, liniari, care nu pun 
pasiune în ceea ce fac.  
Cu tonul său glumeț - amar, prin intermediul articolelor sale, 
Păstorel Teodoreanu trage semnale de alarmă asupra mai multor aspecte 
importante ale vieții: școala, viața politică, armata, moravurile, dar și bunul 
simț și comportamentul civilizat. Gazetarul era un om care ținea foarte mult 
la etichetă.  
„Săgețile înveninate ale lui Păstorel nimeresc, precis și viguros, ignoranța, 
falsul patriotism, demagogia, lupta între generații, rolul opiniei publice, 
impostura, oportunismul și lipsa de respect față de valorile tradiționale; toate 
produc otrava în care își înmoaie pana inteligentul autor - gazetar.” [4] 
Dezgustat, sătul și sufocat de mizerie, atrage atenția prin 
intermediul articolului intitulat sugestiv „Dezinfectați Calea Victoriei”. 
Puterea de convingere și efervescența articolelor sale sunt date de inspirata 
introducere a dialogului în publicații. Gazetarul semnalează, cu subiect și 
predicat, că Podul Mogoșoaiei este o pată neagră pe obrazul țării și solicită, 
atât proprietarilor, cât și chiriașilor să contribuie efectiv la igienizarea 
acestuia, deparazitând, strângând gunoaiele și spălând. De asemenea, 
atrage atenția asupra invaziei ploșnițelor, care au acaparat hotelurile, 
trenurile și chiar apartamentele luxoase.  
În stilu-i personal, cu o fină ironie, laudă curățenia țărilor nordice și 
condamnă mizeria autohtonă. Consideră că pentru a afla despre diferite 
boli, „studentul nordic trebuie să recurgă la un film sau la lungi și 
costisitoare călătorii, de care colegul oriental e scutit, avându-le în 
permanență la el acasă.” 
După Primul Război Mondial, Iașul a avut o perioadă de decădere, 
timp în care singura armă la îndemâna gazetarului era cuvântul. Cruda 
realitate a mizeriei și a circulației anevoioase datorate gropilor de pe străzi 
a fost zugrăvită de Păstorel Teodoreanu într-o manieră tragi - comică: 

aflând de la un aviator că deasupra orașului ce se întinde pe șapte coline nu 
se mai efectuează zboruri cu aeroplanul, ziaristul găsește explicația:  
„...pilotul nu-și poate da bine seama dacă e cu capul în jos sau în sus: „Fiind în 
această poziție, aviatorul nostru ne-a mărturisit că luând norii de praf de pe 
străzile Iașului drept nouri autentici, felinarele drept stele și Bahluiul drept 
calea lactee, și-a dirijat aparatul spre bolta cerească în intențiunea de a ateriza.  
Numai dispariția treptată a mirosului de murdărie ce caracterizează Iașul, i-a 
permis să-și dea seama că se depărtează de oraș, reparând greșeala.” 
„Publicistica lui Păstorel e deosebit de valoroasă. El aprobă sau dezaprobă 
variate aspecte sociale, scrie cu patimă. Jovialitatea e cea mai de seamă 
trăsătură a acestor pagini.  
Cred că încă e actuală afirmația lui George Călinescu privitoare la publicistica 
lui Al. O. Teodoreanu: „Exclamații, paranteze, calambururi, sînt tot atîtea 
izbucniri ale unei jovialități naturale din partea unui om care uita motivul 
esențial al polemicii pentru a petrece din toată inima jocul nevinovat al 
cuvintelor.” [5] 
Transformările produse pe neașteptate în viața politică și socială a 
țării, în anul 1944, au reprezentat subiecte noi de dispută politică. Atent la 
tot ceea ce se întâmpla în jurul său, Păstorel a  valorificat momentele 
delicate, dând naștere la epigrame acide, care au marcat începutul unei 
perioade dificile din viața scriitorului. În legătură cu această perioadă de 
creație, profesorul doctor în filologie Elis Râpeanu scrie în teza sa de 
doctorat, „Epigrama în literatura română”: 
„Îndrăzneala acestor poezioare aflate pe buzele tuturor nu putea să rămână 
fără urmări. Astfel, după căsătoria sa cu doamna Poenaru-Căplescu, în 1953 (la 
59 de ani), care a fost până la moartea lui cea mai potrivită tovarăşă de viaţă, 
scriitorul intră în atenţia organelor de securitate, făcând parte dintre mulţii 
intelectuali care au de suferit ani de detenţie pentru a-şi fi exprimat liber 
opiniile. E perioadă grea, în care e supus interogatoriilor şi, până la urmă, 
arestat. Acest ultim deceniu de viaţă îl apasă, în loc să-l înalţe, pe cel mai 
spumos umorist român. Atmosfera de hărţuire şi de detenţie nu e propice 
epigramei amuzante, închinate vinului vechi, bun, domnesc. Îşi pierde parcă 
aripile râsului, manifestându-şi în publicistică gustul său de cronicar 
gastronomic”. [6]. 
La pronunţarea sentinței, împotriva lui Păstorel s-a reţinut că, prin 
epigramele sale, a prejudiciat imaginea regimului democrat - popular al 
țării, iar pentru conținutul poeziilor sale, era acuzat de calomnierea 
conducătorilor țării și a partidului. Prin Sentinţa Tribunalului Militar al 
Regiunii a II-a Militară din dosarul nr. 201/1960 din 1 martie, Al. O. 
Teodoreanu e condamnat la 6 ani închisoare corecţională şi la 3 ani de 
  
 
interdicţie pentru „uneltire contra ordinii sociale”. Beneficiind de graţiere, 
Păstorel a fost eliberat înainte de a-şi fi ispăşit întreaga pedeapsă. 
Având vocația unui artist, dar și iscusința unui învățat, el a reușit să 
reproducă spectacolul vieţii din România interbelică şi postbelică. Făcea 
parte din categoria oamenilor înzestrați cu harul boemei şi care, atunci când 
se găsesc în cârciumă, în preajma prietenilor, devin sclipitori, atinşi de 
bagheta magică a creației. Păstorel avea, în mod evident, o aplecare spre 
ironiile la adresa cărturarului Nicolae Iorga. Lui i-a dedicat, pe lângă 
caraghiosul episod numit „Vesela spovedanie“ şi surprins în lucrarea 
„Tămâie şi otravă“, un întreg volum de ironii, „Strofe cu pelin de mai 
pentru Iorga Nicolai“. Fiind refuzat de toate editurile, volumul a fost 
publicat chiar la 9 mai 1931, cu sprijinul unor prieteni de-ai scriitorului, 
când marele istoric Iorga ocupa o poziție foarte înaltă în stat, aceea de prim- 
ministru. Din câte se spune, cu respectiva carte s-a mobilat vitrina unei 
librării în chiar ziua în care prim-ministrul vizita oraşul Iaşi, probabil chiar 
de 10 mai, Ziua Naţională. Unele rânduri erau ofensatoare: „A supt țara sub 
trei regi/ și-are toți copiii blegi”. 
Epigramele acidulate la adresa lui Nicolae Iorga au avut 
repercusiuni nu doar asupra sieși, ci și asupra familiei sale: în urma 
apariției volumului, tatăl lui Păstorel a ratat șansa de a deveni ministru în 
guvernul Iorga. Deși acesta a cumpărat întregul stoc, rușinat de fapta fiului 
său, nu a mai putut da ochii cu prim-ministrul. La un an de la venirea la 
putere, savantului Iorga i se propune o listă cu scriitori, pentru a fi decorați. 
Printre aceștia, se aflau și cei doi frați Teodoreanu. Aflând, între timp de 
apariția volumului de epigrame, Iorga l-a scos pe Ionel, confundându-l cu 
Păstorel și oferindu-i acestuia distincția. Acest lucru nu a făcut decât să 
stârnească amuzamentul în cercurile literare, o bună perioadă de timp, 
punându-l pe ministru într-o lumină nefavorabilă. 
Al. O. Teodoreanu nu a ezitat nicio clipă să-și arate disprețul față de 
clasa politică a vremii și față de ruși. George Petrone, preşedintele 
Academiei libere Păstorel, din Iaşi, afirma că un popor va dăinui pe pământ 
atâta timp cât va putea să-și păstreze limba strămoșească și credința, care, 
în opinia sa, erau bogățiile cele mai mari. El justifica scrierea epigramelor 
pline de ură și dispreț ale lui Teodoreanu față de ruși, ca fiind motivul 
pentru care acesta a fost nevoit să petreacă ani întregi în lagărele comuniste 
ale lui Gheorghiu Dej şi Petre Groza. 
Elocvente, în acest sens, sunt epigramele acide la adresa miniștrilor 
și a rușilor: 

Domnului Groza 
Caligula imperator 
A făcut din cal senator! 
Domnul Groza, mai sinistru, 
A făcut din bou ministru! 
 
Despre demnitarii Republicii Populare Române 
 
Cine-i mare, dă din mână şi-are 4 la română? 
Cine-i la academie şi-are 4 la chimie? 
Cine-n ţară este tare şi-are 4 la purtare? 
Toate trei de le ghiceşti, 20 de ani primeşti. 
Păstorel 
 
În egală măsură, Teodoreanu iubea și ura românește. Iubea 
adevăratele valori, oamenii de calitate, urând ipocrizia, falsitatea, prostia și 
minciuna. Spiritul pur românesc îi întărea convingerea că în zbuciumata 
istorie a românilor, credința și limba au rolul cel mai important, ele fiind 
garanția existenței unui popor. Păstorel Teodoreanu era prin definiție, 
umorist și ironist. Însă, vorbind despre valorile culturii române, devenea 
brusc solemn, iar tonul jovial era înlocuit cu cel grav. Nu era genul omului 
lingușitor, ba, dimpotrivă, dar referindu-se la marele Eminescu, la 
inegalabilul George Enescu, avea doar cuvinte de admirație și de profund 
respect:  
„Eminescu, din al căruia geniu izvorăște limpede limba română, așa cum 
Dunărea izvorăște din Pădurea Neagră, întrebuința cuvinte din toate regiunile 
locuite de români. De aceea, stilul lui înfățișează cea mai perfectă pildă de 
unificare spirituală. (...) Eminescu reprezintă acel vizionar de geniu care a bătut 
cu piciorul toate ținuturile și toate potecile țării sale, cu doina pe buze, cu 
neantul în buzunare și cu România Mare în inima lui.”  
Cu același respect și apreciere vorbește și despre „sufletul Unirii”- Mihail 
Kogălniceanu:  
„Într-o vreme în care totul era de făcut, Mihail Kogălniceanu a fost și una și 
alta, și gânditor și om de faptă. El reprezintă pentru sufletul românesc 
contimporan ceea ce reprezintă piatra de temelie și stâlpul susținător într-un 
edificiu.” 
 Alexandru Teodoreanu este un scriitor complet, chiar dacă inegal, 
un spirit erudit și rafinat, pentru care viața (care nu a fost deloc blândă cu 
  
 
el) e o bucurie, iar literatura (fie ea risipită ori bine depozitată în opere 
importante) - un spațiu al degustărilor și voluptăților verbale. 
 
NOTE: 
 [1]. Teodoreanu, Al. O., Din carnetul unui gastronom, în Inter pocula, Editura Dacia, 
Cluj, 1973, p. 222. 
 [2]. Teodoreanu, Al. O., Gastronomice, Editura pentru turism, București, 1973, p. 54, 
55. 
 [3]. Muntean, George, în Postfață, Gastronomice, Editura pentru turism, București, 
1973, p 201-202. 
 [4]. Dan, Ilie, în prefața volumului „Tămâie și otravă”, Editura Vasiliana`98, Iași, 
2008. 
 [5].  Călinescu, G., Tămîie și otravă, Cronică literară, în Adevărul literar și artistic, 
nr.723, 14 octombrie 1934. 
[6]. Râpeanu, E., Epigrama în literatura română, Editura Dealul melcilor, Braşov, 
2001. 

Al. O. Teodoreanu - Patriotism and Expresivity  
at the Beginning of the XXth Century 
 
Abstract: From the writings of Al. O. Teodoreanu wraps, like a fine alcoholic 
steam, the silhouette or specter of a brilliant intelligence character with an 
inexhaustible, tonic and extremely spiritual humor. Spirit eminently moldavian, he 
is gentle, seated, willing to love the world as it is. It is, as epigrams and articles 
prove, a critical love and, despite the author's favorite occupation, a lucid one. In 
any case, reading his work should be a further argument for reconsidering this 
unique writer. Putting Pastorel into a platoon is a sign of obtuse. In Romanian 
literature, he marked his territory. 
Key words: literature, gastronomy, journalism, politics, epigram, patriotism. 

Ancuţa SMĂDU  
Şcoala doctorală de ştiinţe socio-umane 
Universitatea „Dunărea de Jos” din Galaţi   
 „VÂRSTELE” LITERATURII POSTBELICE 
IDENTIFICATE ÎN OPERA GABRIELEI ADAMEȘTEANU 
Originară din București, Gabriela Adameșteanu debutează ca profesoară de 
lucru manual și gospodărie. După 18 de ani, absolvă Liceul Nr.2 din Pitești 
și devine studentă a Facultății de Limba și Literatura română a Universității 
din București. La terminarea facultății primește un post în redacția de 
dicționare enciclopedice din cadrul Editurii Poilitice. Debutează în anul 
1971 cu povestirea Prietenie în revista Luceafărul și, la scurt timp, publică 
proză în România literară. 
Primul său roman, Drumul egal al fiecărei zile, publicat în anul 1975, se 
bucură de o bună primire, autoarea fiind premiată de Uniunea Scriitorilor 
și de Academia Română. Publică mai apoi un volum de proză scurtă, apoi 
încă un roman Dimineața pierdută, care o situiază pe autoare în prim-planul 
vieții literare. O dată cu Revoluția din 1989, Gabriela Adameșteanu devine 
redactor-șef adjunct al Revistei 22, transformându-se treptat într-o energică 
organizatoare, dar si într-o publicistă care critică de pe o poziție 
intransigentă „comunismul rezidual” din România. 
Autoarea a început să publice după anii 1970, proza acesteia fiind 
recunoscută de modul în care reflectă realitatea. Ce se observă cu ușurință 
la autoare este realitatea devenită foarte poroasă și anume o realitate 
mărunțită, care oscilează în interiorul căreia apar personaje „inconsitente”.  
Literatura românească postbelică suferă de prezența literatorului, 
ceea ce conduce la o coordonată subversivă și funcționează ca o opoziție 
față de regimul totalitar. Din aceste motive, numeroase opere nu au putut 
beneficia de o receptare corectă dupa anii 90.  
Dificultatea de încadrare a operelor Gabrielei Adameșteanu într-o 
generație anume, cât și ilustrarea elementelor originale într-un peisaj literar 
postbelic se explică prin intermediul scrierii sale, prin poetica ei 
nemărturisită de a reuși să îmbine elementele clasice cu cele moderne. 
În Istoriile literare, autoarea beneficiază de o imagine concretă, oferită 
în mare parte de romanulul care a consacrat-o Dimineață pierdută, publicat 
în 1984. Astfel că recitit după mai bine de trei decenii de la apariție, acest 
  
 
roman reprezintă una dintre cele mai importante realizări ale genului 
reprezentat în perioada comunistă și postcomunistă. 
 Monica Lovinescu afirma în anul apariției romanului că acesta este  
„un roman generos cu cititorul: îl implică direct, lăsându-l în pricipiu să-și 
aleagă perspectiva din care-l va citi- după cum o va prefera pe aceea a unui 
personaj sau a altuia, dar nu-l derutează nici o clipă, viziunea de ansamblu 
nefiind în fond relativizată, ci adăugită, completată de versiunile diferiților 
protagoniști. De la primele pagini, de la primele rânduri, știi, simți că 
povestirea personajelor devine a ta, că nu vei mai ieși din ea până în final și că 
de-abia după o astfel de lectură, mereu participativă, își vei oferi luxul de a 
remarca și analiza prin ce procedee ți s-a pregătit o astfel de capcana”.  
Romanul apare ca fiind reprezentarea mai multor epoci ce corespund 
perioadelor de timp evocate anterior, la care se adaugă și vremurile de 
astăzi, pentru că această scriere amplă prezintă un anume sens al istoriei 
care nu își poate pierde valabilitatea, indiferent de tipul de societate ce 
carcaterizează la un moment dat o națiune. Celelalte scrieri sunt 
considerate a fi fie „parazitare”, fie lipsite de interes prin ele însele, sau mai 
rău decât atât, „ratate”. 
Definit de către Nicolae Manolesu „roman al crizei de adolescență”, 
Drumul egal al fiecărei zile este totuși o carte scrisă bine, cu nerv și presărate 
cu ironie. Chiar dacă nu întâlnim un ton melancolic sau duios-nostalgic al 
jurnalelor intime și nici excesul de lirism, care se regăsește adesea în proza 
tinerelor autoare, acest roman poate fi în parte autobiografic, relatarea 
făcându-se la persoana I. Intelingență artistică este ceea ce denotă acest 
roman fiindcă presupune o analiză rece, cvasi crudă, o obiectivitate 
„medicală”, fără a fi poetizat, romanul nu este nici sumbru, nici amar, ci 
pur și simplu exact și meticulos în observație. 
 În romanul Drumul egal al fiecărei zile se identifică maniera proprie a 
autoarei care zugrăvește cu maximă precizie viața cotidiană a românilor la 
sfârsitul anilor '50 și începutul anilor '60, „cu privațiunile materiale, cu 
teama permanentă, dar și de lipsa de perspective”, autoarea nu dorește să 
scoată în evidență într-un mod explicit vechiul regim sau, mai multe decât 
atât, să culpabilizeze pe cineva. 
Autenticitatea și caracterul veridic sunt date și de existența orașului 
București prezentat în acest roman ca fiind un loc viu cu o viața secretă, 
născută tot din impulsul acelei rezistențe pe care autoarea dorește să o 
evidențieze împotriva urâtului, a lipsei de sens, a monotoniei și a cenușiului 
existențial pe care o manifestă multe dintre personajele creionate de 
Gabriela Adameșteanu. De-a lungul romanului, orașul capătă două vârste, 
devine Bucureștiul din trecut  și din prezent. 

 Dimineață pierdută este „un cumul de romane” centrate fiecare pe câte 
un protagonist cu funcție iradiantă în narațiune. Astfel că ritmul al fi cel al 
Vicăi Delcă, un personaj unic în literatura română, înzestrat cu numeroase 
valențe expresive din punct de vedere al comportamentului și al limbajului, 
ce este contruit după o partitură ingenioasă. Protagonistei îi este atribuit 
rolul de raisonneur al unor medii sociale diametral opuse celui din care ea 
face parte, ceea ce demostrază specificiul observațiilor sale, care au un 
anumit grad de spectaculozitate. 
Marian Popa consideră că toate cărțile Gabrielei Adameșteanu sunt 
supraapreciate de critica de întâmpinare, de aceea punctul său de vedere 
este încă de la început extrem de dur considerând că volumul de debut nu 
este nimic altceva decât „o acumulare impresionantă de evenimente minore 
și de detalii ale cotidianului cu determinări în anii 50 constituite în burți 
epice”. Cu aceeași duritate și neîndreptățire judecă și romanul din 1984, 
înțelegând simbolul „dimineții pierdute ” ca nefiind relevant, indiferent de 
contextul în care acesta ar putea fi aplicat. 
Nicolae Manolescu afirma că în proza generației ‘60,  
„realitatea a rămas mai mereu în cadre tradiționale, privită de sus global, prin 
intermediul unor personaje coerente psihologic, indiferent dacă romaul era 
istoric, obiectiv sau analitic. Scriitorii care au început să publice după anii 1970 
au invocat în primul rând în felul de a considera realitatea. Metaforic, 
perspectiva lor poate fi numită mioapă. Noii prozatori preferă aspectul istoric 
al realității pe acela cotidian și, lucru foarte important, făceau nesigură, dacă nu 
imposibilă, ierarhizarea evenimentelor în funcție de semnificația lor. Aplicare și 
interes pentru toate scrierile autoarei până la acel moment dovedise și criticul 
Eugen Siomion, care era de părere că miza lecturii acelor scrieri consta în 
demonstrarea reușitei autoarei Gabriela Adameșteanu de a schimba ceva, și 
anume „tipologia feminității din proza românească”.  
Criticul învocă o anumite cruzime realistă care face ca mărcile tradiționale 
ale literaturii feminine, „gustul pentru melodramă”, „lirismul”, 
„senzualitatea”, „psihologismul fin”să lipsească aproape total. Astfel, 
criticul prezintă o viziune prismatică asupra unei lumi dominate de 
medioccrități, vulgarități, și duplicități, impunând acea observatoare rea, 
neînduplecată a „imperfecțiunilor umane”. 
Și Monica Lovinescu este o voce care fixase în anul apariției 
romanului celui mai des invocat câteva repere interpretative, raportându-se 
la binomul tradițional-modern, considerând romanul Dimineată pierdută ca 
fiind unul cu adevărat modern. De asemenea, sunt prezente tehnici 
întrebuințate, dar mai cu seamă, sunt prezente oscilații ale monologului 
interior cu dialogul care sunt „atât de bine stapânite, ținute în frâu, 
  
 
justificate, chemate de structura romanului și de cerințele personajelor, 
încât devin invizibile”.  
Dimineată pierdută este și un tulburător roman al vârstelor, al trecerii 
timpului neidentificându-se nimic strident, ostentativ, în trecerea de la un 
nivel al duratei la altul. În roman totul decurge firesc, totul pare firesc în 
ceea ce numește chiar autoarea un spectacol imposibil în care ireversibilul 
devine reversibil, iar ceea ce nu s-a întâmplat încă este cunoscut deja ca un 
fapt consumat. În articolul O dimineață de o sută de ani, Valeriu Crisrea 
observă că  
„emoția pe care autoarea o emană în roman este neobisnuită și că modul în care 
este percepită viața este învăluit într-o aură de melancolie, timpul curge când 
într-o direcție, când în alta, uneori întorcându-și nefiresc cursul, alteori, înspre 
izvoare”. 
Raportându-ne la perspectiva narativă care se schimbă odată cu 
fiecare dintre personajele cărora li se dă cuvântul în deplină libertate, fără 
cenzură auctorială, caleidoscopul acesta mișcător se adună în final într-o 
perspectivă atât de unitară, acest roman poate fi citit dintr-o singură 
respirație, ca un roman tradițional, și numai după aceea poți să realizezi 
prin intermediul căror strategii narative a fost obținută cugetarea, care este 
construită într-o manieră „atât de savantă”.   
Scrisul Gabrieiel Adameșteanu prezintă forță și rafinament în 
proporții egale. Forța derivă din caracterul lumilor pe care le restituie 
plenar și subtil, astfel că romanele sale cuprind elemente specifice cronicilor 
de familie care au capacitatea de a păstra în ele însele istoria socială trăită, 
suportată de protagoniști, istoria având capacitatea de a decoda caractere și 
atitudini. Sensul istoriei, deja amintit, decurge din acaeastă dimeniune 
participativă a romanului ce nu are legătură doar cu ideea de lectură, ci și 
cu aceea de consubstanțialitate între sensul profund, general și experiența 
vie, „carnală” a personajelor. 
Dintre toate romanele publicate de către Gabriela Adameșteanu 
reiese o viziune modernă asupra unei lumi particulare, o viziune originală 
și cuprinzătoare, formată din numeroase edificii, tot atâtea câte corpuri de 
operă există. Cadrele realității se modifică în funcție de un sens profund al 
istoriei și al vieții surprinse într-o desfășurare atipică în care fiecare scenă 
este provizorie în raport cu ceea ce urmează, dar și cu lumea celei care deja 
s-a consumat. De aceea, lumea operei Gabrielei Adameșteanu este cea în 
care trecutul e mai surprinzător decât viitorul fiindcă nu există o 
certitudine a faptul că aceste romane vor fi recitite de către pasionați. 
 
 
81 
 
BIBLIOGRAFIE: 
Antofi, Simona, GENERAL DICTIONARY OF ROMANIAN LITERATURE - 
OBVERSE AND REVERSE CRITICAL RECEPTION, în Oana Cenac (coord., 
edit.), International Conference of Common Vocabulary/Specialized 
Vocabulary: Manifestations of Creativity of Human Language, 6-7 iunie 
2014, publicate în volumul MANIFESTARI ALE CREATIVITATII 
LIMBAJULUI UMAN, 2014, p. 13-19, Accession Number   
WOS:000378446400001. 
Antofi, Simona, Contemporary Critical Approaches to the Romanian Political and 
Cultural Ideology of the XIXth Century - Adrian Marino, Al treilea discurs. 
Cultura, ideologie si politica in Romania / The Third Discourse. Culture, 
Ideology and Politics in Romania, în Antofi, S., Ioana N., Necula, G., Ifrim, 
N., Crihană, A., (edit.), Procedia Social and Behavioral Sciences, 4th 
International Conference on Paradigms of the Ideological Discourse - The 
Dynamics of Terminologies and (Re)Shaping of Ideologies, 2012,  p. 22-28, 
DOI: 10.1016/j.sbspro.2012.10.005, Galati, ROMANIA, 31 mai – 1 iunie 
2012, Accession Number   WOS:000361477200004 
Cenac, Oana, Discurs ideologic în „Ateneu” 1965, Actele conferinţei internaţionale 
Lexic comun / Lexic specializat. Democratizarea cunoașterii” sau migrația 
lexicului specializat spre lexicul comun, ediția a X-a, Universitatea „Dunărea 
de Jos” din Galaţi, Facultatea de Litere, Centrul de Cercetare Comunicare 
interculturală și literatură, 19 – 20 mai 2017, publicată în Analele 
Universității „Dunărea de Jos” din Galați, Fascicula XXIV Lexic comun / lexic 
specializat, revistă indexată in bazele de date internaționale EBSCO: 
https://www.ebscohost.com/titleLists/cms-coverage.pdf,   MLA (Modern Language 
Association, New York, www.mla.org) – MLA International Bibliography & 
Directory of Periodicals, CEEOL și Fabula. La recherche en littérature 
(www.fabula.org), anul X, nr. 2(18) /2017, Editura Casa Cărţii de Ştiinţă, 
Cluj-Napoca, 2017, ISSN 1844-9476, p. 31-48. 
Cenac,  Oana, (2014). Aspects of Popular Stylistic Language in the Work of Ion Creangă 
in Proceedings of the International Conference of Common 
Vocabulary/Specialized Vocabulary: Manifestations of Creativity of Human 
Language, 6-7 of June, 2014, p. 178 – 186, WOS: 000378446400018, citat în 
Nicoleta Hristu Hurmuzache, IDENTITATEA MALADIVĂ ÎN ROMANUL 
LUI MAX BLECHER, în volumul Spații culturale deschise. Latinitate și 
romanitate, Casa cărții de știință, Cluj-Napoca, 2016, ISBN 978-606-17-1081-
2, WOS: 000378446400018 
Călinescu, Matei, A citi, a reciti. Către o poetică a (re)lecturii, Iași, Editura Polirom, 
Iaşi, 2000. 
Cristea, Valeriu, O dimineață de o sută de ani, „România literară”, 6 septembrie 1984. 
Ifrim, Nicoleta, Theoretical Aspects of Identity Discourse in Post-totalitarian Cultures, 
Conferința Internațională Paradigma discursului ideologic (PID 4), 31 mai-
1 iunie 2012, Facultatea de Litere, Galați, în Procedia-Social and Behavioral 
  
 
Journal (ISSN: 1877-0428) (ISSN: 1877-0509), vol.63/2012 ELSEVIER 
(www.elsevier.com) indexată  ScienceDirect, Scopus, Thomson Reuters 
Conference Proceedings Citation Index (ISI Web of Science), pp.35-40, DOI 
10.1016/j.sbspro.2012.10.007, 
http://www.sciencedirect.com/science/journal/18770428/63/supp/C, 
WOS:000361477200006 (indexare ISI) 
Ifrim, Nicoleta, History and Identity in Post-Totalitarian Memoir Writing in Romanian, 
CLCWeb: Comparative Literature and Culture (ISSN 1481-4374) 
http://docs.lib.purdue.edu/clcweb/, nr. 16.1 / March 2014, Purdue 
University Press, revistă indexată ISI Art and Humanities Citation Index - 
http://docs.lib.purdue.edu/clcweb/vol16/iss1/11/, Accession Number 
 WOS:000333326200011. 
Lovinescu, Monica, Dimineață perdută sau România pierdută, la Europa Liberă, 14 
septembrie 1984. 
Manolescu, Nicolae, Adameșteanu Gabriela & Novac Constantin, Tineri romancieri 
în România literară, 6 noiembrie 1975. 
Popa, Marian, Istoria literaturii române de azi pe mâine, vol II, 23 august 1994-22 
decembrie 1989, versiune revizuită și augmentată, Semne, București, 2009, 
p. 787. 
Răsuceanu, Andreea, Portretul orașului la tinerețe. Drumul egal al fiecărei zile, Revista 
„Steaua”, 2015. 
Simion, Eugen, Scriitori români de azi, vol IV, Cartea Românească, București, 1989, 
p.465. 
Urian, Tudorel, Arta supraviețuirii, în „România literară”, 12 septembrie 2008. 
 
 
The „Ages" of Post-War Literature 
Identified in Gabriela Adameşteanu’s Literary Work 
 
Abstract: The purpose of this article is to bring the author into a literary 
genre, her works being the subject of histories, as well as studies related to post-
war Romanian prose. Numerous literary critics of the time tried to put Gabriela 
Adamesteanu's prose in a certain period. Taking into account the moment the 
author started, it could be part of the generation of the seventies writers, but there 
are different peculiarities in the poetry of her literature that hinder this endeavour. 
Both the difficulty of framing the work of the author in a particular generation and 
the specific elements that offer originality can be explained by her writing, through 
her unmistakable poetics to accommodate two seemingly opposite principles, 
namely the classic and the modern. 
Key words: poetics, history, criticism, feminine literature, perspective, 
feminine imaginary, post-war literature. 

PERSPECTIVE IDENTITARE  
ÎN DESTINUL PROZATORULUI MARIN PREDA 
Noțiunea de destin devenită supratemă a textelor lui Marin Preda nu este 
specifică doar scrierilor literare consacrate, așa cum sunt romanele,Intrusul 
și Cel mai iubit dintre pământeni, opere care se plasează în latura ficțiunii. 
Problematica destinului, a căutării răspunsului la întrebarea care este 
drumul pentru a ajunge la  cunoașterea de sine l-a preocupat pe Preda  atât 
în perioada de tinerețe, când își căuta identitatea spirituală, cât și în 
perioada de maturitate artistică, în care primise confirmarea vocației de 
scriitor. Ea se reflectă în două texte confesiune publicate la intervale de 
timp considerabile: poemul juvenil Întoarcerea fiului rătăcit care a fost scris 
în anul 1941 și romanul autobiografic Viața ca o pradă, publicat în anul 1977. 
În timp ce romanul Viața ca o pradă a fost primit cu entuziasm de 
critica literară ca o carte – eveniment în care Marin Preda recurge la 
metatextualitate pentru a explica mecanismele gândirii unui scriitor în actul 
creației artistice, poezia Întoarcerea fiului rătăcit a rămas mult timp în 
semianonimat, deși autorul i-a recunoscut paternitatea și a făcut sumare 
confesiuni despre contextul în care a fost scrisă. Poezia a fost publicată 
pentru prima dată de către poetul Geo Dumitrescu într-un articol  cu titlul 
Un debut a doua oară cenzurat: Întoarcerea fiului rătăcit, inclus în volumul 
omagial Timpul n-a mai avut răbdare, apărut în anul1981 și reluată de  către 
Sergiu Filerot în revista România literară, nr 44/1981 sub titlul Întoarcerea 
fiului rătăcit. Unica poezie a lui Marin Preda. 
Poezia are ea  însăși un destin sinuos asemenea autorului, întrucât 
trimiterile la ea sau reproducerea conținutului sunt extrem de rare și după 
anul 1989. Monografia Marin Preda, publicată de profesoara Rodica Zane în 
anul 2001 și Viața lui Marin Preda scrisă în 2003 de către criticul și istoricul 
literar Emil Manu sunt lucrările care amintesc de singura poezie a lui Marin 
Preda. Nici ediția critică Marin Preda. Opere vol I-IV apărută între anii 2002-
2003 sub egida Academiei Române nu conține, în mod surprinzător, textul 
poetic aparținând perioadei de tinerețe a lui Marin Preda. De altfel, în 
această ediție îngrijită de Victor Crăciun nu se regăsește nici textul dramei 
  
 
publicată de autor  în anul 1968, Martin Borman, de asemenea  singura piesă 
de teatru scrisă de Preda. 
Întoarcerea fiului rătăcit urma să apară în placheta manuscris Sârmă 
ghimpată, din colecția Albatros în anul 1942, însă manuscrisul este cenzurat 
de dictatura  antonesciană. Suprimarea revistei Albatros după primul 
număr după primul număr, în toamna  anului 1941 atrage după sine 
cenzurarea volumului colectiv în care  semnau versuri Felix Anadam, Ben 
Corlaciu, Elena Diaconu, Sergiu Filerot,Iulian Petrescu, Marin Preda, 
Ovidiu Rîureanu. De altfel, poezia se datorează influenței albatrosiste și 
stării de spirit create în jurul revistei conduse de Geo Dumitrescu, liderul 
generației care își va pune amprenta asupra destinului lui Marin Preda într-
o  măsură covârșitoare, girându-i debutul literar într-o perioadă delicată în 
care nimeni nu intuia talentul tânărului necunoscut. 
Atmosfera și emulația generate de Geo Dumitrescu prin intermediul 
revistei Albatros îl determină pe Marin Preda  să scrie poezia care ar fi 
însemnat într-un context politic favorabil debutul poetului înaintea  
prozatorului, chiar dacă această creație ar fi rămas singulară în peisajul 
operei prediste. După mărturisirea lui Sergiu Filerot, directorul din acea 
perioadă al Institutului de Arte Grafice „Tiparul Universitar”, el însuși 
atins de spiritul albatrosist, poezia Întoarcerea fiului rătăcit a văzut lumina 
tiparului abia în anul 1946. Acesta afirmă în nr 44/1981 al revistei România 
literară că poezia a fost publicată în revista bilunară „Lupta tineretului” nr 
8 din 10 august 1946, iar Marin Preda a încasat pentru dreptul de autor 
suma de 500 lei. 
Poezia fusese scrisă de Marin Preda în anul 1941, la vârsta de 19 ani 
și, deși nu debutase încă (va debuta cu  schița Pîrlitu, în anul 1942 în pagina 
Popasuri de la ziarul „Timpul”), tânărul este convins de faptul că destinul 
lui literar este acela de prozator. Apelativul prozatorule cu care se cheamă pe 
sine în versul: „Nu mai scrie versuri prozatorule care faci patetic foame”[1] 
exprimă convingerea tânărului  că va reuși să se impună în lumea literară 
ca  prozator. Preda refuză să accepte statutul de poet, chiar dacă poezia 
Întoarcerea fiului rătăcit constituie prima apariție în spațiul literar ca  scriitor, 
profesie căreia i se va dedica și pe care o va sluji cu un respect profund 
până la sfârșitul tragic. 
Textul poeziei surprinde starea de spirit a tânărului Preda din 
perioada albatrosistă și din preajma debutului ca prozator și poate fi 
considerat  în același timp o radiografie a artistului în căutarea  vocației  și 
nevoia de certitudini.Condiția  materială precară a tânărului rămas în 
București  după încheierea  cursurilor Școlii Normale  despre care relatează 
în romanul autobiografic Viața ca o pradă este „fixată” pe hârtie pentru 

prima dată în acest poem-confesiune. El îl înfățișează pe Marin Preda  
chinuit de neliniști, în căutarea unui sens existențial. 
Poezia poate fi interpretată și ca o experiență trăită după modelul  
biblic al rătăcirii, al  risipirii printre străini ca în Pilda fiului risipitor, mai ales 
dacă ne raportăm la lecturile biblice ale lui Preda asimilate în momentele de 
răgaz pe câmp. Despre impactul textelor sacre asupra personalității în 
formare a copilului Marin Preda se destăinuie în multe texte consacrate  din 
literatura de ficțiune sau în literatura de frontieră: Moromeții I, Viața ca o 
pradă, Marele singuratic, Imposibila întoarcere, Convorbiri cu Marin Preda. 
Suprapus peste romanul Viața ca o pradă, poemul juvenil exprimă 
dezorientarea tânărului în capitală, căutarea unui rost pe lume, nostalgia 
casei părintești în absența unor confirmări ale destinului.Versul „Așa cum 
sunt mă cuprinde nostalgia boabelor de porumb coapte-n tarabă” [2], reluat 
în finalul poemului într-o formă ușor modificată „Și așa cum sunt m-a 
cuprins  nostalgia boabelor de porumb coape-n tarabă” [3] exprimă cel mai 
bine starea de spirit confuză a novicelui în care nostalgia și  teama de 
nereușită conturează perfect geografia interioară a incertitudinilor. 
Aventura conștiinței din Viața ca o pradă, momentul în care devine conștient 
că este chemat spre împlinirea destinului este anticipată  în poemul –
confesiune Întoarcerea fiului rătăcit prin aceeași senzație  de trezire bruscă la  
realitate, de revelare a lumii imperceptibile prin reacții senzoriale. Versurile 
„E dimineață, am gura amară și cârcei în tot corpul; / peste geam văd 
pâinea rotundă și inaccesibilă ca idealul unui adolescent” [4] aduc în prim 
plan două element definitorii pentru eul liric: substantivul „dimineața” ca 
reper temporal al trezirii, al venirii în sine  și substantivul „pâinea”, ideal 
intangibil pentru tânăr. De altfel, substantivele amintite sunt recurente în 
Viața ca o pradă și devin metafore ale aspirației, dar și elemente ale 
conștientizării că aparține unui mediu  familial, în care egoismul copilului 
intră în conflict cu cel al fraților care nu tolerează simțul proprietății . 
Nostalgia eului liric din poemul juvenil își găsește corespondent în 
starea de spirit a scriitorului matur, mai cu seamă în episodul în care evocă 
momentul trezirii conștiinței de sine și a apartenenței la familie și la 
bunurile acesteia pe care le luase în posesie într-un mod agresiv . În ambele 
texte scrise la intervale de timp diferite referirea la mușcătura care deschide 
drumul spre prada înțeleasă ca tentația realității apare explicit sau 
subînțeles, ca un semn al unei obsesii rămase în subconștient. Pâinea 
rotundă și inaccesibilă evidențiază întocmai stările contradictorii ale 
tânărului pentru care dreptul la existență fără lipsuri este cenzurat, iar 
teama de eșec diminuează elanul vârstei. Idealurile adolescentine din 
versul „Nu-i nimic, că doară ți-ai propus să fii luptător și să cucerești 
  
 
lumea”[5] exprimă printr-o notă de entuziasm debordant vocația de 
cuceritor a lumii, vocație reluată în confesiunile din romanul Viața ca o 
pradă. 
Poezia revelează imaginea lui Preda, un tânăr rătăcit și rătăcind în 
București, într-o lume ea însăși debusolată de ororile războiului apropiat, în 
încercarea de a cuceri prin orice mijloace de supraviețuire detaliile vieții 
care să-i dea sens existenței. Teama acestui tânăr în fața necunoscutului și a 
unei lumi ostile pentru cel care ia cunoștință despre sine prin tentațiile 
marelui oraș constituie nota definitorie a întregii poezii și configurează 
profilul rătăcitorului desprins definitiv de matca  stabilizatoare a familiei și 
a satului natal.Versul din prima strofă „Și cuget banal că lumea-i inutilă și 
trăiește fără nici un rost”[6] are corespondent în starea dezolantă a eului 
liric exprimată printr-o sinceritate dezarmantă în ultima strofă: „Sunt tot 
atât de gol și inutil cum am plecat de-acasă” [7]. Sintagma „gol și inutil” 
redă asemenea unei radiografii interioare senzația eforturilor zadarnice. De 
altfel tonalitatea generală a poeziei exprimă incertitudinea tânărului 
poposit în capitală și teama de eșec. Ea este generată de acceptarea 
provocării de a-și depăși condiția, însă se întâlnește cu nostalgia originilor, 
a casei părintești ca spațiu protector și lipsit de griji. 
Supratema destinului care îl obsedează pe Marin Preda în această 
etapă inocentă  a existenței și pe care o exprimă pentru prima dată în poezie 
este urmărită în diferite ipostaze până la apariția romanului Viața ca o pradă, 
ca o dovadă că între cele două vârste biologice- tinerețea și maturitatea- 
preocuparea scriitorului față de factorii  care certifică „vocația și aspirația” a 
reprezentat o constantă permanentă și un mijloc de reflecție. Astfel, tema 
fiului rătăcitor este prezentă în  scrierile lui Preda încă de la vârsta de 19 
ani, atunci când se pregătea să debuteze, dar este reluata în romanele 
Risipitorii (1962), Moromeții II (1967), Intrusul (1988), Marele singuratic (1972), 
Delirul (1975), Viața ca o pradă (1977). 
Toate aceste texte au ca element comun nostalgia casei părintești la 
care Preda face referire în poezie și care poate fi relaționată cu regretul 
fiului cel mare din Pilda fiului risipitor, ilustrarea biblică a rătăcitorului 
care ratează împlinirea destinului  datorită neascultării. Nu trebuie omis 
faptul că Marin Preda avea lectura integrală a Bibliei încă din perioada 
adolescenței și se comportă prin intermediul personajelor cărora le dă viață 
ca un risipitor, în sensul îndepărtării de dragostea părintească, al 
înstrăinării de familie și de cei apropiați. În romanul Risipitorii, Constanța 
Munteanu, un alter ego feminin al scriitorului își risipește viața  în iluzii. O 
risipitoare a talentului latent, care se manifestă debordant sub efectul iubirii 
este și pictorița Simina Golea, dar și Niculae Moromete din romanul Marele 

singuratic pentru care orgoliile personale sunt mai importante decât 
împlinirea vocației. 
În acest context poezia Întoarcerea fiului rătăcit poate fi interpretată ca 
o experiență trăită de autor asemenea fiului din cunoscuta pildă 
biblică.Abundența casei părintești invocată prin pâinea și mămăliga 
aburindă se situează la cealaltă extremă prin raportare la privațiunile 
materiale ca semnn al îndepărtării de familie și ca o formă de rătăcire prin 
lume. Între cele două elemente care vizează timpul trezirii conștiinței 
(dimineața) și conștientizarea existenței precare (gura amară) se situează 
cele două secvențe care cenzurează aspirațiile tânărului: substantivul 
„cârcei”, ca formă de manifestare a reținerii, a imposibilității fizice de 
atingere a idealului adolescentin sub forma pâinii zilnice, înțelesă ca 
activitate remunerată și substantivul „peste geam”, imagine a proiecției în 
viitor a unui ideal dorit, însă inaccesibil. Ipostază transparentă a oglinzii, 
geamul semnifică o barieră fizică între dorință și împlinirea acesteia 
(realitatea concretă palpabilă). 
Privită din această perspectivă a lipsei de orizonturi se justifică  în 
textul poetic acumularea de verbe la modul imperativ: „dă-te”, „caută”, 
„muncește”, „ascultă-mă” în versurile: „Acum dă-te jos din pat și caută și 
muncește fiindcă nu-i rușine./Ei, asculta-mă”[8]. Ele au rolul de a 
impulsiona personalitatea  creatorului aflată în stare latentă și funcționează 
ca imperative ale chemării sinelui. Dincolo de aspectul autoreferențial ca 
marcă a eului liric verbele la imperativ apar ca îndemnuri adresate sinelui 
pentru impulsionarea și scoaterea din letargie indusă de  lipsa orizonturilor 
profesionale și motivaționale. În același timp prezența  acestor verbe vine să  
anuleze starea de visare și de abandonare totală a dolescentului surprinsă 
în versul din prima strofă: „Mă întind și mă las fară să vreau în voia mea 
însumi”[9]. 
Tonul confesiv al poeziei insistă pe enumerarea unor ipostaze ale 
căutării identității de către tânărul Preda, care este pus în situația să accepte 
sau să refuze diferite slujbe pasagere. Versurile: „am fost pe rând : mareșal 
după caruri mortuare, / am spălat pe jos, am ținut filosofic de coarne 
roaba/ și am măturat măreț și degajat pe trotuare”[10], surprind dincolo de 
asumarea condiției umile, prin sinceritatea cu care tânărul își acceptă 
temporar destinul convins că toate acestea sunt aspecte efemere, încercări 
menite să îl fortifice spiritual .Unele dintre aceste ipostaze au fost reluate de 
Marin Preda în romanul Viața ca o pradă sau în interviurile reunite în 
volumul publicat postum Creație și morală. 
Interesant este faptul că Preda la o vârstă fragedă etalează cu 
nonșalanță elemente de biografie pe care le confirmă în Viața ca o pradă, ca o 
  
 
dovadă că etapele formării prin care a trecut în tinerețe nu sunt aspecte de 
trecut sub tăcere printr-o autocenzură ca modalitate de renegare a 
experiențelor jenante. Mareșal după caruri mortuare este o trimitere la 
epitaful care i se ceruse pentru o cruce funerară; roaba ținută filosofic de 
coarne amintește de experiența de pe șantierul CFR Fierbinți, în timp ce 
verbul „a mătura” din versul „am măturat măreț și degajat pe trotuare” 
rememorează intervalul în care tânărul se plimba pe străzile capitalei în 
căutarea asiduă a unui loc de muncă prin care să-și asigure subzistența. 
În interviul din anul 1969 „Atunci va  fi împlinit romanul Moromeții 
când și destinul povestitorului va fi relevat”, acordat poetului Adrian 
Păunescu și inclus în volumul Creație și morală, Preda mărturisește 
dificultățile prin care a trecut în perioada tinereții, reluînd astfel noțiunea 
de destin pe care o pune în temă pentru prima dată în poezie. Intervalul la 
care scriitorul consacrat deja la data la care oferă interviul face referire este 
cel al  căutărilor interioare și a unui rost existențial, perioadă care  coincide 
cu opțiunea albatrosistă. Atunci fusese solicitat să compună versuri 
funerare pentru o cruce de mormânt, propunere pe care a refuzat-o 
categoric. Întorcându-se prin confesiune la timpul începuturilor când 
încerca să iasă din anonimat, Preda afirmă că  
„Nu-mi dau seama, mi-e imposibil să-mi amintesc și să înțeleg cum am putut 
trăi, din ce surse, toată toamna și iarna lui ʼ41-ʼ42.Doar lucruri fără legătură, 
nefirești. Fapte care parcă n-au nimic în comun cu mine. Cineva m-a trimis, de 
pildă, într-o casă, zicând că acolo o să găsesc ceva.Mi-a deschis o tânără 
doamnă care m-a tratat cu atenție și mi-a spus despre ce slujbă era vorba.Îi 
murise o rudă. Aflase că sunt poet și vroia să-i scriu o poezie pentru crucea 
care urma să se pună pe mormânt .” [11] 
Secvența aceasta de o sinceritate dezarmantă din volumul Creație și 
morală despre condiția materială precară a tânărului Preda constituie un 
element comun al celor două texte, Întoarcerea fiului rătăcit și Viața ca o pradă 
și confirmă  prin literatura de  frontieră ceea ce fusese supus inițial printr-
un discurs susceptibil de ficționare a experienței de viață. Deși își refuză 
vocația de poet, chemându-se cu apelativul „prozatorule”, discursul eului 
liric frapează prin necosmetizarea imaginii, chiar dacă starea materială 
precară în care se află îl pune într-o situație delicată. Această obsesie a  
căutării vocației de prozator exprimată în poezie este reluată în romanul 
Viața ca o pradă, semn că perioada de dinaintea debutului a rămas  fixată în 
subconștientul scriitorului Marin Preda și după ce acesta ajunsese să 
dobândească certitudinea vocației prin textele care l-au consacrat (Moromeții 
I-II, Delirul, Întâlnirea din Pământuri). 

Nu este deloc întâmplător faptul că penultima strofă a poeziei este 
dedicată în întregime vocației de prozator a lui Preda care face concesii 
temporare poetului în a cărui structură sufletească nu se regăsește. 
Îndemnurile adresate sinelui prin  versurile: 
„Punctează de vrei mizeria sau descrie ca un Neron, o vâltoare,/urmărește ca prostul 
un copil ce duce înghețat un lemn în sanie, / sau fugi ca un foiletonist după inspirație 
pentru intriga fascicolei viitoare” [12], 
conturează imaginea  creatorului în căutarea  marilor provocări prin care să 
confirme orizontul de așteptare al cititorului. Verbele la modul imperativ 
„nu scrie”, „punctează”, „descrie, „urmărește”, „fugi” sunt folosite cu 
scopul de a focaliza atenția asupra temelor complexe ce devin subiecte 
predilecte pentru genul epic: mizeria umană, suferința juvenilă, plăcerea 
morbidă de a asista la  chinurile semenilor. În acest context referirea la 
Neron , al  cincilea  împărat roman, Nero Claudius Caesar, despre care se 
presupune că ar fi incendiat Roma pentru a putea justifica apoi 
persecutarea creștinilor suspectați de această faptă, indică în egală măsură 
intuirea  unui filon epic cu suficiente resurse de exploatat, dar și speranța că 
această temă poate oferi cititorului prima de  seducție. 
Conștientizarea vocației de prozator este încorsetată de temerile 
artistului care se simte „gol și inutil”, stări ce exprimă  zădărnicia 
eforturilor într-o perioadă marcată de privațiuni materiale și de 
incertitudini de tot felul. Despre  neliniștile tânărului Preda în lupta cu 
prada care nu se lasă ușor sfâșiată vorbește și recomandarea lui Geo 
Dumitrescu adresată lui Ștefan Popescu, poetul de la Institutul Național de 
Statistică, în care menționezază că  
„Fără a fi într-o situație cu mult alta decât a individului ce ți se 
prezintă,îndrăznesc, totuși, a-ți arăta cu degetul cazul de revoltătoare mizerie a 
acestui băiat care are pretenția  de a nu muri de foame. Îl cunosc de la apariția 
Albatrosului când ne-a trimis câteva schițe din viața satului, gen Ion Iovescu 
(mai puțin ostentația) viguroase și realiste, semnate Marin Preda […] Acum e 
înplină iarnă fără palton, fără ghete, într-o locuință mizerabilă etc.”[13]  
Poetul Geo Dumitrescu este unul dintre scriitorii care a girat debutul 
literar al lui Preda, alături de Miron Radu Paraschivescu. Influența celor doi 
asupra destinului literar al viitorului prozator este mărturisită de Marin 
Preda în Viața ca o pradă, unde amintește despre rolul providențial jucat de 
Geo Dumitrescu într-un moment delicat al existenței sale. De altfel , despre 
această perioadă a căutărilor febrile, Preda îi mărturisește lui Adrian 
Păunescu în interviul amintit că  
  
 
„N-aveam unde dormi, era lapoviță prin tot Bucureștiul, și umblam fără oprire, 
de la Gara de Nord la Gara de Est, toată ziua și toată noaptea. Nici nu știam ce 
vroiam, ce gând mă călăuzea și de ce nu mă duceam acasă la țară, unde măcar 
pentru câtva timp aș fi putut trăi printre ai mei.”[14] 
Refuzând statutul de poet pe care l-a acceptat sub influența grupării 
Albatros, Marin Preda s-a arătat încrezător încă din tinerețe față de 
potențialul de exprimare ca prozator, lăsând însă,prin poezia Întoarcerea 
fiului rătăcit, o mărturie a căutării vocației care nu a încetat să îi arate 
tânărului mijlocul de a apuca partea  ce i se cuvenea de la viață atunci când 
ceilalți îl considerau o pradă a lumii necunoscute în care se instalase. Preda 
a simțit că vocația lui este aceea de prozator si nu de poet, motiv pentru 
care poezia amintită reprezintă un exercițiu liric singular în opera 
scriitorului. El nu adorit niciodată să reia experiența poeziei, deși atât în 
perioada de tinerețe, cât și după dobândirea celebrității a fost înconjurat de 
poeți sau a avut prieteni din rândul acestora (Cezar Ivănescu, Ion Caraion, 
Adrian Păunescu, Eugen Jebeleanu). Așadar, poezia Întoarcerea fiului rătăcit 
constituie o prefigurare a destinului în timp ce romanul autobiografic Viața 
ca o pradă reprezintă o confirmare a destinului de prozator a lui Marin 
Preda. 
 
 
NOTE: 
[1]. Timpul n-a mai avut răbdare, p. 515. 
[2]. Timpul n-a mai avut răbdare, p. 514. 
[3]. Timpul n-a mai avut răbdare, p. 515. 
[4]. Timpul n-a mai avut răbdare, p. 514. 
[5]. Timpul n-a mai avut răbdare, p. 514. 
[6]. Timpul n-a mai avut răbdare, p. 514.  
[7]. Timpul n-a mai avut răbdare, p. 515. 
[8]. Timpul n-a mai avut răbdare, p. 514. 
[9]. Timpul n-a mai avut răbdare, p. 514.  
[10].Timpul n-a mai avut răbdare, p. 514.  
[11].Marin Preda, Creație și morală, p. 378-379. 
[12].Timpul n-a mai avut răbdare, p. 515. 
[13]. Emil Manu, Viața lui Marin Preda, p. 98-99. 
[14]. Marin Preda, Creație și morală, p. 379. 

Identity Perspectives in the Destiny of the Novelist Marin Preda 
 
Abstract: The notion of destiny, which has become a supertopic of Marin 
Preda's texts, is not specific only to the well-known literary writings, such as the 
novels The Intruder and The Most Beloved of Earthlings, works that lie within the 
sphere of fiction. The problem of destiny, of the search for the answer to the 
question Which is the way to reach self-knowledge? concerned Marin Preda both 
during his youth period, when he sought his spiritual identity, as well as during 
the artistic maturity period, when he had received the confirmation of his vocation 
as a writer. It is reflected in two confession-texts published at considerable time 
intervals: the juvenile poem The Return of the Lost Son, written in 1941, and the 
autobiographical novel Life as a Prey, published in 1977.  
Keywords: destiny, supertopic, self-knowledge, spiritual identity, 
confession-texts 

Ana-Elena COSTANDACHE  
Université „Dunărea de Jos” de Galaţi, Roumanie 
L’IDENTITE CULTURELLE ROUMAINE – PARTIE INTEGRANTE 
DE LA CULTURE EUROPEENNE AU XIXÈME SIÈCLE 
Au début du XIXème siècle, l’identité culturelle roumaine se liait étroitement 
aux événements sociopolitiques de l’époque. La société « a changé » selon 
les modèles européens, ce qui a contribué à la formation de l’esprit 
identitaire et de la conscience nationale. 
Dans le mélange d’influences nombreuses (venues de la France, 
l’Autriche, l’Italie, la Russie, l’Angleterre) le sentiment de l’identité se 
confondait avec celui de l’appartenance à l’espace où le peuple roumain 
même s’est formé. C’est un phénomène qui présente encore grand intérêt 
dans le contexte où les événements historiques ont laissé des traces dans les 
mentalités des gens. 
La notion de conscience identitaire a directement agi sur les liaisons 
étroites entre les provinces  roumaines. Selon les sources historiques, 
surtout celles venues de la part des chroniqueurs, la conscience identitaire 
roumaine s’est montrée plus soutenue en Transylvanie par rapport aux 
autres régions roumaines. D’ailleurs, les conditions historiques de la 
formation des territoires roumains extra-carpatiques (La Moldavie et La 
Valachie), ainsi que les liens avec la Transylvanie – ce sont des facteurs qui 
ont soutenu le sentiment d’appartenance des Roumains au même pivot 
identitaire. La langue commune parlée dans les provinces roumaines et, 
surtout, la croyance dans la vision d’un État uni ont renforcé l’idée de 
conscience identitaire, à laquelle se sont rajoutées les motivations 
historiques. Les activités concrètes qui ont visé l’espace roumain se sont 
manifestées dans le sens de la reconnaissance de l’existence de la nation 
roumaine en tant que partie constituante de la structure sociale moderne et, 
par-dessus tout, dans le sens de l’intention de reconnaître l’État roumain 
comme un tout unitaire. De plus, le droit du peuple roumain était celui de 
conserver et de sauvegarder la nationalité roumaine, ce droit-là étant 
incontestable. D’ailleurs, l’Union de 1859 et toutes les réformes novatrices 
ont mené à la constitution de l’État-nation. Sur cette toile de fond, les 
événements historiques ont indubitablement marqué le sentiment de 
l’identité nationale, qui vivifiait toutes les consciences de l’époque. 
  
 
Les écrivains roumains ont joué un rôle décisif dans la diffusion et la 
consolidation de l’idéal d’unité nationale. Ils se sont activement impliqués 
dans le bon déroulement dynamique des événements politiques par 
l’intermédiaire de leurs œuvres littéraires qui contenaient des messages 
patriotiques, avec des sens nationaux et sociaux, transformés, peu à peu, en 
échos  glorieux des événements de l’époque. À cette époque-là, les 
écrivains ont accordé une importance particulière à la définition des 
concepts tels que „la patrie”, „la nation roumaine”, „l’identité nationale”, 
„l’État unitaire”, ayant pour base assise les trois principes du modèle 
français : liberté, égalité et fraternité entre les individus. 
Le début du XIXème siècle a été marqué, sur le plan politique, par la 
révolution de 1821, exemple pour une autre révolution, de 1848, véritable 
clé de voûte dans l’histoire de la consistance identitaire. Les événements 
politiques et l’enthousiasme révolutionnaire ont été  des facteurs qui ont 
fait « germer » le sentiment identitaire national, proclamé dès lors. La 
culture, manifestée par le biais de la philosophie livresque, par le respect 
des valeurs nationales, ainsi que par les influences du monde occidental, a 
renforcé l’idée de nation roumaine moderne. 
Au XIXème siècle, les provinces roumaines se confrontaient avec de 
nouveaux défis dans le contexte des influences politiques et culturels de 
l’Europe. Les conditions politiques et sociales influençaient les rapports 
culturels que les Roumains essayaient d’établir avec les pays de l’Europe 
occidentale. Les Roumains s’intéressaient à s’aligner aux autres pays, mais 
la culture roumaine était dominée par deux tendances complémentaires : 
l’exigence d’assimiler les idées et les modèles culturels occidentaux et le 
besoin des lettrés de créer des œuvres qui glorifiaient les caractéristiques de 
ce qui était spécifique roumain. Les gens voulaient, à tout prix, avoir une 
culture performante au niveau européen. L’enthousiasme culturel s’est 
manifesté comme un désir frénétique de créer, ce qui a mené à la 
synchronisation de la vie intellectuelle roumaine avec les grandes 
tendances culturelles occidentales, afin de faire bouger vers la modernité 
toute la société et la spiritualité roumaine.  
Le désir des écrivains roumains d’avoir une culture représentative a 
encouragé leur confiance dans les valeurs nationales. L’espace culturel 
roumain a dû surmonter une crise « aigue » de la conscience européenne, 
étant soumis à des renouvellements qui ont préparé la transition vers une 
nouvelle époque, moderne. 
Les structures sociales, économiques, mais surtout celles spirituelles 
se sont modifiées, en  imposant de nouvelles règles et orientations. Dans les 
provinces roumaines, les réalités politiques et sociales ont abouti à 

l’institutionnalisation de la vie culturelle et à la genèse d’une structure 
culturelle moderne. La vie intellectuelle et les mécanismes pédagogiques se 
sont adaptés à de nouveaux paradigmes. L’enseignement, la presse et le 
théâtre visaient un  processus d’institutionnalisation et de modernisation. 
La littérature roumaine s’est enrichie par les œuvres de Mihail 
Kogălniceanu, Alecu Russo, Nicolae Bălcescu, Gheorghe Asachi, Ion 
Heliade-Rădulescu, et la culture roumaine a été témoin de la naissance 
d’une nouvelle génération d’historiens, linguistes, écrivains qui ont fait que 
l’enseignement se développe. Peu à peu, la  société roumaine s’est montrée 
ouverte à toute influence européenne, en faisant tomber „le dernier 
bastion” des influences barbares, orientales, fait soutenu dans les œuvres 
littéraires de la génération d’écrivains de 1848. Cette littérature-là a été 
considérée comme „prémoderne”, pas seulement du point de vue 
chronologique, mais idéologique aussi. 
La tradition culturelle des provinces roumaines n’était pas riche, mais 
ses sources étaient attestées par des documents historiques. La question qui 
se posait se liait à l’idée de se vanter aux autres d’avoir une tradition 
culturelle au début du XIXème siècle. 
Les idées du siècle des Lumières se faisaient connaître dans les 
provinces roumaines dès la fin du XVIIIème siècle. Les progrès de l’esprit 
scientifique, de plus en plus ressentis dans l’Europe entière, ont été 
nombreux dans les Principautés roumains aussi. Dans cet état des  choses, 
un développement progressif de l’enseignement a été favorisé dans le cadre 
de l’éducation en vue d’une culture générale. Tout cela et d’autres 
nombreuses manifestations reflètent un processus de mise au point du 
sentiment de l’identité nationale. 
Dans la première moitié du XIXème siècle, l’enseignement venait de se 
trouver sous l’égide de l’État et s’organisait de manière méthodique. 
L’esprit national gagnait du terrain et l’on a commencé à conclure des 
collaborations avec des institutions culturelles occidentales de prestige. Les 
écoles ont été un facteur déterminant pour l’instruction des gens et 
l’enseignement roumain a connu, tout comme dans les autres pays de 
l’Europe, des transformations particulières, car on visait la formation des 
gens qui soient capables de comprendre la vie et de la maîtriser. Pour cela, 
on a fait inscrire à l’école tous les enfants, sans aucune discrimination. 
Un moment important dans l’histoire de l’émancipation des 
Roumains a été représenté par la fondation, après l’Union de 1859, de deux 
universités de prestige: L’Université d’Iaşi (en 1860) et celle de Bucarest (en 
1864), ce qui a permis que les jeunes gens fassent leurs études dans leur 
pays. En 1862 l’on a créé le Ministère de l’Éducation Nationale (ou le  
  
 
Ministère des Cultes et de L’Instruction Publique), tandis que la première 
loi moderne de l’enseignement, La Loi de L’Instruction publique, a été 
promue en 1864, par le prince Al. I. Cuza, qui plaidait pour un système 
éducatif unique dans toutes les provinces roumaines. 
L’espace culturel européen moderne a fait possible le contact des 
écrivains Roumains avec les nouveautés étrangères, contact qui s’est 
produit grâce aux érudits Grecs, qui ont traduit en leur langue des écrits 
classiques, préromantiques et romantiques, grâce aux traductions littéraires 
nombreuses et aux lectures des textes en langues sources, surtout en 
français. La traduction des textes en roumain est devenue le moyen le plus 
usé d’enrichissement du vocabulaire. 
Quant aux liens avec les autres, G. Ibrăileanu considérait les relations 
culturelles entre les Pays Roumains et les pays étrangers comme un 
processus de renouvellement de l’esprit identitaire ; il notait que  
„le progrès de l’esprit roumain s’est fait simultanément avec l’influence 
occidentale, […] ce qui justifie nos affirmations sur les influences salutaires de 
l’Occident, en même temps que sur les chroniqueurs Costinești et les autres qui 
s’avèrent être – historiquement et philosophiquement – les prédécesseurs de la 
génération de 1848. Ce sont les affirmations d’un homme de la génération de 
1848.” [1] [notre trad.] 
À son tour, Alecu Russo soutenait l’influence salutaire du monde 
occidental en affirmant que les relations des Roumains avec le monde 
occidental s’étaient établies pendant le XVIIIème siècle, lorsque le clergé de 
Moldavie se réjouissait  
„de préceptes et de dévotion. […] À partir de l’époque des chroniqueurs 
Costinești, qui avaient été éduqués en Pologne, et jusqu’à présent, toutes les 
voies menaient vers l’Occident, où nos enfants faisaient leurs études. […]” [2] 
[notre trad.] 
Comme l’on a déjà précisé, pour G. Ibrăileanu, le noyau culturel 
roumain se trouverait  en Moldavie :  
„L’histoire de la culture moldave du XIXème siècle est, par-dessus tout, l’histoire 
de cet esprit critique-là […]. Il cherchait même à identifier les étapes dans 
l’analyse de l’apparition des modèles étrangers : c’est la même chose, l’histoire 
des luttes contre les fausses tendances, celles simplettes, de Valachie et 
Transylvanie…” [3] [notre trad.]  
L’idée est continuée par l’auteur qui donne les noms des écrivains 
moldaves qui se sont remarqués à ce temps-là:  

„G. Asaki est contemporain avec deux époques de la littérature roumaine du 
XIXème siècle : la première, l’époque Conachi, pour ainsi dire, et la seconde, 
l’époque Alecsandri. Toutes les deux se trouvent sous des influences étrangères 
et en dépendent. La première, celle de Conachi, survit grâce aux influences de 
la littérature française classique décadente et de celle néogrecque, la dernière 
s’associant à la première : c’est l’âge de la sentimentalité faussement affectée, 
des abstractions personnifiées, des mythes, des sujets sans correspondance 
avec la vie courante, de l’inspiration insipide du passé antique. La seconde 
période a été crayonnée par les influences de la littérature romantique française 
– Hugo, Lamartine – qui était neuve à cette époque-là : sentimentalisme outré, 
couleur chatoyante, passé national, donc, médiéval.” [4] [notre trad.] 
E. Lovinescu considérait le principe du synchronisme avec la vie 
moderne comme la base assise de la civilisation roumaine :  
„Il y a un esprit du siècle, appelé Tacitus saeculum, c’est-à-dire une totalité 
d’exigences matérielles et morales qui configurent les vies des peuples 
européens pendant une telle époque… L’esprit du temps n’est pas, en effet, un 
concept abstrait, mais au contraire, il dérive du degré de l’évolution 
intellectuelle tout comme de la situation économique de l’époque.” [5] [notre 
trad.] 
Paul Cornea proposait, à son tour, une analyse détaillée du 
phénomène en question, en écrivant que  
„les peuples habitant les Balkans et le nord du Danube ont été également 
soumis à la domination ottomane, qui les a mis à écart des grands courants de 
la civilisation européenne pendant quelques siècles et les a fait ralentir le 
rythme du développement économique. Ceux-ci ont été, de même, privés de la 
possibilité de s’affirmer en tant qu’identités nationales et obligés à accepter, 
pour une période incertaine, une langue étrangère comme outil de la culture 
supérieure (le grec pour les Bulgares, les Serbes et les Roumains et le hongrois 
pour les Croates) […].”  
En outre, Paul Cornea notait :  
„Quelle que soit l’intensité du processus d’appropriation culturelle (par 
exemple, pendant la période de la renaissance nationale), les traits communs à 
la zone n’estompent jamais les particularités de chaque peuple ; par contre, 
celles-ci sont décisives, car elles distinguent les cultures, en leur conférant 
valeur, expressivité et sens.” [6] [notre trad.] 
Dans le contexte d’une crise identitaire des Roumains, au XIXème 
siècle, il y avait, pourtant, des événements socioculturels et politiques qui 
ont eu un impact majeur sur les mentalités des gens. En Transylvanie, les 
formes d’expression politique en rapport avec les réalités sociales et la 
participation aux « luttes » révolutionnaires et aux troubles populaires de 
  
 
l’Empire Austro-hongrois ont été des facteurs perturbateurs du rythme de 
la vie, car l’horizon de connaissance et le sentiment identitaire sont devenus 
plus dominants grâce aux liaisons directes avec les Roumains qui 
habitaient au-delà des Carpates. Le progrès de l’éducation et de la culture 
générale a contribué à la consolidation et à l’expression de l’esprit 
identitaire par l’orientation vers l’Occident et par « les arguments » 
historiques en tant que fondements d’une nation moderne. Par conséquent, 
le patrimoine culturel et identitaire roumain s’est enrichi grâce aux autres 
cultures, ainsi qu’aux éléments innovants qui se sont greffés sur le cadre 
autochtone déjà fondé. 
 
 
NOTES: 
[1] Garabet Ibrăileanu, Spiritul Critic în Cultura Românească [L’Esprit Critique dans la 
Culture Roumaine], Iaşi, Editura Tipo Moldova, 2009, p.38 [„…progresul 
românismului e concomitent cu influenţa apuseană, [...] ceea ce este o justificare 
a celor spuse de noi, că influenţele salutare au venit din Apus şi că Costineștii şi 
ceilalţi sunt – istoriceşte şi filozofește – premergătorii generaţiei de la 1848. O 
spune, cum se vede un patruzecioptist.”]  
[2] Alecu Russo, Piatra-Teiului, Scrieri alese, Cugetări [Piatra-teiului. Écrits choisis. 
Pensées], Editura pentru Literatură, Bucureşti, 1967, p. 133 [„…de nume de 
învăţătură şi de evlavie. [...] De la Costinești, crescuţi în Ţeara Leşească şi pînă 
la noi, tot drumurile Apusului sunt bătute de pruncii români.”] 
[3] Ibrăileanu Garabet, oeuvre citée, p. 42 [„Istoria culturii moldoveneşti din veacul 
al XIX-lea e, mai ales, istoria acelui spirit critic aplicat la introducerea culturii 
străine, adică la procesul de regenerare a spiritului românesc. El încerca, chiar o 
trasare de trepte în analiza pătrunderii modelelor străine: E, ceea ce e acelaşi 
lucru, istoria luptelor împotriva tendinţelor false, necumpătate, din Muntenia şi 
Transilvania...”] 
[4] Idem [„G. Asaki, e contemporan cu două faze ale literaturii române din veacul 
al XIX-lea: cu prima fază a acestei literaturi, s-o numim faza Conachi şi cu o a 
doua, s-o numim faza Alecsandri. Ambele faze sunt condiţionate de influenţe 
străine şi se definesc prin aceste influenţe. Prima fază, a lui Conachi, e datorită 
influenţei literaturii clasice decadente franceze şi influenţei literaturii 
neogreceşti, care seamănă cu prima: e vremea sentimentalităţii fals-exagerate, a 
abstracţiunilor personificate, a mitologismului, a subiectelor fără legătură cu 
viaţa contemporană, a inspiraţiei searbede din trecutul antic etc. A doua fază e 
datorită influenţei literaturii romantice franceze – Hugo, Lamartine – nouă pe 
atunci: sentimentalism puternic, culoare vie, dezgroparea trecutului naţional, 
deci, medieval etc.”] 
[5] Eugen Lovinescu, Istoria civilizaţiei române moderne [L’Histoire de la civilisation 
roumaine moderne], vol. III, Editura Minerva, Bucureşti, 1992, p. 31 [„Există, scria 
Lovinescu, un spirit al veacului, numit Tacitus saeculum, adică o totalitate de 

condiţii materiale şi morale configurătoare ale vieţii popoarelor europene într-o 
epocă dată... Spiritul timpului nu e, de altfel, un concept abstract, ci se 
desprinde, dimpotrivă, din gradul de evoluţie intelectuală ca şi din situaţia 
economică a epocii... Imprimând caracterul general şi organic al instituţiilor din 
diferite epoci, spiritul timpului e, aşadar, firul conducător al istoriei în 
controversele faptelor…”] 
[6] Paul Cornea, Regula jocului. Versantul colectiv al literaturii [ La règle du jeu. Le 
versant collectif de la littérature], Editura Eminescu, Bucureşti, 1980, p. 202 
[„…popoarele din Balcani şi de la nordul Dunării au fost deopotrivă supuse 
dominaţiei otomane, care le-a izolat câteva secole de marile curente ale 
civilizaţiei europene şi le-a încetinit ritmul dezvoltării economice. Acestea au 
fost deopotrivă împiedicate să se afirme ca personalitate naţională şi silite să 
accepte o perioadă mai lungă sau mai scurtă o limbă străină drept instrument al 
culturii superioare (greaca pentru bulgari, sârbi şi români, maghiara pentru 
croaţi)” [...], [„…oricât de mare ar fi în anumite momente privilegiate (de 
exemplu, în perioada renaşterilor naţionale), intensitatea procesului de 
apropiere, trăsăturile comune zonei nu estompează niciodată particularităţile 
proprii fiecărui popor; or, tocmai acestea sunt decisive căci ele individualizează 
culturile, dându-le valoare, expresivitate şi sens.”] 

Romanian Cultural Identity – a Part of European Culture in the 19th Century  
 
Abstract: For integrate into the European cultures, the Romanian culture 
received, in the 19th century many influences from all over the world. The various 
models of the arts and writings have contributed to a modern and new atmosphere 
and have been good examples to follow. The new creative atmosphere, specific to 
the European „horizons”, was really favourable to the rise of the dynamic 
temperament of the Romanians, who understood that modernity had to prevail to 
create new socio-aesthetic awareness. On the cultural „battlefield” was disputing 
„the struggle” between tradition and modernity in all areas (social, literary, 
political). In our study, we propose some opinions of Romanian writers-critics 
  
 
concerning the defence of Romanian cultural identity, as an integral part of 
European culture, especially in terms of the development of the creative spirit in 
mentalities and consciences of that time. 
Keywords: Romanian cultural identity, European culture(s), influence, 
school education.  

IDENTITATEA CULTURALĂ ÎN CONTEXT EUROPEAN.  
„IDEEA NAȚIONALĂ” ÎN PERIOADA PAȘOPTISTĂ 
 Orice epocă literară nouă este generată de condițiile istorice interne 
multiple ale vremii, dar-în același timp-își are rădăcinile în „solul epocii 
culturale și literare anterioare” [1]. Literatura românească veche a fost 
studiată „documentar” și literar în sine, în interior, dar mult mai puțin, 
comparativ, pentru a desprinde liniile ei individuale, notele și tablourile 
distinctive față de alte literaturi, cu care a venit sau nu a venit în contact. 
Identificarea izvoarelor, stabilirea filiaței textelor, precizarea unor date 
istorice și tehnice sunt rezultate de preț, dar, într-un stadiu avansat al 
cercetărilor, privirea aruncată peste o zonă mau largă aduce o perspectivă 
nouă. 
Epoca luminilor a însemnat o afirmare științifică în cadru european. 
Aceasta denotă de la sine că față de literatura veche avem de-a face cu o 
treaptă nouă de cultură, corespunzătoare întru totul enciclopedismului din 
Europa timpului. Cei mai de seamă luminiști sunt „spirite enciclopedice”, 
erudite. Problemele care îi preocupă sunt diferite: istorice, lingvistice, 
literare, cu o documentare de mare clasă pentru primele domenii. Cei 
dintâi și cei mai de seamă scriitori luminiști apar în Transilvania. Contactul 
cu romanitatea de care se simțeau mândri și dragostea pentru patrie i-au 
determinat să studieze cu sârguință și să devină docți pentru a putea duce 
lupta pe tărâm științific. 
Pe plan istoric, lupta marilor luminiști transilvăneni a fost să 
dovedească originea latină a poporului român (pusă la îndolială de străini). 
Paul Cornea este de părere că pașoptismul își are rădăcinile în solul 
național însă în același timp se situează istoric față de Europa 
împrumutându-i idei, argumente și criterii, cedând la rându-i din substanța 
sa sufletească, în măsura posibilităților mai modeste de contact și export 
ideologic. Schimbul între culturi și osmoza între civilizații constituie 
fenomene obiective și necesare, survenite din cele mai vechi timpuri, dar 
care au căpătat un ritm viu odată cu nașterea capitalismului și revoluția 
industrială.  
Al. Piru în Istoria literaturii române afirma:  
  
 
„Literatura din perioada 1830-1862 continuă literatura iluministă clasică din 
epoca de tranziție, sporindu-și, sub impulsul ideologiei burgheze democrat-
revoluționare, spiritul militant ca literatură romantic progresistă. Trecerea de la 
formula clasică la cea romantică se face treptat, ambele metode coexistând o 
bucată de vreme sau persistând la unul și același scriitor până la sfârșit. Cei 
mai bătrâni scriitori ai epocii, după un debut clasic, parcurg o fază 
preromantică, ajungând la un romantism moderat cu încă vizibile reminiscențe 
clasice”[2]. 
Prima parte a perioadei pasoptiste inregistrează o serie de opere in 
proza care apar izolate si nu toate semnificative. Dupa 1840 iși scriu operele 
fundamentale prozatorii de prima marime: C. Negruzzi, V. Alecsandri si N. 
Balcescu Al. Russo.  
„Romantismul romanesc s-a colorat in acest caz in forme specifice: va 
predomina romantismul memoriilor, al bucatilor sentimentale sau ironice, va fi 
romantismul vag si delicat al sensibilitatii medii, cu alte cuvinte – va lipsi 
romantismul total, grav sau filozofic. ” [3] 
După 1860, pe lângă succesele realismului critic şi manifestările 
notorii ale naturalismului, atestate în creaţia marilor clasici, proza 
românească consemnează prelungirea elementului romantic din primul val 
(paşoptist) în scrierile lui Bogdan Petriceicu Hasdeu, Alexandru Odobescu, 
Ion Ghica, postaşoptişti de formaţie, dar şi metamorfoze esenţiale, anunţate 
de nuvelistica eminesciană, care se detaşează de predecesori prin 
vizionarism şi metafizic. În această etapă, genul cunoaşte o erupţie la nivel 
tematic şi formal. În primul rând, menţionăm aici meritul postpaşoptiştilor, 
care, deşi se anunţă continuatori ai ideologiei generaţiei anterioare, 
cizelează şi perfecţionează arsenalul tehnic, diversificându-l. Creaţia în 
proză a lui Alexandru Odobescu şi Bogdan Perticeicu Hasdeu 
impresionează prin ineditul contemplaţiei şi prin maturitatea expunerii. 
Mostră de enciclopedism şi de inteligenţă, Pseudo-kinegetikòs de 
Alexandru Odobescu este, în ansamblu, o compoziţie solemnă şi 
grandioasă. Pentru a evita sterilitatea discursului, scriitorul apelează la 
umor, ironie, parodie, pastişă, temperând astfel gravitatea frazei savante. 
În perioada pașoptistă se afirmă primii noștri scriitori moderni în 
cadrul curentului național popular, „Dacia literară”.  Mihail Koganiceanu, 
in articolul-program al acestei reviste, subliniaza clar ideile care vor sta la 
baza orientării literaturii: combaterea imitației și a traducerilor mediocre; 
necesitatea creării unei literaturi naționale prin stimularea scrierilor 
originale, inspirate din istoria patriei, din frumusețea ei, din pitorescul 

obiceiurilor populare; realizarea unei limbi unitare si a unei literaturi 
naționale. Mihai Kogalniceanu arăta că:  
 „Dorul imitației și-a facut o mânie primejdioasă, pentru că omoară in noi 
duhul național. Aceasta mânie este, mai ales,covârsitoare in literatură. Mai in 
toate zilele ies de sub teasca cărții in limba românească. Dar ce folos! Că sunt 
numai traducții din alte limbi și încă acelea de ar fi bune. Traducerile însa 
nu fac o literatură. Noi vom prigoni cat vom putea aceasta manie ucigătoare a 
gustului original, însușirea cea mai frumoasă a unei literaturi. Istoria noastră 
are destule fapte eroice, fumoasele noastre țări sunt destul de mari, obiceiurile 
noastre sunt destul de pitorești și de poetice, pentru ca să putem găsi la noi 
sujeturi de scris, fără ca să avem pentru aceasta trebuintă să ne împrumutăm 
de la alte nații”. [4] 
Apărând ideea de originalitate in literatură, mentorul generatiei 
pașoptiste dezvoltă în același timp si spiritul critic, exercitând, in acest fel, 
o influență hotărâtoare asupra fizionomiei culturii românești de la mijlocul 
secolului trecut. Critica noastră – spunea Mihail Kogalniceanu – va fi 
nepărtinitoare: „vom critica cartea, iar nu persoana”. 
Mişcarea pașoptistă a provocat, prin componentele sale ideologice o 
explozie culturală, fenomen care duce la sincronizarea spiritului românesc, 
înca aflat sub cupola gandirii iluministe, cu mentalitatea europeană. 
 Ideologia pasoptistă se traduce prin spirit revoluționar, nevoie de 
emancipare, unire  și cautarea identității culturale. La fel de importanta este 
și crearea unei literaturi originale, care să reflecte specificul național și să 
permită integrarea valorilor autohtone in circuitul cultural 
European.   Literatura pașoptistă o continuă pe cea iluministă clasică și 
orientează cursul creațiilor literare in direcția romantismului.  [5] 
Fenomen complex, cu semnificaţii ce depăşesc literarul şi culturalul, 
paşoptismul a impulsionat toate domeniile societăţii româneşti de la 
mijlocul sec. al XIX-lea, accelerând procesul de modernizare al civilizaţiei 
româneşti, eliberată de curând de povara obscurantismului otoman. În 
integritatea lui, fenomenul este „o sinteză a principalelor orientări din 
gândirea vremii” (Paul Cornea), căci s-a manifestat atât în filozofie, 
economie politică, teorie literară, cât şi în istoriografie, sociologie şi 
lingvistică. Cu toate că perioada 1830-1860 este una de tranziţie de la vechi 
la nou, în spaţiul românesc se produc evenimente care implică transformări 
notorii: de la renunţarea la vestimentaţia şi obiceiurile orientale, anacronice 
şi improprii, la declanşarea unor importante campanii de civilizare şi 
culturalizare.  
  
 
„Paşoptismul înseamnă pentru noi astăzi foarte multe lucruri: mesianism 
cultural şi revoluţionar, spirit critic, deschidere spre Occident şi lupta pentru 
impunerea unui specific naţional, conştiinţă civică şi patriotică, obsesia 
integrării în civilizaţie, conştiinţa pioneratului în mai toate domeniile vieţii, o 
retorică fără precedent a urgenţei, a acţiunii, a entuziasmului şi a trezirii din 
letargie" [6] . 
In plan literar, paşoptismul a condiţionat un anume tip de literatură, 
care, uimitor, nu a avut un caracter militant, revoluţionar, vizionar, ci s-a 
impus, mai degrabă, prin paseism, spirit echilibrat, clasic, printr-un 
pronunţat sentiment paseist. În viziunea lui Gheorghe Crăciun,  
„Paşoptismul este o direcţie literară cu valoare de paradigmă, în care însă 
greutatea politică, socială şi culturală a conceptului ocultează dimensiunea 
estetică. Perioadă de coexistenţă, de asimilare, de contradicţie a culturalului cu 
literalul, paşoptismul n-ar îndreptăţi, prin urmare, o abordare pur şi simplu 
estetică. ” [7] 
Activitatea literară care se desfasoară in jurul celor trei țări române 
este dominată de creatori precum: Ion Heliade Radulescu, Grigore 
Alexandrescu, Vasile Carlova, Cezar Bolliac, Gheorghe Asachi, Costache 
Negruzzi, Mihail Kogalniceanu, Alecu Russo, Vasile Alecsandri, Nicolae 
Balcescu, Dimitrie Bolintineanu. 
Din punct de vedere cronologic epoca pașoptistă  poate fi fixată între 
anii 1830-1860, adică din momentul ieșirii Țărilor Române de sub 
dominația otomană și până după Unirea din 1859. Intervalul este marcat de 
izbucnirea unor revoluții, cum ar fi cea de la 1848, care susține idealurile 
patriei de libertate, egalitate si unire. 
Cei mai de seama reprezentanți pașoptiști sunt intelectualii care se 
implică în istorie, pregătesc și participă la revoluții și la toate evenimentele 
istorice mai importante (ex: Unirea de la 1859). Exemple de astfel de 
personalități : C.A. Rosetti, care în 1848 devine sufletul revoluției, după ce 
librăria și casa lui fuseseră locurile de întalnire ale conspiratorilor. În 
schimb, Ion Heliade Radulescu n-a împărtășit idealurile radicale, el fiind 
adept al acțiunilor moderate pentru a feri țara de intervenția străină. 
Vasile Alecsandri este de necontenit în acțiunea sa patriotică, în 
evenimentele Tratatului de la Paris din 30 martie 1856 și ale Convenției din 
7/19 august 1858, dedicându-se trup si suflet Unirii. 
Ion Heliade Rădulescu, care nu avea în vedere decat salvarea patriei, 
puse la cale o contrarevoluție, pe principiul „urăsc tirania, mi-e frică de 
anarhie”. Acesta îi consideră pe tinerii revoluționari victime ale credulității 
și entuziasmului. 

În orice caz, unitatea intelectuală pașoptistă a fost extrem de 
importantă pentru că a generat și a pregătit ideea unității române, care 
devine un ideal și o obsesie a pașoptiștilor. 
Mișcarea revoluționară din prima jumatate a secolului al XIX- lea a dat o 
puternică lovitură regimului feudal, renăscând în conștiința maselor, 
spiritul luptei pentru dreptate socială și libertate, intensificând mișcarea de 
idei în favoarea unirii țărilor române într-un stat puternic și independent. 
În ceea ce priveşte stabilirea limitelor perioadei, opiniile cercetătorilor 
nu sunt univoce. După G. C. Nicolescu, paşoptismul începe la 1821, anul 
răscoalei lui T. Vladimirescu, când se declanşase un nou spirit de eliberare 
naţională. Istoricul literar Al. Dima consideră ca limită de jos a perioadei 
anul 1829, când a fost semnat tratatul de la Adrianopol. Gh. Bogdan-Duică, 
plecând de la conceptul lui Lamprecht, care opinează că „Istoria modernă 
este, în primul rând, ştiinţă psihologică, distinge în cadrul epocii două 
segmente: primul, inclus între anii 1821-1848, căruia îi corespunde tipul de 
luptător şi idealist, şi o al doilea, care îl conţin anii 1848-1866 şi care se 
caracterizează prin prevalarea tipului sceptic şi lânced. [8] 
Istoricii şi cercetătorii literari Paul Cornea şi Mihai Zamfir acceptă 
ambele date, 1821 şi 1829, ca termeni iniţiali ai perioadei, „ca interval în 
care elementele noii şi vechii structuri convieţuiesc şi par a-şi disputa 
întâietatea.” Ambii stabilesc însă, în mod rigid, limitele perioadei: 1829-
1859 (cu rotunjire: 1830-1860). 
Autorul Scurtei istorii a literaturii române, Dumitru Micu, plasează 
fenomenul într-un capitol amplu, intitulat Epoca modernă, şi, luând la bază 
etapele de afirmare a curentului romantic, îl subdivizează în: Emergenţa 
literarului. Primul val romantic (1830-1840), în care îi include activitatea lui 
H. Rădulescu, Vasile Cârlova, Gr. Alexandrescu, Gh. Asachi, C. Stamati, Al. 
Donici, Anton Pann, scriitori inegali ca valoare artistică. Următoarea etapă 
definită de D. Micu prin Curentul naţional, Ebuliţia romantismului, se 
include între anii 1840-1861. Este perioada în care au activat M. 
Kogălniceanu, C.Negruzzi, Al.Russo, N.Bălcescu, C. Bolliac, D. 
Bolintineanu, V.Alecsandri. Între romantism şi realism, a treia 
subdiviziune, este consacrată postpaşoptiştilor Al. Odobescu, B. P. Haşdeu, 
N. Filimon etc. Postpaşoptiştii au aderat la ideile paşoptiştilor şi s-au raliat 
la concepţiile lor literare, continuîndu-le şi amplificîndu-le. Aşadar, în 
accepţiune generală, termenul de paşoptism e aplicat mişcării cultural-
politice care ia naştere după răscoala lui T. Vladimirescu, se manifestă sub 
o formă conştientă de sine la Dacia literară (1840) şi la Propăşirea (1844), are 
repercursiuni în toate compartimentele de activitate spirituală şi reflectă, pe 
  
 
plan ideologic, lupta pentru emancipare naţională şi reorganizarea 
burghezo-democratică a statului.  
Paşoptismul s-a manifestat în două forme distincte: luministă şi 
revoluţionar. Paşoptiştii luminişti au fost cei care au contribuit la marea 
operă de asimilare a cunoştinţelor, tehnicilor şi formelor instituţionale ale 
apusului, dorind ca prin instrucţie şi reforme chibzuite să înalţe neamul 
românesc din înapoiere. Reprezentanţi: Gh. Asachi, I. H. Rădulescu, P. 
Poenaru, învăţaţi ardeleni, profesori şcolari din Moldova şi Muntenia.  
Paşoptiştii revoluţionari considerau acţiunea de culturalizare insuficientă şi 
voiau să o dubleze prin luptă politică, pe căi legale sau conspirative, 
împotriva ordinii false şi a regimului ieşit din Regulamentul Organic. 
Revoluţionari au fost M. Kogălniceanu, Al. Russo, V. Alecsandri, C. Negri, 
N. Bălcescu, C. Rosetti ş. a. 
Paul Cornea era de părere ca „Paşoptismul n-a reuşit şi nu putea să se 
contureze ca un nou umanism, dar îi revine meritul de a fi creat un drum 
către el".  Noii reprezentanți ai „artei cuvântului”, nascuți în cea mai mare 
parte între anii 1810 – 1820, provin de obicei din clasele de sus, însă nu din 
marea aristocrație, ci din patura boierimii mijlocii și mici, care se dezvoltă 
in primele decenii ale secolului al XIX- lea. 
Educați în spiritul ideilor și cărților occidentale, vorbindu-și și 
scriindu-și frantuzește, ei introduc in țară nu doar ideile intelectuale, ci și 
moda europeană. De asemenea, ei sunt militanți împătimiți ai renașterii 
naționale. 
În fața acestor noi idealuri ale civilizației apusene, tinerii pașoptiști se 
plasează pe o poziție de comprehensiune și, totodată spirit critic: nu le 
resping, dar nici nu le transformă în mit ,opinie pe care o regăsim și la 
istoricul Paul Cornea. 
Parisul devine centrul intelectualității românești, principalul 
intermediar al legăturilor ei cu spiritualitatea modernă. Dornici să se 
implice în toate domeniile, sărind peste anumite etape în vederea 
sincronizării cu Occidentul, intelectualii români sunt, deopotrivă, scriitori, 
filozofi, savanți și oameni publici. 
Având acces la operele marilor creatori ai literaturii universale 
(Alphonse de Lamartine, Victor Hugo, Jules Michelet, Robert de 
Lamennais, Eugene Sue), implicit se vor observa influențele acestora in 
viitoarele creații românești. 
Revenind în țară, intelectualii vremii, cuprinși de o voință puternică 
de a-și ridica neamul, făcându-l cunoscut Europei, inființează instituții 
culturale, presa în limba națională, invățământul și o miscare teatrală, 

conform ideilor iluministe. Astfel ajungem la concluzia pe care o enunța și 
Paul Cornea în „Istoria literaturii romane” și anume că „ne aflăm într-o 
epocă de entuziasm naiv și patriotism aprins, de proiecte uriașe și veleități 
enciclopedice” [9] 
Ion Heliade Rădulescu (1802-1872) considerat de George 
Călinescu  drept „a doua mare personalitate a țării noastre dupa Dimitrie 
Cantemir”, a fost o personalitate tumultoasă și plină de ambiții. El visa să 
schimbe lucrurile, după cum afirma George Călinescu. 
Heliade are un rol important în ceea ce privește modernizarea culturii 
românești. El începe ca și profesor, contribuind la dezvoltarea 
învățământului, împrospătează limba prin lucrarea sa Gramatica prin care 
simplifică alfabetul,   înființează prima gazetă din Muntenia, Curierul 
românesc și pune bazele unei societăți de încurajare a teatrului și muzicii 
“Filarmonica”. 
Această mare personalitate are un real efect benefic asupra literaturii 
noastre: pune în lumină rolul traducerilor și încurajează tinerii spre arta 
scrisului. („Scrieți cât veți putea și cum veți putea…”). 
Criticul Paul Cornea afirmă că „Heliade Rădulescu este un romantic 
prin impulsurile adanci ale firii”.  Grigore Alexandrescu (1814- 1885) este 
considerat de marii critici cel mai de seamă poet muntean până la Mihai 
Eminescu. Pe langă poet a fost și un mare fabulist român, inspirându-se din 
La Fontaine și Florian, a scris și epistole de tip voltairian. 
A fost redactorul ziarului Poporul Suveran, iar prima lui poezie, Miezul 
nopţii, a apărut în Curierul Românesc și a fost inspirată de ideile revoluției de 
la 1848.  
Lui Grigore Alexandrescu îi revine meritul de a fi consacrat în 
literatura română introducând specii literare autonome ca epistola, 
meditația și satira. 
Vasile Alecsandri (1818- 1890) ocupă un loc important în mișcarea 
culturală și politica de emancipare națională. Se numară printre fruntașii 
revoluției de la 1848, iar ca poet intuiește valoarea creațiilor 
folclorice. Concretizează programul Daciei literare, culegând capodoperele 
poeziei populare, iar Paul Cornea afirma că, „el a recuperat o tradiție și un 
univers moral, care au legitimat aspirațiile națiunii la un loc de frunte în 
familia culturală a Europei și a devenit un termen de propulsie  pentru 
întreg lirismul românesc”. 
Ideea de unitate națională, deși nu figurează în mod expres printre 
paragrafele Proclamației de la Islaz, este un lait-motiv al ideologiei 
pașoptiste. „Articolele din Poporul suveran semnate de principalii 
  
 
colaboratori ai ziarului, poeziile publicate de Bolintineanu în „Albumul 
pelerinilor români de Paris”(1851), Manifestele Comitetului revoluționar 
emigrat în Franța (condus de Nicolae Bălcescu, C.A. Rosetti și N. Golescu), 
corespondența emigranților, toate aceste documente istorice atestă ideea 
unității naționale. Un asemenea manifest, ca cel din 1 iulie 1851, tipărit la 
Paris, se încheie cu urarea „Trăiască România liberă, una și nedespărțită !”. 
Dar cea mai elocventă ilistrare a acestei viziuni ne-o dă Nicole Bălcescu 
prin Istoria  Românilor subt Mihai Vodă Viteazul. Aceste idei ale pașoptiștilor, 
oameni de baricade, dar și oameni de carte, au favorizat dezrobirea 
națională a românilor și formarea unei organizări democratice a statelor 
românești.” [10] Genurile și țelurile cultivate de pașoptiști erau numai cele 
adecvate propagandei ideologice: genul dramatic punea în contact direct pe 
scriitori cu poporul; poezia lirică dădea glas entuziasmului tineresc al 
generației; istoria constituia un exemplu de luptă și de afirmare a unității 
naționale. Dar gândind unitatea națională în termeni noi, pașoptiștii 
reformau istoria. În locul istoriei regilor și a războaielor puneau istoria 
popoarelor și a dezvoltării claselor sociale. În literatură și artă, aceste idei 
se traduceau printr-o nouă estetică.  
În opinia lui Virgil Nemoianu, romanul românesc ilustrează varianta 
Biedermeier a romantismului, procesul de scriere/ receptare încadrându-se 
în ceea ce autorul numește romantism îmblânzit. Potrivit lui Virgil 
Nemoianu, „romanul lui Nicolae Filimon, Ciocoii vechi și noi (1863) 
manifestă un amestec post-balzacian de senzaționalism și realism social, 
foarte îndepărtat de intensitatea romantică a romantismului esențial.”[11]; 
tradiția însăși a literaturii române, chiar dacă foarte tânără favoriza 
Biedermeier-ul: Costache Negruzzi și Alexandru Odobescu „au scris 
tablouri istorice care, prin maniera lor istoricistă migăloasă, nu pot fi 
considerate decât ca aparținând Biedermeier-ului.” [12] 
Subliniind orientarea tematică a romanului, Teodor Vârgolici 
remarcă, la rândul său, caracterul de frescă și funcția moralizatoare, rostul 
de a contribui la îndreptarea moravurilor, al scriiturii romanești. În ceea ce 
privește termenul în sine, se foloseau în epocă termenul de romans și 
romanț, cu „circulație la noi în jurul anului 1830, în primul rând în 
comentariile marginale sau în prefețele care însoțeau diferitele traduceri din 
literaturile străine.” [13] 
Din punct de vedere structural, romanul românesc se constituie, 
potrivit lui Nicolae Manolescu, din suprapunerea a două serii stilistice 
distincte: „ una care continuă în linii mari proza pașoptistă, în special 
nuvela istorică și de moravuri, și alta ce rezultă din „ autohtonizarea 

romanului popular franțuzesc”. Întrucât este vorba de „concepții și nivele 
estetice diferite” [14], formula romanescă este una hibridă, neomogenă. 
„Rețeta romanului de mistere, în variantă franceză și engleză, cu toate clișeele 
și recuzita de rigoare, trece în literatura română fie în forme relativ 
autohtonizate, fie aproape deloc aclimatizată specificului literar și chiar 
așteptărilor publicului. Treptat, exersarea unor modele de scriitură/ lectură va 
înlătura handicapul începutului și, prin Ciocoii vechi și noi sau ce naște din pisică 
șoareci mănâncă, ca și prin cele două romane importante ale lui Bolintineanu, 
Manoil și Elena, se constituie, cu substanță autohtonă și instrumentar încă 
hibrid, formula românească a genului.” [15] 
Eroii exponențiali, „încarnări ale unor principii religioase și etice”, 
prezentarea societății „în mod mitic și tendențios”, preluarea schemei 
actanțiale a basmului, la care se adaugă teza socială evidentă,  
„senzaționalul, suspense-ul, realismul grotesc, ideologia populistă și utopică, 
misterele și melodrama, fac parte din arsenalul de strategii ale modelului 
romanesc preluat de scriitorii români.” [16] 
Criticul Nicolae Manolescu remarcă existența unui ansamblu de 
opoziții între romanul popular postpașoptist și proza literară pașoptistă, 
ceea ce explică incongruențele la nivel de structură, ambiguitatea 
raporturilor autor- narator-personaj, în numeroase cazuri. Iată opozițiile:  
„ficțiune vs. memorialistică (biografism), popular vs elitar, naivitate vs spirit 
critic, kitsch vs autentic, urban și străin vs rural și local, romanț vs novella.” 
[17] 
Romanul Ciocoii vechi și noi are o istorie bogată și pare o realizare pe 
cât de interesantă, pe atât de dezechilibrată. Compozițional, după o primă 
parte cu adevărat reușită, reprezentând centrul de greutate al întregii 
construcții (capitolele I-XIII), urmează o curioasă analepsă (capitolul XIV, 
Țin te bine, arhon postelnice!, a cărui acțiune se petrece de fapt la începutul 
cărții), pentru a se intra în partea a doua a romanului, strict documentară, 
ce durează până la capitolul XXII (Italiana în Algir). Avem aici capitole 
precum Scene de viașă socială (cap. XV), Muzica și coregrafia în timpul lui 
Caragea (cap.XVII), Teatrul în Țara Românească (cap. XX) și altele, fragmente 
oarecum străine ansamblului.  Mihai Zamfir remarcă faptul că ultima parte 
a romanului, capitolele XXIII-XXXII, „este complet nereușită, artificială și 
neverosimilă: pe măsură ce se apropie de final, romancierul își pierde 
suflul.”[18] Cel mai frapant dezechilibru nu se percepe la nivelul 
ansamblului, ci la nivelul fiecărui capitol. Aici înregistrăm doi Nicolae 
Filimon, după părerea lui M. Zamfir. Pe de o parte, îl avem pe autorul 
  
 
scenelor conflictuale, dramatice, care se desfășoară între două sau trei 
personaje, uneori mai multe; aproximativ zece asemenea scene, aproape 
toate în partea întâi, relevă un mare romancier. 
Ciocoii vechi și noi se poate transforma ușor în dramă, fără ca 
substanța operei să fie văduvită. Arta dialogului atinge un nivel 
surprinzător.  
„Intuiția lingvistică a lui Filimon structurează dialogul. Dincolo de naturalețea 
și de vivacitatea replicilor, nu remarcăm la el nicio stridență, nicio notă falsă, 
niciun neologism deplasat; limbajul epocii fanariote se reconstituie parcă de la 
sine, fără imixtiuni contemporane.” [19] 
Numele lui Nicolae Filimon și al lui Baalzac au fost puse de atâtea ori 
împreună, încât caracterul balzacian al Ciocoilor vechi și noi a devenit cu 
timpul un loc comun al criticii. În epoca lui Filimon, Balzac reprezenta 
prototipul romancierului contemporan de mare valoare. Îl evocau și îl 
imitau, între alții, C. Negruzzi, M. Kogălniceanu, D. Bolintineanu, dar și 
C.D. Aricescu sau alți autori obscuri. 
Romanul Ciocoii vechi și noi rămâne în literatura nostră nu doar ca 
„prim roman reușit, dar și ca prim roman în care reconstituirea 
documentară se convertește în narațiune.” [20] Printr-un hazard al istoriei, 
romanul lui Nicolae Filimon se află la începutul unei serii lungi și ilustre, 
pe care autorul era departe de a o bănui: de la personajele principale și 
până la transformarea istoriei în literatură, narațiunea lui Filimon avea să 
prolifereze glorios de-a lungul deceniilor următoare, atingând ultimii ani ai 
secolului XX. 
Ideea națională în perioada pașoptistă începe să devină prevalentă și 
să dinamizeze întreaga viață intelectuală, pe fundalul procesului de 
segregare a naționalităților din Europa centrală și sud-estică. În perioada 
1830-1840, ideea națională înseamnă recunoașterea comunității de limba, 
origine și aspiratii ale romanilor. Identitatea poporului roman se definește 
odată cu statornicirea limbii române și a dezvoltării literaturii moderne. 
În concluzie, sincronizarea literaturii române cu cea europeană 
evoluează după 1840, această „occidentalizare” stârnind controverse și 
polemici despre găsirea și identificarea specificului național, dar și 
ironizarea demagogiei și a falsului patriotism. 

București, 1994, p.37. 

[5].http://www.creeaza.com/referate/literatura-romana/Rolul-literaturii-in-
perioada-755.php 
[6]. Gheorghe Crăciun, Istoria literaturii române pentru elevi şi profesori, Chişinău, 
Editura Cartier, 2004, p. 127. 
[7]. Cf. „Paşoptism" sau „bonjurism", în volumul În căutarea referinţei, Editura 
Paralela 45, Piteşti, 1998, p. 47. 
[8]. Karl Lamprecht (1856-1915), istoric german, specialist în istoria evului mediu, a 
inaugurat tendinţa cultural-istorică în istoriografia germană, pentru care a 

lucrărilor Istoria poporului român şi Istoria Imperiului Otoman de N. 
Iorga. 
[9]. Cornea, Paul, Istoria literaturii române. Studii, Editura Academiei Republicii 
Socialiste Romania, Bucureşti, 1979. 

pasoptista-41924087. 
[11]. Virgil Nemoianu, Îmblânzirea romantismului, Editura Minerva, București, 1998, 
p.36-61. 
[12]. Idem, p.178. 

[16]. Nicolae Manolescu, op. cit., p.312. 
[17]. Idem, p.314. 

[19]. Idem, p. 229. 

Cultural Identity in European Context. "The National Idea" during the ’48 period 
 
Abstract: In the early 18th century, the national idea became very stimulant 
and had a dynamic impact upon the whole intellectual life, on the background of 
the process of segregating nationalities from central and south-eastern Europe. 
During the 1830-1840, the national idea means recognizing the community of 
language, origin and aspirations of the Romanians. The identity of the Romanian 
people is defined with the establishment of the Romanian language and the 
development of modern literature. In the study În contra direcției de astăzi în cultura 
română, Titu Maiorescu promotes  a new theory regarding the forms without a 
foundation, pointing out that we must not borrow forms that do not fit our 
national background. The critical spirit encourages national consciousness and 
strives to identify the ideal in Romanian spirituality. The sense of the Romanians’ 
cultural marginalization in relation to Western civilizations. 
Key words: national identity, synchronization, literature, Romanian culture. 

ASPECTE IDEOLOGICE ŞI VIAŢĂ CULTURALĂ 
 ÎN PRESA POSTBELICĂ.  „TOMIS” 1967 (AUGUST-DECEMBRIE) 
În numărul din luna august 1967 a revistei literare „Tomis”, Zoe 
Dumitrescu-Bușulenga semnează articolul Eminescu și lumea miturilor, 
demersul autoarei fiind motivat, în primul rând, de atracția poetului față 
de mit:  
„Eminescu a îndrăgit mitologia încă din anii de școală, dar s-a îndreptat înspre 
mituri dinadins, învățând de la Herder și de la alți filozofi germani că există 
vârste în evoluția gândirii și limbii popoarelor  și că cea mai prețioasă dintre 
ele este aceea a copilăriei, a începuturilor, hrănită cu mituri, ieșind din mit. El a 
înțeles apoi și a iubit mitul fiindcă l-a înrudit de timpuriu cu produsele 
propriului său popor, la care a intuit bogăția și originalitatea forțelor creatoare. 
L-a întâlnit la Homer, Eschil și Vergiliu, ca și la romantici, de la Hölderlin, la 
Shelley și Hugo.”  
Nu i-au fost străine „mitologiile indice, grecești, germanice, pentru a 
reconstitui după ele o mitologie dacică, poate pe principiul unificator al 
studiului religiilor și mitologiilor comparate la popoarele înrudite. (...) N-a 
ocolit nici mitologia persană, nici pe cea iudeică, amestecat biblică și 
cabalistică, nici pe cea creștină.”  
Demersul autoarei, ilustrat cu exemple din opera eminesciană, 
demonstrează „ce poate face pe vechi motive mitologice o minte activă, 
scrutătoare, sintetică și mai cu seamă întoarsă în mod esențial spre 
realitățile culturii naționale cum a fost aceea a lui Eminescu. Procedând 
astfel, el a împrospătat tezaurul străvechilor mituri universale cu infuzii 
noi, naționale, prelungindu-le valoarea și dând în același timp culturii 
românești prima mare mărturie a nobilei sale capacități de a se înălța în 
zona miturilor, aceea care garantează perenitatea unei culturi.” 
În rubrica „Cronica literară” este publicat articolul criticului Al. 
Protopopescu – Triumful lirismului, de fapt o analiză a volumului „Elegie 
pentru floarea secerată” de Eugen Jebeleanu:  
„A vorbi despre Elegie pentru floarea secerată în prezența poetului o socot o 
impietate tot așa de mare ca ceea de a-ți tăinui uimirea în fața unei atari fapte 
de artă. Elementul autobiografic îl stingherește pe comentator (...): consumul 

sufletesc din aceste versuri  depășește ceea ce un om poate percepe în mod 
firesc cu simțurile sale din realitate. E un moment poetic de un dureros adevăr 
(...), o clipă de poezie pură, un act artistic care poate suplini trăirea însăși.”  
Acest volum apare după o perioadă de absență „parcă anume 
prelungită spre a face uitate câteva momente din creația sa mai puțin 
concludente și intră în relație directă cu liricul surprinzător care s-a anunțat 
acum trei decenii prin volumul Inimi sub sălcii.” Un „lirism maxim” 
caracterizează mare parte din lirica lui Eugen Jebeleanu, inclusiv „recentul 
volum de versuri, de fapt un poem unitar prin temă și numai aparent 
segmentat  de titluri”. Analiza acestui volum de versuri îi face pe cronicarul 
literar să concluzioneze că lirica lui E. Jebeleanu nu face decât „să 
adeverească încă o dată cugetarea pe care Sully Proudhomme a sfințit-o în 
vers: le plus soupir fait le plus beau vers...” 
La fel ca și în numărul anterior (iunie / 1967), Nicolae Motoc 
continuă „Cronica exceselor” cu un articol intitulat Comoditatea poeziei în 
care, după cum mărturisește, încearcă să „formuleze o simplă opinie care 
nu se dorește deloc exclusivistă și, cu atât mai puțin, infailibilă”. Demersul 
autorului pornește de la „laitmotivele, luminile în mișcare care alcătuiesc 
zodiacul poeziei”, mai exact „migrația laitmotivelor, fără a se limpezi 
întotdeauna în direcții noi, fără a se integra de obicei unor structuri 
originale”. În acest context, analizând lirica juvenilă (exemplele sunt 
preluate din Nichita Stănescu, Cezar Baltag, Ion Alexandru, Adrian 
Păunescu, Platon Pardău și Rodica Iulian), autorul observă „prezența 
obsesivă a calului, ca o reacție parcă față de dezideratul receptării vieții 
moderne desfășurate sub semnul mașinismului”. 
Demersul lui Toma Pavel din articolul „Critica literară sau despre 
despre” pornește de la un comentariu al unui „cunoscut critic și istoric 
literar care punea sub semnul întrebării «competența» întru teoria criticii  a 
celor care nu practică regulat critica literară. Dacă teoria ar fi într-adevăr o 
sarcină a practicienilor, atunci teoria criticii n-ar putea niciodată ieși din 
sfera modestă a generalizărilor empirice, din prudența inductivă. De fapt 
nu se întâmplă așa: actul teoreticianului dă temei, în-temeia-ză, în timp ce 
practicii îi revine sarcina de a se desfășura pe terenul fundat de teorie.”  
Un alt aspect abordat vizează „unitatea în Logos a literaturii, criticii, 
filozofiei, științei și a vorbirii omenești cotidiene”, problemă urmată de 
regăsirea „multiplicității, posibilității distincțiilor. Multiplicitatea  care nu 
se lasă așteptată, pentru că în însăși unitatea de o clipă a discursului se 
desfac trei dimensiuni. Una dintre ele susține coerența discursului, îi 
constituie corpul, îi sprijină întinderea, leagă discursul în el însuși. O a 
doua își asumă, perpendicular pe cea dintâi, direcționarea discursului spre 
  
 
ceva.(...)Dacă prima dimensiune face ca «ceva» să fie discurs, cea de-a doua 
silește orice discurs să fie discurs-despre-ceva. Nu este de conceput o 
vorbire fără «despre».(...)Aceste două dimensiuni ale vorbirii, dimensiunea 
lui în și cea a lui despre(...)dau discursului stabilitate și instabilitate, zbor și 
trăinicie, consistență și inconsistență.” 
Rubrica „Recenzii” publică, sub semnătura lui M. Mincu, prezentarea 
monografiei lui Al. Piru – Opera lui G. Ibrăileanu – o carte care, „fără a 
modifica substanțial scrierea anterioară (n.n. „Viața lui G. Ibrăileanu”, 
1946), intervențiile nu prea numeroase – unele de nuanță – sunt suficiente 
totuși ca să confere cărții o sporire valorică. (...) Studiul operei se constituie 
independent de biografie, despărțirea aceasta fiind în primul rând o 
problemă de metodă și nu o izolare dogmatică.”  
În organizarea materialului, abordarea criticului, remarcă 
recenzentul, are la bază „organizarea pe sectoare: ideologie, istorie și critică 
literară, polemici etc. Ceea ce se remarcă și aici îndeosebi, este proiecția 
convergentă a manifestărilor creatoare ale lui Ibrăileanu în jurul unui 
nucleu gravitațional.”  
În rubrica „Convorbiri literare” este publicat, sub semnătura 
Michaelei Bulgărea, interviul cu Maria Banuș. Problematica interviului 
vizează următoarele aspecte: opinia scriitoarei în legătură cu „poezia 
noastră tânără”; poziția față de poezia „de notație reportericească”; ca 
formulă pentru „poezia noastră reprezentative de astăzi”, Maria Banuș 
alege „poezia antidescriptivistă cu năzuințe pronunțat etice și metafizice, o 
poezie care pune marile probleme existențiale și care, chiar atunci când 
pornește de la faptul mărunt, cotidian, o face pentru a arunca asupra lui 
lumina stranie, fantastică, suprareală a ochiului poetic care contemplă 
obiectul, faptul, realitatea, de la o distanță cosmică a melancoliei, a 
tragismului sau a absolutei seninătăți.”; în legătură cu elementele care 
constituie „vocea poeziei românești în contextul poeziei universale actuale” 
și care ne asigură și „traducerea și difuzarea cărții românești peste hotare”, 
se enumeră: „echilibrul, simțul măsurii, al culorii și al realității concrete, un 
anume fel de a fi senin și înțelept în fața vieții, care nu exclude totuși datele 
tragice, căutările și neliniștile primordiale, pe care însă le subordonează și 
adeseori le depășește, în această seninătate, în acest echilibru cu rădăcini 
ancestrale.” 
I. Negoițescu semnează articolul „Actualitatea lui Maiorescu” în care, 
după o prezentare menită a contura personalitatea lui Maiorescu și rolul 
acestuia „pentru destinul spiritualității românești”, se întreabă retoric:  
„Și care este oare prezența criticului Junimii în actualitatea nostră imediată? În 
orice caz, nu o prezență «istorică», ci una vie, cu atât mai paradoxal vie, cu cât 

ne aflăm într-o nouă perioadă de regăsire și inflorescență literară, într-o nouă 
fază de biruință a ideii maioresciene de primat al esteticului  în artă.”  
Așezându-l față în față cu critica actuală, I. Negoițescu are prilejul de a 
evidenția superioritatea criticului junimist:  
„Lipsește însă întregii noastre critice actuale curajul  maiorescian de a spune 
oricărei opere, indiferent cine ar fi autorul ei, un da sau un nu răspicat. Ceea ce 
te izbește, când reiei azi operele critice ale lui Maiorescu și Lovinescu, este 
tocmai această libertate lăuntrică, în numele căreia ei au servit adevărul absolut 
în care credeau, cu o vigoare și o îndrăzneală ce, datorită consecvenței 
principiilor estetice urmate, se constituie ca moralitate a magistraturii critice.” 
Criticul literar Al. Protopopescu semnează articolul „Un poet uitat: 
Alexandru Călinescu” în care încearcă să aducă în atenția publicului opera 
unui scriitor „dispărut la 30 de ani, fără glorie și fără exegeți, într-un târg 
cenușiu din sudul Moldovei.” Pentru semnatarul articolului, „absența unui 
scriitor din conștiința publică nu poate fi totuși socotită un capriciu al 
istoriei literare. Istoria literară spre deosebire de critica curentă, nu este 
capabilă de răfuieli, de exagerări ori ingratitudini sentimentale.”  
Încercând o clasificare a scriitorilor, se vorbește despre „scriitori care 
inundă deodată curiozitatea publică, alții pe care timpul îi impune mai 
anevoie, există scriitori la modă și scriitori din umbra acestora, și oricât de 
arbitrară ar fi această clasificare(...), ea reprezintă o realitate neoficială a 
oricărei literaturi.” Scriitorul căruia îi este dedicat acest articol „nu a 
beneficiat nici măcar de starea quasianonimă a celor din urmă scriitori 
amintiți. Circumstanțele existenței sale  nu au întrunit niciodată condițiile 
unui fenomen literar.”  
Analiza unora dintre poeziile sale, îi relevă autorului „un jurnal tragic 
al unei existențe sufocate în prăpastia târgului morbid. O poezie limpede, 
de o muzicalitate covârșitoare(...)nepângărită de nici una din practicile 
moderniste dintre cele două războaie.” În acest context, ca un gest 
reparatori, Al. Protopopescu propune reeditarea operei lui Alexandru 
Călinescu care „ar avea însemnătatea unui act de cultură și de gratitudine 
în același timp, venit să răspundă peste ani strigătului desperat al poetului 
din Poem desfigurat: Oraș provincial, urbe natală, / Tare-s uitat!” 
În „Geneza culturii în filozofia lui Blaga”, Dionisie Petcu susține 
„stringența elaborării unei ample și temeinic închegate teorii, de pe 
pozițiile filozofiei marxiste, asupra culturii și valorilor” menită să răspundă 
„în primul rând nu unor necesități pur teoretice, ci unor cerințe practice 
izvorâte din procesele fundamentale – materiale și spirituale – ale epocii 
  
 
contemporane, precum și din dialectica generală a construirii formațiunii 
comuniste.”  
Într-un profund limbaj de lemn, autorul își exprimă convingerea că 
„filozofia marxistă poate asigura dezvoltarea unei concepții deplin 
științifice asupra acestui domeniu prin însăși natura ei. Aceasta presupune 
desigur nu respingerea globală a teoriilor nemarxiste, ci valorificarea  
tuturor filoanelor și grăunțelor de adevăr existente în ele, tocmai în vederea 
depășirii lor.”  
După ce analizează fenomenul din perspectiva concepției blagiene, 
autorul constată că „Blaga are meritul deosebit de a fi pus problema 
destinului creator al omului, problema năzuinței depășirii de sine într-un 
mod atât de acut. E-adevărat, explicația lui este idealistă, mistică, iar din 
punct de vedere etic, doar formal optimistă, dar ideea în sine rămâne. (...) 
Lucian Blaga a abordat-o de pe pozițiile sistemului său idealist și metafizic, 
antropologia filozofică marxistă trebuie s-o abordeze de pe pozițiile sale, să 
dea răspunsul ei propriu.” 
Rubrica „Cronica literară” include articolul „Autohtonizarea 
suprarealismului”, de Ion Gheorghe, iar nota de subsol ne lămurește că 
obiectul analizei îl constituie Zoosophia: „Se petrece în Zoosophia o 
splendidă confuzie de regnuri și de epoci istorice, de real și fantastic ce 
șterge parcă hotarul dintre existență și transcendent. Întreaga filogeneză 
este redusă la un moment unic, la o percepție simultană. Zoosophia 
desființează timpul ca noțiune fizică. Nu există decât un timp psihologic în 
care se conservă faptele istorice: întemeierea, neatârnarea, răzmerița, 
uneltirea...”  
În Zoosophia, cronicarul literar identifică „frânturi de cântece 
lăutărești amintindu-l pe Anton Pann: Băniță Bănișor / cu tanti Parauța / 
și-au păpat boii de la plugușor, / carul și căruța – boii cu coarne coșcove / 
de colaci și roșcove, / ochii mici / de irmilici... (Cloșca cu puii de aur)” Se 
identifică la Ion Gheorghe „soluția unui suprarealism util, a unui 
experimentalism cu funcții determinate în exprimarea artistică. Imensa 
forță de asociație, fantezia lexicală, cutezanța imaginii ne fac să ne punem 
întrebarea dacă nu ne aflăm cumva în fața unei noi arte poetice. Înclinăm să 
credem că e vorba, mai degrabă, de o extraordinară robire spirituală care prin 
unicitatea și frumusețea ei este sortită să rămână unică.” 
Rubrica „Însemnări de lectură” cuprinde recenzia semnată de Edgar 
Papu la volumul lui Ion Negoițescu – Scriitori moderni, un volum amplu 
care cuprinde „principalele studii și articole scrise în ultimii douăzeci de 
ani”. Încercând o explicație a titlului, recenzentul explică, plecând de la o 
notă explicativă a autorului, că „scriitori moderni poartă, în cazul de față o 

semnificație mai extinsă, cuprinzând și elementele moderne ale scriitorilor 
clasici sau, în orice caz, acele trăsături ale lor care s-au răsfrânt și asupra 
literaturii din vremea noastră.”  
După o analiză atentă a cărții, Edgar Papu semnalează un Ion 
Negoițescu „necruțător și totodată generos, încordat de luciditate, dar și 
pătruns de căldură, (...) nu lasă să-i scape nici o abatere. (...) Judecățile sale 
sunt întotdeauna intensificate de calitățile expresiei, care nu renunță a fi 
nici sintetic-demonstrativă, nici liric-sugestivă, într-un fel de paradoxală 
rigoare degajată, din care se desprind tocmai accentele ei cuceritoare.” 
Al. Dan semnează recenzia volumului Mituri de Florin Mugur la care 
identifică „un anume rafinament al versului și o bună știință a speculației 
verbale”. Analiza volumului îi relevă recenzentului „interesul pentru 
legendar, pentru mit” unite cu confesiunea labișiană, dispoziția retorică cu 
micul absurd”, iar ceea ce rezultă de aici e „o poezie nu atât pregnantă cât 
corectă” în care se regăsește „povestea calului troian, cea a lui jumătate–de-
om, este reconstituită imaginea lui Falstaff, Hamlet, Dionysos etc.”   
E.Puiu semnează recenzia cărții Veverița de foc de Tudor George, o 
carte în care remarcă „împletirea de duioșie, sarcasm, satiră, umor” care 
sprijină construcția unei povești „adevărate despre copilărie, proiectată pe 
fundalul unor triste realități din perioada interbelică.” Analiza unora dintre 
poeziile din acest volum îl fac pre recenzentul cărții să constate că „Veverița 
de foc a lui Tudor George verifică, așadar, adevărul că nu există o poezie 
deficitară pentru copii și alta pentru cei mari, ci există o singură poezie – 
cea adevărată.” 
Octavian Georgescu semnalează apariția volumului de debut – Floare 
de leandru (Colecția „Luceafărul”, 1967) – al lui Vasile Petre Fati care „nu 
este un nume necunoscut cititorilor din țară; el a semnat numeroase poeme 
și chiar grupaje substanțiale în mai toate periodicele literare, pe parcursul 
mai multor ani.” Analiza volumului îi relevă recenzentului un poet care 
„face efortul de a ieși din adolescență în maturitate, purtând cu el ecourile 
nu întotdeauna diferențiate, văzute concret, ale copilăriei. Pe plan ideativ și 
stilistic, el se află în plin proces de osmoză, între reminiscențele lecturilor 
fidele (Esenin, Sandburg, Blaga, pe alocuri Lorca) și aglomerarea unor 
elemente proprii, cristalizate sau nu.” 
În Caleidoscop critic din „Cronica exceselor”, Nicolae Motoc se 
întreabă retoric de ce „respingerea generalităților convenționale și 
reabilitarea concretului”, specifice modernismului, „n-ar fi valabile și 
pentru critică?”  Lectura articolului conturează modelul de critică practicat 
în revistele noastre, fapt care susține justețea întrebării de început. Concret, 
autorul admite că „n-am mai citit de mult un articol de atitudine(...)despre 
  
 
cărțile fără valoare literară tipărite cu atâta generozitate de Editura pentru 
literatură.(...) O critică neutră se practică uneori prin repovestirea, pe un ton 
egal, a subiectului cărții cercetate sau prin înșirarea unor date referitoare la 
frecvența apariției în presă a autorului, sau la temperamentul său. (...) Se 
evită pe cât posibil riscul vreunei afirmații la obiect și, cu atât mai puțin, 
riscul unei judecăți de valoare.”  
Un alt aspect semnalat de autor este „critica tolerantă” care este 
prezentă „mai ales în recenziile publicate de aproape toate revistele” și care 
„este dăunătoare.” Nu este uitată „critica elogioasă” care „nu poate folosi 
nimănui, și cu atât mai puțin debutanților.” Finalul articolului ridică 
problema criticii „mărunte, bazată pe polițe.(...)Ea se reduce la puzderia de 
note critice din revistele noastre.” 
În rubrica „Convorbii literare”, Michaela Bulgărea publică interviul 
cu Ștefan Aug. Doinaș. Problematica abordată în cadrul discuției vizează: 
rolul poetului în societatea modernă, raportul dintre tradiție și inovație în 
lirica actuală, relația cultural-popular în baladele sale, receptarea critică a 
ultimului volum publicat și proiectele de viitor. 
În „Hasdeu și folclorul”, Em. Ștefănescu prezintă „preocupările  
etnografice și folcloristice ale lui Hasdeu, care n-au fost deloc derizorii și 
întâmplătoare.(...)Conceptul de folclor pe care l-a utilizat, impunându-l în 
știința românească, era etnografic împrumutat de la folcloriștii englezi și 
germani. Folclorul însemna pentru el «toate prin câte se manifestă spiritul 
unui popor, obiceiurile lui, ideile-i despre sine și despre lume, literatura lui 
cea nescrisă, mii și mii de trăsături caracteristice cu rădăcini în inimă și 
muguri în trai» (Etymologicum Magnum Romaniae, II, p. XII).”  
Un alt merit major în domeniul folclorului este legat de înființarea 
„primei școli românești de folcloristică.(...)Meritul său principal rămâne, 
deci, acela de a fi dat un impuls nou cercetărilor românești în domeniul 
culturii populare, inițiate de generația intelectualilor de la 1848, de a fi creat 
un climat de seriozitate științifică, punând în circulație idei, aruncând 
străluciri în discuții, fie că se refereau la «domnul de rouă», (Cuvente den 
Bătrăni, II), la Baba-Nowac (Columna lui Traian, 1876) sau la «frunză verde» 
(Columna lui Traian, 1873).”   
În „Fișe literare”, Al. Piru semnează articolul Ion Marin Sadoveanu, 
Dinu Nicodin. Organizat în două părți distincte, prima dintre ele este 
dedicată analizei romanului lui Ion Marin Sadoveanu – Sfârșit de veac în 
București – „întâiul volum dintr-o plănuită serie”, în care „se înfățișează 
procesul de ascensiune al burgheziei române la finele veacului al XIX-lea.” 
După o prezentare sumară a subiectului, se stabilește că tema 
romanului este „apusul clasei boierești”, o temă de esență sămănătoristă, 

„și nu-i o întâmplare că autorul își așează acțiunea pe la 1890, adică tocmai 
în momentul când începe să se deplângă ruina boierimii feudale.” 
Explicația autorului romanului pentru această „decădere a neamurilor” ar 
fi „lipsa lor funciară de energie vitală.”  
Deși romanul „năzuiește  a fi o evocare în frescă a societății românești 
după modelul romanului balzacian (...) mijloacele autorului sunt mult mai 
mici.” Astfel, „psihologia diverșilor ariviști, în frunte cu Iancu Urmatescu, 
nu dispune de resursele unui Rastignac și nici de acelea ale lui Julien Sorel, 
care sunt mânați, în romanul lui Balzac și Stendhal, de pasiuni violente. 
Omul de afaceri al baronului Barbu e un om de afaceri oarecare, bon 
enfant, bon vivant, cu o mică patimă de flori și cai, bun tată și bun soț, cu 
toate aventurile erotice pe care și le îngăduie din când în când cu slugile 
sau cumnatele sale. (...) Imaginea «fin du siècle» a Bucureștiului se pierde 
în amănunte nesemnificative, comunicate într-un stil incolor. Moravurile 
citadine și provinciale apar inconsistent.”  
A doua parte a articolului este dedicată analizei „voluminosului 
roman de peste o mie de pagini al fostului bancher Dinu Nicodin, 
Revoluția, o încercare de frescă a revoluției franceze în care se compilează 
toate evenimentele cunoscute din istorici (Mignet, Thiers, Michelet, 
Carlyle), plus biografiile lui Voltaire și Rousseau, la început, circa 160 de 
pagini de evocare a știrilor de lucruri contemporane de la noi fiind adaose 
la sfârșit. Povestirea este strict epică, fără încercarea de a pune în evidență 
tipuri, tendința fiind în mod vulgar reacționară (cutare erou e «tartorul 
laolaltiștilor», ia ființă un club al «lafelilor»).”  
Analiza textului îi relevă autorului un „dialog fals popular, stilul în 
care e narată Revoluția, francizant, adesea cu expresii în idiom Tciniungué 
(vorbit în Balubas, Mangbetu, Likiangulla).” 
Rubrica „Inedite” cuprinde trei articole. Primul dintre ele, O mărturie 
despre D. Bolintineanu, semnat de Petre Costinescu, este prilejuit de 
„împlinirea a 95 de ani de la moartea lui D. Bolintineanu.” După o scurtă 
evocare a personalității „acestui înflăcărat patriot”, autorul evocă o latură 
mai puțin cunoscută a acestuia: „raporturile ministrului-poet cu oamenii de 
artă din epoca sa.” Astfel sunt amintite: sprijinul acordat pictorului 
Tattarescu, efortul de a înființa Școala națională de belle-arte, deschiderea 
primei expoziții oficiale de pictură din Principate în Localul Academiei Sf. 
Sava. Articolul lui Petre Constantinescu cuprinde, la sfârșit, o scrisoare a lui 
Alexandru Zanne către Vasile Alecsandri: „epistola, pe care o reproducem 
în întregime, conturează imaginea impresionantă a poetului, cu trupul 
deformat de boală, cu mintea rătăcită visând Orientul care îi fusese atât de 
drag.”  
  
 
Un alt articol, inclus în rubrica „Inedite”, este semnat de Mihai 
Drăgan și se intitulează „Jean Bart către G. Ibrăileanu”:  
„Jean Bart, pe numele său adevărat Eugeniu P. Botez, se formează, ca 
intelectual și ca scriitor, în atmosfera romantică a Iașului de la sfârșitul 
secolului trecut, pentru a deveni apoi, o dată cu apariția Vieții românești, unul 
dintre colaboratorii și susținătorii prestigioși ai acestei reviste, fapt pentru care 
a și fost adesea considerat un poporanist tipic.”  
Articolul include cinci scrisori (patru adresate criticului, iar una lui H. 
Sanielevici) care au fost redactate „în perioada când scriitorul era angajat al 
marinei, în porturile Călărași și Sulina, departe deci de activitatea 
redacțională a confraților lui literați, dar apropiat prin interese de breaslă.”  
Al treilea articol din această rubrică, semnat de Al. Alexianu, se 
intitulează „Un portret al lui Matei Caragiale” și a fost scris cu prilejul 
„împlinirii a 82 de ani de la nașterea lui.” Articolul include scrisorile lui 
Matei Caragiale către „amicul său N. Boicescu. Sunt scrisori de adolescență 
și tinerețe, scrisori de intimitate.(...)Scrisorile lui trădează o împerechere 
ciudată de fantast naiv și de observator atent al realității.(...)El se descoperă 
uneori, în corespondența sa de adolescent, ca un amant al indiscreției și 
cancanurilor, alteori ca un iubitor de transfigurări, sentimental și poetizant, 
alunecând într-un lirism anacronic. Amintirile personale ale amicului său 
Nicolae Boicescu ne descoperă un Matei plămădit romantic din contraste, 
chinuit mereu de cele două firi deosebite din el. Un Matei iubind cărțile și 
pisicile (...), peisajele stranii, pădurile înnoptate din Stoenești. Fermecător în 
relațiile cu semenii, Matei era un admirabil causeur de cerc intim, un 
heraldist fără pereche.”  
Rubrica „Cronica literară” cuprinde articolul Noua existență a 
romanului psihologic, semnat de Al. Protopopescu, care analizează romanul 
Vestibul de Al. Ivasiuc. Criticul remarcă, de la bun început, că „fenomenul 
epic cel mai vrednic de atenție este, fără îndoială, revirimentul pe care îl 
trăiește romanul de analiză” care „își făurește (și la noi) o tradiție ce nu 
poate fi părăsită. În acest context, romanul lui Al. Ivasiuc este înainte de 
toate un semn al augurului.” Analiza riguroasă a romanului, îi relevă 
cronicarului literar „un bun cunoscător al procedeelor de analiză. Aș cuteza 
să bănuiesc chiar, că scrierea Vestibulului este precedată de un serios studiu 
al discreției literare și al legilor psihologice, într-atât se fac simțite acele 
caracteristici generale ale romanului de analiză. Se cercetează cu o adresă 
de specialist mișcările infinitesimale ale unei existențe ținută sub microscop 
și acest studiu rafinat de inteligență și sensibilitate sfârșește prin a deveni 
metodă.” În finalul cronicii sale, Al. Protopopescu este încrezător în viitorul 
literar al scriitorului: „Trecând peste unitatea încă prea simetrică a analizei 

sale psihologice, Al. Ivasiuc se vădește înarmat să înfățișeze marea 
hărțuială din zonele subliminale ale vieții. El poate deveni unul din cei aleși 
să hotărască destinele romanului de analiză în literatura noastră.” 
În rubrica „Însemnări de lectură”, semnalăm articolul lui I. 
Constantinescu despre „Al. Dima: conceptul de literatură universală și 
comparată”, de fapt o analiză a volumului cu același titlu care „îl dezvăluie 
pe Al. Dima în trei ipostaze: de savant, de profesor, de causeur.” Cartea „se 
înscrie în contextul eforturilor actuale de a fundamenta științific disciplina 
și de a-i descoperi «continentele» adevărate.” 
Se remarcă studiul care deschide și care dă și titlul volumului care „ar 
putea constitui capitolul introductiv la ceea ce Iorga sau Ortega Y Gasset ar 
numi istoriogia literaturii.” Sunt amintite ca „excelente” studiile din 
grupul cercetărilor aplicative, „contribuții profunde la cunoașterea și 
interpretarea unor realități literare controversate ori ignorate la noi.” Aceste 
studii sunt: „Motive hegeliene în scrisul eminescian, Afinități elective: Titu 
Maiorescu și Goethe, Epopeea lui Cohilgameș, Gherea în cadrul criticii 
europene.”  
Alte aspecte care atrag atenția criticului literar sunt: „plăcerea 
cercetării, calitatea argumentării, voluptatea sintezei.” În finalul articolului 
său, remarcând optica autorului care propune „studiul literaturii române 
din perspectiva celei universale”, I. Constantinescu remarcă „stilul divers al 
cărții, fiind când riguros științific, când profesoral, când beletristic.” 
Gh. Grădinaru analizează Iadeș, volumul de debut al lui Dumitru M. 
Ion, o carte în care „practică o poezie a faptului brut incomplet asimilat, o 
poezie a senzației lăsate în deplină libertate.” Profund obiectiv, recenzentul 
observă „metaforismul exagerat ce duce la dizolvarea emoției,(...)lipsa 
clarității intenționale a gestului poetic”, dar, cu toate acestea „Iadeșul face 
mărturisirea  unui talent incontestabil, care sperăm să meargă pe o linie 
ascendentă, pentru a nu rămâne, cum spune undeva poetul, «ca un pumn 
de semințe aruncate rău».” 
Marin Mincu semnalează apariția cărții Nu se poate preciza de 
Alexandra Târziu, cea care „alături de Sânziana Pop, contribuie cu succes la 
consolidarea unei modalități moderne de a face proză.” Ca mod de 
scriitură, recenzentul observă că „Alexandra Târziu suprasolicită un 
anumit moment din viața subiectului introspectat. Ceea ce declanșează 
reacțiile comportamentiste în toate aceste proze este faza de lamentație  
psihologică, separată tranșant de celelalte manifestări ale crizei psihologice. 
De aceea, inclinația autoarei este vădit îndreptată spre cazurile oarecum 
maladive, fie că este vorba de simple traume biologice, fie că are în vedere 
biografii complexate de natură socială.” Punctând două aspecte care 
  
 
conferă originalitate autoarei – universul special și împrospătarea unor 
procedee artistice considerate imposibile – Marin Mincu își încheie 
prezentarea afirmând că „volumul «Nu se poate preciza» precizează 
argumentat talentul unei prozatoare capabilă de surprize.” 
În Grigore Hagiu: Sfera gânditoare, Dumitru Mureșan remarcă 
„construcția echilibrată (...) surprinzătoare în contextul unei fresce abstracte 
a insolitului.(...)Lumile predilecte ale poetului sunt cele imaginare. 
Refuzând poezia contingentă, pentru a da impresia  frământării lăuntrice, 
poetul le construiește cerebral”. În acest context „lebăda, ciudatul călător, 
măiastră etc. sunt parabole ale viziunii interne. Însetat de misterioasele 
proiecții verbale ale eului, poetul transcrie oniricul: bat inimi mari pe orizont / 
e cerul și pământul plin de inimi / și-arată lucrurilor smulse / înfățișarea lor de 
inimi. (Inimile)” Alte poeme sunt „aventuri revelatorii ale gândirii: puteam 
să fiu tot ce vroiam / dar numai o secundă / și doar un singur lucru / și acel singur 
lucru / într-o singură secundă / în sine cuprindea întreaga lume.” (Puteam să 
fiu)”. 
În „Fișe lirice”, Ștefan Aug. Doinaș prezintă volumul lui Tudor 
George, intitulat Balade, un volum „de false balade care impun un nou liric, 
exigent față de propria sa activitate, stăpân pe o artă poetică cu un timbru 
aparte, viguros, și, în același timp, rafinat.”  
În prima parte a articolului, se fac o serie de observații privind acele 
„disocieri teoretice care, cu douăzeci de ani în urmă, tindeau să înlocuiască 
termenul de baladă prin acela de baladesc, acesta fiind mai larg și deci mai 
apt de a cuprinde varietatea lăuntrică a unei specii poetice.” Analiza 
volumului îi relevă lui Ștefan Aug. Doinaș „niște legende: ele se impun, 
poetic vorbind, prin dinamica unei narațiuni rezolvată într-o suită de 
imagini și prin capacitatea poetului de a descifra unele explicații de ordin 
fantastic în urzeala unor realități obișnuite.” Obiectiv, autorul constată că 
„ceea ce nu se realizează ca dimensiune și echilibru al poemului se 
realizează, în schimb, ca măsură și echilibru al versului, care e de o 
limpiditate și de o pregnanță clasice. Un vocabular mereu inedit, adesea 
suculent, îmbinând cuvântul neaoș cu neologismul căutat, completează 
arsenalul poetic al lui Tudor George.” 
În „Cronica exceselor”, Nicolae Motoc identifică „mai multe 
probleme ale poeziei actuale. O spaimă nejustificată de clișee, de discurs, 
de orice infiltrare a facilităților din vorbirea curentă îi unește pe cei mai 
mulți poeți tineri care se inițiază  cu o grabă suspectabilă de mimetism și de 
superficialitate în tainele așa-numitei poezii criptografice.” Privind și 
analizând cu obiectivitate, autorul identifică două tabere ale poeților:  

„De-o parte exaltarea  aurei misterioase a lucrurilor, a umbrei lor, obsesia 
tainelor inaccesibile ale materiei, investigarea unei lumi subconștiente, bănuită 
difuză, traversată de impulsuri primare. Dilatare. De cealaltă parte, pasiunea 
lucidității, preocuparea pentru formulările sintetice, de o rară conciziune. (...) 
De-o parte tentativa de a depăși limitele cuvintelor și ale lucrurilor. De alta, 
tocmai retragerea, baricadarea între aceste limite.”  
După analiza întreprinsă, exemplele fiind preluate din lirica lui Ion 
Alexandru, Marin Sorescu, Adrian Păunescu, Ilie Constantin, Cezar Baltag 
și Grigore Hagiu, autorul ajunge la concluzia că  
„procesul de decantație a unui limbaj specific în general poeziei, dar și fiecărui 
poet în parte, este supus, totuși, rigorii și logicii. Această decantație presupune 
o ridicare de la abstract la concret (...) de la concretul logic, mi se 
pare,(...)începe acea «rebotezare» a lucrurilor; rol, care, marele poet credea că se 
potrivește criticii.”  
Finalul articolului stă sub semnul unui nu categoric, evidențiind tot 
ceea ce presupune un act de creație veritabil:  
„Deci, nu beției de cuvinte, dar nici șaradă, nici încifrare naivă a unor teme 
oarecare. Un nu hotărât dificultății simulate; noutatea viziunii, a expresiei, 
obsesia unicității substanței poetice pot și trebuie să fie «conținutul» acestei 
dificultăți. Îmi place să cred că în actul de creație poetică, propriu-zis, avem de-
a face întotdeauna cu un efort de clarificare intuitivă a unei ordini, stări 
reflexive sau afective extrem de particulară, sugerată de natura intimă a 
lucrurilor.” 
Rubrica „Convorbii literare”, găzduiește interviul Michaelei Bulgărea 
cu Demostene Botez. Problematica abordată în cadrul discuției vizează: 
relația poezie-proză în literatura modernă, puncte de vedere în legătură cu 
romanul european modern, romanul românesc actual și destinul romanului 
psihologic românesc. 
În rubrica „Trident”, articolul Replici în timp lăudă inițiativa celor de 
la „Viața românească” de a lansa dezbaterea „Despre poezia ultimilor ani” 
care îi are ca invitați pe Ion Negoițescu, Matei Călinescu, Ștefan Aug. 
Doinaș. Observația lui Neptun vizează „opinia solemn-îngăduitoare” a 
criticului Paul Georgescu în legătură cu „greșelile de supra-apreciere” 
explicabile prin faptul că „în fiecare epocă, în fiecare literatură se produc 
erori de supra sau subapreciere, pe care apoi timpul le rezolvă într-un sens 
mai echitabil.” Fiind evident împotriva acestei opinii, Neptun răspunde cu 
un citat din Titu Maiorescu: „De la sine nu se îndepărtează nimic în 
capetele unei generațiuni (...) și datoria de a afla adevărul și de a combate 
eroarea se impune fără șovăire fiecărui om.” 
  
 
Un număr de poezie salută demersul celor de la „Iașul literar” care, în 
numărul din iulie, publică „câteva excelente grupaje de poezie”, semnate 
de G. Mărgărit, Corneliu Sturzu și Daniel Lascu.  
În Cavalerii relei-credințe, este criticat demersul lui Ion Husarie și Ion 
Cornea care, „folosind același condei înaripat, se ocupă în „Tribuna”, cu o 
insistență suspectă, de «cronica exceselor» sau mai bine-zis de autorul ei.” 
În încheierea scurtei intervenții, condamnând atitudinea celor doi autori, 
Neptun consideră că: „ceea ce este fatal, ceea ce este întotdeauna ucigător 
pentru autoritatea criticii, este reaua credință.(...)Reaua credință, calculul 
meschin, manevrele cu obiective obscure se fac simțite de îndată, fără a fi 
produs de altfel nici un folos, nici măcar celor ce le exercită.” (Zaharia 
Stancu: Concluzii la o dezbatere actuală).”   
Rubrica „Cronica literară” găzduiește articolul criticului Al. 
Protopopescu, dedicat analizei volumului Confruntări literare de George 
Ivașcu, cel care „pare un pașoptist supraviețuind veacului cu acele virtuți 
care au caracterizat generația de energie ideologică în spiritul căreia îl 
situăm. Spre această imagine duc cu consecvență mai toate articolele 
agonisite în masivul volum de Confruntări literare.”  
Admițând pasiunea jurnalisticii și „vorbind despre caracterul 
jurnalistic al criticii lui George Ivașcu”, recenzentul are în vedere „acele 
trăsături de substanță care individualizează critica sa, pe de o parte 
îndepărtând-o de critica înțeleasă ca fenomen analitic complex, pe de altă 
parte apropiind-o de celelalte forme ale jurnalisticii în genere: foiletonul, 
pamfletul, necrologul, medalionul etc., gen de critică încropit pe o 
exagerare ce a făcut gloria generației pașoptiste și anume, considerarea 
literaturii ca ideologie în primul rând și apoi ca fapt artistic.”  
Analiza volumului îi relevă cronicarului literar existența „a două 
direcții întrucâtva antagonice. Pe de o parte, criticul cu nostalgia istoriei 
literare, pe care o recunoaștem între altele în pasiunea cu care George 
Ivașcu veghează asupra manuscriselor lui Blaga, pe de alta, publicistul 
energic, silit să reducă planul cercetării la câteva linii suficiente orientării 
de moment.” 
Rubrica „Însemnări de lectură” cuprinde recenzia, semnată de Cornel 
Regman,  la volumul Noaptea de Tudor Arghezi care se remarcă printr-un 
„titlu metaforă(...)figurând neantul, singurătatea din urmă, ultimele 
întrebări obosite de moarte, cum se zice.” Poeziile care compun volumul 
sunt „stihuri îndoliate, smulse din durerea pentru pierderea tovarășei de-o 
viață: N-am crezut când ne-am jurat / Că de-atunci ne-a și-mbrăcat / 
Cununați, sub bolta porții, / steagul adiat al morții. / Lin și furtunatec vine 
/ Lingușind până la mine, / Timpul, vraja tuturora; / O aștepți și-ți sună 

ora. / Vremea mi-a venit și-mi vine / Să te port de-acum în mine. / În 
zăbranic, dragă fată, / Inima mi-e-nfășurată.”  
Alături de ideea morții, pot fi identificate „vechi teme și motive 
ingenios reformulate, uimitoare combinări și sinteze noi, totul într-o limbă 
care nu și-a pierdut principala însușire: aceea a concretizării dincolo de 
imaginabil.” 
E.Puiu semnează recenzia micromonografiei Poeții Văcărești, semnată 
de Al. Piru  și apărută la Editura Tineretului, în 1967. Demersul autorului 
vizează „a reconsidera din temelie  creația poeților analizați și a respinge 
judecățile false emise anterior.”  
Ca tehnică de lucru, Al. Piru  respinge „ca dăunătoare modalitatea 
caracterizării globale a poeților studiați și pune un accent deosebit pe 
surprinderea notelor particulare ale fiecărui exponent literar al familiei 
Văcărești.”  
O astfel de tehnică se numește „contrapunerea de portrete.” 
Recenzentul consideră că, aplicând o astfel de strategie de analiză, Al. Piru 
„reușește a face ca, poeți care până ieri păreau morți în uniformitatea lor, să 
apară ca spirite vii, având fiecare existența, tensiunea și gândurile lui.” 
Finalul recenziei stă sub semnul acelorași aprecieri favorabile: 
„Micromonografia Poeții Văcărești creează sentimentul de operă a unui om 
cu o privire limpede asupra lucrurilor, la care esența scrierilor este 
palpabilă și profilul autorilor clar.” 
Ștefan Aug. Doinaș semnează articolul „Ileana Mălăncioiu: Pasărea 
tăiată” și afirmă de la bun început că 
„poezia pe care o semnează Ileana Mălăncioiu se arată a fi prizoniera profitoare 
a unei vârste sufletești și biologice și, deopotrivă, a unui univers geografic: 
zona indeterminată în care copilăria trece în adolescență, și peisajul 
agrest.(...)În loc să stabilească coordonatele unei Arcadii autohtone, tânăra 
poetă preferă să construiască situații dramatice(...), să surprindă mișcările 
elementare ale unor ființe de o puternică vitalitate(...)cu un simț rece al 
detaliului, dar și cu o ritmică ascunsă a faptelor descrise.”  
Analiza poeziei Ilenei Mălăncioiu îi relevă recenzentului abundența 
„scenelor tari, dinamice, decupate parcă pentru a indica unele din liniile de 
forță ale existenței primitive.” Remarcând legătura strânsă dintre poetă și 
locul copilăriei, Ștefan Aug. Doinaș notează în finalul recenziei sale:  
„Nimic nu arată că tânăra poetă ar fi evadat sufletește din peisajul și zariștea 
spirituală a satului, că e studentă în filozofie: întreaga ei ființă și-a păstrat 
vibrația puternică a copilăriei și mitologia aburoasă a unui tărâm ascuns care 
respiră prin lucrurile și ființele plaiului natal.” 
  
 
Rubrica „Cronica exceselor” găzduiește articolul Necesitatea structurii, 
semnat de Nicolae Motoc care plasează această temă de discuție în 
contextul mai larg al esteticii contemporane unde se afirmă „insistent 
necesitatea descoperirii structurii operei literare, a relațiilor ei interioare 
funcționale.”  
Cu alte cuvinte, în ceea ce privește poezia contemporană, „se 
acreditează tot mai mult ideea că, odată cu dispariția  unor mijloace 
formale clasice de constrângere, sarcina organizării nu dispare.” Autorul își 
argumentează ideile prin apelul la lirica  
„unui poet serios ca Miron Chiropol care oferă exemplul  ciudat al unei poezii 
extrem de structurate. (...)Aproape toate poeziile din volumul Jocul lui Adam se 
centrează în cadrul unui sistem dat spre a comunica ceva(...)pe baza(...)unor 
categorii generale ale poeziei.(...)Dar pe Miron Chiropol obsesia transmiterii 
unei informații cu maximum de exactitate, cenzura severă a fluxului afectiv, 
patima calofiliei(...)îl obligă la distribuirea extrem de migăloasă a acestor 
elemente.”  
O altă categorie de scriitori vizată este cea a „partizanilor modei false 
a spontaneității afișate în distribuirea materialului poetic.” Exemplul oferit 
de autor este poetul Gheorghe Pituț la care „în cele mai bune poezii ale lui 
avem de-a face cu structuri trainice, iar spontaneitatea, oricât ar părea de 
paradoxal, este rezultatul unei îndelungi elaborări și meditații.”  
Nu la fel stau lucrurile cu poeziile din volumul Poarta cetății, poezii 
care „sunt pline de neglijențe nepermise, derutante, în sensul că nu duc 
până la capăt un gând, sau se mulțumesc cu frânturi de emoții.” 
Rubrica „Însemnări de lectură” cuprinde două articole: primul dintre 
ele este semnat de Dumitru Mureșan și este o prezentare a volumului Mare 
incognitum, de Dimitrie Stelaru, un volum prin care  
„omul D. Stelaru se cumpănește cu Poetul, are loc o îndepărtare  de ceea ce în 
primele sale volume s-ar putea califica drept modă cu mare putere de atracție, 
îndepărtarea de această modă demonstrează maturizarea «cântecului său». 
Cronicarul unei istorii inexistente, creatorul de legende și mituri pe care le 
opunea în spirit de frondă epocii sale «pașnice» se obiectivează, trece în revistă 
istoria sa omenească, se apropie de adevărata istorie.”  
D.Mureșan identifică o schimbare a poetului care „aparent, are 
sentimentul senectuții: Și cine ești tu, Dimitrie Stelar / Poet degenerat, cărunt?” 
Analiza volumului îi relevă criticului o evoluție „spre luminozitate, 
scurtime și perfecțiune formală. Ursuzul de altă dată a devenit un jovial: 
Hai, lasă râpele, visul / Și întoarce-te printre oameni / La inima ta.” 

Cel de-al doilea articol inclus în această rubrică, este semnat de 
Michaela Bulgărea și privește volumul Valsuri nobile și sentimentale de Sorin 
Titel:  
„Aidoma unei muzici (...), volumul lui Sorin Titel te învăluie într-o atmosferă 
de gesturi abia schițate, de intenții nerealizate. Eroii, imobilizați la pat sau 
valizi, suferă de o lene impregnată în gânduri, în sentimente, în cugetări. Vor 
să facă mereu câte ceva, dar nu îndrăznesc și izbutesc în comportări de o 
inutilitate barocă și de un teribilism neargumentat de datele anterioare. (...) 
Personajele lui Sorin Titel fac gesturi obsesive și halucinante.”  
În rubrica „Convorbii literare”, Michaela Bulgărea publică interviul 
cu Eugen Barbu. Problematica abordată în cadrul discuției vizează: 
criteriile folosite, în calitate de redactor-șef al revistei „Luceafărul”, în 
promovarea noilor talente; problema cunoașterii creațiilor valoroase ale 
literaturii universale și necesitatea pentru scriitorii români de a adopta o 
poziție personală; exigențele pe care le impun  lucrările cu caracter istoric; 
atributele unui critic ideal. 
În rubrica „Incidențe”, Al. Oprea semnează articolul „Par lui-même...”, 
demers care pornește de la constatarea criticii că „în romanele sale, 
G.Călinescu experimentează moduri de creație fundamentale ale prozei 
românești.” Demonstrația autorului se fundamentează pe analiza 
cunoscutelor romane călinesciene: Cartea nunții, care se impune prin 
„lirismul de derivație eminesciană”, Enigma Otiliei, în care se remarcă 
„epica obiectivă a vieții urbane”, „Bietul Ioanide investighează o 
problematică intelectuală: o continuă aspirație a prozatorului, prea 
îndelung solicitat de subiecte din lumea rurală” şi Scrinul negru care 
„continuă deplasarea scriitorului către alte orizonturi artistice, bunăoară un 
pitoresc caracterologic sau «un epic de fasciculă (gen Eugene Sue dar și 
Stendhal» - expresia e a lui Călinescu – oferite generos de investigarea 
unor medii mai puțin cunoscute, cum ar fi acelea ale pretinsei aristocrații.”  
Un alt aspect abordat este problema biograficului:  
„Ambițiile puriste ale unui academism critic ne împiedică adesea să comitem 
indiscreții asupra elementelor  de ordin biografic sau strict faptic (din realitatea 
de toate zilele) care au incitat zămislirea uneia sau alteia dintre creații.”  
Demersul auctorial este susținut de cazul povestirii În treacăt, de N.Velea, la 
baza căreia se află „un fapt real pe care l-a aflat cu ocazia unei documentări, 
într-un sat din Oltenia.” Analizând Codovanii, Alexandru Oprea punctează 
„obsesia unei impresii difuze, a unui amestec subtil de sentimente opuse: 
melancolii luminoase, bucurii învăluite de o boală nostalgică, o dulceață 
care ascundea filtrate amărăciuni.” 
  
 
În Geneza unui „topos” eminescian, Grigore Tănăsescu analizează 
frecvența dorului în creația eminesciană, fapt care probează „o adevărată 
obsesie a acestui termen în poeziile de debut ale lui Eminescu. Poetul l-a 
reluat apoi în creațiile epocii de maturitate, retopindu-l și conferindu-i un 
conținut mai încărcat de înțelesuri.” Expresia dor nemărginit care, „deși 
caracteristică mentalității poetice a lui Eminescu, nu apare în formularea ei 
deplină (...) decât în două texte de poezii (...): într-un poem de debut Din 
străinătate (1866) și în Scrisoarea I (1881)”. Permanența dorului în 
reprezentările poetului este probată și de observația lui Tudor Vianu din 
studiul „Poesia lui Eminescu” în care, „discutând unele aspecte ale 
influenței lui Schopenhauer la Eminescu, (...) relevă prezența «dorului 
nemărginit» în Scrisoarea I”, având ca primă sursă, în viziunea 
cunoscutului critic,  unele texte cosmologice din poemele indiene. Citându-
l pe Vianu, autorul notează: „«dorul nemărginit» nu este decât «voința de a 
trăi», obscura, iraționala și necurmata aspirație căreia, după Schopenhauer, 
i se datorește persistența lumii.”  
În articolul „Filozofia poeziei lui Eminescu” (Convorbiri Lit., 1914), 
același T. Vianu admite rolul lui M. Djuvara de a fi  
„sesizat filiația formulei eminesciene a dorului nemărginit din voința de a trăi 
a lui Schopenhauer, cu precizarea – subliniată de M. Djuvara – că Maiorescu a 
fost primul care a pus-o în circulație în prelegerile sale consacrate expunerii 
doctrinei metafizicianului german.”  
Mergând cu demonstrația mai departe, Gr. Tănăsescu observă că  
„dorul la Eminescu este înrudit cu erosul platonician, aspirație spre contopire 
cu forțele elementare ale firii, dar el închide apoi în conținutul lui și durerea 
resimțită de neputința atingerii idealului.” 
Judecată și prejudecată în memorialistica literară, articolul semnat de Ion 
Florea, oferă de la bun început o motivație pentru demersul memorialistic:  
„Ideea de a transmite posterității impresiile despre personalitățile dispărute, în 
apropierea cărora a trăit, pe care le-a cunoscut și înțeles, vine unui om în 
amurgul vieții, de cele mai multe ori, din sentimentul împlinirii unei anumite 
datorii morale.”  
Citând câteva exemple de lucrări cu caracter memorialistic (Mihai 
Sevastos, „Amintiri de la Viața românească”, Eugeniu Speranția, „Amintiri 
din lumea literară”), autorul punctează câteva aspecte care vizează 
activitatea unui veritabil memorialist:  
„Memorialistul își impune obiectivitatea în prezentarea și aprecierea faptelor, 
deși, dintru început, câțiva factori colorează puternic relatarea. (...) Din 

obligația de a respecta adevărul, în fața memorialistului se ivesc două pericole: 
unul obiectiv – tentația către ficțiune trebuie reprimată sistematic, altul 
subiectiv, variabil de la un memorialist la altul – cunoașterea limitată sau 
eronată  chiar a epocii literare vizate. (...) Un alt factor care influențează 
puternic și impune genului memorialistic limite severe este natura și durata 
relațiilor autorului cu «eroul» operei sale.” 
Cunoscut cibernetician, şi eseist totodată, Edmond Nicolau, în 
articolul Cibernetica şi poezia, ia în discuţie noutatea, originalitatea poeziei 
dadaiste şi observă că „Pascal, dadaismul şi cibernetica se înscriu pe o 
anumită linie continua” (generarea unor fraze întâmplătoare), „creaţia 
poetică dadaistă reducându-se la alăturarea la întâmplare a cuvintelor 
obţinute dintr-un dicţionar sau extrase, tot la întâmplare, dintr-o pălărie în 
care erau introduse bilete pe care erau scrise cuvinte”.  
Considerând cibernetica „piatră de hotar în istoria spiritului uman“, 
Edmond Nicolau prezintă momente din descoperirea legăturii dintre 
„posibilităţile creaţiei pe care omul o efectuează cu uneltele gândirii sale” şi 
„calculatoarele electronice, aceste prelungiri ale puterii sale intelectuale”. 
Făcând precizarea că „automatizarea creaţiei intelectuale nu este o idee 
nouă şi, în nici un caz, nu aparţine ciberneticii”, Edmond Nicolau aminteşte 
pe spaniolul Ramon Lull (care, în 1247, „a pus bazele unei metode 
combinaţionale prin care punea în catrene diferite atribute recunoscute de 
el ca indubitabile”) şi pe adepţii săi înflăcăraţi Giordano Bruno şi Leibniz, 
neuitându-i însă pe celebrii Rabelais şi Jonathan Swifth care ridiculizaseră 
în operele lor metoda lui Lull. Schiţarea istoricului metodei combinaţionale 
duce la concluzia că „în cazul dadaismului se poate aplica perfect dictonul 
nimic nou sub soare”. Cibernetica însă aduce o mare noutate şi anume 
crearea unor maşini cibernetice care să aibă capacitatea de a selecta din 
propoziţiile generate „în mod aleator numai pe cele care satisfac un anumit 
criteriu. (…) Strâns legat de problema creaţiei cibernetice se află, desigur, 
problema traducerii cibernetice”.  
Al. Protopopescu semnează cronica literară la volumul lui Vasile 
Nicolescu „Parabola focului”:  
„Produs al individualităţii creatoare, poezia nu poate fi înţeleasă numai prin 
determinarea ei istorică şi socială. Din această ultimă perspectivă poemele 
Parabolei nu vor putea dezvălui mare lucru, după cum cercetarea celor mai 
multe individualităşi artistice succesoare simbolismului reclamă o serioasă 
considerare a factorului psihic în procesul creaţiei. Cu alte cuvinte, nu vom 
putea pătrunde natura unui fenomen artistic atâta vreme cât vom ignora 
realitatea subiectivă a genezei lui, ţinând însă cont că absolutizarea într-un sens 
sau altul duce inevitabil la denaturare critică. Observaţia se aplică cu dreptate 
  
 
sporită poeziei moderne, faţă de care factorul intelectual tinde să devină, din 
frână cum era considerat odinioară, o condiţie a creaţiei. Semnele acestei 
paşnice insurecţii se manifestă mai cu seamă în stăruinţa cu care arta părăseşte 
învelişul superficial al realităţii obiective, adâncindu-se în în zonele 
subliminale ale existenţei, luminând sectoarele cele mai puţin accesibile ale 
eului uman. Noua parabolă a focului nu e altceva decât o mărturie lirică – 
alături de altele ivite în poezia ultimilor ani – de abandonare a formelor şi a 
preceptelor poetice «tradiţionale» (citiţi convenţionale) şi de angajare a 
expresiei în lupta cu necunoscutul străfund al fiinţei. Aş spune fără preget – o 
expediţie lirică în subconştientul creator (…). Dar însăşi logica poeziei trebuie 
disociată de de logica în genere şi repusă în legătură cu fondul primar al 
conştiinţei sau, dacă vreţi, cu conflictual dintre cele două zone greu 
determinabile ale sufletului omenesc. Şi nu-i un paradox faptul că cei mai 
predispuşi să subsztituie sensibilităţii obscure explicarea pur intelectualistă 
sunt tocmai naturile artistice de un verificat rafinament intelectual. Cazul lui 
Vasile Nicolescu mi se pare tipic.” 
În cronica literară la volumul Templu sub apă, Nicolae Motoc notează:  
„Poezia de semnificaţii umane profunde a lui Nicolae Ioana are, deocamdată, 
numai în parte acoperire estetică. Precum tot în parte se poate spune că poetul 
şi-a câştigat cu acest debut un profil distinct în lirica actuală. Se aşteaptă 
«completări» în acest sens de la cartea sa următoare.” 
Rubrica „Însemnări de lectură”, cuprinde recenzia semnată de 
Nicolae Fătu la volumul  Ape fără maluri, de Ilie Tănăsache:  
„Cu noua sa carte, prozatorul gălăţean Ilie Tănăsache îşi poartă cititorii prin 
lumea miraculoasă a bălţilor de la joncţiunea Siretului cu Dunărea, mediu pe 
care-l zugrăveşte cu acea uşurinţă plină de prospeţime pe care o poate avea 
cunoscătorul îndrăgostit şi atent. (…) Scrisă cursiv, cu nerv şi cu evident har, 
Ape fără maluri confirmă încă o data un prozator cu reale însuşiri, în stare să 
transforme în pagini care se citesc cu interes o lume de care se simte 
indestructibil legat sufleteşte.”   
Aceeași rubrică include recenzia semnată de Gheorghe Drăgan, la 
volumul Concert minus 1 pentru pian şi orchestra, de Florin M. Petrescu care 
„se înscrie între poeţii care ne conving de un fapt: în haosul de 
experimente, recapitulări de tot felul, încă se mai poate râvni la o artă a 
versului.” 
În rubrica „Cronica cronicii literare”, Cornel Regman semnează 
articolul Ceva despre cronicarul literar. Pornind de la observaţii concrete 
asupra cronicilor literare din reviste cunocute „Contemporanul” şi „Gazeta 
literară”, semnate de Eugen Simion şi Nicolae Manolescu, Cornel Regman 
generalizează discuţia, formulând o serie de cerinţe pe care orice critic 

literar şi orice cronică literară ar trebui să le împlinească. Delimitând pe 
criticii literari de recenzenţi, autorul arată că, în mod firesc, o serioasă 
revistă literară ar atribui rubrica cronicii literare unui singur (cel mult) doi 
critici literari. Acest fapt ar permite criticului să-şi alcătuiască un plan de 
lucru, pentru a oferi cititorului o imagine a evoluţiei fenomenului literar, pe 
de o parte, şi „un punct de vedere“, pe cât posibil, nepărtinitor.  
„În această direcţie ar trebui amintit poate faptul că numeroase reviste şi chiar 
ziare din trecut – căci tradiţia cronicii literare e la noi destul de veche – 
încredinţau susţinerea acestei rubrici unor critici de prestigiu, cu mare 
experienţă publicistică, garanţie a deplinei seriozităţi profesionale. Care cititor 
cât de cât versat nu ştie că la Adevărul literar şi artistic a scris ani de-a rândul G. 
Călinescu, la Universul literar – Perpessicius, iar la Vremea, Pompiliu 
Constantinescu?”  
În continuare sunt enumerate alte aspectele care constituie obligaţiile 
profesionale ale criticului literar: stabilirea criteriilor de selecţie a cărţilor, 
cunoaşterea în extensie şi nemijlocită a producţiei editoriale care să-i 
permită „a se mişca familiar în actualitate, însuşire care a fost din totdeauna 
a cărturarului publicist”. Precizând că nu există „vreo carte a bunului 
cronicar care să dea sfaturi“, Cornel Regman îndeamnă la „lectura unor 
maeştri ai genului, ca Pompiliu Constantinescu sau Perpessicius”.  
Urmează analiza în amănunt a producţiei unor tineri critici: 
„Concluzia nu poate fi decât una singură: critica, în genere, cronica literară 
îndeosebi, când devine - chiar şi pentru scurtă vreme – ancilla, serva fidelă 
a modelor filozofice şi de tot felul, nu mai vede la doi paşi.” 
Rubrica „Opinii” cuprinde articolul lui Barbu Cioculescu Banchetul – 
roman de Valentin Berbecaru:  
„Banchetul pune însă probleme teoretice dintre cele mai interesante, dintre care 
unele chiar extrinseci valorii romanului. Cartea se anunţă încă de la început ca 
aparţinând numai circumstanţial genului romanesc, şi mai mult celui colocvial, 
prin folosirea cu precădere a dialogului, cu subprodusul său numit cu multă 
aproximaţie dialog intim – în fapt vechiul monolog îmbrăcat într-o stofă mai 
puţin şifonabilă. (…)Valentin Berbecaru a plecat, deci, după cum o indică şi 
titlul, de la un model ilustru, dar numai în ce priveşte modalitatea. Ca tehnică, 
autorul a evitat naraţiunea, fără să se poată dispensa de anecdotă, adică de 
romanesc, ceea ce vrea să spună că genul nu a fost totuşi trădat(…). Preocupat 
de acele obiecţii, cândva revoluţionare, iar prin trecerea vremii primate cu mai 
npuţină deschidere, aduse romanului clasic, balzacian sau tolstoian, (...) 
Valentin Berbecaru a încercat o variantă proprie. În ultimă instanţă, noul roman 
se ridică împotriva abuzului de factologie ţn roman; a elimina de pe şantier 
persoana autorului, considerate inoportună, a legitima detaliul, 
autonomizându-l, au constituit metode de salvare a genului (…). Pe autorul 
  
 
Banchetului, experimentul în sine l-a interesat prea puţin. El a considerat că 
parabola îşi găseşte singură expresia, atunci când este într-adevăr parabolă.” 
În rubrica „Convorbiri literare”, Michaela Bulgărea semnează 
Convorbiri literare cu Radu Boureanu. Din răspunsurile oferite de scriitorul 
Radu Boureanu, proaspăt numit redactor-şef (între 1967–1974) al „Vieţii 
româneşti“, reţinem pe cele care fac referire la programul revistei:  
„A continua, întrutotul, linia tradiţională a prestigioasei «Viaţa românească», ar 
însemna în primul rând o trădare a spiritului care genera competenţa şi 
idealurile alcătuitorilor ei. Ar fi o suprapunere, o calcare a timpului nostru pe 
trecut. Or, linia tradiţională a celor de atunci, a redacţiei ieşene, patronată de 
Ibrăileanu, era de înnoire a tradiţiei, de proiectare în viitor, de cucerire a unor 
poziţii înaintate, în spiritual culturii moderne. Nu modificări în vechiul 
program, ci un program propriu timpului, cerinţelor spirituale ale epocii pe 
care o străbatem. Formula vechii şi valoroasei reviste ieşene răspundea 
climatului spiritual, artistic al vremii aceleia. Ceea ce urmărim să imprimăm 
acestei publicaţii nimbată de prestigiu este acel suflu de viaţă, de nou, de 
autentic şi organic străbătând zonele valorice ale gândirii şi sufletului 
românesc. (…) Organismul „Vieţii româneşti” nu are nevoie de medic, nu este 
un caz clinic. Este nevoie de pasiune, devoţiune, claritate de idei şi deplină 
înţelegere a direcţionării pe magistralele care se întretaie în punctele esenţiale 
ale problemelor de artă, ale ideilor universal filozofice şi problemelor specific 
culturii şi artei naţionale. Intenţionăm să publicăm, ca o împlinire a intenţiilor 
noastre, o plus revistă, ca să-i spun astfel, o broşură de poezie şi eseistică pe 
linia poeziei. Aceasta ne va permite să publicăm mai multe versuri, să 
lămurim, să limpezim prin mici studii-eseuri problemele ardente ale genului.”  
Alte probleme atinse în interviu sunt: raportul tradiţie – inovaţie, 
căutările poetice ale tinerei generaţii şi raportarea lor la classicism, criza 
poeziei şi a personalităţii poetice. 
Rubrica „Incidențe” găzduiește articolul lui Al.Oprea Tradiţie şi 
experimentalism, care discută despre relevanţa compartimentării scriitorilor 
în raport cu diversele arii geografice:  
„(…) continuăm să ignorăm studiul concret al particularităţilor impuse în 
literatura şi arta noastră de configuraţia specială a unor provincii ale ţării. 
(Acord, aşadar, acestor particularităţi rolul unui simplu punct de reper, al unei 
ferestre sufleteşti deschise spre peisaje umane, sociale, istorice etc.) (…) Mă 
gândesc concret la acele «orizonturi lăuntrice», la acea «matcă a 
subconştientului», despre care discută, într-un strălucit limbaj metaforic, 
Lucian Blaga.“  

În continuare autorul discută acest aspect pe baza analizei scrisul lui 
Alecu Ivan Ghilia, Eusebiu Camilar, George Bălăiţă, Gib Mihăescu, Marin 
Preda, Vasile Rebreanu. 
E.Puiu semnează articolul Literatura în Dobrogea – Ioan N. Roman, care, 
însoţit de o substanţială notă bio-bibliografică a lui I.N.Roman (1866 – 
1931), constănţean prin „împrejurările de viaţă“ – constituie o completare a 
notaţiilor pe care G.Călinescu le-a făcut asupra poeziei lui I.N.Roman în 
„Istoria literaturii române de la origini până în prezent” (1941). Înregistrat 
la capitolul Micul romantism provincial şi rustic, I.N.Roman  
„a aparţinut pleiadei de creatori care, venind imediat după marele poet 
[M.Eminescu, n.n.], nu s-au putut sustrage înrâuririi exercitate de acesta. 
Influenţa lui Eminescu, de proporţii, atinge în cazul lui I.N.Roman aproape 
toate straturile. Mai întâi, ea se manifestă tematic, căci cea mai mare parte a 
poeziilor lui, publicate la Convorbiri literare, Familia şi Viaţa, aparţin liricii 
erotice. Această influenţă priveşte însă mai ales viziunea, modalitatea evocării 
şi substanţa propriu-zisă a poeziilor.”  
E.Puiu este preocupat, în analiza poeziei lui I.N.Roman, să descopere 
cât mai bine implicaţiile artistice ale „eminescianizării ipostazelor 
romantic”, ajungând la concluzia că „I.N.Roman n-a ajuns, aşadar, a-şi 
asimila perfect, organic anume ipostaze şi motive romantice şi pentru 
aceasta n-a putut să se ridice la o viziune originală.”Atenţia criticului este 
atrasă şi de un alt aspect al activităţii literare a lui Roman: pamfletele 
politice, a căror realizare „se încadrează în tendinţa mai generală în epocă 
de a dezbate problemele social-politice cu instrumental pamfletului, 
tendinţă care avea să-i «producă» pe Tr. Demetrescu şi A. Bacalbaşa, iar 
mai târziu pe N.D. Cocea şi T. Arghezi. Cele mai reuşite pamflete ale lui 
I.N.R. sunt, nu încape îndoială, cele antidinastice.” Afirmându-se de tânăr 
ca publicist, „I.N.Roman a participat cu îndrăzneală şi curaj la câteva bătălii 
literare şi politice de anvergură, primele având valoarea lor, pentru că 
dezvăluie opiniile estetice ale poetului.” Buna informaţie teoretică asupra 
procesului literar îi permite poetului să aprecieze că întreg curentul literar 
de la „Contemporanul” este „slab, anemic şi bolnăvicios şi că trebuie evitat 
de toţi” („În contra direcţiunei literare de la Contemporanul”, Iaşi, 1887). 
Deşi E.Puiu consideră că în studiul amintit I.N.R. „refuză fără temei să 
considere ca element nou în peisajul beletristicii româneşti interesul special 
al literaturii de la Contemporanul pentru reflectarea critică a realităţilor 
sociale, pentru dezvăluirea inegalităţii sociale şi a tristelor ei urmări“, totuşi 
evidenţiază aprecierile şi ideile valorificabile ale cercetării lui I.N.R. 
(înfierarea cabotinilor literari, necesitatea criticii literare de a disocia între 
activitatea civică a scriitorului şi arta sa, dezaprobarea tezismului în artă, 
  
 
pledoaria pentru „verosimilitatea acţiunii unei lucrări literare şi pentru 
ideea de adecvare a limbajului personajelor la situaţia lor socio-culturală”).  
Zoe Dumitrescu-Buşulenga semnează articolul Sadoveanu şi 
Maupassant, în care evidenţiază importanţa cunoaşterii formaţiei culturale a 
unui scriitor pentru mai buna înţelegere a forţei sale creatoare: 
„În formaţia lui Mihail Sadoveanu au intrat date de cultură mai veche şi mai 
nouă într-un amestec şi dozaj foarte interesante. Cel mai de seamă şi cel mai 
personal dintre povestitorii români ai secolului XX a făcut o ucenicie prielnică 
la sursele cele mai variate. În primul rând cele naţionale (..). Cel mai mândru 
purtător al specificului naţional în secolul nostru [sec. XX, n.n.] a cules însă, ca 
orice creator de mâna întâi, şi fructele altor pământuri(...). Alături de ruşi, 
francezii i-au fost maeştri favoriţi. Înrâuririle literaturii franceze apar destul de 
curând, în anii formaţiei timpurii a viitorului scriitor“,  
aşa cum însuşi scriitorul mărturiseşte în Anii de ucenicie. Zoe Dumitrescu-
Buşulenga vede în apariţia, în anul 1907, la editura Minerva, a unui volum 
Povestiri alese din Guy de Maupassant, în traducerea lui Mihail Sadoveanu, 
„expresia unei admiraţii deosebite“ pentru scriitorul francez „cu o faimă 
enormă europeană“. Interesată, în primul rând, de „definirea înrudirilor 
între doi romancieri şi nuvelişti, francez şi român“, ca şi de „stabilirea 
treptată a profilului original al lui Sadoveanu peste influenţele primite“, 
autoarea articolului urmăreşte  
„modalitatea selecţiei operată de scriitorul nostru în întreaga operă, atât de 
vastă, a lui Maupassant. Scriitorul român, aflat la una din cotiturile hotărâtoare 
ale creaţiei sale, a ales pentru acest volum pe care l-a vrut cât mai reprezentativ 
pentru Maupassant, o mână de nuvele şi povestiri reprezentative mai cu seamă 
pentru sine, pentru gustul şi înclinaţiile sale artistice la acea vreme. (...) 
Sadoveanu a compus un splendid florilegiu, cu un filon preponderent 
romantic, după un criteriu al valorilor estetice întemeiat în primul rând pe 
puterea analizelor psihologice“.  
Concluzionând, autoarea notează: 
„Pornit de la o temă comună cu scriitorul pe care l-a tradus, Sadoveanu a făcut 
cu bună ştiinţă altceva decât acela, adaptând povestirea despre vânătoarea 
unui lup la o altă epocă, la o altă mentalitate, din istoria altui popor. O altă 
structură psihologică se relevă, o altă matcă stilistică se încheagă din povestirea 
scriitorului român, demonstrând încă o dată ce înseamnă receptarea influenţei 
unui artist de seamă de către alt artist care, în ordinea istoriei sale literare 
naţionale, deţine un loc cel puţin tot atăt de important ca Maupassant în istoria 
literaturii franceze.” 

Rubrica „Critica literară” include două articole: primul dintre ele este 
recenzia volumului Roșu vertical de Nichita Stănescu, semnată de Al. 
Protopopescu. Cu acest volum, „Nichita Stănescu(...)confirmă 
disponibilitatea sa pentru o poezie de viziune istorică de cea mai deplină 
autenticitate.(...)Ne aflăm în fața unei problematici de esență patriotică, 
lucru nicidecum nou. Noutatea constă în veridicitate artistică a acestei 
poezii.” Cu această plachetă de versuri, după cum o numește semnatarul 
articolului, poetul  
„restabilește  un adevăr estetic de maximă luare aminte. Poezia de ținută 
patriotică nu este, sau mai bine zis nu trebuie să fie un «imn» exterior, construit 
cu lozinci puse cap la cap. Ea poate oferi, sprijinită bineînțeles de talent, un bun 
prilej de dezbatere filozofică, un veritabil act de introspecție lirică: Sunt o lentilă 
măritoare / rostogolită între cei ce se privesc / în ochi, rostogolită prin-naintea celor / 
cărora / nu li s-au mai închis pleoapele...Sunt prietenul și răzbunătorul / eroilor morți; 
/ Pe fostele câmpuri de luptă / trec ținând în mâini o liră / eoliană.» (Pean).” 
Cea de-a doua recenzie este semnată de Dumitru Mureșan și 
analizează volumul Poeme de Marin Sorescu: „Sub pretextul comunicării 
unor glume, reflecții spirituale, fantezii umoristice, sub pretextul poeziei, M. 
Sorescu se formează ca scriitor cu problematică gravă”.  
Sub raport tematic, se consideră că „majoritatea poemelor sale nu 
stagnează în zona minoră a poantelor, a generalităților plate și senine; 
specularea metaforică a cunoștințelor de cultură generală, lirica desuet-
sentimentală, formulele manieriste de poezie ce proliferează fabula 
deghizată sau alegoria frapantă, meta-poemul etc. îi repugnă deopotrivă.”  
Pentru Dumitru Mureșan, „Marin Sorescu este deocamdată unul din 
acei poeți țipari împroșcând cu ironii poetaștrii pretențioși, criticii pripiți 
sau dogmatici, cititorii adulatori de suprafață și gata de mistificări.” 
Analiza volumului îi relevă recenzentului „niște micro-piese ale căror 
personaje sunt termenii poetici potențiali.” 
În „Cronica cronicii literare”, Corneliu Regman semnează articolul 
„Echinoxul nebunilor” și delirul criticilor, o analiză comparativă a manierei în 
care cartea de «proze» a lui A.E.Baconsky, Echinoxul nebunilor și alte 
povestiri a fost receptată de critica literară. Semnalul ropotelor l-a dat 
George Munteanu, printr-un articol în Contemporanul” în care apreciază 
cartea lui Baconsky „nici mai mult, nici mai puțin decât «una dintre cele 
două-trei cărți ale ultimelor decenii prin care limba românească a 
înregistrat – în contextul experimentelor din epoca lui Camus, Sartre sau 
Kafka – propriile-i victorii certe în lupta de a exprima inexprimabilul».” 
„Mult mai ponderat”, cronicarul de la Viața românească, Ovid. S. 
Crohmălniceanu,  
  
 
„ajunge să conchidă ditirambic, dar mai ales alături de obiect: «Practic, se joacă 
o unică dramă și autorul deține fără să bănuiască  toate rolurile. (...) visurile 
poetului sunt premonitorii și blestemul său ni se relevă a fi asumarea condiției 
întregii umanități. Iată forma onirismului tragic, angajat și extrem de original 
pe care-l realizează povestirile fantastice ale lui A.E.Baconsky.»”  
A treia voce critică invocată este Eugen Simion care în „Gazeta 
literară” nota: „De la prima la ultima pagină, ea (cartea) indică, în fond, sub 
învelișuri mitice și livrești, o dramă spirituală, tratată peste tot în proza 
modernă.” Privind panoramic cele trei puncte de vedere aparținând unor  
„critici cărora nimeni nu s-ar gândi să le conteste nici înzestrarea, nici mai ales 
experiența, am putea compulsa pricinile și manifestările de entuziasm ce-i 
apropie în trei puncte deopotrivă de vulnerabilitate: 1) opera comentată le 
apare încărcată de semnificații și sensuri ieșite din comun, care, cu cât sunt mai 
anevoie de dedus, cu atât  îi incită la un gen de investigație și interpretare 
dominat de grandilocvență și supralicitare; 2) din aprecierea pieselor care 
compun volumul, criteriul ierarhiei e eliminat, iar preocuparea de a examina 
mai de aproape structura și, în fond, calitatea și rezistența la uzură a mult 
admiratelor proze e în cea mai mare parte neglijată; 3) scriitura povestirilor e 
considerată impecabilă, cu singurul defect al preaplinului: calofilia, imputată 
de unul din cei trei, imputare respinsă cu indignată elocvență de cel dintâi 
dintre criticii pomeniți.”  
În viziunea cronicarului literar, meritul de a fi sesizat 
„particularitatea fundamentală a prozei lui Baconsky” îi revine lui Marian 
Popa care, într-un articol din „Luceafărul”, observa că proza acestuia se 
sprijină  
„pe o scrâșnită și foarte șubredă alianță între două tendințe care se bat cap în 
cap. Prin cea dintâi, scrisul, proza în genere fac gestul de a se elibera de un lanț 
întreg de constrângeri și prejudecăți ale gândirii artistice prozaice, limitate(...). 
Prin cea de a doua tendință, orice libertate se gârbovește de îndată  sub povara 
obișnuinței, a mediocrității poleite, a mizerabilei «literaturi» de totdeauna, a 
academismului care, izgonit pe ușă, se întoarce în casă pe fereastră.” 
Rubrica „Însemnări de lectură” cuprinde, sub semnătura lui Petre 
Tulniceanu, recenzia la volumul Versuri, de Irina Talpoș: „Volumașul de 
debut e poate un corp delict ideal în mâna celor care îndreaptă catilinare 
împotriva lipsei de exigență a editurilor în cazul debutanților”. Cu 
obiectivitate, recenzentul punctează folosirea  
„notației insignifiante sau compunerii școlărești.(...)Sărăcia arsenalului liric al 
poetei pare rezultatul unei simplități prost înțeleasă, iar facilitatea 
compozițională frizează în majoritatea cazurilor truismul. Folosirea frecventă a 

unor noțiuni ca apă, vânt, piatră, cer, pasăre etc. nu aduce nimic în plus 
imaginii, iar mijloacele artistice sunt modeste și lipsite de aripi.” 
Cea de-a doua recenzie este semnată de Florin Muscalu și privește 
volumul Mărturia unei generații, semnat de Felix Aderca, un demers care se 
constituie ca „o suită de portrete critice obținute prin colocvii subtile cu 
inșii proeminenți ai culturii române.” Afirmându-i valoarea incontestabilă 
pentru „latura pitoresc-documentară a istoriei literare”, recenzentul 
notează: „colocviul susținut continuu de către reporter și cel intervievat se 
desfășoară într-o ținută intelectuală care captivează și destinde.” 
Ermil Rădulescu recenzează volumul Ochiul cel mare de Angela 
Croitoru, „o poetă cu un limbaj artistic cristalizat, care a avut «tăria și 
răbdarea» să tacă douăzeci de ani, după cum ne lămurește 
M.R.Paraschivescu în elogioasa prefață, și care întregește șirul reușitelor 
din poezia feminină românească.” 
În Ceasul privighetorii, volumul de versuri al lui Gh.D.Vasile, Nicolae 
Fătu recunoaște o carte care reconstituie vârsta „de la hotarul dintre 
copilărie și adolescență”. Nu este o preocupare nouă căci „toate 
manifestările sale poetice anterioare poartă amprenta intenției de a dialoga 
cu preocupările și aspirațiile generației contingente, Ceasul privighetorii se 
înrudește tematic și temperamental cu amintitele antecedente, poeziile 
purtând în marea lor majoritate amprenta patosului patriotic, cetățenesc.” 
La poeziile cu tematică istorică se adaugă „versurile închinate frumuseților 
și bogățiilor țării, alcătuind împreună cu primele un tot liric în care 
simplitatea face corp comun cu sugestia artistică.” 
C. Novac recenzează volumul de debut al lui Mihai Pelin – Redactori 
și pianiști,  un volum care „se încheagă sub zodia interesului pentru stările 
inefabile de conștiință; nu densitatea psihologică, secționarea pretențioasă a 
unei înfățișări morale îl preocupă pe autor, ci detaliile ei inedite, fulgerări 
de-o clipă impuse de situații neprevăzute, consemnate lapidar, în recuzita 
lor necesară.” Astfel se explică, consideră recenzentul, „înclinația spre 
povestire în accepția ei cea mai sănătoasă, în care proaspătul prozator își 
permite să opereze cu nonșalanță.”  
Cu obiectivitate, sunt evidențiate punctele slabe ale cărții: „inerente 
începutului par a fi unele deficiențe de logică compozițională; luate de 
fluxul memoriei, faptele nu se ordonează întotdeauna într-o succesiune 
necesară, prozatorul abandonând prin surprindere o direcție epică, un 
personaj în favoarea alteia sau altuia apărute fără justificări prealabile ca 
într-un film al cărui montaj s-a realizat în grabă.”  
Dincolo de aceste „neajunsuri”, cartea se impune prin „calitatea 
observației, puterea intuiției psihologice, precum și energia deductivă a 
  
 
prozatorului aflat, neîndoielnic, la începutul unui drum care se anunță 
ascendent.”  
În rubrica „Convorbii literare”, Michaela Bulgărea dialoghează cu 
Marin Sorescu despre: definirea conceptului de experiment liric, relația 
dintre dezvoltarea științei și poezie, rolul subconștientului în creația 
poetică, noutatea din creațiile dramatice. 
Mihai Gafița semnează articolul Vocația de romancier a lui Cezar 
Petrescu, un articol dens care conturează profilul celui care a fost  
„romancierul prin excelență, romancierul temperamental, așa cum Sadoveanu, 
de pildă, e povestitorul.(...)Ceea ce aparține numai lui Cezar Petrescu sau lui în 
cel mai înalt grad în proza noastră e vocația modernă de romancier, acel dar de 
a face roman din orice, pe care i-l constata și i-l lăuda G. Călinescu în 1933, 
când îi recenza romanul Oraș patriarhal.”  
Pentru Mihai Gafița, Cezar Petrescu avea să fie  autorul operei cu 
„cea mai bogată faună omenească și cu cea mai amplă din pânzele sociale-
economice și politice din câte s-au scris în literatura română și, în orice caz, 
al celei mai cuprinzătoare oglinzi a societății românești de la 1900 până la 
1940.(...)A fost și creatorul celei mai bogate, mai variate arhitecturi a 
romanului românesc, așa cum Coșbuc a fost maestrul formelor celor mai 
diverse ale structurii strofei în poezie.”  
În finalul articolului, autorul semnalează actualitatea scriiturii 
petresciene care nu își pierde din valoare în ciuda trecerii timpului:  
„Romanele lui Cezar Petrescu nu sunt perimate, ele rămân literatură, adică 
ficțiune, chiar când rezistența lor estetică este șovăitoare. De la Întunecare până 
la Carlton, oricând i se citesc și azi cu interes romanele, ești captivat de ele, ca să 
te surprinzi cu uimire că ești sedus de capacitatea inventivă a scriitorului.” 
Grigore Tănăsescu semnează articolul Însemnări despre un simbol 
eminescian, într-un fel continuând demersul său început cu articolul Geneza 
unui „topos” eminescian (din octombrie a.c.). De această dată, finalitatea 
demersului auctorial este reprezentată de încercarea „de a descifra și de a 
reconstitui momentele esențiale(...)care au conlucrat la cristalizarea 
farmecului dureros în poezia lui Eminescu.”  
Este recunoscut meritul lui Tudor Vianu de a fi „relevat derivarea  
farmecului dureros din sfera mai largă ca sens a dorului și – mai ales – de a 
fi raportat ambii termeni la datele creației noastre populare și la texte dintre 
cele mai semnificative ale romanticilor.”  
Se remarcă totodată „persistența formulei în reprezentările poetico-
filozofice ale lui Eminescu, fapt atestat de feluritele îmbinări în care acesta 
apare: dulce jele, dureros de dulce, fioros de dulce ș.a.”  

Spre final, G. Tănăsescu concluzionează:  
„La poetul român, prezența sintagmei farmec dureros, cu caracterul ei 
elementar, în sensul unui dat prim și ultim al trăirii poetice, dovedește o dată 
mai mult că «cea mai mare însușire a lui Eminescu este de a face poezii 
populare fără să imite și cu idei culte, de a se coborî în cel mai sublim 
impersonalism poporan», așa cum conchide unul din corifeii cercetărilor 
eminescologice – G. Călinescu.” 
Rubrica „Istorie literară” este dedicată lui Tudor Vianu și cuprinde 
două articole: primul dintre ele, intitulat „Arta prozatorilor români și 
problemele actuale ale stilisticii, este semnat de Gheorghe Sîrbu care constată 
de la bun începu că „la peste douăzeci și cinci de ani de la apariție, cartea 
regretatului profesor Tudor Vianu este de o perfectă actualitate: în ea se 
răsfrâng, cu gravitate și cu o precizie deosebite, probleme disciplinei 
stilistice.”  
Pentru semnatarul articolului, „cartea lui Tudor Vianu  nu-și trage 
echilibrul numai din viziunea autorului. Sunt explicate  în introducerea 
lucrării și implicate de-a lungul analizelor o serie de propoziții 
metodologice, care merită atenție.” Ca strategie de lucru, Vianu urmărește 
evoluția prozei românești „nu «dinspre autori», ci din punctul de vedere al 
folosirii mijloacelor stilistice ale limbii” care reprezintă „experimentarea 
unui unghi de vedere, simțit tot timpul ca secundar, ca auxiliar în raport cu 
adevărată istorie a literaturii. Acest lucru se vede din încercarea de definire 
a stilului. Pentru Tudor Vianu, ca și pentru alți savanți, limbajul are două 
dimensiuni: cea propriu-zis comunicativă și cea expresivă”, iar „stilul este o 
adăugire a unor elemente expresive deasupra nivelului propriu-zis 
comunicativ” având „două niveluri, cel strict individual și cel mai general, 
al unei grupări, al unui curent.” Acesta este motivul, consideră autorul, 
pentru care Arta prozatorilor români va fi dublu articulată: succesiunea 
scriitorilor se organizează în evoluția generală a stilului literaturii 
românești.” 
Cel de-al doilea articol, intitulat Concepția activistă a culturii, este 
semnat de I. Nuredin al cărui demers pornește de la observația lui Tudor 
Vianu care, „considerând cultura drept cunoaștere, creație și anticipare de 
valori, subliniază specificul actului spiritual, «act autonom  și anticipator 
față de realitate.»”  
În Filozofia culturii (1944, p.136-137), Vianu „critică concepțiile 
sociologiste vulgare care reduc cultura, actul spiritual la o simplă imagine a 
economicului, făcându-ne atenți că valorile culturii nu pot și nu trebuie 
înțelese ca «simple răsfrîngeria realității și anume a laturii ei material 
economice».” Analizând critic concepțiile – raționalistă, istorică, umanistă - 
  
 
despre cultură, Vianu ajunge la o viziune nouă – concepția activistă care, 
debarasându-se de neajunsurile vechilor concepții, le depășește.”  
Încercând să explice semnificațiile acestui tip de concepție, I. Nuredin 
notează:  
„Concepția activistă a culturii aduce într-o formă închegată ideea culturii drept 
opera libertății omenești opusă pesimismului, fatalismului vechilor concepții 
pentru care natura (împrejurările fizice) determină strict cultura și creatorul.” 
În rubrica „Din antologia scrisului român”, D.I.Suchianu publică 
articolul De la contemporani citire (I) în care, plecând de la o replică a lui 
Ibrăileanu despre Minulescu („Ah! Dacă ar spune ceva! Că bine spune!”), 
constată:  
„Mereu întâlnesc în publicistica noastră gândiri originale și ingenioase, pe care 
nu le va cunoaște nimeni niciodată, pentru că-s scrise sau incomprehensibil, 
sau în așa fel încât se înțelege cu totul altceva”.  
În acest context, articolul său are un pronunțat caracter normativ, încercând 
să corecteze unele abateri de la norma academică. Exemplele preluate din 
„cele mai importante reviste române: «Contemporanul» și «Gazeta 
literară”, aparțin lui Ilie Constantin, Nicolae Manolescu și Sorin 
Alexandrescu. 

POLARIZAREA MASS-MEDIA ÎN CHESTIUNEA 
REFERENDUMULUI DIN ROMÂNIA ÎN 2018 
Literatura „post-Habermas” redefinește spațiul public având în vedere 
specificitatea realității mediatice, Camelia Beciu considerând astfel că „noul 
spațiu public se dezvoltă în contextul reconfigurării culturii mediatice, ca 
rezultat al unor tendințe precum: internetul și afirmarea așa-numitei 
«democrații electronice»; accentuarea «americanizării» sau a «logicii 
mediatizării comerciale»; internaționalizarea produselor mediatice și 
globalizarea acestora.” [1]  
Jeniffer Kavanagh și Michael D. Rich vorbesc chiar despre decăderea 
adevărului, nu în accepțiune filosofică, ci mai mult cu accent pe fapte și 
analize bazate pe fapte decât pe „adevăr”. Această „descompunere” a 
adevărului este determinată de patru curente importante: discrepanța 
accentuată între fapte și interpretările analitice ale faptelor; estomparea 
graniței dintre fapte și opinii; o creștere exponențială a volumului de opinii 
și experiențe personale în detrimentul faptelor; scăderea încrederii în 
sursele tradiționale de informare. Printre cauzele „decăderii”, cercetătorii 
au identificat: caracteristicile procesării cognitive specifice omului și 
puterea tendențiozității cognitive; schimbările tehnologice; constrângerile 
din sistemul educațional și polarizarea. [2] Decăderea adevărului pare un 
proces continuu, care are și o sumă de consecințe, precum erodarea 
discursului public, paralizia politică, alienarea și ne-angajarea, nesiguranță, 
dar autorii propun și soluții, cea mai importantă fiind consensul între lideri 
și oameni obișnuiți, în vederea analizei obiective de date și tendințe, 
mecanisme și procese, soluții și răspunsuri. Parte a procesului de 
descompunere a adevărului o constituie polarizarea politică, socio-
demografică și economică și este aproape imposibil de diferențiat între 
cauze, consecințe și forme de manifestare. Plecând de la analiza celor doi 
cercetători, Alina Bârgăoanu consideră că 
 „polarizarea economică amplifică polarizarea discursivă; polarizarea 
discursivă, comunicațională își găsește terenul perfect de manifestare în acele 
echo chambers create de platformele digitale; polarizarea economică se cuplează 
cu cea geografică și, în felul acesta, se creează un mecanism de autoîntreținere, 
o enclavizare politică, geografică și digitală fără precedent.” [3] 

Avem de-a face cu  
„tabere ostile, fiecare cu propriile narațiuni, cu propriile perspective asupra 
lumii, cu propriile fapte. Fiecare din aceste tabere se izolează în planul judecății 
și al comunicării, creând un mediu etanș în care proliferează dezinformarea.” 
[4] 
Pe 6 și 7 octombrie 2018, în România a avut loc referendumul național 
privind modificarea Constituției, vizând schimbarea definiției familiei, din 
„alcătuită din soți”, în „alcătuită din bărbat și femeie”. Demersul a fost 
aprobat de majoritatea parlamentară social-democrată, data scrutinului 
fiind decisă de guvernul aceleaiași coaliții majoritare. Implicațiile acestui 
scrutin au fost multiple, preponderent de ordin politic, religios și sexual, și 
poate de aceea inițiativa nu a fost asumată nici de partidul de guvernământ  
care a promovat-o, nici de Biserica ortodoxă care a sprijinit întreaga acțiune 
prin intermediul Coaliției pentru Familie (entitate ce a strâns numărul 
necesar de semnături pentru organizarea referendumului, în special prin 
intermediul bisericilor). De cealaltă parte, referendumul a fost aprig 
combătut de comunitatea și simpatizanții LGBT (acronim care se referă la 
colectivitatea lesbiană, gay, bisexuală, transsexuală), întrucât modificarea 
legii fundamentale a statului român ar fi limitat drastic posibilitatea 
încheierii căsătoriilor între persoane de același sex. 
Taberele s-au coagulat, discursul identitar și tema alterității au revenit 
în forță în atenția opiniei publice, sub asaltul cu accente propagandistic-
electorale al celor interesați, tablou mediat insuficient și discreționar de către 
presă. Mass-media românească – instituții de presă și formatori de opinie, 
deopotrivă – a dus o campanie susținută, nu atât din necesitatea de a-și 
informa publicul, cât mai ales din dorința de a-și mări cotele de audiență, 
prin captarea atenției asupra acestui subiect sensibil (într-o țară cu tradiție 
creștin-ortodoxă) și controversat (dacă luăm în calcul oportunitatea 
scrutinului), necesara poziționare obiectivă fiind cel puțin discutabilă în 
multe cazuri.  
Nu face obiectul lucrării de față felul în care s-a raportat Trustul de 
presă al Patriarhiei Române la această perioadă pre- și post-referendum, 
întrucât vorbim despre o presă specializată, care răspunde foarte bine 
cerințelor pieței presei și publicului specific, prin intermediul tuturor 
componentelor trustului - Radio Trinitas, Trinitas TV, ziarul Lumina, Agenția 
de știri Basilica, adaptând discursul inclusiv la segmentul social media.  
Analizăm în lucrare felul în care s-a poziționat presa de informare 
generalistă la perioada electorală, așa cum reiese din titrare (ziarele 
Adevărul și Evenimentul zilei), modul în care reacționează doi importanți 
  
 
lideri de opinie (Petrișor Obae și Cătălin Tolontan), plecând de la o analiză 
antropologică, precum și momentul de vârf al campaniei electorale: apariția 
clipului Copiii referendumului. Urmărind titrarea în cele două ziare de mare 
tiraj, în perioada electorală,  se remarcă lipsa obiectivității și o poziționarea 
editorială fără echivoc. Discutăm pe de o parte de un ziar care susține ideea 
liberală a egalității drepturilor, de cealaltă parte avem un alt cotidian ușor 
tabloizat, care pledează cauza referendumului în limbajul accesibil masei 
votanților coaliției de guvernare, preponderent de clasă medie.  
Adevărul taxează reacțiile exagerate ale unor figuri bisericești - Un 
preot, reacţie pe Facebook după eşecul Referendumului: „Este momentul de a face 
uzanţă de afurisire, anatemă şi excomunicare“ și nu ezită să înfiereze 
potențialele erori ale  liderilor partidului de guvernământ: Sub conducerea 
lui Dragnea, PSD a ajuns la 10% încredere în rândul alegătorilor! sau Cele mai 
tari neghiobii spuse de PSD-işti după referendum  ori să ridiculizeze demersul 
și să asocieze eșecul deopotrivă cu Biserica și Puterea: Parteneriatul Civil 
reaprinde războiul care abia s-a încheiat. PSD şi Biserica Ortodoxă, în tabere 
separate sau Referendumul, Dragnea şi BOR, criticaţi şi ironizaţi la Starea Naţiei: 
„Din subsolul ţării au ieşit creaturi turbate lovind cu crucea în stânga şi-n 
dreapta“ sau Purtătorul de cuvânt al Patriarhiei: Oamenii nu au votat şi din 
cauza asocierii referendumului cu Liviu Dragnea. Sunt aduse în prim-plan 
declarații ale unor vedete de televiziune sau personaje politice 
controversate:  Magda Vasiliu a făcut public un mesaj revoltător trimis de un 
preot enoriaşilor din Italia: „Pe cel ce nu votează nu-l mai primesc la spovedanie“ 
sau Dragoş Pătraru, mesaj entuziast după eşecul referendumului: „Suntem atât de 
mulţi oameni încă sănătoşi la cap“ sau Deputatul PSD Cătălin Rădulescu: Sunt 
supărat pe poporul român. Partidul şi Biserica ar fi trebuit să se implice mult mai 
mult în referendum. Ziarul mizează și pe dezicere - Tăriceanu: Nu am făcut 
analiză în partid. Referendumul nu a fost organizat de ALDE (n.a. Călin 
Popescu Tăriceanu, liderul Alianței Liberalilor și Democraților, din coaliția 
aflată la guvernare), pe derizoriu - Micutzu vrea referendum pentru legalizarea 
marijuanei (n.a. Cosmin Nedelcu, alias Micutzu, artist de stand up comedy), 
pe critică - Asociaţia Pro Democraţia: organizarea referendumului a fost grevată 
de o serie de deficienţe administrative, pe derapaj - Apel către Mitropolitul 
Banatului, după eşecul referendumului: „E momentul să vă retrageţi la mănăstire, 
spre iertarea păcatelor şi îndreptarea minţii!“. 
Cât privește rezultatul, se individualizează ceea ce a fost considerat 
cel mai bun titlu al momentului - Prezenţa la ură: 20,41%. Cine câştigă şi cine 
pierde din eşecul referendumului, pentru ca imediat să se facă replierea în 
extrema cunoscută, evidențiind costurile organizării scrutinului -  Cât ne 
costă ura de 35 de milioane de euro, subliniind declarațiile ambasadorului 
147 
 
Statelor Uniteale Americii - Klemm: Rezultatul referendumului este exprimarea 
poporului pentru toleranţă, ceea ce este foarte bine, rezultatul fiind văzut ca O 
victorie a democraţiei, un Vot de blam împotriva ipocriziei sau Triumful României 
moderne. 
De cealaltă parte, Evenimentul zilei dă cuvântul mai-marilor Bisericii 
Ortodoxe, înfierând reacțiile comunității gay. Astfel, chiar și în ziua votului 
nu lipsesc îndemnurile liderilor de opinie, de la ierarhi - Arhiepiscopul 
Tomisului, IPS Teodosie: “Să mergem să votăm pentru familia așa cum a 
întemeiat-o Dumnezeu, bărbat și femeie. Este singurul vot nepolitic”, până la 
fotbaliști - „Sunt Mihai Neşu, am fost la vot şi am votat DA. Tu ce faci?” sau Un 
fost mare internațional român îndeamnă: „Mergeți la vot, trebuie să fim peste 6 
milioane ca să ne putem păstra familia tradițională. Votează DA"  (n.a. Ciprian 
Marica), afaceriști - Un reputat om de afaceri din România susține familia: „Sunt 
pentru familia tradițională, familia concepută din cupluri” (n.a. Murad 
Mohammad, deținătorul celui mai mare lanț hotelier din România) sau 
chiar academicieni - Academicianul Ilie Bădescu: „La Referendum apărăm nu 
numai taina căsătoriei, ci însăși viața. În plus, prevenim anarhizarea României”. 
În același timp, ziarul vorbește cu virulență despre Efectele perverse ale 
democrației liberale! Feministele în război cu transsexualii sau Propaganda 
mișcării gay. Scopul final este eliberarea umanității de sub tirania familiei 
tradiționale? sau Cum acționează propaganda mișcării gay. Tema centrală: 
homosexualii sunt victime, iar cei care se opun drepturilor lor sunt neo-naziști, 
bigoți sau infractori scelerați. Eșecul răsunător al referendumului nu este 
reflectat decât lapidar, în scurte texte informative.  
Ziarul Libertatea, aflat în topul tirajelor și audienței, cu aproape 50.000 
de exemplare vândute în medie zilnic, lansează cu numai o săptămână 
înaintea referendumului o intensă dezbatere publică, publicând o serie de 
articole semnate de sociologul Radu Umbreș, care și-a ilustrat singur 
articolul de debut cu imaginea unei ciocolate belgiene de cea mai bună 
calitate, dar care semăna cu un excrement uman. Articolul, intitulat Cum 
dezgustul parazitează deciziile morale și politice, vorbește despre felul în care 
dezgustul ne inflențează judecățile, deși este unul din instrumentele 
evoluției speciei și ne-a împiedicat să ne îmbolnăvim ori să fim vânați, iar 
dacă lăsăm dezgustul să devină judecată morală abandonăm rațiunea și 
dilemele care ne definesc ca specie. Autorul consideră că nu e nici o rușine 
să simțim repulsie atunci când vedem ceva care ne confruntă puternic 
obișnuințele și așa se explică sentimentul de dizgrație sau chiar de repulsie 
pe care îl resimt mulți oameni când se gândesc la un act sexual între doi 
bărbați. Articolul și ilustrația (într-un ziar print!), au stârnit un val de 
reacții. Petrișor Obae, editorul agregatorului de știri media, 
  
 
www.paginademedia.ro, a punctat  scurt, preluând fotografia paginii print 
cu titlul No comment. Astăzi, iar, într-un ziar printat, am văzut un….   
Lanțul reacțiilor a fost întreținut de jurnalistul de investigație Cătălin 
Tolontan, care, sub titlul Referendumul pentru familie, între rahat și refuz de 
cunoaștere și lead-ul  Un antropolog cu studii serioase a deschis în Libertatea un 
ciclu de articole despre stimulii care ne determină opțiunile și votul. Publicul l-a 
primit excelent, analiștii media s-au indignat,  îl ironizează pe Petrișor Obae și 
conchide:  
„Deseori, publicul e mai pregătit să se angajeze în argumente, și nu doar cu 
cele cu care ești de acord, decât suntem noi, ziariștii, care ne refugiem în 
refuzul de cunoaștere.” 
Așa cum arată analizele ultimilor ani, distribuția online și social media 
au deschis noi oportunități pentru întreprinderile de presă mici 
independente care se ocupă cu jurnalismul de investigație sau jurnalismul 
narativ, dar același lucru se aplică și pentru site-urile partizane și chiar 
celorcare promovează hate speech. [5] Analiza Reuters Institute arată că, în 
2018, doar 18 la sută dintre români mai au ca sursă de informare presa 
print, televiziunea și radioul se află în cădere liberă, în favoarea 
segmentului social media, care constituie 67 la sută din sursele de informare 
preferate.  
 „Facebook «cumpără» atenția noastră – engagement-ul pe platformă, 
documentează comportamentul nostru digital, amprenta digitală complexă și 
pune aceste două asset-uri la dispoziția publicitarilor. Vorbim despre 
publicitarii din domeniul comercial, dar cu aceleași tehnologii lucrează și 
«publicitarii» din domeniul electoral, politic și civic. Da, pe Facebook, cauzele 
civice se promovează, se tranzacționează exact la fel precum detergenții. (...) 
Visul propagandiștilor de a ajunge door-to-door (lucru imposibil în 
megaorganizările urbane ale modernității) este pe cale de a se îndeplini. Pe 
baza amprentei digitale pe care o lăsăm/consolidăm cu fiecare like, share, 
tweet, căutări Google, comenzi și rezervări online, istoricul navigării pe 
internet, mesajul respectiv este particularizat, individualizat și conceput în 
consonanță cu preferințele noastre.” [6]  
Platformele digitale permit o „segmentare de precizie” pe baza 
acestui profil digital, „ea ține loc de propria judecată și de orientarea oferită 
de un eventual lider de opinie” [7]. Ținând cont de aceste caracteristici ale 
pieței media, Agenţia de publicitate Papaya Advertising a lansat cu numai 
câteva zile înintea referendumului un clip cu titlul Copiii referendumului, în 
cadrul unei campanii de boicotare a referendumului, susținută de 
organizația Declic. Spotul este inspirat din serialul The Handmaid’s Tale 
(Povestea slujitoarei), după romanul distopic omonim al autoarei Margaret 

Atwood, care descrie viaţa din Gilead, statul aflat sub un regim totalitar 
ultra-religios, unde femeile sunt violate și folosite pentru a procrea. Clipul 
prezintă o perioadă post-referendum în care fete îmbrăcate în pelerine 
lungi, roşii, la fel ca cele ale servitoarelor din serial, au un dialog scurt cu o 
femeie - personajul mătuşii Lydia, care îi laudă pe cei care au mers la 
referendum „la îndemnul partidului şi al conducătorului”.  
Papaya Advertising a înregistrat un record de audiență pe contul de 
Facebook. Clipul Copiii referendumului, cu sloganul Pentru ca răul să nu se 
întâmple, e suficient ca oamenii buni să stea acasă, a numarat un milion de 
vizualizări, 11.000 de reacții (îmi place, ador, tristețe), peste 1400 de 
comentarii și nu mai puțin de 17.800 de distribuiri. Cu același spot, Declic a 
înregistrat 19.000 de reacții, 3.500 de comentarii, peste 11.000 de distribuiri, 
1,5 milioane de vizualizări pe Facebook, precum și 157.000 de vizualizări pe 
canalul propriu de Youtube. Virulența reacțiilor din spațiul public după 
apariția clipului de boicotare a determinat 13 parlamentari, inclusiv ai 
opoziției, să depună o plângere la Autoritatea pentru Protecția Copilului, 
acuzând exploatarea și abuzarea emoțională a copiilor din videoclip. 
Plângerea a fost trimisă Direcției de Investigații Criminale a Poliției, fiind 
clasată la scurt timp, nu înainte de a isca reacții eterogen-polarizate. 
Adevărul titrează: Cine sunt parlamentarii care au reclamat clipul „Copiii 
Referendumului“ sau Solidaritate în publicitate. Industria reacţionează ferm după 
ce şeful Papaya Advertising a fost audiat pentru un clip ori PNL se delimitează de 
sesizarea celor zece parlamentari liberali către Protecţia Copilului împotriva 
Papaya Advertising. Popescu: Am crezut că semnez altceva. Evenimentul zilei nu 
abordează în niciun fel acest subiect.  
Peste 90 la sută dintre cei care au participat la referendum au votat 
pentru familia formată din bărbat și femeie, așa cum au dorit inițiatorii, dar 
prezența la urne a fost puțin peste 20 la sută, referendumul neîntrunind 
condițiile de validare, așa cum și-a dorit comunitatea LGBT, deci este greu 
de vorbit despre o dualitate clar delimitată câștigător-perdant, fiecare 
tabără cuantificând plusul și pierderea de imagine, aproape neglijabile, de 
altfel. Rămâne indiscutabilă polarizarea presei, mai ales în chestiuni 
controversate, mai ales dacă au și o miză politică. În cazul de față, adevărul 
„descompus” a luat forma politicii editoriale specifice fiecărei instituții 
media, mai mult sau mai puțin deschisă la îmbrățișarea valorilor 
occidentale. „Identitățile multiple ale europenilor vor constitui încă multă 
vreme un subiect de cercetare. Ceea ce presupune o bună cunoaștere a 
construcțiilor naționale.” [8] Paralizia politică și lipsa angajării civice s-au 
dovedit a fi consecințe clare ale descompunerii adevărului spre a servi 
scopului primordial rezervat inițiaților. 

Media Polarization in the Referendum Matter in Romania in 2018 
 
Abstract: The polarization of the press, especially in controversial issues, 
especially if they have a political stake, remains an open subject, because the truth 
"decomposed" takes the form of editorial policy specific to each media institution, 
more or less opened to embracing Western values. When the subject is religion, 
politics or sexuality (or all together!), the groups gather, the identity discourse and 
the theme of otherness come back to the attention of public opinion, under the 
assault with propagandistic and electoral accents of those interested, insufficient 
and discretionary media to the press. The Romanian media - press institutions and 
opinion leaders - speculated the electoral period dedicated to the referendum to 
change the definition of the family from the state's fundamental law, conducting a 
sustained campaign, not so much from the need to inform its public, especially 
from the desire to increase their audience shares, by capturing the attention on this 
sensitive subject (in a country with a Christian-Orthodox tradition) and 
controversial (if we consider the opportunity of voting), and that is why the 
objective positioning required to onest jurnalists is at least questionable in many 
cases. It is thus demonstrated that the decomposition of truth is also caused by an 
excessive polarization of society and it has the effect of eroding public discourse, 
alienation and uncertainty. 
Key-word: polarization, facts, truth, identity, speech. 
 
 
 
 
 
 
 
 
 
 
 
 
 
 
 
 
 
  
 
Cătălin NEGOIŢĂ 
Facultatea de Litere, Universitatea „Dunărea de Josˮ din Galaţi, România 
PRESA ROMÂNEASCĂ DIN TRANSILVANIA ŞI BANAT,  
ÎN PERIOADA PRIMULUI RĂZBOI MONDIAL 
„Marele Război”, aşa cum a rămas în amintirea supravieţuitorilor 
măcelului pe care l-a cunoscut omenirea, la începutul secolului XX, a fost 
reflectat în fel şi chip, de fiecare dintre beligeranţi, în funcţie de propriile 
interese politice, geostrategice, militare ori economice. A fost un război al 
Marilor Puteri, care a cuprins, în vârtejul său, în final, întreaga planetă. 
Acutizarea contradicţiilor dintre cei care dictau, la acea oră, politica lumii, a 
generat o conflagraţie la care, din nefericire, nimeni nu s-a gândit cât va 
dura şi mai ales, cât de mari vor fi pierderile de vieţi omeneşti. 65.000.000 
de oameni au fost mobilizaţi, dintre ei, mai mult de jumătate fiind morţi, 
răniţi sau dispăruţi, la finalul războiului, fără să mai punem la socoteală 
victimele provenind din rândul civililor. 
Cea dintâi conflagraţie mondială a dus la dispariţia a patru imperii: 
German, Austro-Ungar, Rus şi Otoman şi la formarea statelor naţionale, 
schimbând radical harta politică a Europei Centrale şi de Răsărit. După 
patru ani de nebunie colectivă, soldată cu distrugeri inimaginabile, Europa 
şi lumea întreagă se regăseau la masa tretativelor, încercând să aşeze pacea 
pe temelii solide. Din nefericire, „sistemul Versailles” a fost, în multe 
cazuri, o lecţie de forţă administrată, de către învingători, învinşilor, iar 
încercările de a clădi un for al diplomaţiei, prin înfiinţarea Ligii Naţiunilor, 
vor eşua, pentru că, în tăcere, marile învinse se vor pregăti de revanşă.  
S-a vorbit, după război, despre faptul că a bătut un vânt de nebunie 
în Europa, în vara anului 1914. Asasinarea arhiducelui Franz Ferdinand, la 
Sarajevo, de către membrii organizaţiei teroriste Crna Ruka (Mâna Neagră), 
fondată în Regatul Serbiei, în anul 1901, de către Dragutin Dimitrijević, cu 
scopul de a milita pentru unirea tuturor teritoriilor populate de slavii de 
sud, a fost doar un pretext, e drept, destul de serios, pentru o acţiune de 
forţă a Austro-Ungariei, împotriva vecinei de la sud. Astăzi, sunt cunoscute 
legăturile strânse dintre membrii organizaţiei şi persoane influente din 
conducerea Regatului Serbiei. Asasinatul se produsese pe teritoriul Austro-
Ungariei, Bosnia şi Herţegovina fiind administrate de către regimul dualist. 
Cum ambiţiile Serbiei de a coagula un stat al slavilor de sud, în jurul ei, 
erau cunoscute la Viena, s-a insistat asupra faptului că Belgradul era adânc 

implicat în asasinat şi, deşi Serbia consimţise la majoritatea solicitărilor 
ultimative ale Vienei, Imperiul Austro-Ungar a declarant război micului 
regat slav din Balcani. Aidoma unor piese de domino, antrenate de 
mişcarea intempestivă a uneia dintre ele, rând pe rând, ţări mari şi mici au 
intrat în conflict, războiul devenind, în scurtă vreme, unul european, iute 
extins şi la nivelul sistemului colonial al beligeranţilor şi, prin intrarea altor 
state, devenind mondial.  
Astăzi, multe dintre adevărurile spuse şi repetate, decenii de-a 
rândul, sunt puse sub semnul întrebării de către istorici, în mod paradoxal, 
opinia actuală fiind aceea că, războiul mondial (nu şi urmările sale) a fost 
un exerciţiu de forţă al Marilor Puteri, „un conflict imperialist”, cum 
afirma, de pildă, istoriografia sovietică. Puţini ştiu, însă, că prima ţară care 
a mobilizat a fost Rusia. Şi mai puţini ştiu că, deşi fiecare mare putere se 
aştepta la un război limitat, nimeni dintre conducătorii politici ai anului 
1914 nu îl voia, pe loc, niciuna dintre ţări nefiind pregătită pentru asta. 
„Mâna neagră” a studentului Gavrilo Princip, care a apăsat pe 
trăgaci, ucigându-l pe arhiducele Franz Ferdinand a aprins fitilul unui 
explozibil de dimensiuni nebănuite şi cu efecte devastatoare. Evident că, în 
aceste condiţii, fiecare dintre ţările Europei a fost nevoită să se alinieze unei 
tabere, puţine fiind cele care şi-au permis luxul de a rămâne neutre. Printre 
aceste excepţii s-a numărat, vreme de doi ani, România, care, datorită 
hotărârii Consiliului de Coroană din 21 iulie-3 august 1914, a fost ferită de 
ororile războiului, până în anul 1916. Regatul României a fost în conflict 
doar jumătate din cei patru ani de coşmar. Însă, dacă ne gândim că, de fapt, 
războiul mondial, pentru România, s-a încheiat în februarie 1920, când 
trupele române au părăsit Budapesta, putem spune că am avut parte de o 
prelungire a conflictului, care a însemnat pierderi de vieţi omeneşti şi 
incalculabile distrugeri. 
Încă de la începutul conflagraţiei, ţările membre ale Triplei Alianţe au 
cerut României să respecte tratatul secret din 1883 şi să intre în conflict, de 
partea lor. Berlinul insista asupra acestui aspect, promiţând Bucureştiului, 
după victorie, Basarabia, provincie ruptă de ruşi din Principatul Moldovei, 
la 1812. Teoretic, era un punct de vedere fezabil: Imperiul Ţarist era cel mai 
agresiv dintre toţi vecinii României, provincia dintre Prut şi Nistru fiind 
supusă unui intens proces de deznaţionalizare. Nu trebuie pierdute din 
vedere bunele relaţii avute de Bucureşti, cu Berlinul, precum şi prezenţa, pe 
tronul României, a unui rege de origine germană. Dificultatea era generată 
de atitudinea Austro-Ungariei, mai precis, a autorităţilor de la Budapesta, 
faţă de românii din Ardeal, atitudine deloc prietenoasă, care genera 
vehemente luări de poziţie ale presei din România. De aceea, Berlinul va 
  
 
exercita presiuni asupra Vienei, pentru a îndulci tratamentul aplicat 
românilor din monarhia dualistă. Austriecii erau tentaţi să fie concilianţi, 
un exemplu constituindu-l şi faptul că, la un moment dat, erau dispuşi să 
cedeze Bucovina sau o parte a acesteia, României, inclusiv o rectificare de 
frontieră în zona Mehadia, pentru atragerea Bucureştiului de partea 
Puterilor Centrale. Viena depunea diligenţe la Budapesta, pentru stoparea 
accentelor şovine la adresa românilor ardeleni, pentru a tempera, atât 
reacţia potrivnică a media şi a opiniei publice româneşti, cât şi potenţialele 
focare de nesupunere ale românilor din Ardeal.  
Exista un mare semn de întrebare asupra atitudinii populaţiei române 
faţă de război, însă, destul de repede, s-a putut observa că aceste temeri 
erau inutil amplificate. În cea mai mare parte, românii ardeleni au mers la 
război, sub steagul împăratului, fiind loiali acestuia. Totuşi, oficialii de la 
Viena au fost prevăzători: după intrarea Bucureştiului în conflict, au trimis 
batalioanele româneşti să lupte pe alte fronturi, pentru a evita o posibilă 
contaminare a propriilor soldaţi cu idei unioniste, venite din celelalte 
tranşee. Conform datelor de care dispunem, peste 72.000 de români din tot 
cuprinsul monarhiei au fost mobilizaţi în război. [1] Pierderile au fost 
imense pentru că, adesea, românii, cehii, slovacii, polonezii erau trimişi în 
prima linie. Au murit toţi românii din Regimentul 50 Alba Iulia şi mai mult 
de jumătate din Regimentele 41 Caransebeş şi 61 Timişoara. [2] 
Detaşamentele româneşti luptau eroic în linia întâi a frontului, chiar şi pe 
geruri de minus 25-33 de grade, „însă soldaţii noştri şi în ciuda acestor 
piedeci naturale au întreprins diferite acţiuni militare, acestea au fost 
încununate de succese frumoase”. [3]  
Încă de la începutul războiului, presa s-a confruntat cu noi provocări, 
generate de cenzută, lipsa redactorilor, care plecau pe front, criza 
economică, ceea ce ducea la scăderea dramatică a tirajelor şi a puterii de 
cumpărare a publicului. Nici ziarele româneşti din Transilvania şi Banat nu 
au dus-o mai bine, poliţia secretă din imperiu suspectându-le de o posibilă 
politică pro-românească. Cenzura funcţiona atât „în amonte” cât şi „în 
aval”, nu de puţine ori fiind editate numere de ziar cu pagini albe.  
„Funcționarea instituțiilor media era reglementată prin Legea XIV, din 1914, 
care, la art. 1, prevedea libera comunicare a ideilor pe calea scrisului şi libera 
fondare a periodicelor, amenzile și privarea de libertate find două dintre 
sancțiunile aplicate.” [4]  
Responsabilitatea cenzurii presei era împărtiță între Ungaria și Austria, 
biroul de la Viena fiind autorizat să interzică comercializarea periodicelor 

din România. [5] De notat faptul că cenzura era mult mai strictă în 
localităţile din apropierea graniţei cu România. 
O altă problemă cu care se confruntau ziariştii era absenţa 
corespondenţilor de război, mai toţi beligeranţii temându-se de posibile 
acte de spionaj. În consecinţă, presa era nevoită să publice comunicate 
oficiale, de cele mai multe ori, triumfaliste, fiecare înfrângere fiind 
considerată o simplă repliere pe poziţii stabilite anterior, în vederea 
pregătirii unui contraatac nimicitor. Dacă victoria adversarului era 
imposibil de omis, se încerca demonizarea acestuia, subliniindu-se 
sălbăticia de care dădea dovadă, precum şi eroismul şi spiritual de 
sacrificiu al propriilor soldaţi. În aceste condiţii, războiul devenea legitim 
pentru cei de pe propria baricadă şi ilegitim pentru adversar. Un astfel de 
exemplu este reprezentat de ziarul Libertatea din Orăştie, publicaţie care 
apărea bisăptămânal, lunea şi joia. Comunicatul primit de la autorităţile 
imperiale, privind interzicerea publicării altor materiale despre război, cu 
excepţia celor oficiale, este tipărit pe prima pagină,  
,,sub urmarea aplicării celor mai aspre pedepse, vă fac luători aminte că despre 
întâmplările din război, nu e iertat să fie date în foaie decât acelea pe care le 
primiţi de la cancelaria  de presă”. [6]  
Teama faţă de posibila transmitere de zvonuri alarmiste, care ar fi 
demoralizat populaţia, era atât de mare, încât, adesea, ziarele erau obligate 
să plătească amenzi consistente, iar în alte cazuri, acestea au fost 
suspendate, în timp ce semnatarii articolelor ajungeau în temniţă, fiind 
suspectaţi de lipsă de loialitate faţă de împărat. 
Războiul era principalul subiect reflectat în paginile ziarelor, o a doua 
temă importantă constituind-o problematica socială. Comunicatele de pe 
front sunt publicate, întotdeauna, cu întârziere, de la două la mai multe 
zile, astfel încât, de multe ori, situaţia se schimba dramatic. Ştirile privind 
războiul erau prealuate din ziarele Puterilor Centrale dar şi din cele ale 
inamicilor.   
La începutul conflictului, presa românească din Transilvania şi Banat 
a privit cu simpatie atitudinea Bucureştiului, aşteptând, totuşi, ca acesta să 
se decidă a intra în luptă de partea Puterilor Centrale. De altfel, autorităţile 
imperiale au cerut presei româneşti din Ardeal să publice ştiri care să 
anunţe iminenţa intrării României, în război, de partea Austro-Ungariei şi 
Germaniei. Demn de menţionat este faptul că, în acel moment, şi 
neutralitatea României era, oricum, mult mai preţioasă pentru Tripla 
Alianţă decât un stat ostil. Ziarul maghiar Uj Nemyedek subliniază că 
expectativa Bucureştiului îi scuteşte pe „Centrali” de un nou front, de 
  
 
câteva sute de kilometri lungime. La rândul ei, presa românească din 
Transilvania pomeneşte, adesea, în articolele sale, despre neutralitatea 
României şi despre politicienii români care  
„şi-au păstrat sângele rece şi vederea limpede şi niciodată nu au crezut în 
lozincile ruşilor care le povesteau despre eliberarea Ardealului”.[7] „O serie de 
reprezentanți ai ardelenilor, precum Alexandru Vaida, îşi manifesta speranța că 
România se va alătura Austro-Ungariei, declarând că reacţia pozitivă a 
populației la chemarea sub arme a fost determinată şi de meritul activităţii 
patriotice a Partidului Naţional Român, care a făcut propagandă pentru 
alipirea României la tripla alianţă” [8] 
Întrucât zvonurile se propagau cu mare viteză, în acele vremuri 
tulburi, jurnalele româneşti din Ardeal iau în dezbatere toate opţiunile 
vecinei de la sud şi est, conchizând: „noi suntem tari şi asta trebue să ia 
aminte România la hotărârea ei.” [9] Redactorii întorc pe toate părţile orice 
declarative a administraţiei de la Bucureşti, încercând să anticipeze care va 
fi decizia României.  
„Aceste incertitudini sunt transmise publicului larg prin intermediul presei 
scrise, singurul mediu de informare de masă la acel moment. De aceea, tonul 
unor articole, care pun problema stării de neutralitate, dar şi a poziţiilor 
adoptate de politicienii români sunt, uneori, de reproş şi revoltă, iar alteori, de 
indulgenţă şi susţinere. <Ea (România, n.n.) păstrează o ţinută stranie, părând 
la cea dintâiu privire ca o oglindă de apă netulburată, dar plină de vifor şi 
vârtej în adâncul ei>”. [9] 
Ziarele româneşti din Ardeal încearcă să găsească explicaţii uneia sau 
alteia dintre opţiunile României:  
„Luptele dintre diplomații celor două grupuri de puteri în răsboiu de a câștiga 
România se arată mai cu seamă în gazetele împătritei înțelegeri, cari încearcă a 
arăta că Puterile Centrale ar face toate sforțările pentru câștigarea României de 
partea lor. De altă parte ziarele franceze și italiene arată că Rusia trebue să dea 
îndărăpt României Basarabia, pentru ca România să poată intra în răsboiu 
alăturea de împătrita înțelegere.” [10] 
În paralel cu descifrarea variantelor Bucureştiului, care erau esenţiale 
pentru viitorul războiului (nu puţini fiind cei care acuzau România că are o 
adevărată simpatie pentru cauza Serbiei), publicaţiile ardelene acordă 
spaţii largi legăturii dintre credinţa creştină şi loialitatea faţă de împărat. 
Apar articole despre preoţi care şi-au dat viaţa pe câmpul de luptă, ori a 
celor care mângâie sufletele soldaţilor din prima linie. Preoţilor rămaşi în 
localităţile în care slujeau li se cere să insufle, în rândul enoriaşilor, credinţa 
în victoria monarhiei bicefale dar şi să consilieze familiile care au pierdut 

pe cei dragi, pe câmpul de luptă. Apelul la solidaritate era îndelung clamat 
în fiecare număr al ziarelor ardelene, care, din nefericire, erau din ce în ce 
mai mult citite, mai ales pentru lista cu cei răniţi, ucişi sau dispăruţi.  
Consiliul de Coroană din 15-27 august 1916 va decide intrarea 
României de partea Antantei, ţara noastră semnând un tratat cu Franţa, 
Anglia şi Rusia, prin care i se satisfăceau pretenţiile teritoriale, adică 
preluarea, sub administraţia Bucureştiului, a tuturor teritoriilor locuite de 
români. Trupele române vor trece Carpaţii, dând relativ uşor peste cap 
slaba rezistenţă opusă de grănicerii şi trupele austro-ungare, formate, în 
majoritate, din rezervişti.  
Actul Bucureştiului nu va scăpa netaxat de către presa românească 
din Ardeal şi Banat, care va condamna schimbarea de traseu a vecinei de la 
sud şi răsărit. România va fi învinuită de trădare, iar episcopul de 
Caransebeş, Miron Cristea, viitor patriarh al României Mari, va emite 
Circulara nr. 2062, din 21 septembrie 1916, o adevărată filipică împotriva 
României, calificând-o drept „ucigătoare de frați”. Episcopul Cristea mai 
afirma că soldații români, „amețiți de făgăduielile lui Iuda, au 
desconsiderat cele mai vitale interese ale neamului și, sub cuvânt că vin să 
ne slobozească, vin să ne facă robi muscalilor.”  
Ziarul Deşteptarea va condamna în termeni duri actul Bucureştiului:  
„Regatul vecin, România, într-o oarbă nesocotinţă, s-a făcut unealta lăcomiei 
fără saţiu şi ambiţiunii nebune anglo-muscăleşti şi a declarat război Monarhiei 
noastre, năvălind peste noapte şi cu multă perfidie în ţarinile mănoase”. [11]. 
„Numerele următoare analizează motivele istorice, psihologice și economice 
care au stat la baza deciziei. Autorii articolelor consideră că decizia nu are un 
temei istoric pentru că <n-a existat niciodată sau cel puţin n-au rămas urme 
nerăsturnabile despre existenţa unui asemenea stat închegat până la ocuparea 
ţării de către maghiari>. Jurnaliștii admit originea comună, însă argumentele 
legate de <eliberarea fraţilor lor este o pură invenţiune pentru naivii 
necunoscători ai împrejurărilor de la noi, căci […] poporul nostru e mai liber, 
mai bogat, mai cult şi mai mulţămit decât poporul din România şi prin urmare 
n-a avut motiv a cere şi nici n-a apelat la sprijinul lor salvator>”.[12]  
Ofensiva victorioasă a României va fi stopată de înfrângerea de la 
Turtucaia, iar pericolul de la sud, reprezentat de grupul de armate 
Mackensen, îi va face pe oficialii de la Bucureşti să stopeze ofensiva în 
Ardeal şi să disloce trupe, pe care să le trimită în Dobrogea. Prilej perfect 
pentru germani de a trimite unităţi de elită, de pe frontul de la Verdun, pe 
cel românesc. Noile realităţi militare şi superioritatea netă de care dădeau 
dovadă germanii şi austro-ungarii, în trupe şi armament, au dus la 
retragerea din Ardeal. Au urmat lupte crâncene la trecătorile Carpaţilor, 
  
 
însă, cu toată rezistenţa înverşunată de care au dat dovadă trupele române, 
inamicul pătrunde în ţară. În faţa pericolului, autorităţile şi familia regală 
se refugiază la Iaşi, oraş care va deveni capitala ţării, vreme de doi ani. 
România va însemna Moldova, iar presa românească de peste Carpaţi va 
sublinia „orbirea” de care au dat dovadă oficialii români, intrând în război 
de partea greşită. Deșteptarea informa cititorii că „armata română e în 
retragere pe întreg frontul, care cade spre vest de la Bucureşti. Armatele 
Puterilor Centrale stau la sud abia cale de o jumătate de zi de Bucureşti”. 
[13] Căderea Capitalei României în mâinile inamicului va fi salutată, 
coform spuselor redactorilor gazetelor ardelene, prin sunetul clopotelor în 
Austria dar şi în Germania. Erau vehiculate, cu acest prilej, şi cifre ale 
soldaţilor români ucişi: aproape 150.000 de ostaşi şi aproape 7.000 de 
ofiţeri, apreciindu-se că Armata I şi Armata a II-a Română erau desfiinţate.  
Anul 1917 va aduce cu el un război de poziţii, luptele declanşându-se 
doar vara, atunci când, la Mărăşti, Mărăşeşti şi Oituz, soldaţii români au 
curmat visul mareşalului von Mackensen de a bea cafeaua, la Iaşi.  
Pacea de la Bucureşti, înrobitoare pentru România, care ceda 
Dobrogea, bulgarilor, culmile Carpaţilor, Austro-Ungariei şi punea pe tavă, 
Germaniei, toate bogăţiile solului şi subsolului, a fost, de asemenea, 
analizată în paginile ziarelor româneşti.  
Interesantă este atitudinea periodicelor ardelene faţă de familia regală 
română, atitudine care a variat, în funcţie de publicaţie, dar şi de 
conjunctură. Deşi, inamici, regele şi regina României apăreau şi în ipostaze 
pozitive, lucru de mirare, în condiţiile unei cenzuri stricte. După retragerea 
în Moldova, ziarele ardelene au pus şi pe seama Regelui României situaţia 
grea a ţării. Gazeta Transilvaniei nota:  
„Față de părerile sentimentale pentru biata Românie, care se manifestă ici și 
acolo, trebuie să accentuăm că guvernul român nu e singur răspunzător de 
trădarea perfidă comisă față de Germania și Austro-Ungaria. Întreaga națiune 
începând cu regele și regina până la cele mai largi pături poartă o parte a 
acestei vini îngrozitoare. De aceea nici o pedeapsă care ar atinge România n-ar 
fi prea aspră”. [14]  
Tonul articolului este relevant pentru frustrarea resimţită în imperiul 
bicefal, în momentul producerii actului „lipsit de loialitate” al României, iar 
redactorii români ai Gazetei Transilvaniei se situau pe poziţia oficială a 
Vienei. Există, însă şi alte poziţii. Gazeta Poporului, într-un articol din 
ianuarie 1918, arăta că „Familia regală își petrece zilele într-o locuință 
strâmtă cu două odăi”, iar  

„regina e îmbrăcată tot în haine negre, deoarece jelește pe fiul ei Mircea, care a 
murit în zilele când s-au refugiat”. [15] „Astfel, deși nu apar note explicite de 
milă față de situația de refugiați sau față de condițiile mizere în care trăia 
familia regală la Iași, menționarea decesului prințului Mircea avea potențialul 
de a stârni compasiunea transilvănenilor pentru o regină care era, totodată, o 
mamă profund îndurerată.” [16]  
Pe de altă parte, presa românească din Ardeal s-a raliat idicaţiilor 
venite din capitala imperiului şi a publicat articole în care se dădea ca certă 
abdicarea regelui Ferdinand, militând chiar pentru schimbarea dinastiei. Se 
vorbea despre faptul că regele era o persoană impopulară în ţară sa, iar 
regina era o uşuratică. 
Schimbarea raportului de forţe pe frontul de vest şi criza economică 
şi socială care gâtuia imperiul dualist va duce, încetul cu încetul, la 
schimbarea tonului gazetelor româneşti din Transilvania şi Banat. 
Atitudinea loialistă este înlocuită, treptat, de una pro-românească, la 
început, timidă, destul de repede, triumfătoare. Fostul inamic, România, 
este, acum, patria-mumă, care caută să-şi strângă, la piept, fiii rătăciţi. În 
articolele lor, Regina României este „crăiasă”, „graţioasa regină”, are un 
„zâmbet dumnezeiesc” etc. După 1 Decembrie 1918, tonul se schimbă în 
mod radical și apar tot mai dese referiri la „Auguștii Suverani”, la „Dinastia 
națională”, la „Regina Maria, acest înger păzitor al României”, „un înger de 
bunătate și dragoste curată”, o suverană „inimoasă”, supranumită „Regina 
tuturor românilor”. [17] 
Intrarea trupelor române în Ardeal, în 1918, este descrisă în termeni 
eroici: „Înălţătoare a fost intrarea dorobanţilor în cetatea de veşnică lumină 
a lui Mihai Viteazul”. [18] 
„În 1918, se vorbește din ce în ce mai mult despre situația României, despre 
unirea cu Transilvania. Cele mai multe articole de acest fel vor fi tot preluări 
din alte publicații, majoritatea străine. Concluzia acestor reportaje este că <Din 
răsboi va ieși o Românie nouă>, țara va încerca să obțină avantajele promise în 
urma implicării şi ajutorului în acest război teribil, iar speranţa de unitate 
începe să capete forma unei realizări. Se preconiza, astfel, încheierea luptei 
pentru libertatea şi unitatea naţională. Ultimele luni ale anului vor aduce 
sfârşitul războiului şi, odată cu acesta, înfăptuirea Marii Uniri. Publicaţiile 
locale vor trece de la reprezentări ale conflagraţiei care a schimbat lumi, la 
relatarea înfăptuirii unui vis de mult dorit”. [19]  
Acelaşi ziar Libertatea nota: românii erau chemaţi să asiste la adunarea 
de la Alba-Iulia „într-un gând şi într-o simţireˮ. [20] 
În concluzie, presa românească din Ardeal şi Banat a urcat sinuasele 
cărări ale vremurilor şi oamenilor: la început, loială Vienei şi potrivinică 
  
 
duşmanilor acesteia, sfârşind prin a rupe lanţurile cenzurii şi a-şi manifesta 
bucuria pentru înfăptuirea Unirii celei Mari, de la 1 Decembrie 1918.   

The Romanian Press in Transylvania and Banat, during the First World War 
 
Abstract: World War l has, irreparably, marked the history of humanity by 
the extent of the damage and the huge number of casualties. "The Great War" 
meant, alongside the trench warfare, also a battle of propaganda, encountered, 
especially in the gazettes of that time. They lined up to the Official Policy of the 
State and contributed, through the messages submitted to the readers, to support 
the war effort. This paper aims to present the manner in which the Romanian press 
from Transilvania and Banat was reported, which were the pivotal concerns, and 
especially, what was their attitude towards the new enemy, arriving in 1916, in 
Romania.  
Key words: Central Powers, Antanta, Romania, press, Transilvania.   

CULTURA POPULARĂ BĂNĂȚEANĂ  
ÎN CONTEXT ISTORIC ȘI ETNOGRAFIC 
În lucrarea Cultura populară bănățeană, folcloristul bănățean I. V. 
Boldureanu redă în sinteză și prin eșantioane exemplare, varietatea și 
diversitatea acestui tip de cultură, așa cum s-a constituit ea în vremurile 
moderne – de la sfârșitul secolului al XIX-lea până în prezent – în Banat, 
provincie care a beneficiat şi beneficiază încă de o infrastructură culturală 
complexă și solidă, la a cărei dezvoltare a contribuit și contribuie în măsură 
semnificativă și cultura populară bănățeană (termen al cărui conţinut trebuie 
în continuare amplu explicitat, recondiţionat şi contextualizat conceptual şi 
epistemic):  
•  Muzica populară bănățeană. Premisele: folclorul bănățean. Muzica 
lăutărească din Banat. Corurile sătești [fenomenul coral sătesc din Banat, 
repertoriul corurilor sătești, cântăreții bisericești și „cântăreții naționali” 
din Banat, Asociația corurilor și fanfarelor țărănești din Banat]. 
• Arta plastică populară: pictura și sculptura naivă, muzeele etnografice 
și punctele muzeale cu profil etnografic și de „artă populară” din Banat. 
• Teatrul popular înţeles (şi definit) ca teatru sătesc; gazetăria rurală și 
scriitorii-țărani din Banat. Literatura dialectală bănățeană. Epigrama bănățeană 
(cu a ei „ambivalenţă” – în limba literară şi în dialect literar bănăţean). 
• Gestionarea (managementul) culturii populare [criza de hiperdezvoltare 
a culturii populare, necesitate culturală – interes cultural, centre culturale, 
muzica populară ca instituție de spectacol, expoziții, târguri, festivaluri]. 
Este necesar să adăugăm aici, în perspectivă, modalități și forme ale 
„muzeului viu” – condiții, probabilități, examinări și exemplificări actuale 
și viitoare de extensiune a conceptelor acestora. 
Progresiv au survenit mutații înnoitoare (dar coerente, 
nedestructurante) ale culturii tradiționale orale bănățene care i-au lărgit sfera 
de cuprindere, adresabilitate, (public-țintă), scop și obiective (nevoi și aspirații 
cultural-spirituale) emancipare socio-culturală, omogenitate și, în cele din 
urmă, creativitate la proporțiile unui caracter popular, fără a angrena în mod 
indistinct, pur și simplu, „masele largi”. Acest tip de cultură a fost 
determinat și definit de Lucian Blaga încă în deceniul al treilea al veacului 
douăzeci prin cuvântul etnografie (extrapolând și parafrazând pentru a ne 

raporta la actualitate, am putea spune cultură etnografică bănățeană). Mai 
mult, Blaga a caracterizat fenomenul în chip definitoriu prin acești termeni: 
Banatul – barocul etnografiei românești, ceea ce înseamnă: cultura tradițională 
orală bănățeană a devenit cultură etnografică, ba, mai mult, chiar barocul 
etnografiei româneşti.  
Din punct de vedere socio-cultural putem afirma că asemenea mutații 
calitative s-au produs prin acțiunea amplă și complexă de 
autoinstituționalizare a culturii tradiționale orale din mediul etnic bănățean 
rural, cu aspectele lui de complexitate şi specificitate, fapt ce a dus la 
proliferarea unui „barocism” al formelor culturii tradiționale rurale 
bănățene aducând-o și promulgând-o la statutul de a fi și a rămâne 
„barocul etnografiei românești”[1].   
Considerăm, deci, conceptul nou introdus de cultură etnografică 
bănățeană (actuală) ca fiind sinonim înțelesului de „cultură populară 
bănățeană” din perioada modernă, contemporană și actuală. 
Un element important ce caracterizează/definește cultura etnografică 
mai sus menționată este muzicalitatea bănățenilor,  semnalată de aproape toți 
marii oameni de cultură români care au „descoperit Banatul” – de la Iorga 
la Enescu – sursă a „mândriei de sine” a bănățenilor. Aprofundat și extins, 
fenomenul în sine a fost abordat în deceniul 8 al secolului trecut de Vasile 
Vărădean (Cântecul la el acasă, Timișoara, Editura Mitropoliei Banatului, 
1985), iar recent, într-un plan mai cuprinzător și într-o mai largă 
contextualizare, de Daniela Băcilă (Istoria vieții folclorice în Banat de la 
începutul secolului al XX-lea până în prezent, Timișoara, Editura Eurostampa, 
2013). Așadar, cartea Danielei Băcilă analizează și centrează istoria întregii 
vieți folclorice (cu mutațiile ei) pe „fenomenul muzical”, iar pe de altă parte 
determină temporal întinderea acestui fenomen: începutul secolului al XX-lea 
lăsând deschisă limita lui dincolo de prezent [2].   
Prof. Ioan Viorel Boldureanu remarcă două trăsături care stau la baza 
perspectivei pe care contribuția de prim rang ca sursă bibliografică o oferă 
cartea Danielei Băcilă.  
Mai întâi, principiul că există  o viață folclorică cristalizată încă de la 
începutul secolului XX, care dă stabilitate, consistență și omogenitate 
culturii rurale comunitare a provinciei Banatului istoric, trăsătură ce face în 
așa fel, încât cultura tradițională orală (cea folclorică propriu-zisă, specifică 
pentru comunitățile rurale „punctiforme” tradiționale) să nu fie 
abandonată, ci, dimpotrivă, să fie superior-adaptată în fond și în formă – dar 
în conformitate cu valorile proprii și tradiționale ale folclorului zonei – iar, pe 
de altă parte, consecință a prima, este acționarea acestui principiu ce  ține de 
evoluția concretă a culturii bănățene și de tentațiile destructurante ale 
  
 
culturii populare din spațiul românesc, (inclusiv în cel bănățenesc), 
acțiunea acestui principiu protejându-o, ceea ce face diferența față de restul 
zonelor românești.  
Al doilea principiu, în consecință, este cel care acționează convergent, 
coroborându-se cu cel evocat și prezentat succint mai sus este cel al 
muzicalității ca „predispoziție înnăscută” a bănățenilor, nu doar 
individuală, ci generată, determinată și educată în chip socio-cultural 
comunitar. Aceasta este a doua trăsătură definitorie. Așa încât, larga 
cunoaștere a scrisului și cititului în mediul rural bănățean – semnalat în 
revelația „descoperirii Banatului”[3] de către mari intelectuali veniți din 
„patria-mamă” în primele decenii ale României Mari – se conjugă  în chip 
fericit cu „alfabetizarea muzicală” intensiv însușită și realizată ca o reușită 
de proporții în mediul rural din întregul spațiu bănățean. Timișoara – 
centru al Banatului timișan – avea să devină, în prima jumătate a secolului 
XX, în anii de până la al doilea război mondial (dar mai ales la anii de după 
aceea) capitala culturală a Banatului prin marea forță și influență a acestei 
coordonate izvorâtă și rezultată din fuziunea celor două principii de bază 
ale principalului și specificului tip de cultură bănățeană pe care  o putem cu 
îndreptățire desemna conceptual prin termenul actual de cultură etnografică 
bănățeană, mult mai actual, mult mai adecvat și mult mai specific decât cel 
de cultură populară (nu bănățeană, căci aceasta exista în modalitatea 
privilegiată și specifică a culturii etnografice bănățene). 
Este cât se poate de vizibil că această particularitate se întâlnește 
exemplar pe „coordonata muzicalității bănățenilor” oferind forța și 
coerența vieții folclorice bănățene, omogenitatea și rezistența acesteia.  Având 
în vedere înșiruirea ilustrativă a formelor și modalităților exemplare vii ale 
culturii etnografice bănățene aplicată zonei timișene în perioada secolului 
XX până în prezent, vom începe cu „fenomenul muzicalității”, având la 
îndemână nu doar ghidul oferit de cartea recentă a Danielei Băcilă, ci și 
demersul analitic istorico-etnografic desfășurat (așa cum sunt acestea 
formulate prin sintagme în capitolele amplului ei studiu) precedat – pe 
această dimensiune tematică – de cartea lui Vasile Vărădean, Cântecul la el 
acasă. Nu înainte, însă, de a evidenția o altă trăsătură – poate cea mai 
importantă – care explică (definind astfel) însușirea culturii etnografice 
bănățene de a fi „barocul etnografiei românești”. Este vorba de o 
componentă principală și specifică având rădăcini în ethosul folcloric al 
ținuturilor bănățene care a generat și a susținut o dimensiune 
supraindividuală a mentalului comunitar de aici, detectabilă ca expresie în 
reușita proliferare și afirmare a corurilor sătești și a fanfarelor țărănești încă 

de la jumătatea secolului al XIX -lea – corurile -  și din prima jumătate a 
secolului al XX-lea – fanfarele – până în prezent.  
Redăm modul în care această solidaritate se extinde și se diversifică 
îmbogățind  varietatea configurației organice baroce a acestei culturi încă 
de la începuturile ei în a doua jumătate a veacului al XIX-lea – așa cum a 
constatat fenomenul și i-a schițat dinamica preotul Lucian Șepețian – cel 
care, cronologic, se află la jumătatea dinastiei de preoți din tată în fiu care a 
început prin Trifu Șepețian (în jurul anului 1840) și s-a încheiat prin Sever 
Șepețian, cel care a scris monografia unui secol din existența faimosului cor, 
1857 – 1957 (monografie care, totuși, nu a putut apărea în editură la jubileul 
căruia îi fusese dedicată). Iată fragmentul care încheie Istoricul Corului Vocal 
al Plugarilor din Chizătău scris de Lucian Șepețian și publicat la Budapesta, 
Tipografia „Poporul Român”, 1904; așadar în plin dualism austro – ungar a 
fost cu putință ceea ce în 1957 nu a fost posibil:  
„[…] Într-aceste, unii oameni cu zel, văzând talentul musical al poporului, 
formară coruri vocale în poporul de la sate. Încercarea izbuti și, în curând, 
lumea română fu surprinsă că corurile noastre ˂vocale˃ din popor cântă 
armonios în biserici, mai apoi dau concerte și, în cele din urmă, joacă piese 
întregi ˂teatrale˃”[4].  
Trebuie subliniat faptul că încă Lucian Șepețean remarcă „talentul muzical” 
generator de zel nu doar în unii oameni, ci mai ales în „poporul de la sate”; 
și încă un fapt: corurile mixte pe patru voci egale se reîntorc în biserici, 
cântând armonios și la concerte laice, iar coriștii devin și actori – întemeind 
astfel teatrele sătești (trupe în care vor intra și fanfariștii).  
Cultura populară bănățeană prezintă de asemenea și alte forme de 
manifestare artistică: arta plastică naivă, teatrul sătesc, condeierii țărani, 
gazetăria rurală, literatura dialectală. 
În afară de formele de cultură populară bănăţeană deosebit de ample 
legate de fenomenul muzical, pe care le-am prezentat și descris anterior, au 
existat (şi există încă) şi alte modalităţi tradiţionale (fără a aparţine însă 
folclorului şi fără să fie cultură tradiţională orală propriu-zisă, ci uneori 
parțial și cel puțin formal substituindu-se acestuia) care dau o anumită 
specificitate şi complexitate, un profil aparte culturii populare bănăţene. 
Acestea au marcat la noi în Banat până şi formele mai noi, modalităţile de 
cultură populară destinată în anii comunismului „maselor largi populare”, 
forme care, de fapt, atunci urmăreau – pe lângă a fi o „alternativă” la 
veritabila cultură intelectuală elevată – şi o omogenizare la nivel accesibil, 
adică scăzut, a societăţii româneşti sub aspect cultural şi spiritual. Dintre 
aceste forme mai noi menționăm şcolile populare de artă (muzică, pictură, 
actorie şi regie etc.) din mediul urban, dar care aveau şi „secţii externe” în 
  
 
mediul rural, cercurile, cluburile şi cenaclurile de pe lângă casele de cultură 
orăşeneşti, studenţeşti, ale tineretului şi ale sindicatelor, palatele 
pionierilor, ori chiar unele instituţii cu pretenţii mai elevate (dorindu-se a fi 
continuatoarele unor așezăminte publice interbelice sau mai vechi de 
cultură populară): universităţile populare. Formele mai grave de punere sub 
controlul partidului comunist au vizat încurajarea fenomenului de 
mimetism (faţă de literatura propriu-zisă) existent într-adevăr în Banatul 
interbelic şi chiar anterior, şi anume „literatura” scriitorilor ţărani, a 
„plugarilor-condeieri”. Cât despre gazetăria sătească, datorită obsesiei 
partidului de a nu scăpa de sub control chiar şi un singur cuvânt tipărit, 
aceasta a fost suprimată, sau impunându-i-se a face apologia victoriilor 
socialismului, bucuria vieții și dragostei pentru patrie și partid. Toate 
acestea, alături de întreaga „cultură amatoare” au fost înregimentate în 
deceniile din urmă ale regimului, în „Cântarea României” și grandioasele ei 
manifestări. 
Arta plastică populară. Formele mai elevate de producere şi 
„inventariere” a artei plastice populare se află în oraşe;  în perioada 
comunistă ele cuprindeau secţiile de arte plastice ale şcolilor populare de 
artă, ulterior, cei mai talentaţi, mai silitori şi mai consecvenţi absolvenţi (de 
multe ori alături de unii dintre foştii lor profesori) deveneau membri ai 
unor cercuri de pictură neprofesioniste. (spre exemplu Cercul de pictură 
„Romul Ladea”[5] din Timişoara, cu o îndelungă activitate). Este adevărat 
că nu pot fi negate rolul și valoarea în sine a unor astfel de forme. 
Cu adevărat aparţinând culturii populare (dar cuprinzând o zonă mai 
mare decât cea a Banatului) este arta plastică naivă. Cele mai interesante 
nuclee de creatori, adevărate „şcoli de pictură naivă” se concentrează în 
zone istorice (Maramureşul istoric, Banatul istoric). 
Cea mai faimoasă „şcoală de pictură naivă” din Europa de Sud-est şi 
din Balcani este considerată Pictura naivă din Uzdin (Serbia, Provincia 
Voivodina), dar care, prin situarea geografică şi prin contingenţele 
dezvoltării socio-umane şi etnice, aparţine Banatului istoric. Începând cu 
anii '60 arta naivă din Uzdin a început să fie cunoscută prin manifestări 
expoziţionale şi galerii artistice începând din zona învecinată (localităţi, 
orăşele şi oraşe din Voivodina, precum Covaciţa, Vârşeţ, Panciova, Novi-
Sad) la cea a Europei – Italia, Germania, Franţa, Olanda, Anglia, ţările 
scandinave, apoi la scară planetară – Japonia, Argentina, Statele Unite ale 
Americii, Canada, Australia. Dintre cele mai cunoscute nume menționăm: 
Maria Bălan, pictoriţă, născut la Uzdin (Voivodina, Serbia) în 1923; este 
una dintre reprezentantele de seamă ale „Şcolii de pictură naivă” de la 
Uzdin. [6] 

Florica Cheţ, pictoriţă, s-a născut la Uzdin (Voivodina, Serbia) în 
1935. A început să picteze în 1962, fiind aşadar una dintre reprezentantele 
începutului „şcolii de pictură naivă” din „Banatul iugoslav” (parte a 
Banatului istoric); Livius Dehelean, pictor, născut la 25 mai 1942 în 
localitatea Orcea din „Banatul iugoslav”; Sofia Doclean, născută la Uzdin 
în 1931, a început să picteze în 1961, contribuind printre primii la afirmarea 
acestei mişcări; Viorel Bosică, pictor naiv, născut în 1952 la Uzdin; Sofia 
Bosică, pictoriţă, născută la Uzdin, la 4 septembrie 1954; Sofia Ionaşcu, 
pictoriţă, născută la Uzdin în 1950.  
Acestor reprezentanţi de marcă ai „şcolii din Uzdin”, dar şi ai 
mişcării din „Banatul Sârbesc” li se pot adăuga nume de pictori naivi „în 
afirmare” precum Ileana Oalge, Ofelia Spăriosu, Steluţa Giura, Adam 
Mezin şi alţii. De curând, sub îngrijirea poetului Vasile Barbu, a apărut la 
Editura Tibiscus din Uzdin Cartea de aur a picturii din Uzdin (2012). [7] 
Pictura naivă din „partea românească” a Banatului istoric este 
reprezentată prin nume importante precum: Petru Mihuţ, pictor naiv, 
născut la 27 noiembrie 1927 la Brusturi, judeţul Arad; Gheorghe Munteanu, 
pictor naiv, născut în satul Murani, judeţul Timiş, la 17 aprilie 1940, de trei 
ori câștigător al premiului I al Festivalului „Lada cu zestre”, [8] secțiunea 
pictură naivă[9]; Iosif Budimir Ştiulea, sculptor naiv, s-a născut în 1970 la 
Ciacova, judeţul Timiş; Mihai Vintilă, pictor naiv, născut la Caransebeş în 
10 martie 1932; Petru Vintilă, născut la 12 iulie 1922 la Orşova, judeţul 
Mehedinţi. 
Viorel Cristea, considerat de critica de specialitate drept cel mai mare 
peisagist-ţăran din România, s-a născut pe 22 octombrie 1947 la Ghilad. 
Autodidact, începe să deseneze încă din copilărie, dar prima sa pictură, 
„Toamna la Ghilad”, a fost realizată în 1963. De atunci a participat la peste 
30 de expoziţii în România, precum şi în S.U.A., Canada, Portugalia, 
Germania, Thailanda, Italia, Franţa, Grecia, Elveţia şi nu numai, lucrările 
sale aflându-se în prezent în peste 650 de colecţii particulare din ţară şi 
străinătate. A fost distins cu Premiul cel mare la Salonul Naţional de Artă 
Naivă. Creaţia sa a constituit subiectul unui film de excepţie, conceput de 
regizorul Mirel Ilieşu, „Liniştea picturii”, o peliculă onorată cu un Oscar 
pentru genul documentar. A murit în mai 1992 la Ghilad, în satul său natal 
din câmpia Banatului, lăsând în urmă sute de tablouri.[9] 
Un caz cu totul aparte, dar emblematic pentru domeniul actual al 
culturii populare îl reprezintă Ştefan Popa POPA’S, cel mai rapid 
caricaturist din lume, înscris ca atare în 1995 în Cartea Recordurilor 
(Guiness Book). Originar din Mehedinţi (Turnu Severin), a absolvit liceul în 
această localitate, a terminat ca inginer „Politehnica” din Timişoara în anii 
  
 
'80, oraş în care s-a stabilit. Ca student, a participat la concursuri de artă 
plastică (sector „neprofesionişti”), a obţinut premii, dar adevărata şi 
excepţionala carieră mondială şi-a început-o din 1990. A folosit în mod 
inovator culori, tehnici, materiale puţin utilizate până la el sau deloc 
utilizate. Excelează în caricatură, portret satiric, compoziţii alegorice. A 
înfăţişat „galeria marilor oameni politici ai lumii contemporane”, şefi de 
stat, de la Gorbaciov şi Bush până la capete încoronate, cunoscându-i 
personal şi fiind oaspete al regelui Hassan al II-lea al Marocului, care 
pentru prima dată în lumea islamică a permis o expoziţie publică de 
caricatură –  a lui Ştefan Popa POPA'S. 
Din artiștii plastici naivi prezentaţi aici, mai puţin de o treime au 
studii medii sau superioare (dar nu de specialitate), câţiva au urmat şcoli 
de artă populară, au fost autodidacţi sau membri ai unor cercuri şi 
cenacluri neprofesioniste. Toţi însă nu au făcut niciun fel de studii de 
specialitate (pictură), nu au urmat vreo formă de învăţământ modernă în 
acest domeniu, fie ea de nivel elementar, mediu sau superior.  
Ca şi mişcarea muzicală bănăţeană (vestiţii „cântăreţi populari”, 
tarafuri, coruri şi fanfare ţărăneşti), această formă foarte închegată a 
culturii populare bănăţene s-a constituit şi există în afara vreunei 
instituţionalizări (nici în cadrul culturii tradiţionale folclorice şi nici în 
cadrul instituţional al culturii moderne). 

The Folk Culture of Banat in a Historical and Etnographic Context 
 
Abstract: Banat region is recognized as a good interethnic cohabitation 
territory, and as a model of social cohesion, promoting identity and acceptance of 
otherness. However, Banat is an area in which the phenomenom of cultural traffic 
expends from central and western European ethnical culture, located on this 
territory in the eighteenth century: Germans, Hungarians, Czechs, Slovaks, a.s.o, to 
the indigenous people formed by Romanian and Slavic populations: Serbian, 
Bulgarian, and vice versa, from traditional Romanian culture, archaic, to the 
modern central and western European culture. Because of this phenomenon of 
acculturation appeared cultural values that have become trademarks of identity 
today.  Banat also has a rich ethnographic culture, which led Lucian Blaga to give it 
the name of „Romanian Ethnography Baroque”. 
Key words: culture, etnography, Banat, folklore, traditions. 

PSIHOLOGIA BASMULUI ÎN SPAȚIUL ROMÂNESC 
În această lume obișnuită, gri și dezvrăjită, basmul propune o chemare la 
aventură spre o lume specială, mai bună și mai frumoasă. Basmul ne 
dezvăluie elixirul care trebuie recuperat și ne îndeamnă să devenim eroii 
propriei noastre călătorii, iar lecția cea mai frumoasă este aceea că 
adevărata călătorie a eroului este chiar viața lui. 
Basmul ne oferă o strălucită examinare, prin intermediul vechilor 
mituri ale eroului, a luptei eterne a omului pentru indentitate. Deoarece 
suntem cu toții conectați la nevoia fundamentală de a asculta povești și de a 
ne ințelege pe noi înșine, basmele continuă să ne fascineze și să ne inspire și 
la mulți ani după ascultarea lor pentru prima oară în copilărie.  
Viața umană presupune crize profunde, încercări și suferință, iar în 
aceste momente apare speranța de a o lua de la capăt, de a-i da sens vieții, 
prin identificarea cu eroul basmului. Înțelegerea sensului vieții nu este 
automat dobândită la o vârstă anume, nici măcar atunci când cineva atinge 
vârsta maturității. La orice vârstă căutăm, și trebuie să fim în stare să și 
găsim, un sâmbure de rațiune compatibil cu nivelul de dezvoltare și 
înțelegere deja atins de inteligența noastră. 
Înțelepciunea nu se ivește brusc pe deplin formată, precum Atena din 
capul lui Zeus [1], ci se dezvoltă încet, pas cu pas, depașind multe 
experiențe de creștere, ajungând să se înțeleagă pe sine mult mai bine, cât și 
pe cei din jurul său. Aici intervine basmul văzut ca vis colectiv ce permite 
comuniunea cu lumea inconștientă chiar în condițiile cenzurii, deoarece 
utilizează cuvântul pentru exprimarea elementelor venite din inconștient. 
Cuvântul este cel din limba maternă, pentru că limba maternă este o 
comunicare de afect, având impact, devenind credibil prin asocierea unor 
imagini din imaginație, din vise, din desen, din creație. Cuvântul are 
funcția de a ne conecta la forța vie a creativității noastre și de a face posibile 
legăturile, punțile, între diferite momente ale vieții noastre:  
„Ia să te vedem, dacă mi-i gâci tu cimilitura aceasta: Lată - peste lată, peste lată 
- îmbujorată, peste îmbujorată - crăcănată, peste crăcănată - măciulie, peste 
măciulie - limpejeală, peste limpejeală - gălbeneală și peste gălbeneală -
huduleț”.[2] 

Basmul  românesc este un rezultat al formulării și reformulării 
poveștii prin spunerea ei de către adulți diferiți altor adulți și copii. În 
atmosfera culturală  a vremii povestitorul, în timp ce zicea povestea, omitea 
sau adăuga noi elemente pentru a o face mai semnificativă pentru sine sau 
pentru ascultătorul pe care îl cunoștea îndeaproape. Naratorii succesivi, 
având specificul culturii orale, au adaptat povestea întrebărilor puse de 
copil, încântării și spaimei lui, pe care acesta le exprima deschis sau le 
indica prin limbajul corpului. Întâlnim în spațiul românesc basme ce au la 
bază versiuni ale basmelor populare (unele dintre ele circulând în diferite 
forme) prinzând viață sub condeiul unor scriitori ca Al. I. Odobescu, V. 
Alecsandri, Mihai Eminescu, Ion Creangă, Ioan Slavici.  Pe rând, 
povestitorul a devenit ascultător iar ascultătorul povestitor. Rolul 
povestitorului era rezervat în deosebi bătrânilor. Batrânețea este locul 
reîntoarcerii la sine după rătăcirea din tărâmul basmului Tinerețe fără de 
bătrânețe și a vieții fără de moarte în care se plasează adultul.  
Basmul alătură cele două generații în care bătrânul și copilul sunt 
împreunați formând un întreg. Această metamorfozare reiese foarte clar 
dacă ne uităm la personajul din basmul „Statu -Palmă- Barbă-Cot călare pe 
jumătate de iepure șchiop” ce are înălțimea de o palmă (asemenea unui 
copil), dar are barba de un cot (este bătrân); „călărește un iepure”(e 
sprinten), dar iepurele este doar jumătate, deci este neputiincios, neîntreg. 
Ne este descrisă doar jumătatea iepurelui care este șchioapă, căci din două 
labe a rămas doar una. Personajul încalecă un iepure cu o singură lăbuță cu 
rol de talisman, rămas de pe urma virilității adultului, basmul ilustrează o 
imagine completă a vârstelor omului, punând accent pe începutul din 
copilărie și sfârșitul din bătrânețe. Avem de-a face cu un personaj  
năzdrăvan, care are puteri magice ce țin de viață și de moarte. Mereu 
înfometat, furios si cu ochi deochetori, el amintește de copilul abia înțărcat 
[3]. Se luptă cu uriașii pe care îi învinge, dar este învins la rândul său de 
Făt-Frumos. Întâlnim ambivalența: este feroce dar neputiincios, este de 
spaimă dar și de ajutor, este un încurcă-lume, dar rostuitor, la fel cum sunt 
și copiii și bătrânii pentru adult [4].  
Basmul întrebuințează cuvântul cu rolul de a arăta rostul lucrurilor 
de pe lumea aceasta și nu cauza lor, aici venind în întâmpinarea „de ce?”-
urilor nesfârșite ale copiilor. Basmele românești privesc scopul si esența 
lucrurilor de pe lumea aceasta și nu modul de realizare sau momentul 
inițial. 
Geneza unui personaj de basm este unul dintre cele mai fascinante 
fenomene, deoarece putem descifra prin ea legile ale acestui univers 
simbolic. Miturile și basmele derivă din riturile de inițiere și alte rituri de 
  
 
trecere sau sunt expresia lor simbolică- ca moartea metaforică a vechiului, 
răspunzând unor nevoi intens resimțite și comunică înțelesuri profunde. 
Un înțeles profund îl reprezintă moartea: 
„Dumnezeu, atunci, dezleagă turbinca, dă drumul Morții și îi zice lui Ivan: - Ei, 
Ivane, destul de-acum; ți-ai trăit traiul și ți-ai  mâncat malaiul. Cu Moartea te-
am lăsat până acum de ți-ai făcut mendrele cum ai vrut, n-ai ce zice. Dar toate-s 
pănă la o vreme, fătul meu. De-acum ți-a venit și ție rândul să mori, n-am ce-ți 
face”[5]. 
Moartea care însoțește viața, facilitează dezvoltarea, iar în procesul de 
individuare al copilului contează și cum vede moartea mama sa. Mama 
însăși evoluează odată cu copilul ei la a cărui nemurire va trebui să renunțe. 
În basme cât și în mitologie există numeroase mame care își mortifică fiul 
tocmai prin neputința lor de a renunța la nemurire. Caută neobosite 
modalități magice de zeificare pentru a obține nemurirea copiilor lor. 
Doresc doar o parte a monedei, doar viața, fără reversul ei, moartea. O 
astfel de mamă o întâlnim în Tinerețe fără bătrânețe și viață fără de moarte. E o 
mamă mortificatoare, deoarece zeificarea înseamnă împietrirea vieții, 
perfecțiunea ei lipsită de orice devenire, e o stare ce nu poate fi obținută 
decât prin moarte. Basmul ne învață că mama pentru a susține viața 
copilului, e nevoită să accepte moartea. Este o lecție de înțelepciune pe care 
mama trebuie să și-o însușească. Ea învață să își accepte lipsurile și limitele 
omenești, se acceptă pe sine imperfectă și muritoare pentru a-și putea iubi 
copilul imperfect și muritor:  
„Stelișoare, blânde stele,/Ochișori inimei mele!/Pre pământ voi v-ați închis/ Și 
în ceruri v-ați deschis/ Să priviți la dorul meu.../ Coborî-v-ar Dumnezeu!/ Bine 
v-a fi vouă, bine,/ În cel rai cu vii lumine,/ Dar nici raiul nu e lin/ Ca al mamei 
dulce sân!/ Ah! copii, la sânul meu/ Coborî-v-ar Dumnezeu!” [6] 
Prin identificarea cu eroul basmului, individul este salvat simbolic de 
la ritualurile personale, de la nebunie, obsesii și copleșire. Întâlnim des în 
basme ca rit de trecere, plata. Ritualul sacrificial are sarcina de a menține 
distanța nonsimbiotică. Permite înlocuirea fuziunii (materne) cu schimbul 
(patern). Astfel plata ajunge să fie absolut necesară acolo unde relațiile sunt 
în pericol de a deveni prea intime și unde spațiul psihic personal al eroului 
este în pericol. În basme plata trebuie să aibă loc, eroul trebuie să sacrifice 
ceva, pentru a nu ajunge să plătescă cu viața, cu sufletul, cu elemente ale 
corpului, cu relații constitutive. O plată care vizează ceva din toate acestea 
presupune moartea sau nebunia. Dacă se întâmplă totuși asta, e o plată 
drăcească, infernală:  
173 
 
„Să ne oprim, să văd lucrul cel minunat! el se opri, o coborî de pe cal și se urcă 
în copac, să ia brățara.  Și când frumoasa fată rămase singură, zmeul cel 
puternic apucă o namilă de stâncă, mare cât un palat și grea cât tot fierul 
ascuns în pământ, și-i dete drumul asupra locului unde sta fata de împărat. 
Feciorul de împărat rămase neatins. Dar când văzu sfârșitul frumoasei fete, 
căzu pe stânca aceea, care o zdrobise, și rămase întins trei zile și trei nopți.”[7] 
Pretutindeni în spațiul românesc, indiferent de timp și de 
circumstanțe, basmele au înflorit, jucând rolul unor chei ce închid și 
deschid spațiul inconștient al poporului, un spațiu tabu ce este supus 
cenzurii: „A fost odată ca niciodată, că de n-ar fi nu s-ar povesti” - formula 
prin care începe basmul este și locul de unde e posibilă povestea. Este un 
loc unde timpul curge și unde nu se poate ajunge decât cu mintea [8]. Acest 
loc este real, dar nu aievea, căci se află la marginea conștientului, aducând 
cu sine, in perioada adultă, nostalgia originilor:  
„...În vremea de demult, pe când oamenii de pe lumea asta știau și puteau mai 
mult decât ce pot și știu cei de acum, pe când pruncul de trei zile îți număra 
numai într-o clipă toate stelele de pre cer, și vedea cu ochișorii cum crește iarba 
câmpului și auzea cu urechile cum sfârâie fusele când toarce păianjenul...”[9] 
Omul nu este niciodată complet desacralizat, deoarece el continuă să 
viseze, să se îndrăgostească, să asculte și să spună povești, astfel că el 
trăiește nu numai într-un timp istoric ci și într-unul privat și imaginar:  
„...pe vremea de atunci trăia, în plaiurile Buzăului, o împărăteasă tare și mare, 
pe care o chema doamna Neaga. Ea își avea palatele ei tocmai colo, în codrii 
Cislăului, unde se văd și astăzi.”[10] 
Odată pătruns în spațiul imaginar, eroul trebuie să supraviețuiască 
unei succesiuni de încercări. Coborârea în Infern este examenul final, căci a 
coborî în Infern, spune Mircea Eliade, „înseamnă a cunoaște «moartea 
inițiatică», experiență susceptibilă de a întemeia un nou mod de 
existență.”[11] În această etapă a aventurii, eroul are parte de încercări 
miraculoase. Este ajutat de cele mai multe ori în taină, de către figuri 
protectoare, de amulete, animale supranaturale și descoperă că 
pretutindeni există o putere binefăcătoare ce îl acompaniază în călătoria sa, 
susținându-l la nevoie. Întâlnim adesea în basmele românești figura  Sfântei 
Duminici, cu rolul nu doar de a-l proteja pe erou, ci și de a-i testa calitățile. 
Ea îl pune la încercare pe erou, provocându-l la nesomn,așa cum e cazul cu 
Harap - Alb, pentru că a nu dormi nu înseamnă numai a birui oboseala 
fizică, ci mai ales a da dovadă de forță spirituală.  Mircea Eliade afirmă că 
izbânda asupra somnului și veghea prelungită constituie o probă de inițiere 
destul de frecventă[12] 
  
 
Abia atunci când toate obstacolele au fost depășite, personajul 
principal se dovedește a fi demn de a primi sfaturile și ajutorul ei. Apar în 
basme personaje care se pun la dispoziția eroului, ce au rolul de a-i 
dezvolta eroului posibilități existente latent, care să-i permită să depășească 
singur obstacole dificile:  
„Ia așa am amețit și eu, stăpâne, când mi-ai dat cu frâul în cap ca să mă 
prăpădești, și cu asta am vrut să-mi răstorc cele trei lovituri...Acum cred că mă 
cunoști și de uât și de frumos, și de bătrân  și de tânăr, și de slab și de 
puternic”[13] 
Ultima aventură a eroului basmului românesc este reprezentată de o 
nuntă mistică a eroului cu suflet-triumfător [14] cu Prea Frumoasa acestei 
lumi. Ileana Cosânzeana se afla întotdeauna în partea cea mai îndepărtată a 
lumii, astfel realizându-se o unire a două puncte opuse ale universului, 
călătoria însăși are ca scop unirea contrariilor. 
Locul prin care trece este unul impresionant, plin de elemente 
fantastice:  
„Făt-Frumos se sui-n luntre și, vâslind, ajunse până la scările de marmură ale 
palatului. Pătruns acolo, el văzu în boltele scărilor candelabre cu sute de brațe, 
și-n fiecare braț ardea câte o stea de foc.”[15]  
Aici, în locul cel mai întunecat, după codrii, după ape, peste țări și 
peste mări, se află mireasa promisă, modelul de frumusețe desăvârșită, 
răsplata oricăror dorințe, țelul oricăror aventuri pământene și 
nepământene:  
„Un împărat avea o fată atât de frumoasă că, de când era copilă, veneau să o 
vază oameni din apropiere și din depărtări. Și cine avea vreo durere era ușurat, 
cine era bolnav se însănătoșea, privind la fata cea frumoasă.”[16]  
Ea este întruchiparea perfecțiunii, o promisiune că fericirea făgăduită de 
urzitoare sau de părinți, va fi una pe măsura isprăvilor sale.  Doar acei viteji 
capabili de cea mai înaltă realizare pot face față revelației totale a 
desăvârșirii acestei frumuseți feminine. 
Pentru oamenii simpli ea, femeia, apare sub diferite forme, în 
concordanță cu nivelul fiecarui muritor de dezvoltare. Femeia, în limbajul 
simbolic al basmului, reprezintă cunoașterea, totalitatea a ceea ce poate fi 
cunoscut de către erou. Pentru a ajunge la revelație și a nu fi înfrânt, eroul 
trebuie sa fie pregătit, trebuie să progreseze pe calea inițiatică a vieții, să se 
dezvolte odată trecut prin diferite etape. Dacă eroul face față piedicilor 
apare revelația cunoașterii, deoarece fata de împărat promisă, de este 
privită de ochi inferiori este redusă la o condiție inferioară, de este privită 

de ochiul care înțelege, ea este salvată. Eroul la finalul călătoriei sale își va 
primi mireasa așa cum este ea, fără tumult exagerat, cu bunătate și cu 
liniștea de care ea are nevoie, el deveni astfel, mire, rege peste ținutul de ea 
creat. Căsătoria cu fata de împărat înseamnă că eroul a ajuns stăpânul 
deplin al vieții, deoarece femeia este viața, iar el este cel care o cunoaște. 
Finalul moralizator din basmul Poveste de Barbu Delavrancea, cum că: 
„Fetele, dacă îmbătrânesc la ușa părinților, înnebunesc, dar și dacă fug, le ia 
dracul”, arată că încercările la care a fost supus eroul au reprezentat la nivel 
simbolic, etapele realizării de sine, pentru că orice eșec de adaptare la o 
situație de viață va conduce către o îngustime a conștiinței.                                                                                     
În basm, după logica inconștientului, timpul este spiralat cu sens 
descendent sau ascendent. Esența vieții este timpul, este fluxul apelor 
primordiale, apa morții și a vieții. Trecerea lor reprezintă un punct nodal al 
aventurii eroului:  
„Toate steteau pe loc, numai Făt-Frumos mergea mereu, urmărind cu cântecul 
dorul inimii lui, și cu ochii buzduganul ce sclipea prin nori și prin aer, ca un 
vultur de oțel, ca o stea năzdrăvană.” [17] 
Astfel că el transcede viața traversând apa, lumea nu mai este o vale a 
plângerii ci o manifestare a vieții în toata frumusețea ei:  
„Făt-Frumos se întreba acuma, cum să treacă peste râu. Râul era lat și adânc și 
peste râu numai o punte...asta însă cum nu mai sunt punțile în astă lume. 
dincoace și dincolo, pe un mal și pe altul, tot câte-o frunte pe punte, păzită tot 
de câte patru lei dormitori. Puntea, însă? Peste punte nu poate trece suflet de 
om..”[18]  
Mircea Eliade consideră traversarea o probă inițiatică, „trecere primejdioasă 
de la un mod de existență la altul: de la moarte la viață, de la non-conștiință 
la iluminare, de la imaturitate la maturitate.” [19] 
Tipic pentru basm este întoarcerea în trecut, unde spațiul are și el 
funcția de corp matern:  
„Când zări acum valea Amintirii, dete pinteni calului și închise ochii până trecu 
departe. Apoi se bucură că a biruit primejdia și tot ce mai avea de făcut i se 
păru ușor pe lângă încercarea aceasta.” [20]  
Sunt două lumi, cea divină și cea umană, iar aceste lumi sunt diferite 
precum moartea și viața, precum ziua și noaptea. De fapt aceste doua 
tarâmuri sunt unul și același în plan simbolic. Tărâmul fantastic este o 
dimensiune uitată a vieții noastre, de aici și dificultatea trecerii acestui prag. 
Se dau bătălii pe acest câmp de luptă,  unde fiecare creatură traiește de pe 
  
 
urma morții alteia, eroul întelege că există o relație între fenomenul trecător 
al timpului și viața nepieritoare ce trăiește și moare în toate lucrurile:  
„Când o luă  voinicul în mână și o băgă în sân, pare că îi mai crescu de o 
șchioapă inima într-însul. De aici înainte toată firea cu suflare era prada lui. 
Toate fiarele pre care iuțeala sângelui le împinge, în fuga lor, a se așterne 
pământului ca iarba câmpului la suflarea vântului, toate cele care trăiesc din 
vărsarea sângelui, toate câte din sânge își iau puterea și prin sânge o și pierd, 
toate se supuseră și ele la voințele voinicului, ca pasările cerului, ca lighioanele 
pământului.”[21]  
Această cunoaștere și acceptare a lucrurilor îl face pe erou puternic. 
În basmele românești, motivele principale sunt centrale în existența 
psihică: travaliul înființării și al devenirii, al păstrării unității în 
transformare, iar această transformare este dată de întâlnirea cu dracul. 
Eroii din basmele românești, fie ca este vorba despre Harap-Alb, fie că este 
Ipate ori Stan Pățitul, toți trec prin procesul de metamorfoză simbolizat prin 
somn. Creatorii basmelor rareori s-au mulțumit sa considere marii eroi ca 
fiind oameni obișnuiți ci ei au fost înzestrați cu puteri supranaturale, dacă 
nu din momentul nașterii sau al conceperii lor, pe parcursul aventurii, eroii 
au căpătat aceste puteri: „De micuț îl dase doamna la carte și, când abia 
începuse tuleile bărbei să-i umbrească pielița copilărească, el vorbea pe de 
rost toate limbile de pe lume, ba încă înțelegea și graiurile tăinuite ale 
paserilor și ale fiarelor.”[22] Viața eroului este văzută ca o succesiune de 
evenimente miraculoase, găsindu-și punctul culminant în marea călătorie 
inițiatică. 
Putem înțelege psihologia unui popor uitându-ne la eroii basmelor ce 
populează spațiul cultural al acelui popor.Toată lumea are o poveste, iar 
înțelepciunea unui popor se află in poveștile și basmele sale.  

La psychologie du conte dans l’espace roumain 
 
Résumé: Cet article a comme principale idée le rôle du conte dans la 
psychologie du peuple roumain. Nous désirons mettre en évidence que la vie 
présume des crises profondes, épreuves et souffrances, et dans les moments de 
crise totale apparait l’espérance sous la forme de renouveau  de la vie. La nouvelle 
naissance spirituelle est préparée par le héros du conte. Le conte vu comme un 
rêve collectif permet la communion avec le monde inconscient même dans les 
conditions de la censure car il utilise le mot pour exprimer les éléments qui 
viennent de l’inconscient. Partout dans lꞌespace roumain, indifférent du temps et 
des circonstances, les contes sont apparues, en jouant le rôle des clefs qui ouvre et 
ferme lꞌespace inconscient du peuple, un espace tabou qui est censure. L 
ꞌexpression „a fost odatã ca niciodatã cã de n-ar fi nu s-ar povesti“ (il était une fois 
comme jamais que si il n’était pas le récit nꞌexistait pas), la formule par laquelle le 
conte commence est aussi une place d’ou est possible lꞌhistoire. C’est une place ou 
le temps sꞌécoule et ou il est possible dꞌarriver seulement avec lꞌesprit. Dans les 
contes roumains les raisons principales sont essentielles dans lꞌexistence psychique. 
On peut comprendre la psychologie dꞌun peuple en regardant les héros des contes 
qui existe dans lꞌespace culturelle de ce peuple. Cette structure narrative a dans son 
centre le héros qui quitte les anciennes identités de soi et qui passe par des terres 
inconnues  jusqu’à ce qu’il découvre son propre role et sa propre position dans le 
monde. Il se passe une transformation de l’esprit qui lui permet dꞌaffronter  ces 
propres démons intérieurs. Le monde entier est un conte et la sagesse d’un peuple 
on la retrouve dans ses contes. 
Mots-clés: psychologie, peuple roumain, du conte, lꞌesprit. 

Nelu VICOL & Olga CALECHINA 
Institutul de Ştiinţe ale Educaţiei, Chişinău, Republica Moldova  
CONSTRUCȚIA IDENTITĂȚII PRIN LIMBĂ ȘI PRIN EDUCAȚIE 
Pedagogia eficientă este cea care dă posibilitatea fiecăruia să fie inteligent şi 
de aceea are grijă de a ţine seama de preferinţele cerebrale ale celor care 
învaţă, de a le permite să înţeleagă în conformitate cu modurile ce le sunt 
specifice.   
Acest lucru este impotant fiind o dovadă de inteligenţă şi din partea 
aceluia care predă.  
Pedagogia eficientă, subliniază Mihaela Rocco [10], este cea care se 
adresează în diferite momente creierului în totalitatea lui şi nu doar uneia 
dintre zonele lui [sistemul cortical stâng (CoS – limbaj, analiză, 
raţionament, direcţionalitate etc.), sistemul cortical drept (CoD – asociaţii, 
cazuri concrete, imaginaţie, relaţii nondirective etc.)]. 
În contextul celor menţionate, în literatura profesională se prefigurează şi 
tipurile sinelui [4, 8, 11] corespunzătoare modurilor (Limbic stâng, Limbic 
drept) de funcţionare  a sectoarelor cerebrale, şi anume: sinele raţional – 
CoS; sinele sentimental – LiS; sinele experimental – CoD; sinele centrat pe 
securitate – LiD, în conformitate cu tabelul de mai jos (după N. Herman): 
 
Tipurile sinelui corespunzătoare celor patru sectoare cerebrale 
Sinele raţional 
(CoS) 
Sinele 
sentimental 
(LiS) 
Sinele 
experimental 
(CoD) 
Sinele centrat pe 
securitate  (LiD) 
Analizează 
Calculează 
Este logic 
Este critic 
Este realist 
Îi plac numerele 
Se pricepe la 
bani 
Este bine 
informat 
Sensibil faţă de 
alţii 
Îi place să 
predea 
Îi place să atingă 
Este de ajutor 
Este expresiv 
Este emoţional 
Vorbeşte mult 
Simte  
Deduce 
Îşi imaginează 
Speculează 
Îşi asumă riscuri 
Este impetuos 
Încalcă regulile 
Îi plac surprizele 
Este curios / Se 
joacă 
Acţionează 
preventiv 
Stabileşte procesuri 
Rezolvă probleme 
Este de încredere 
Organizează 
Este îngrijit 
Este punctual 
Planifică 
 
Aceste moduri de funcţionare a sectoarelor orientează persoana spre  
aspectele comunicării în relaţiile interpersonale. 
  
 
Trebuie punctat că principalul motiv al comunicării este tendinţa 
individului om de a se actualiza pe sine prin limbaj urmărind scopul de a „se 
descoperi” în faţa altora şi de a deveni ceea ce este potenţial. Comunicarea 
este imanentă fiecărui individ aşteptând condiţii şi modalităţi optime 
pentru a fi eliberată şi a fi exprimată. 
În contextul comunicării interpersonale, oriunde s-ar afla, omul se 
identifică datorită limbii,  mai bine zis, îşi confirmă în faţa tuturor 
identitatea sa naţională, conştiinţa sa lingvistică. Identitatea, scria Mihai 
Eminescu [3], este materia primă a destinului nostru [...], substanţa din care 
noi ne alcătuim un portret care trebuie să fie mereu asemănător cu noi 
înşine şi în acelaşi timp pe potriva veacului şi a lumii în care ne aflăm. Şi 
popoarele cu destin istoric nu sunt popoare care adorm într-o identitate 
gata făcută, ci popoarele care sunt capabile în permanenţă să-şi alcătuiască 
un portret şi să nuanţeze identitatea în funcţie de un context, fără ca prin 
aceasta să fie ipocrite sau oportuniste. 
Identificarea identităţii este o problemă a metodei care e şi metoda problemei; 
este vorba în acest context despre definiţie care trebuie înlocuită cu definire 
(o suită deschisă de definiţii punctuale) în problema identităţii [12]. În 
relevarea ideii identităţii naţionale, accentul trebuie plasat de pe natura 
termenilor pe relaţiile dintre ei. Această plasare este sugerată de acel 
„sâmbure tare” profund, tainic, misterios, despre care vorbea Eminescu, 
mereu în schimbare prin relaţionarea variabilelor timp-spaţiu, dar mereu 
acelaşi. O astfel de identitate devine una şi puternică, şi originală. 
Limba reprezintă expresia conştientă a individualităţii şi de aceea identitatea 
ori specificul naţional interesează mai multe discipline, printre care: sociologia, 
psihologia, estetica, filosofia culturii, dreptul, antropologia, pedagogia (ştiinţele 
educaţiei). 
În ultimii 40-50 de ani s-au produs schimbări de esenţă în modul de 
receptare a identităţii prin comunicare, vizând o abordare integrativ sintetică şi 
contextuală a acesteia din urmă. Abordările se axau şi se axează pe individ 
şi, la nivelul acestuia, pe factorii interacţionali şi intelectuali  
Educaţia îl implică pe om în condiţiile în care el trăieşte într-un tip de 
societate ori mediu satisfăcător sau nesatisfăcător pentru el. Insatisfacţiile 
se pot situa la niveluri diferite care uneori se întrepătrund [6, 7] în contextul 
sociocultural [1], iar acesta, la rândul său, constituie un mediu 
constrângător pentru o persoană atunci când ea nu poate admite şi nici nu 
poate adera la scările de valori, la ideologiile societăţii în care trăieşte, 
pentru că ea nu se poate regăsi pe sine. Aceasta duce la un conflict al 
valorilor şi la absenţa cadrelor de referinţă. 

Studiile factorilor inhibitori ai comunicării se ocupă la rândul lor de 
blocajele apărute în formarea sau dezvoltarea factorilor interacţionali şi 
intelectuali ai comunicării. 
Cum se manifestă barierele personale în raporturile interumane în 
contextul sociolingvistic, sociocultural şi educaţional din Republica 
Moldova? 
I. Mai întâi, prin instabilitatea societăţii care s-a accentuat şi s-a 
accelerat în ultimele decenii ale secolului XX şi la începutul mileniului al 
treilea. Pentru populaţia din regiune devine din ce în ce mai dificil să 
aprecieze cu certitudine lucrurile, ideile ce trebuie conservate ori dizolvate.   
II. Prin îmbătrânirea populaţiei. Numărul şi ponderea populaţiei 
scade în segmentul naştere-deces, fapt care duce la creşterea rezistenţelor la 
schimabare. Actualmente, în Republica Moldova medicii discută 
fenomenul „statisticii de război” deoarece mai multă populaţie moare decât 
se naşte. 
III. Demersurile pseudoştiinţifice care pun la îndoială date socotite ca 
fiind fundamentale, deschise şi perene. 
IV. Saturaţia informaţiilor oferite de mass-media care fac dificilă 
operarea unei alegeri obiective cauzate de anumite opinii şi opţiuni politice, 
culturale etc. 
V. Retragerea şi resemnarea în faţa frustrărilor în dependenţă de 
comportamentul de supunere, apatie, renunţare, pasivitate, resemnare ce 
duce spre dependenţă şi anonimat. 
Una dintre barierele pronunţate o constituie necunoaşterea propriei 
persoane; aceasta favorizează o viziune deformată, chiar eronată cu privire 
la propria persoană. Individul este ambiguu în orientările şi deciziile sale şi 
nu-şi dă seama de consecinţele acestei situaţii.  
Necunoaşterea de sine face imposibil autocontrolul reacţiilor şi 
comportamentelor în mediul profesional, social, cultural, educaţional. 
În fiecare elev basarabean locuiesc mai multe personaje care sunt 
transmise din generaţie în generaţie, în contextul educaţiei familiale, în 
contextul sociocultural şi al interrelaţiilor stradale.  
Aceste tipuri le consemnăm în tabelul de mai jos (după J. Maisonneuve): 
 
Tipul de personaj Descrierea personajului 
Personajul fundamental Ceea ce este în principal, esenţa 
personalităţii 
Personajul admis Ceea ce îşi imaginează că este 
Personajul visat Ceea ce vrea să fie 
Personajul scop sau personajul Ceea ce i-ar plăcea să fie, ca model 
  
 
model 
Personajul exemplar Cum ar vrea ceilalţi ori cum ar vrea 
societatea ca să fie 
Personajul reflectat Cum îl vede alţii 
Personajul aparent Cum ar vrea să-l perceapă alţii 
Personajul secret Ceea ce ascunde celorlalţi 
Personajul actor Ceea ce ar dori să pară într-o situaţie 
dată 
Personajul apărare Care se refugiază în caz de 
ameninţări 
  
Aceste personaje sunt afectate de sentimentele de competenţă sau de 
incompetenţă, de ineficienţă, de dependenţă, de lipsa de obiectivitate şi 
realism, de lipsa de raţionalitate în comunicarea interpersonală.  
Consemnăm unele dintre caracteristicile lipsei de raţionalitate în 
comunicarea interpersonală manifestate în trei ipostaze: 
a) comunicare imposibilă, total diferită, datorită alterităţii limbajului şi 
vocabularului (de strictă utilitate/specialitate) sau altor condiţii 
obiective şi subiective (cadrul familial, sociocultural); 
b) comunicare incompletă (în cazul manipulării); 
c) comunicare deformată, falsificată sau denaturată în mod voit (prin 
ambiguitatea lingvistică „moldromrusa”, prin discursuri politice). 
Toate acestea derivă din sau generează complexele personale şi sociale. În 
sens curent, complexul este echivalentul sentimentelor de inferioritate sau al 
sentimentului de vinovăţie. Din perspectivă psihanaliticii, complexul 
desemnează un conflict afectiv marcant, legat de situaţia cotidiană [9]. 
Comunicarea interpersonală a elevilor este realizată printr-un limbaj 
ce are soarta unui tablou de mixtură picturală. În sensul enunţat este 
pregnantă observaţia lui Lucian Blaga privind atare „operă”, când artiştii 
plastici, aspirând spre o creaţie „românească”, nu se sfiesc să îmbrace pe 
Maica Domnului în catrinţă şi să încingă pe Isus cu un brăicinar din care 
numai trei culori mai lipsesc pentru a fi complet naţional. Peisajul lingvistic 
al şcolilor este împestriţat şi de alte culori prin triglosia „rom-mold-rusa”. 
Aşadar, în conştiinţa lingvistică a elevilor este pe cale de a-şi face tot mai 
mult loc o erezie cu urmări regretabile. Erezia există prin pronunţia 
limbajului utilizat în activitatea cotidiană. Majoritatea elevilor vorbitori 
nativi ai românei din Basarabia sunt nişte neoromânofoni  care nu se sfiesc să 
utilizeze un conglomerat de elemente lingvistice luate din limba rusă, din 
aşa-zisa „limbă moldoveanească” şi din limba română şi puse „laolaltă” 
prin pronunţia rom-mold-rusă şi formând diglosia moldrusa. Astfel este 

construit limbajul elevilor neoromânofoni, ca şi cum ar exista parcă o 
„limbă moldoveanească” pentru limba română. 
Un limbaj are pronunţie „naţională” prin ritmul lăuntric, prin felul 
cum utilizatorul lui ticluieşte o realitate, prin instinctul langajier care 
niciodată nu se dezminte pentru anumite forme de expresie, prin respectul 
ce-l trădează pe vorbitor faţă de un anumit fel de a fi prin limbaj şi prin 
ocolirea altor feluri de a fi. De aceea omul nu poate să evadeze din cercul 
perfect închis al propriei personalităţi, determinate etnic şi deplin prin 
atâtea şi atâtea înclinări inconştiente. 
În acest context trebuie să înţelegem fondul etnic ce există într-un 
vorbitor (într-un om); acest fond etnic, punctează Lucian Blaga, are putere 
de destin, iar vorbitorul sau utilizatorul limbii nu scapă de poruncile scrise 
cu sânge în anatomia lirică a fiinţei sale.  Din toate acestea putem conchide în 
mod axiomatic următorul fapt: spiritul naţional şi naţionalitatea limbajului nu 
trebuie căutate, fiindcă ceea ce este profund etnic se înfăptuieşte de la sine.  
Elevii neoromânofoni din Basarabia, în comunicarea lor interpersonală, 
transformă sufletul limbii care numai astfel cum îl vor ei nu poate fi; 
limbajul lor face impresia unor neputincioase artificii langajiere. 
Şcoala manifestă multe restanţe în activitatea ei lingvistică. Sunt 
căutate soluţii diferite în rezolvarea acestei probleme: şi de ordin 
intralingvistic, şi de ordin extralingvistic. Deocamdată problema există şi 
soluţiile găsite nu contribuie în mare măsură la diminuarea ei.  
Construcţia limbajului elevilor din şcolile basarabene reflectă mai mult 
tendinţa spre comunicarea interpersonală prin conturarea imaginii 
„vorbitorilor de rând” sau a locutorului comun la toate straturile limbii. 
Însă elaborarea estetică a limbajului acestei comunicări este alterată prin 
diferenţieri ce se manifestă în rezultatul „dozei de libertate” pe care o are 
elevul faţă de normele literare stabilite ale idiomului; el posedă din această 
perspectivă o pronunţie „sturlubatică” a limbajului său, având, se pare, 
„două limbi, una în gură şi alta pe hârtie” (Ion Ghica). Elementele aceste 
elaborări, aparţinând limbajului, ţin de natura presiunii lingvistice (realităţii 
istorice în care funcţionează limba). 
Educaţia lingvistică, privită din această perspectivă, este intrată în 
desuetudine; procesul comunicării interpersonale nu se desfăşoară pe 
fondul progresului general al limbii române literare.  
Factorii ce influenţează negativ limbajul comunicării interpersonale a 
elevilor sunt de esenţă socială, demografică, educaţională, culturală, ideologică, 
psihologică. Unul dintre rolurile esenţiale privind cultura limbajului în 
contextul comunicării interpersonale a elevilor îl are profesorul. Situaţiile 
pedagogice existente la lecţii sunt deseori malefice culturii limbajului. 
  
 
Profesorul care predă limba şi literatura română formează, mai mult sau 
mai puţin, cultura limbajului pentru o comunicare interpersonală cultă a 
elevilor. Însă alţi profesori care predau chimia, fizica, biologia etc. 
demolează ceea ce a edificat colegul lor la orele de limbă şi literatură. 
De aceea în structura limbajului elevilor persistă lexeme hibrizante de 
„chimie verbală” [2] ce reprezintă acutumanţa fonică a profesorilor. O atare 
„chimie verbală” materializată prin dozaje fonice intolerabile pentru limbajul 
pur românesc fortifică năzuinţa elevilor în a epuiza capacitatea expresivă şi 
literară a comunicării interpersonale.  
De aceea elevii manifestă în procesul comunicării un tip de neofobie 
lingvistică într-un mediu bilingv şi multilingv, mediu ce a favorizat apariţia 
locutorilor „insecurişti”, fictivi în comparaţie cu cei reali ai românei 
standard. În sensul enunţat, limbajul comunicării interpersonale a elevilor 
deviază perturbând semnificaţia de simptom, simbol şi semnal într-o 
patologie verbală pe care  o numim embolofazie sau parafonie în opoziţie cu 
ortofonia. 
 În comunicarea interpersonală a elevilor persistă alteritatea relaţiilor 
dintre diferite sisteme secundare teritoriale (regionale): limbajul unui grup 
social influenţează limbajul altor grupuri, imprimând prin aceasta o 
anumită comoditate şi un minim efort în pronunţia standard. În sensul 
respectiv mulţi profesori preuniversitari sunt „surzi” la exprimarea 
limbajului elevilor pe care îi educă în şcoli; unii dintre ei, predând limba 
română în şcolile alofone, nu manifestă respectul cuvenit acestei limbi 
evaluând răspunsurile elevilor alofoni cu note de “9” şi “10”. Aceştia, 
prezentându-se la concursul de admitere la facultăţile universitare, nu pot 
iniţia un simplu dialog în limba română (afirmăm această sitauţie cu toată 
responsabilitatea fiind membru al Comisiilor respective de concurs). De aici 
şi lipsa de respect a acestora faţă de limba română, cultivat de înşişi 
profesorii lor, fenomen care a atins apogeul prin a se cere expulzarea limbii 
române din învăţământ. Un exemplu concludent îl reprezintă „Apelul către 
tineret” [5], enunţat de „comsomoliştii din satul Unguri, judeţul Edineţ”:  
„Pe noi ne românizează insistent, pregătind viitori argaţi pentru viitorii moşieri 
români. Se încearcă a ni se cultiva noţiuni denaturate despre trecutul colosalei 
noastre ţări [ex-U.R.S.S. – n.n.: N. V.] şi despre mica noastră republică. Cât se 
vorbeşte despre unionismul târâtor? Noi chemăm tineretul studios ca din 
semestrul doi să boicoteze predarea istoriei românilor şi a limbii române până 
atunci, până când în programe va fi inclusă istoria Moldovei şi limba 
moldovenească. Excepţie pot face numai elevii sau studenţii din clasele şi anii 
de absolvire, altfel ei nu vor putea primi documente despre terminarea 
studiilor”.  

Or, şi în şcolile alofone este diminuat rolul limbii române, încadrându-se în 
această „campanie” lingvistică şi mulţi profesori preuniversitari.   
Basarabenii nu vor să demonstreze cât de mult aparţin românismului. 
Aici este vorba de limitele invocate gândirii dicotomice – punerea 
chestiunii naţionale în termenii ireconcilianţi (nu dilematici) a lui: a fi sau a 
nu fi român. Aceste atitudini sunt dictatoriale întotdeauna, exclusiviste 
chiar. Ei vor să fie în acelaşi timp şi unii şi alţii, adică şi români şi 
moldoveni-sadea, fiindcă lor le este prea uşor să vorbească despre sine atât 
ca persoană, cât şi ca cetăţean aparţinător unei culturi. Or, singura soluţie 
de supravieţuire psihică şi morală în acest context nu este altceva decât să 
aibă cel puţin ei înşişi o bună părere despre sine. 

Construction de l'identité par la langue et l'éducation 
 
Résumé: Les auteurs relèvont l’essence de la pédagogie éfficace concernant 
l’identité de l’élève par l’intermédiaire de la langue et par l’éducation de la 
communication interpersonnelle. Dans ce context sont analysés les mobiles 
interactifs et intellectuels, les barrières personnelles dans les rélations interhumains 
et les types de personnages qui favorisent/diminuent l’autoapreciation de l’élève.  
Mots-clés: pédagogie, identité, élève, langue, éducation. 

